Л.Н. Гумилев атындағы Еуразия ұлттық университеті

ӘОЖ 341:556.182(574) Қолжазба құқығында

**ЖУНУСБЕКОВА АЙГЕРИМ ЖУНУСБЕКОВНА**

**Қазақстан арқылы өтетін трансшекаралық өзендердің**

**су ресурстарын пайдалануды халықаралық-құқықтық реттеу**

**(Ертіс және Сырдария өзендері мысалында)**

6D030200 – Халықаралық құқық

Философия докторы (PhD)

дәрежесін алу үшін дайындалған диссертация

Ғылыми кеңесші

заң ғылымдарының докторы,

профессор

Тлепина Ш.В.

Шетелдік ғылыми кеңесші

заң ғылымдарының докторы,

профессор

Абашидзе А.Х.

(Мәскеу)

Қазақстан Республикасы

Нұр-Сұлтан, 2022

**МАЗМҰНЫ**

|  |  |
| --- | --- |
| **БЕЛГІЛЕУЛЕР МЕН ҚЫСҚАРТУЛАР**................................................... | 3 |
| **КІРІСПЕ**.......................................................................................................... | 5 |
| **1 ТРАНСШЕКАРАЛЫҚ ӨЗЕНДЕРДІҢ СУ РЕСУРСТАРЫН ПАЙДАЛАНУДЫҢ ХАЛЫҚАРАЛЫҚ ҚҰҚЫҚТЫҚ НЕГІЗДЕРІ**.... | 19 |
| 1.1 Трансшекаралық су ресурстарына қатысты қолданылатын ұғымдар мен терминдердің ара қатынасы..................................................................... | 19 |
| 1.2 Ынтымақтастық принципі, зиян келтірмеу және ластаушы төлейді принциптері трансшекаралық су ресурстарының халықаралық құқықтық режимінің негізі ретінде................................................................ | 31 |
| 1.3 Трансшекаралық су ресурстарын халықаралық құқықтық реттеудің нормативтік қайнар көздері жүйесі............................................................... | 43 |
| **2 ЕРТІС ПЕН СЫРДАРИЯ ТРАНСШЕКАРАЛЫҚ ӨЗЕНДЕРІ ЖӘНЕ ОЛАРДЫҢ СУ РЕСУРСТАРЫН ПАЙДАЛАНУДЫ РЕТТЕЙТІН ХАЛЫҚАРАЛЫҚ ҚҰҚЫҚТЫҚ АКТІЛЕР**.................... | 60 |
| 2.1 Сырдария өзенінің су ресурстарын пайдаланудың саяси-құқықтық аспектілері......................................................................................................... | 60 |
| 2.2 Ертіс өзенінің су ресурстарын пайдалану практикасы.......................... | 69 |
| 2.3 Ертіс пен Сырдария трансшекаралық өзендерін реттеу мен қорғау бойынша мемлекетаралық келісімдер мен басқа да актілер........................ | 77 |
| **3 ЕРТІС ЖӘНЕ СЫРДАРИЯ ТРАНСШЕКАРАЛЫҚ ӨЗЕНДЕРІНІҢ СУ РЕСУРСТАРЫН ПАЙДАЛАНУ МЕН ҚОРҒАУ БОЙЫНША ҚАЗАҚСТАН РЕСПУБЛИКАСЫНЫҢ ҰЛТТЫҚ САЯСАТЫ МЕН ЗАҢНАМАСЫ ЖӘНЕ ОЛАРДЫ ЖЕТІЛДІРУ БОЛАШАҒЫ**.................................................................................................. | 89 |
| 3.1 Ертіс пен Сырдария трансшекаралық өзендерінің су ресурстарын пайдалану мен қорғау бойынша ұлттық саясат пен заңнама: ұлттық заңнама нормалары мен халықаралық құқық нормаларының өзара байланысы......................................................................................................... | 89 |
| 3.2 Ертіс және Сырдария трансшекаралық өзендерінің нормативтік құқықтық базасын жетілдіру болашағы және трансшекаралық су ресурстарын пайдалану мен қорғау саласындағы халықаралық ұйымдардың рөлі.............................................................................................. | 100 |
| **ҚОРЫТЫНДЫ**............................................................................................... | 123 |
| **ПАЙДАЛАНЫЛҒАН ӘДЕБИЕТТЕР ТІЗІМІ**......................................... | 131 |
| **ҚОСЫМША А** – Сырдария өзенінің картасы............................................ | 151 |
| **ҚОСЫМША Ә** – Ертіс өзенінің картасы.................................................... | 152 |

**БЕЛГІЛЕУЛЕР МЕН ҚЫСҚАРТУЛАР**

|  |  |
| --- | --- |
| BEAM | * Арал теңізі бассейнінде суды бөлудің экономикалық моделі
 |
| WWC | * Дүниежүзілік су кеңесі
 |
| GEF | * Жаһандық экологиялық қор
 |
| GIZ | * Халықаралық ынтымақтастық бойынша Германия коғамы
 |
| GWR | * Жаһандық су серіктестігі
 |
| DFID | * Ұлыбританияның халықаралық даму министрлігі
 |
| IWAC | * Халықаралық су ресурстарын бағалау орталығы
 |
| CAWEP | * Орталық Азия су-энергетикалық бағдарламасы
 |
| SDC | * Швейцарияның даму және ынтымақтастық агенттігі
 |
| SECO | * Швейцарияның экономика жөніндегі мемлекеттік хатшылығы
 |
| SPECA | * БҰҰ-ң Орталық Азия экономикасы үшін арнайы бағдарламасы
 |
| TACIS | * Тәуелсіз Мемлекеттер Достастығына техникалық көмек көрсету
 |
| USAID | * АҚШ-тың Халықаралық даму жөніндегі агенттігі
 |
| FASER | * Францияның Ертіс өзенінің бассейнінде су сапасын жақсарту жөніндегі жобасы
 |
| RRSSAM | * Сырдарья өзенінің арнасын реттеу және Арал тенізінің солтүстік бөлігін сақтау жобасы
 |
| АТББ 1(2,3,4) | * Арал тенізі бассейнінің 1(2,3,4) бағдарламасы
 |
| АДБ | * Азия даму банкі
 |
| АҚШ | * Америка Құрама Штаттары
 |
| БҰҰ | * Біріккен Ұлттар Ұйымы
 |
| БҰҰ ЕЭК | * БҰҰ-ның Еуропалық экономикалық комиссиясы
 |
| БҰҰ ХҚҚ | * БҰҰ-ның Халықаралық құқық комиссиясы
 |
| БҰҰ ДБ | * БҰҰ-ның Даму бағдарламасы
 |
| ДБ | * Дүниежүзілік банк
 |
| ЕО | * Еуропалық Одақ
 |
| ЕҚЫҰ | * Еуропадағы қауіпсіздік және ынтымақтастық ұйымы
 |
| ЖІӨ | * Жалпы ішкі өнім
 |
| ҚР | * Қазақстан Республикасы
 |
| ҚХР | * Қытай Халық Республикасы
 |
| РФ | * Ресей Федерациясы
 |
| РШК | * Рұқсат етілген шекті концентрация
 |
| РЭЦЦА | * Орталық Азияның аймақтық экологиялық орталығы
 |
| СК | * Су кодексі
 |
| СҰАА | * Синьцзян-Ұйғыр автономиялық аймақ
 |
| МҮСК | * Мемлекетаралық үйлестіру су шаруашылығы комиссиясы
 |
| ТДМК | * Тұрақты даму жөніндегі мемлекетаралық комиссия
 |
| ГЭС | * Су электр станциясы
 |
| ТМД | * Тәуелсіз Мемлекеттер Достастығы
 |
| ХАҚҚ | * Халықаралық Аралды құтқару қоры
 |
| ХҚА | * Халықаралық құқық ассоциациасы
 |
| ШТЛТ | * Шығарындыларды тіркеу және ластаушыларды тасымалдау
 |
| ШЫҰ | * Шанхай Ынтымақтастық Ұйымы
 |
| ЭК | * Экологиялық кодекс
 |
| ЭСКАТО | * Азия және Тынық мұхиты үшін экономикалық және әлеуметтік комиссия
 |
| ЮНЕСКО | * БҰҰ-ның білім, ғылым және мәдениет мәселелері бойынша ұйымы
 |
| ЮНЕП | * БҰҰ-ның қоршаған орта бойынша бағдарламасы
 |

**КІРІСПЕ**

**Диссертациялық зерттеу тақырыбының өзектілігі.**

Қазақстан аумағында 85000 өзен мен уақытша су ағындары бар. Қазақстандағы су ресурстарының жалпы ағынының 50%-дан астамы елден тыс жерлерде қалыптасады. Ертіс, Іле, Сырдария, Жайық, Тобыл, Есіл және Шу сияқты ірі өзендер трансшекаралық болып табылады. Осыған байланысты Қазақстан суға тәуелді мемлекет және трансшекаралық өзендерді пайдалану оған өте маңызды мәселе болып табылады [1].

Бұл ортақ су экожүйелерімен біріктірілген елдердің бірінде суды пайдаланудағы кез келген өзгеріс немесе су шаруашылығы құрылыстарын салу арқылы су объектілерінің жағдайына әсер ету қалғандардың мүдделеріне әсер ететіні сөзсіз екендігін білдіреді.

Сондықтан, мемлекет саясатында шекаралас елдермен трансшекаралық су ресурстарын бірлесіп пайдалану және қорғау бойынша өзара іс-қимыл мәселелері айрықша орын алады.

2016 жылдың желтоқсанында БҰҰ Бас Ассамблеясының резолюциясымен 2018-2028 жылдар «Су тұрақты даму үшін» Халықаралық әрекет онжылдығы болып жарияланды [2]. Жаңа Онжылдық «Су өмір сүру үшін, 2005-2015» [3] Халықаралық онжылдықтың аяқталмаған ісін жалғастыруға, оны Тұрақты даму мақсаттарына жету үшін жаңа шаралармен және күшпен байытуға, су ресурстарын кешенді басқаруға және тиімді пайдалануға, су ресурстары саласындағы жобалар мен бағдарламаларды іске асыруға және алға жылжытуға ықпал етеді. Сонымен қатар, резолюцияда су ресурстары, азық-түлік, энергетика және қоршаған орта арасындағы өзара байланысты ескере отырып, барлық деңгейде суды тиімді пайдалануды алға жылжытудың маңыздылығына баса назар аударылған [2].

Мұндай мақсат Қазақстан Республикасы үшін өзекті болып табылады, себебі оның аумағы арқылы ағып өтетін трансшекаралық өзендердің су ресурстарын пайдалану азық-түлік қауіпсіздігімен, электр энергиясын өндірумен және қоршаған ортаны қорғаумен тікелей байланысты.

Қазіргі уақытта мұндай мақсатқа жету қажеттілігі туралы елдер арасында ортақ түсінік қалыптасқанын, су ресурстары мәселесі бойынша ең жоғары және жоғары деңгейдегі келіссөздер мен кездесулердің қайта жалғасып жатқандығын атап өткен жөн. Осындай бірқатар іс-шаралар 2018 жылы өтті. Осылайша, мамыр айында Қазақстан IX Астана экономикалық форумы аясында “Су және бейбітшілік”. Трансшекаралық су ынтымақтастығын қалай ынталандыруға болады” Панельдік сессиясын өткізді [4].Мұнда трансшекаралық су ынтымақтастығын ынталандыру мәселелері, су ресурстарын тиімді басқару үшін халықаралық су құқығы нормаларын қолданудың жаңа формалары талқыланды. Орталық Азиядағы су ресурстарын кешенді пайдалану, Арал теңізі бассейнінің экологиялық жағдайы мәселелері ХАҚҚ құрылтайшы бес мемлекет басшыларының 2018 жылдың тамызында Түрікменбаши қаласында өткен саммитінің күн тәртібінде болды [5]. 2018 жылдың наурыз айында Астана қаласында өткен және экономика, сауда, инфрақұрылым, логистика, сондай-ақ су ресурстарын бірлесіп пайдалану мәселелері талқыланған Орталық Азия мемлекет басшыларының консультативтік кездесуі, трансшекаралық өзендердің мәселелерін шешудің жаңа мүмкіндіктері және аймақ мемлекеттерімен су саласындағы қатынастарды жұмсартуға бағыт алынғандығын айғақтайды [6].

Тұтастай алғанда, ТМД елдері арасында сумен жабдықтау бойынша Қазақстан соңғы орындардың бірін алады. Қазақстандағы сумен қамтамасыз ету шаршы шақырымына 37 мың м3 және жылына адам басына 6 мың м3 құрайды. Мұнымен салыстырғанда Қырғызстанда бұл сәйкесінше бір шаршы км үшін 245 мың м3 және адам басына 11 763 м3, Грузияда бір шаршы км үшін 878 мың м3 және адам басына 11,613 мың м3 құрайды [7].

Қазақстан География институтының мәліметі бойынша, шаруашылық экономикалық белсенділіктің есебінен Қазақстан Республикасының өзен ағынының ресурстары жылына 23,8 км3-ге (21%-ға), оның ішінде трансшекаралық ағындар – 15,9 км3-ге (26%-ға) азайды [1, c. 7]. Болашақта болуы мүмкін климаттық және трансшекаралық гидрологиялық қауіп-қатерлердің іске асырылуын ескере отырып, ғалымдар жалпы Қазақстан бойынша өзен ағындары ресурстарының 2030 жылға қарай жылына 72,4 км3-ге, оның ішінде трансшекаралық – 22,2 км3-ге дейін азаятынын болжайды.

Сондай-ақ, өзен ағындарының болжамды азаюына байланысты Қазақстандағы суды тұтынудың көлемі мен құрылымында айтарлықтай өзгерістер орын алуы мүмкін, жеке су тұтынушылар арасындағы даулар мен келіспеушіліктер, соның ішінде трансшекаралық бассейндерде мемлекетаралық су қатынастарының шиеленісуі мүмкіндігі айтылады [8].

Ертіс пен Сырдария өзендері бассейндерінің елдің әлеуметтік-экономикалық өміріндегі маңызы, олардың бірегей су мен ландшафтты-экологиялық жүйесін сақтаудың маңызы зор. Су экожүйелерінің сақталуы, оларды тұрақты пайдалану үшін оңтайлы режимнің құралуы тек экономикалық, экологиялық, техникалық, әлеуметтік мәселелерді ғана емес, сонымен қатар құқықтық мәселелерді шешуді ұйғарады. Сондықтан осы трансшекаралық өзендердің су ресурстарын басқару, реттеу және сақтау, оларды пайдалану режимі халықаралық құқықтық реттеудің маңызды пәні болып табылады. Ертіс пен Сырдария трансшекаралық өзендері бойынша су қатынастары бірқатар аймақтық және екіжақты келісімдермен реттеледі. Дегенмен, қолданыстағы құқықтық база даму мен жетілдірілуін қажет етеді. Қолданыстағы келісімдердің ережелері жеткілікті түрде айқын емес, қабылданатын шешімдер ұсынымдық сипатта, оларда келісімдерге қатысушылардың міндеттемелерін орындамаған жағдайда жауапкершілікті, тиісті санкцияларды іс жүзінде іске асыру мен айқындау тетіктері жоқ. Нәтижесінде, қолданыстағы келісімдер трансшекаралық су ресурстарын дұрыс пайдалану мен бақылауға кепілдік бермейді; олар бірлескен басқарудың барлық аспектілерін қамтымайды. Бұл ретте жағымсыз салдардың көпшілігі төмен ағыстағы мемлекет ретінде Қазақстанға түседі. Атап айтқанда, Сырдария бойынша қолданыстағы келісімдер республикаға суармалы жерлерді сумен қамтамасыз етуге, Арал теңізіне оның экожүйесін сақтауға қажетті судың келуіне кепілдік бермейді, өзен бассейнінде мол сулы жылдарда төтенше жағдайлардың туындауының алдын алмайды. Іргелес аумақтардан сумен бірге ластаушы заттар келеді, трансшекаралық су объектілеріне тазартылмаған ағындыларды ағызу жалғасуда, су сапасына бірлескен бақылау бойынша жұмыс еленбеуде. Нәтижесінде трансшекаралық өзендердің су сапасы біртіндеп нашарлау үстінде, су экожүйелерінің бұзылуы, суармалаудың қарқынды дамуы мен өзендердің жоғарғы ағысында халық санының өсуіне байланысты жерлердің тұздануы мен шөлейттенуі орын алуда.

Сондықтан Қазақстан үшін Арал өңірі мен Ертіс бассейнінде кепілдендірілген сумен қамтамасыз ету, экологиялық апаттың алдын алу, трансшекаралық өзендердің сапалы ауыз су мен суармалау суына қолжетімділікті қамтамасыз ету – неғұрлым өзекті міндеттердің бірі екендігі анық. Сонымен қатар, қолданыстағы халықаралық нормативтік-құқықтық база Сырдария мен Ертіс трансшекаралық өзендерінің бассейндерінде суды экологиялық тұрақты және экономикалық оңтайлы пайдалануды қамтамасыз етпейді. Оларда судың сапасы мен экожүйені қорғау бірінші кезектегі мәселе ретінде қарастырылмайды, ал жиі мүлде қарастырылмайды. Сондықтан, Ертіс пен Сырдария трансшекаралық өзендерінің су ресурстарын тиімді бірлесіп пайдалану және оларды басқару бойынша мемлекеттер арасындағы ынтымақтастықты қамтамасыз етуге қабілетті бірқатар аймақтық және екіжақты келісімдерге түзетулер енгізу және әзірлеу қажеттілігі бірінші кезектегі маңызға ие.

Қазақстанның трансшекаралық өзендерінің, атап айтқанда Ертіс пен Сырдария өзендерінің су ресурстарын пайдалануды халықаралық құқықтық реттеуді зерттеудің өзектілігі осы саладағы басқа проблемалармен де байланысты: суды бөлу бойынша даулар, климаттың өзгеруіне қатысты және т.б.

**Зерттеу тақырыбының ғылыми өңделу дәрежесі**. Жалпы Орталық Азия аймағында және атап айтқанда Қазақстанда трансшекаралық өзендердің су ресурстарын пайдаланумен байланысты мәселелер әр жылдары отандық және шетелдік мамандармен және ғалымдармен зерттелген және талданған. Сонымен бірге, зерттеудің негізгі бөлігі шолу сипатына ие және трансшекаралық су ағындарын пайдалану бойынша мемлекеттер арасындағы ынтымақтастықтың тек кейбір аспектілерін қарастырады. Онда Қазақстанның трансшекаралық өзендерінің су ресурстарын пайдалануды халықаралық-құқықтық реттеу туралы мәселе арнайы қозғалған жоқ. Тақырып өзекті, және үлкен қызығушылық тудырады, өйткені су ресурстары мемлекеттер дамуының негізгі факторы болып табылады және экономикалық мен әлеуметтік мәселелерді шешуде ерекше орын алады.

Соңғы жылдардағы диссертациялық зерттеулерден келесі жұмыстарды бөліп көрсетуге болады: Е.Я. Эюбовтың «Халықаралық су ағындарын кеме қатынасына емес пайдаланудың халықаралық-құқықтық режимінің негіздері» атты 2012 ж. диссертациялық жұмысында [9] 1997 жылы қабылданған Конвенцияда [10] ұсынылған, осы саладағы халықаралық-құқықтық реттеудің тұжырымдамалары мен қағидалары талданған, алайда жұмыс 1997 жылғы Конвенция күшіне енгенге дейін жазылған және оның тетіктерін аймақтық деңгейде қолдану мүмкіндігі бағаланбаған.М.А. Рязанованың 2016 жылғы «Трансшекаралық су ағындарын пайдалану және ластанудан қорғау саласындағы көпжақты және екіжақты ынтымақтастықтың құқықтық аспектілері» атты диссертациялық жұмысында [11] мемлекеттер арасындағы ынтымақтастықтың халықаралық-құқықтық принциптерін талдауға, трансшекаралық су ағындарын ластанудан қорғауға бағытталған халықаралық-құқықтық нормалардың тиімділігін бағалауға үлкен көңіл бөлінген. Т.А. Ормышеваның «Орталық Азиядағы экологиялық қауіпсіздіктің мәселелері: трансшекаралық өзендер мәселесіне ұлттық және аймақтық көзқарастар арасындағы қарама-қайшылық» атты 2019 жылғы диссертациялық зерттеуінде [12] Орталық Азиядағы су проблемаларының теориялық аспектілері қозғалып, аймақ елдерінің су-энергетикалық саясатына және су ресурстары туралы қолданыстағы келісімдерге талдау жасалды. 2019 жылғы Ф.Н. Джабборовтың «Трансшекаралық су ағындарын пайдаланудың құқықтық мәселелері» атты диссертациялық зерттеуінде [13] Тәжікстан Республикасында су ағындарын пайдалануды халықаралық-құқықтық реттеудің ерекшеліктері ашылған. Нақты су ағындарын пайдалану мәселелері С.Д. Махкамбаев [14], С.В. Могилюк [15], Н.С. Кожакматова [16], И.Е. Нестерованың [17] диссертациялық жұмыстарында қозғалады.

Қазақстан арқылы ағып өтетін трансшекаралық өзендердің су ресурстарын пайдалануды халықаралық-құқықтық реттеу мәселелеріне арналған жеке диссертациялық зерттеулердің болмауы, сондай-ақ қарастырылып отырған мәселенің өзектілігі осы диссертациялық зерттеудің тақырыбын таңдауды алдын-ала анықтады.

**Зерттеу жұмысының** **мақсаты**. Жұмыстың мақсаты халықаралық ағындарды пайдалану саласындағы халықаралық-құқықтық нормалар мен қағидаларды кешенді зерттеу және олардың негізінде Қазақстан арқылы ағып өтетін трансшекаралық өзендердің су ресурстарын (Ертіс және Сырдария өзендері мысалында) пайдалануды халықаралық-құқықтық реттеудің даму проблемалары мен болашағын айқындау.

**Зерттеу жұмысының** **міндеттері.** Диссертациялық зерттеуде қойылған мақсатқа сәйкес келесі міндеттерді шешу қажет:

– құқықтық әдебиеттер мен құжаттарда қолданылатын трансшекаралық су ресурстары саласындағы негізгі ұғымдар мен терминдерге талдау жасау;

– трансшекаралық су ресурстарын пайдалануды реттеудің негізгі халықаралық құқықтық қағидаларының құқықтық мазмұнын айқындау;

– трансшекаралық өзендердің суларын пайдалануды халықаралық-құқықтық реттеу қайнар көздері жүйесін талдап, қайнар көздер жүйесіндегі жұмсақ құқық нормаларының рөлін анықтау;

– Қазақстан арқылы ағып өтетін трансшекаралық өзендердің су ресурстарының (Ертіс және Сырдария өзендерінің мысалында) жағдайын бағалау және жағдайдың генезисін зерттеу, осы саладағы бар саяси және құқықтық проблемаларды анықтау және оларды шешу мүмкіндіктерін ашу;

– трансшекаралық су ресурстарын пайдалануды реттейтін Қазақстанның заңнамасын зерттеу, оларды жетілдіру болашағын және ұлттық заңнама нормалары мен халықаралық құқық нормаларының арақатынасын анықтау;

– трансшекаралық өзендердің су ресурстарын пайдалану және қорғау саласындағы халықаралық ұйымдардың қызметін талдау, осы саладағы су ынтымақтастығы бойынша халықаралық жобаларды зерделеу;

– трансшекаралық өзендердің су ресурстарын пайдалануды халықаралық-құқықтық реттеуді жетілдіру бойынша ұсыныстар әзірлеу.

**Зерттеу пәні** халықаралық трансшекаралық су ресурстарын пайдалануды реттейтін халықаралық-құқықтық принциптер мен халықаралық құқық нормалары болып табылады.

**Зерттеу жұмысының** **объектісі** Қазақстан арқылы ағып өтетін трансшекаралық өзендердің су ресурстарын (Ертіс және Сырдария өзендерінің мысалында) пайдалану саласындағы халықаралық құқықпен реттелетін қатынастар болып табылады.

**Зерттеудің әдіснамалық негізі** – қазіргі заманғы халықаралық құқықтық ғылымда қолданылатын жалпы ғылыми және арнайы зерттеу әдістерінің кешені болып табылады. Біріншіден, бұл кез-келген зерттеудің әмбебап әдісі ретіндегі диалектикалық әдіс, сондай-ақ жүйелік әдіс пен тарихи және теориялық талдаудың әдістері. Зерттеуде қолданылатын арнайы әдістердің ішінен салыстырмалы құқықтық, формальді құқықтық, танымның статистикалық әдістерін атап өтуге болады. Зерттеліп отырған тақырып бойынша ұғымдар мен терминдерді талдауда жүйелі әдіс қолданылды.

Диалектикалық әдіс және тарихи талдау әдісі Қазақстан арқылы ағып өтетін трансшекаралық өзендерді пайдалану бойынша мемлекеттердің халықаралық ынтымақтастығының негізгі бағыттарын ашуға мүмкіндік берді. Халықаралық шарттарды, халықаралық ұйымдардың трансшекаралық су ресурстарын пайдалану туралы актілерін, сондай-ақ осы мәселе бойынша ұлттық заңнаманы талдау кезінде салыстырмалы құқықтық әдіс қолданылды. Зерттеуде сондай-ақ трансшекаралық су ресурстарын бірлесе пайдалану проблемалары адам өмірінің әртүрлі салаларына әсер ететіндігіне байланысты пәнаралық тәсіл қолданылды.

Сондай-ақ, Қазақстан арқылы ағып өтетін трансшекаралық өзендердің су ресурстарын пайдалануды жан-жақты және объективті зерттеу мақсатында жұмыста басқа да жалпы философиялық және арнайы таным әдістері қолданылды.

**Зерттеудің теориялық негізін** халықаралық құқық саласындағы ғалымдардың, атап айтқанда: С.А. Гуреев, И.Н. Тарасов, П.Е. Казанский, И.И. Лукашук, В. И. Архилюк, А.Н. Вылегжанин, Б.М. Клименко, Ю.А. Баскин, В.В. Игнатенко, Ю.М. Колосов, К.А. Бекяшев, М.М. Бринчук, С.В. Виноградов, М.Н. Копылов, Г.И. Тункин, Л.В., В.И. Кузнецов, В.Д. Логунов, Р.А. Мюллерсон, И.П. Блищенко, А.Х. Абашидзе, А.М. Солнцев, Е.М. Абайдельдинов, М.Т. Баймаханов, А.А. Салимгерей, Ж.М. Аманжолов, Д.Р. Зиганшина, Э.С. Теймуров, М.А. Рязанова және т.б. ғалымдардың еңбектері мен әзірлемелері құрайды.

Сонымен қатар, диссертациямен жұмыс жасау барысында Қазақстан мен жалпы Орталық Азия аймағына қатысты су мәселелері бойынша әртүрлі зерттеулер мен авторлардың жұмыстары қолданылды. Олардың ішінде В.И. Данилов-Данильян, В.А. Духовный, Н.К. Кипшакбаев, Е.Н. Нысанбаев, М.А. Сарсембаев, А.А. Мукашева, Е. Мухамеджанов, Ю.И. Винокуров, А.Р. Медеу, О.А. Бояркина, Ю.Х. Рысбекова, Е.А. Борисова, Э. Сиверс, С.Ж. Сулейменова, Н.Б. Мухитдинов, С.Ш. Тюлеубекова, С.Б. Байсалов және басқа ғалымдардың еңбектері қолданылды.

Алыс шетел ғалымдарының еңбектері арасында келесі жұмыстар қолданылды: St. McCaffrey, S.M.A. Salman, J.W. Dellapenna, D.A. Caponera, P. Woters, A. Cassese, H. Kelsen, V.P.E. Managing, Э. Хименес де Аречаги және т.б.

Диссертациялық зерттеудің ақпараттық негізі ретінде халықаралық өзен суларын реттеу туралы халықаралық әмбебап шарттар, қоршаған орта және трансшекаралық өзендерді реттеу саласындағы екіжақты және көпжақты ынтымақтастықты қозғаушы Орталық Азия елдерінің халықаралық келісімдері трансшекаралық өзендер саласындағы ішкі және сыртқы саясат бойынша Қазақстан мен Орталық Азия елдерінің заңнамалық актілері мен бағдарламалық құжаттары: Конституциялар, су және қоршаған орта туралы заңдар мен бағдарламалар, даму бойынша тұжырымдамалары пайдаланылды.

Диссертациямен жұмыс жасау кезінде халықаралық стратегиялық зерттеулер институттарының ресми статистикалық және аналитикалық материалдары, су ресурстары жөніндегі мемлекеттік комитеттердің мәліметтері, статистикалық мәліметтер, Орталық Азияның аймақтық экологиялық орталығы, Орталық Азиядағы Суды үйлестіру жөніндегі мемлекетаралық комиссия, Халықаралық Аралды құтқару қоры, Біріккен ұлттар ұйымының Даму бағдарламасы, Дүниежүзілік банк, халықаралық және аймақтық ұйымдардың есептері және материалдары, бірқатар конференциялардың материалдары, Дүниежүзілік су форумдары, семинарлар, сонымен қатар ақпараттық агенттіктердің мерзімді басылымдардың хабарламалары материалдары мен интернет-ресурстар қолданылды.

**Зерттеудің ғылыми жаңалығы.** Жүйелі көзқарас негізінде трансшекаралық өзендердің су ресурстарын пайдалануды құқықтық реттеу проблемаларын кешенді зерттеу жүргізілді.

Трансшекаралық су ресурстары саласындағы негізгі ұғымдар мен терминдердің мазмұны ашылды, халықаралық су ағындары құқығында қолданылатын кейбір ұғымдардағы көмескілік пен анықталмағандығы зерттеу жұмысындағы өзекті мәселелерді шешуде ілгерілеуге кедергі келтіреді.

Халықаралық су ағындарының құқығы мен су ресурстарын пайдалануды реттейтін қазақстандық заңнама нормаларының арасындағы байланыс анықталды.

Құқықтық зерттеудің дәстүрлі нормативтік көздерін қоспағанда, трансшекаралық су ресурстарын қорғау мен пайдалануды халықаралық-құқықтық реттеуге негіз болатын принциптерді жүйелі топтастыру жүзеге асырылады, заң әдебиеттерінде аз белгілі болған келісімдер қарастырылады.

Қазақстан арқылы ағып өтетін Ертіс және Сырдария трансшекаралық өзендерінің су ресурстарының қазіргі жағдайы талданды, трансшекаралық өзендер саласындағы бар саяси және құқықтық проблемалар анықталып, оларды халықаралық-құқықтық реттеудің мүмкін бағыттары анықталды.

Трансшекаралық өзендердің су ресурстарын пайдалану проблемаларын реттеудегі халықаралық ұйымдардың рөлі айқындалды.

**Қорғауға шығарылатын негізгі тұжырымдар:**

Диссертациядағы жұмыс нәтижелері бойынша қорғауға келесі тұжырымдар ұсынылды:

1. Халықаралық-құқықтық ғылымда және мемлекеттердің заңнамасында трансшекаралық су ресурстары саласында әлі күнге дейін келісілген, біркелкі қолданылатын ұғымдар мен терминдер жоқ. Сондықтан, халықаралық құқықтық базаны жетілдіру үшін және трансшекаралық су ресурстарын қорғау мен пайдалану саласындағы құқық қорғау органдарында ережелер жасау процесінде қолданылатын ұғымдарды нақты анықтаудың маңыздылығын ескере отырып, оларды БҰҰ-ның Халықаралық құқық комиссиясының шеңберінде біріздендіру бойынша белгілі бір жұмыстар жүргізу ұсынылады. Бұл, ең алдымен, «трансшекаралық су ағындары», «трансшекаралық су ресурстары» сияқты ұғымдарға қатысты, олардың нақты құқықтық мазмұнын түсіну, осындай табиғи ресурстарды пайдалану мен басқаруға қатысты халықаралық-құқықтық нормаларды кодификациялау бойынша ары қарайғы жұмыстарына ықпал етеді.

Осылайша, «трансшекаралық су ағыны» термині халықаралық құқықтық актілерде кеңінен қолданылады, бірақ оның анықтамасы берілмеген. Сонымен қатар, Орталық Азия мемлекеттерінің су заңнамасында, екі жақты және аймақтық келісімдерде трансшекаралық немесе шекаралық су ағындарын белгілеу үшін әртүрлі терминдер қолданылады, бұл олардың халықаралық-құқықтық реттелуін қиындатады. Ізденуші атап айтқанда Қазақстан Республикасының және жалпы Орталық Азия елдерінің ұлттық және аймақтық актілерінде трансшекаралық су ағынының келесі анықтамасын қолдануды ұсынады: «Трансшекаралық су ағыны дегеніміз – өзінің тұрақты қозғалыс кезінде екі немесе одан да көп мемлекеттің аумағын кесіп өтетін немесе бөлетін жер үсті және грунт суларының өзара байланысты жүйесі».

«Трансшекаралық су ресурсы» ұғымын шекараны белгілейтін және (немесе) екі немесе одан да көп мемлекеттер арасындағы шекараларды кесіп өтетін және пайдаланылатын немесе пайдаланыла алатын трансшекаралық су объектілерінде орналасқан жер үсті сулары мен олармен байланысты жер асты суларының қоры ретінде анықтауға болады.

Ұсынылып отырған терминдер ұғымдардың мазмұнын нақтылайды және бірыңғайландырады, оларды біркелкі түсінуге негіз жасайды, Ресейдің, Қытайдың, Қазақстанның және Орталық Азияның басқа да жағадағы мемлекеттері мен халықаралық құқық субъектілерінің трансшекаралық су ресурстарын ұтымды пайдалану мәселелері бойынша ынтымақтастыққа ықпал етеді.

2. 1997 жылғы Конвенция [10] өзендер ағыстарының төмен және жоғары орналасқан мемлекеттердің қайшылықты мүдделері арасындағы тепе-теңдікті табу үшін халықаралық су ағындарын кеме қатынасына емес қолдануды халықаралық-құқықтық реттеудің екі негізгі қағидасын – әділ және орынды пайдалану мен елеулі зиян келтірмеу қағидаларын біріктіруге тырысты. Мұндай ымыраның фактілі мүмкін еместігі қабылданған Конвенцияның рамолық сипатынан көрінді.

Өзбекстандағы Сырдария өзеніндегі Сардоба су қоймасы бөгетінің бұзылуы шектес елге айтарлықтай трансшекаралық зиян келтіруге жол бермеу қағидасының сақталмағандығын көрсетті. Тиімді ынтымақтастық үшін Өзбекстанмен Сырдария өзенінің бассейнін пайдалану және қорғау бойынша қабылданып жатқан екіжақты Келісімде әдеттегі шығу тегі бар халықаралық құқық қағидаларын бекіту туралы және тараптар үшін қолайлы нормалардың қарастырылуы ұсынылады: тараптардың өз аумағында екінші тараптың мүдделеріне әсер ететін және оларға айтарлықтай зиян келтіруі мүмкін әрекеттерге жол бермеу міндеттемесі; трансшекаралық өзенде iрi су шаруашылығы жобаларын iске асыру кезiнде ағыстың төменгi мемлекетiн хабардар ету міндеттемесі және трансшекаралық өзенде су шаруашылығы құрылыстарын салу процесінде тараптардың іс-әрекеттерін үйлестіру туралы, трансшекаралық су объектілерін пайдалану мен қорғауды үздіксіз бақылау міндеттемесі және т.б.

Қытай Халық Республикасымен трансшекаралық Ертіс өзенінің су бөлу және қорғау мәселелері бойынша әзірленіп жатқан халықаралық құжаттарға келесі қағидаттарды бекіту ұсынылады:

– ортақ, бірақ сараланған жауапкершілік принципі. Бұл дегеніміз, екі елде де қолданыстағы су шаруашылығы құрылымдарының өзен бассейнінің экологиясына әсерін ескере отырып, тараптардың пайдасы мен зиянына байланысты ортақ, бірақ сараланған жауапкершілікті орынды түрде бөлу қажет;

– зиян келтірмеу принципі. Бұл принцип кез келген жағымсыз трансшекаралық әсер болған жағдайда, тараптардың біреуіне зиян келтірмеу мақсатында, оның алдын алу (немесе азайту) үшін ең жоғары мүмкін болатын шараларды қабылдау қажет деп ұйғарады;

– тұрақтылық принципі, оған сәйкес трансшекаралық су ағындарының су ресурстарын пайдалану болашақ ұрпақтың қажеттіліктерін қанағаттандыру үшін зиян келтірместен жүзеге асырылуы тиіс;

– бассейндік басқару принципі. Ертіс өзенінің су бассейнін шекаралас мемлекеттер арасындағы тығыз халықаралық-құқықтық ынтымақтастық принциптері негізінде басқарылатын, біртұтас экожүйе ретінде қарастыру қажет.

3. Трансшекаралық су ресурстарын халықаралық-құқықтық реттеудің қайнар көздері болып халықаралық шарт, халықаралық әдет-ғұрып және халықаралық ұйымдардың (оның ішінде сот мекемелері) қаулылары және үкіметтік емес ұйымдардың шешімдері табылады. Бірінші кезекте, бұл осы саладағы екі әмбебап көпжақты шарттар: 1997 жылғы БҰҰ-ның Конвенциясы және 1992 ж. БҰҰ ЕЭК Конвенциясы [18], сондай-ақ аймақтық, жергілікті және екіжақты халықаралық шарттар жүйесі.

Конвенцияға (1997) ықтимал қосылудың жағымсыз салдары туралы бар пікірлерге қарамастан, мысалы, жоспарланған шаралар туралы хабарлау міндеттемесі ірі жобаларды іске асыруда қиындықтар туғызуы мүмкін, біз Қазақстан Республикасының іргелес мемлекеттермен су қатынастарын тиімді құқықтық реттеуді қамтамасыз ету үшін 1997 жылғы БҰҰ-ның Халықаралық су ағындарын кеме қатынасына емес пайдалану құқығы туралы конвенциясына қосылуды қажет деп санаймыз. Бұл саяси тұрғыдан тиімді, қисынды және көп шығынды талап етпейтін қадам болады. Қазақстан қатаң міндеттемелер жүктейтін БҰҰ ЕЭК барлық табиғатты қорғау конвенцияларына қосылды. Мысалы, жоспарланған шаралар туралы хабарлаудың дәл осындай тәртібі 1991 жылғы Эспо конвенциясында егжей-тегжейлі жазылған, 1992 жылғы ЕЭК Конвенциясы трансшекаралық зиянның алдын алу мен бақылауға және бірлескен органдар құруға қатаң талаптарды көздейді.

4. Трансшекаралық Ертіс және Сырдария өзендері Қазақстанның әлеуметтік-экономикалық өмірінде маңызды рөл атқарады.

Сырдария өзенінің су ресурстарын пайдалану мәселелерін шешу үшін халықаралық-құқықтық сипаттағы келесі шараларды атап көрсетуге болады:

– трансшекаралық су ресурстары бойынша қолданыстағы халықаралық-құқықтық актілерді жетілдіру, аймақтық және ұлттық заңды нормаларды үйлестіру;

– экологиялық талаптарды ескере отырып, мемлекетаралық су ресурстарын, су объектілері мен су шаруашылығы құрылыстарын пайдалану мен қорғаудың стандарттары мен процедураларын әзірлеу;

– су дауларын шешудің құқықтық тетіктерін әзірлеу;

– әр ел қабылдаған міндеттемелердің сақталуына өзара бақылауды қамтамасыз ету;

– су шаруашылығы қызметінен келтірілген зиян үшін жауапкершіліктің және оны өтеудің нақты тетіктерін және «ластаушы төлейді және жөндейді» қағидасын жүзеге асырудың тетігін әзірлеу;

– су объектілеріндегі апаттар, су тасқыны, басқа техногендік және табиғи апаттар туралы жедел ақпарат алмасу тәртібі мен шарттарын әзірлеу;

– трансшекаралық өзендердің су ресурстарын бақылаудың бірыңғай жүйесін құру;

– аймақтық органдардың құқықтық мәртебесін нақтылау, ұлттық және аймақтық органдардың функциялары мен өкілеттіктерін шектеу.

Біздің ойымызша, аймақтағы су-энергетикалық ресурстарды ұтымды пайдаланудың Аймақтық стратегиясын әзірлеу қажет, онда аймақтағы әр мемлекеттің географиялық, экономикалық, әлеуметтік және басқа ерекшеліктерін ескеру, су мәселелері бойынша ынтымақтастықтың ұйымдастырушылық-құқықтық негіздерін анықтау, су бөлу принциптерін анықтау қажет. Аймақтық Стратегияның мақсаты суды пайдаланудың реттелетін және бақыланатын тәртібі, барлық су шаруашылығы нысандарын пайдалану, суды қорғау бойынша міндеттерді айқындау және т.б. негізінде аймақ елдерінің экономикалық және әлеуметтік әлеуетінің тұрақты дамуы үшін тең және қанағаттанарлық жағдайларды қамтамасыз ету болуы керек.

5. Трансшекаралық Ертіс өзенін пайдалану мен қорғау мәселелерін шешу үшін халықаралық құқық нормалары негізінде Қазақстан Республикасы мен Қытай Халық Республикасы арасындағы трансшекаралық Ертіс өзенінің су бөлу және қорғау мәселелері бойынша негіз болатын құжаттарға тез арада қол қою.

Соңғы уақытта Ертіс өзенінің бассейніндегі қолайсыз тенденция антропогендік факторлардың және климаттың өзгеруінің өзен суларының сапасы мен өзендегі су көлеміне әсерінің күшеюімен байланысты. Бір жағынан Қазақстан мен ҚХР арасындағы, ал екінші жағынан Қазақстан мен Ресей арасындағы бірқатар екіжақты келісімдерге негізделген қолданыстағы құқықтық режим тым бытыраңқы және бассейндік тәсіл мен су ресурстарын кешенді басқару принциптерін қолдануға мүмкіндік бермейді. Сондықтан, бұл Ертіс өзені бассейні аясында, трансшекаралық Жайық өзенінің экожүйесін сақтау бойынша 2017 жылғы 20 шілдеде қол қойылған келісім аналогиясымен, Қазақстан Республикасы мен Ресей Федерациясы арасындағы су ресурстарын бірлесіп қорғау және ұтымды пайдалану туралы екіжақты келісімді қабылдау өзекті болады деп санаймыз, бұл қоршаған ортаны қорғау шараларының кешенді бағдарламасын жасауға және осы трансшекаралық өзеннің суларын кешенді пайдалануға мүмкіндік береді.

Мәселелерді шешудің нұсқаларының бірі – экономика салаларында заманауи су үнемдеуші технологияларды қолдана отырып, мемлекетаралық су қатынастарын жетілдіре отырып, жер асты суларын пайдалана отырып Трансқазақстандық каналын салу арқылы, Есіл, Нұра, Тобыл, Сырдария өзендерінің бассейндерінде күтілетін су тапшылығы мәселесін шешу үшін Ертіс өзен ағындысын аудару жобасы болуы мүмкін. Сайып келгенде, бұл Қазақстанды сумен тұрақты қамтамасыз ету міндеттерін шешуге ықпал етеді. Жобаның қымбаттығына қарамастан, каналды төсеу мәселені шешудің стратегиялық шешімі және оңтайлы нұсқасы болып саналады.

6. Қазақстанда трансшекаралық су ресурстарын пайдалану мен қорғау мәселелерін реттеу үшін жағалаудағы елдермен халықаралық аймақтық және екіжақты келісімдердің дамыған жүйесінің болуына қарамастан, қолданыстағы заңнамалық база жетілмеген және трансшекаралық Сырдария мен Ертіс өзендері бассейндердегі экологиялық тұрақты және экономикалық оңтайлы суды пайдалануды қамтамасыз етпейді. Ол формальды-құқықтық және мазмұндық жағынан, сондай-ақ оны қолдану мен жүзеге асырудың тиімділігі тұрғысынан одан әрі нақтылауды және дамытуды қажет етеді. Сырдария бассейні мемлекеттерінің су-энергетикалық ресурстарды пайдаланудағы көпвекторлы мүдделері тараптарға келісімдерде бекітілген тараптардың міндеттемелерін толық орындауға мүмкіндік бермеді. Соның салдарынан қолданыстағы келісімдер Сырдарияның су ресурстарын дұрыс пайдалану мен бақылауға кепілдік бермейді, ал Қазақстан төменгі ағындағы мемлекет ретінде бұдан жағымсыз салдарын көріп отыр. Атап айтқанда, суармалы жерлерді суармалы сумен қамтамасыз етуге, оның экожүйесін сақтап қалу үшін Арал теңізіне қажетті су құюға, Сырдария өзені бассейнінде суы көп жылдары төтенше жағдайлардың алдын алуға кепілдік жоқ. Сырдарияның су ресурстарын қорғау мен пайдаланудың тиімді құқықтық режимін құрудағы кемшілік өзен бассейні деңгейінде құқықтық реттеудің іс жүзінде жоқтығы болып табылады. Сондықтан, Сырдария өзені бойынша құқықтық реттелуді жетілдіру мақсатында мемлекетаралық су бөлу мен суды пайдалану мәселелерінен басқа, жағалаудағы елдердің суды біржақты жоспарлы пайдалануға қатысты міндеттемелерін, қоршаған ортаға әсерді трансшекаралық бағалау процедуралары және су тасқыны, құрғақшылық немесе төтенше жағдайлар кезінде міндеттемелерді бөліп тарату тәртібі бекітілуі тиіс бассейндік келісім жасау ұсынылады. Сонымен қатар, келісімде ластану көздерін анықтауды, судың ластануын төмендетуді, су сапасын бақылауды қоса алғанда, трансшекаралық әсерлердің алдын алу, бақылау және азайту бойынша консультациялар мен тиімді тетіктер туралы келіскендіктер қарастырылуы тиіс. Сондай-ақ судың сапасыздығынан денсаулыққа және ауруға шалдығу қауіпінің төмендетілуі, халықтың хабардар болуы және қатысуы, келтірілген залал үшін жауапкершілік режимі және келіспеушіліктердің реттелуі қарастыруы тиіс.

Мемлекетаралық келісімдерді әзірлеу мен жүзеге асыруда трансшекаралық Ертіс өзенінде суды бөлу, ластануды болдырмау, оның жай-күйіне мониторинг жүргізу және су сапасын талдау және бағалау, сондай-ақ төтенше жағдайларға жедел әрекет ету мәселелері ерекше маңызға ие.

7. Қазақстанның ұлттық су саясатының стратегиялық мақсаты – халықтың және Қазақстанның экономика салаларының су ресурстарына қажеттіліктерін кепілдендірілген қанағаттандыруды қамтамасыз ету, оларды пайдалану мен қорғаудың тиімділігін арттыру. Осыған байланысты Қазақстанның 2020-2030 жылдарға арналған Су ресурстарын басқару бағдарламасының тұжырымдамасы әзірленді, ол 10 негізгі бағытты қамтиды: халықаралық ынтымақтастық, құқықтық базаны жаңарту, институционалды реформалау, су шаруашылығы инфрақұрылымын жаңғырту (жетілдіру) және қайта жаңарту, су нарығын құру бойынша халықаралық озық тәжірибені зерделеу, су шаруашылығын цифрландыру, «Smart Water» жобасын ендіру, су ресурстарын экологиялық оңтайлы пайдалану, су саласы мамандарын заманауи дағдылармен даярлау және маңызды ұлттық су жобаларын іске асыру.

Халықаралық және ұлттық құқықтың арақатынасы проблемасы Қазақстандағы қазіргі заманғы норма шығармашылық процесінің тәжірибесінде маңызды орынды алады. Халықаралық су құқығы нормаларының Қазақстан Республикасының су заңнамасына әсері, ең алдымен, трансшекаралық суларды пайдалану мен қорғау мәселелерін реттейтін халықаралық шарттардың кейбір ережелерінің сәйкес ұлттық заңдарда тікелей шығарылуымен, ал басқа ережелер Қазақстан Республикасының заңнамасында қазақстандық жағдайларына қолданылатындай егжей-тегжейлі және нақтыланғандығынан көрінеді.

Қазақстан Республикасының Су кодексінің (2003) 15-бабында белгіленген «трансшекаралық сулар» ұғымы бойынша «Трансшекаралық сулар – бұл Қазақстан Республикасының Мемлекеттік шекарасын белгілейтін және (немесе) қиып өтетін жер үсті және жер асты сулары болып табылады» [19]. Бұл анықтама Трансшекаралық су ағындары мен халықаралық көлдерді қорғау мен пайдалану туралы Конвенциядағы (1992) трансшекаралық сулар ұғымы анықтамасымен толық сәйкес келеді [18]. Біздің пікірімізше, 2006 жылдың 16 қарашасындағы Тәуелсіз Мемлекеттер Достастығы мүше мемлекеттеріне арналған Модельді су кодексінде берілген трансшекаралық сулардың анықтамасы біздің республикамыз үшін қолайлы [20]. Ол трансшекаралық суларға келесі анықтаманы береді: трансшекаралық сулар (су объектілері) – екі немесе одан да көп мемлекеттер арасындағы шекараны белгілейтін, қиып өтетін немесе осындай шекараларда орналасқан кез келген жер үсті немесе жер асты сулары. Трансшекаралық сулар теңізге тікелей құйылатын жағдайларда, мұндай трансшекаралық сулардың шекаралары олардың жағалауларындағы төмен су сызығында орналасқан нүктелер арасында олардың сағасын кесіп өтетін түзу сызықпен шектеледі. Сырдария трансшекаралық өзенінің Аралға құятынын ескерсек, бұл тұжырым трансшекаралық суларға (су объектілеріне) неғұрлым толық анықтама береді. Сондай-ақ, трансшекаралық сулар туралы осындай тұжырымдаманы қолдану мемлекетаралық су қатынастарын құқықтық реттеуді жеңілдететін Сырдария бассейні мен басқа да трансшекаралық өзендердің мемлекеттерінің заңнамаларын жақындатады.

Ұлттық құқықтық жүйеге енгізілген халықаралық су ағындарын пайдалану қағидалары ішкі мемлекеттік заңнамада одан әрі дамытылады.

Қазақстан Республикасында трансшекаралық өзендер суларын пайдалану саласындағы қатынастар ұлттық заңнаманың нормаларымен және халықаралық-құқықтық актілермен реттеледі, ал Қазақстан Республикасы ратификациялаған халықаралық шарттардан туындайтын нормалар ұлттық заңнаманың нормаларына қарағанда басымдыққа ие және халықаралық шарттан оны қолдану үшін заң шығару талап етілетін жағдайларды қоспағанда тікелей қолданылады.

Халықаралық су ағындары құқығының нормалары және су ресурстарын пайдалану мәселелерін реттейтін қазақстандық заңнаманың нормалары бір-бірімен үнемі өзара әрекеттестікте болады және бір-біріне белгілі бір әсер етеді. Бұл өзара әсер келесі нысандарда көрінеді:

– халықаралық су ағындары құқығының нормалары тікелей қазақстандық заңнамаға инкорпорацияланады;

– халықаралық су ағындары құқығының нормалары ұлттық заңнамамен нақтыланады және егжей-тегжейленеді;

– халықаралық су ағындарын пайдалануды реттейтін ұлттық заңнаманың нормалары халықаралық шарттар мен келісімдерде бекітіледі;

– ұлттық заңнама нормалары мемлекеттің саясаты және дипломатиялық қызметі арқылы халықаралық су ағындары құқығының нормаларын әзірлеу және қабылдау процесіне әсер етеді.

8. Сырдария мен Ертіс трансшекаралық өзендерінің су ресурстарын пайдалану мен қорғаудың халықаралық құқықтық реттеуін одан әрі дамыту, ізденуші пікірінше, халықаралық шарттар мен конвенцияларда бекітілген нормаларды талдап тексеру мен нақтылау жолымен жүруі тиіс. Қазақстан Республикасының ұлттық заңнамасын жетілдіру оның жүйеленуіне және оның тиімділігін арттыруға, сондай-ақ халықаралық құқықтық актілермен жақындастыруға бағытталған. Бұған трансшекаралық су ресурстарын пайдалану мен қорғауға байланысты Қазақстан ратификациялаған 11 Халықаралық Конвенция, соның ішінде БҰҰ Еуропалық экономикалық комиссиясының (БҰҰ ЕЭК) бес табиғат қорғау конвенциялары дәлел.

Қазіргі уақытта Қазақстанның алдында қоршаған орта жағдайының, оның ішінде су саласының елеулі нашарлауы проблемасы тұр. Қазақстан Республикасының Экологиялық кодексін (2021) жетілдіру үшін «Қоршаған ортаны қорғау саласындағы халықаралық ынтымақтастық» бөлімінде 412 баптың келесі тұжырымдамасын ұсынамыз: Қазақстан Республикасының қоршаған ортаны қорғау саласындағы халықаралық ынтымақтастығы келесі қағидаларды сақтауға негізделген: халықаралық міндеттемелерді адал орындау, мемлекеттің өзінің табиғи ресурстарына егемендігі, Қазақстан Республикасының юрисдикциясынан тыс қоршаған ортаға зиян келтірмеу, қоршаған ортаның ластануындағы сақтық шаралары мен алдын алу шаралары, қоршаған ортаны ластауға байланысты шығындар үшін ластаушының жауапкершілігі және Қазақстан Республикасында қолдануға тиімді басқа принциптер.

Цифрландыру мен Сырдария өзенінің бассейнінде «Smart Water» жобасын ендіру аясында ресейлік ғалымдармен бастамашылық етілген «Цифрлық Об-Ертіс бассейні» өзен экожүйесінің цифрлық моделін құру жобасы назар аударуға тұрарлық. Оның көмегімен өзеннің жай-күйін жедел бақылау мәселесін шешуге болады: өзеннің тартылуы, су сапасының өзгеруі және т.б.

Қазіргі уақытта су мәселелерімен айналысатын халықаралық ұйымдардың айтарлықтай кең тармақталған желісі қалыптасты.

Халықаралық ұйымдар сенім үшін бейтарап алаң, қабылданған шешімдердің кепілі ретінде әрекет етеді және қаржыландыру мен сараптама тұрғысынан су саласындағы трансшекаралық ынтымақтастықты қолдайды. ХХ ғ. 90-шы жылдардың басынан бастап Қазақстанда және жалпы аймақта халықаралық бағдарламалар мен донорлардың қолдауымен экология және су ресурстарын пайдалану мәселелері бойынша жүздеген жобалар жүзеге асырылды.

Сонымен қатар, халықаралық ұйымдардың қызметі және олар жүзеге асыратын көптеген жобалар су ресурстарын бірлесіп пайдалану мәселелерінің шешілуіне әрдайым әкелмейді. Алайда, жалпы алғанда оң нәтиже береді, су шиеленісінің көбею ықтималдығын азайтуға мүмкіндік берді. Бірақ бірқатар себептерге байланысты халықаралық ұйымдардың аймақтағы суды пайдаланудағы мемлекетаралық қайшылықтарды шешуге бағытталған күш-жігері қажетті нәтижелерге қол жеткізуге ықпал етпейді. Себептердің бірі, біздің ойымызша, халықаралық ұйымдар арасындағы үйлесімділіктің болмауы болып табылады, бұл көптеген және нашар іске асырылатын стратегияларды әзірлеуге, бағдарламалардың қайталануына, министрліктердің күш салуларының, сондай-ақ донорлық қаражаттардың бос таралуына әкеп соғады. Сондықтан, ұзақ мерзімді үдерістерге негізделген, мүдделі тараптар мен қалың қауымдастықтың қатысуымен, әлемдік тәжірибе мен өзінідік әлеуетке сүйене отырып халықаралық және аймақтық бағдарламаларға интеграциялануға негізделген өзге тәсіл талап етіледі. Жеке құжатты әзірлеуге бағытталған жобалардан тиісті жергілікті қызметтер мен құрылымдармен бірлесе отырып, оларды ұлттық заңнамалар мен процедураларға міндетті түрде бейімдей отырып, мақсатты проблемалар бойынша – реттеу құралдарының модельдік пакеттерін дайындауға көшу, мәселелерді шешуге жаңа органдарды құру тәжірибесінен бас тартып, жұмыс істеп тұрған органдарды тарту қажет болар еді.

Қазақстан Республикасына келетін болсақ, біздің еліміздің Дүниежүзілік су кеңесінің іс-шараларына, әсіресе әлемдік су форумдарына неғұрлым белсенді қатысу перспективасын қарастырған орынды деп санаймыз, өйткені бүгінгі күні олар тұщы су ресурстары саласындағы халықаралық стратегияны құрастырады.

**Зерттеудің практикалық маңыздылығы.**

Диссертацияның материалдары мен ондағы тұжырымдарды одан әрі: трансшекаралық су ресурстарын ұтымды пайдалануды құқықтық реттеудің тиімділігін арттыруға және осы мәселе бойынша Орталық Азия мемлекеттерінің халықаралық ынтымақтастығын жетілдіруге бағытталған нақты шараларды әзірлеу кезінде; халықаралық келісімдер мен ұлттық нормативтік-құқықтық актілерді әзірлеу кезінде, сондай-ақ Қазақстан Республикасының трансшекаралық су ресурстарын ұтымды пайдалану сұрақтарындағы ынтымақтастық туралы қолданыстағы көпжақты және екіжақты келісімдерін толықтыру немесе өзгерту кезінде; осы мәселемен айналысатын заңгерлер мен мемлекеттік басқару саласындағы мамандардың практикалық қызметінде; аналитикалық орталықтар мен Үкіметтік емес ұйымдар қызметкерлерімен, сондай-ақ ғылыми-зерттеу қызметі және жоғары оқу орындарында халықаралық құқық курсын оқыту процесінде қолданылуы мүмкін.

**Диссертациялық зерттеу нәтижелерінің апробациясы**.

Диссертацияның негізгі тұжырымдары мен қорытындылары отандық және шетелдік ғылыми басылымдарда, Қазақстан Республикасы Білім және ғылым министрлігінің Білім және ғылым саласында сапаны қамтамасыз ету комитетімен ұсынылған жарияланымдарда, оның ішінде Scopus деректер базасына енгізілген мақалаларда баяндалған. Барлығы 14 ғылыми мақала жарияланды. Диссертацияның тұжырымдары ғылыми-практикалық конференциялар мен дөңгелек үстелдердегі баяндамаларда көрініс тапты.

**Диссертациялық жұмыстың құрылымы** зерттеудің мақсаты мен міндеттеріне жету логикасымен анықталадыжәне кіріспеден, үш бөлімнен, қорытындыдан және пайдаланылған қайнар көздер тізімінен тұрады. Диссертациялық жұмыстың көлемі 150 б.

**1 ТРАНСШЕКАРАЛЫҚ ӨЗЕНДЕРДІҢ СУ РЕСУРСТАРЫН ПАЙДАЛАНУДЫҢ ХАЛЫҚАРАЛЫҚ ҚҰҚЫҚТЫҚ НЕГІЗДЕ**

* 1. **Трансшекаралық су ресурстарына қатысты қолданылатын ұғымдар мен терминдердің ара қатынасы**

Заң ғылымында халықаралық құқықтың қалыптасқан саласы ретінде халықаралық су құқығының біртұтас түсінігі әлі күнге дейін жоқ. Дегенмен, қазіргі уақытта трансшекаралық су объектілерін кеме қатынасына емес пайдалануға және қорғау мен сақтауды қамтамасыз етуге байланысты туындайтын мемлекетаралық қатынастардың жиынтығына қатысты халықаралық-құқықтық нормалар мен қағидалардың ерекше жиынтығы қалыптасқан. Осы барлық нормалар жиынтығына қатысты халықаралық құқықтың тарихи қалыптасқан жаңа саласы ретінде «халықаралық өзен құқығы» терминін алғаш рет орыс ғалымы П.Е. Казанский қолданған [21].

«Халықаралық өзен құқығы» терминін қолдану кейіннен ресейлік, кеңестік сондай-ақ шетелдік ғылымда да кездескен. Қазіргі уақытта ол заманауи ғылым үшін де өзекті болып табылады.

Осылайша, С.А. Гуреев пен И.Н. Тарасова ойынша «халықаралық өзендер мен халықаралық маңызы бар басқа да ішкі су жолдарын пайдаланудағы мемлекеттердің көп қырлы қызметі халықаралық құқықтың тарихи қалыптасқан саласы ретінде халықаралық өзен құқығының қалыптасуына алып келді» және де ол «халықаралық өзендерді, көлдерді, теңізге жатпайтын арналарды және басқа да халықаралық маңызы бар су жолдарын пайдаланумен байланысты мемлекеттер арасындағы қатынастарды реттейтін құқықтық нормалардың жиынтығы» деп түсініледі [22].

Бұл ретте халықаралық су қатынастарының объектісі болып «трансшекаралық жер үсті су объектілері» деп аталатын екі немесе одан да көп мемлекеттердің аумағын кесіп өтетін жерүсті су объектілері табылады. Жер үсті суларымен жиынтығында халықаралық су ағынын білдіретін «жер асты сулары» ұғымдарының пайда болуымен «халықаралық су ағындары құқығы» түсінігін пайдаланудың объективті қажеттілігі туындады.

Ол М.В. Некотеневаның айтуынша «халықаралық су ағындары мен халықаралық су бассейндерін пайдалануға қатысты мемлекеттер мен халықаралық құқықтың басқа субъектілері арасында дамитын өзара байланысты қоғамдық қатынастардың жекелеген жиынтығын реттейтін нормалар жүйесі» деп түсініледі [23]. Халықаралық су ағындары құқығының бұл анықтамасы «халықаралық су қатынастарының объектілері трансшекаралық/халықаралық су ағындары және халықаралық су бассейндері болып табылады» деген сараптамалық қорытындының негізіне енген болатын. Сонымен бірге халықаралық құқықтың жаңа саласының атауында су ағыны сияқты негізгі сөзді қолдану халықаралық су қатынастары объектілерін құқықтық реттеу шекарасын жасанды түрде тарылатыны атап өтіледі [24].

Трансшекаралық су ағындары мен халықаралық көлдерді қорғау және пайдалану туралы конвенция (1992) және Халықаралық су ағындарын кеме қатынасына емес пайдалану құқығы туралы конвенция (1997) қабылданғаннан кейін ғылыми әдебиеттерде «халықаралық су ағындары құқығы» термині жиі кездеседі.

Отандық және шетелдік ғалымдардың арасында қазіргі уақытта құқықтың жаңа саласы – халықаралық су құқығы белсенді түрде дамып келе жатқаны туралы пікірді де кездестіруге болады.

А.А. Мұқашеваның көзқарасынша, халықаралық су құқығы сала ретінде халықаралық жария және халықаралық жеке құқық жүйесінде қалыптасады және «екі немесе одан көп мемлекеттердің аумағында орналасқан су объектілері мен олардың су ресурстарын пайдалану мен қорғауды реттейтін жария және жеке құқық нормаларының жиынтығын» білдіреді» [25].

М.А. Рязанова халықаралық су құқығын сала ретінде тану үшін оның халықаралық құқықты салаларға бөлу критерийлеріне сәйкес болуы қажет деп тұжырымдайды: құқықтық реттеу пәні бойынша; мемлекеттердің (халықаралық қауымдастықтың) осы қатынастар кешенін реттеуге, әсіресе кодификациялық қызметке мүдделілігі; қолданыстағы халықаралық құқықтық нормалардың үлкен көлемі; халықаралық құқықтың осы саласының негізі ретінде қызмет ететін арнайы принциптердің болуы. Айта кету керек, халықаралық су құқығы халықаралық экологиялық құқықпен тығыз байланысты, өйткені ол су ресурстарын қорғау мәселелерін халықаралық құқықтық реттеуді қамтиды, олар қоршаған ортаны қорғау үшін бірін-бірі толықтырады. Осылайша, мысалы, 1997 жылғы Конвенцияда бекітілген қағидалар, атап айтқанда, айтарлықтай зиян келтірмеу қағидасы, «ластаушы төлейді» (polluter pays principle) қағидасы халықаралық экологиялық құқыққа тән [11, б. 42].

Қазіргі уақытта халықаралық теңіз, әуе және ғарыш құқығымен қатар халықаралық жария құқықтың бір саласы ретінде халықаралық су құқығының одан әрі дамуы мен қалыптасуына негіз болатын трансшекаралық су ресурстарын кеме қатынасына емес пайдалануға және оларды қорғауға байланысты туындайтын мемлекетаралық қатынастарды реттейтін халықаралық құқықтық нормалар мен принциптердің тұтас кешені қаланған. Бұл кешеннің негізінде ‒ екі әмбебап конвенция: 1992 жылғы БҰҰ ЕЭК Трансшекаралық су ағындары мен халықаралық көлдерді қорғау және пайдалану туралы Конвенциясы және 1997 жылғы БҰҰ Халықаралық су ағындарын кеме қатынасына емес пайдалану құқығы туралы Конвенциясы, екіжақты және көпжақты халықаралық шарттар, сондай-ақ «жұмсақ құқық» деп аталатын халықаралық ұйымдардың, форумдардың, конференциялардың және жиналыстардың актілерінің жиынтығы жатады.

Сонымен бірге, халықаралық құқықта белгіленген халықаралық су қатынастарының болуына қарамастан, трансшекаралық су объектілерін пайдалану және қорғау саласында кодификацияланған акт жоқ, бұл құқықтық реттеу пәнінің өте күрделі болуымен, әрбір трансшекаралық су объектісінің бірегейлігімен, бұл географиялық орналасуына және гидрологиялық және климаттық жағдайларына байланысты екендігімен түсіндіріледі.

Халықаралық құқықтағы салаға тән жоғарыда аталған барлық белгілер қазіргі уақытта трансшекаралық су объектілерін пайдалану мен қорғаудағы мемлекеттер арасында қалыптасып жатқан қоғамдық қатынастарға қатысты жеткіліксіз түрде көрініс табуда.

Осыған байланысты қазіргі таңда жеке құқық саласы пайда болды деп айту қиын.

Бұл ретте М.А. Рязанованың халықаралық су құқығы болашақта «халықаралық су құқығының» дербес саласы ретінде қалыптасуы мүмкін халықаралық құқықтық нормалардың салааралық (халықаралық өзен және халықаралық экологиялық құқық жүйесі) кешені болып табылады деген ойымен келісуге болады [11, б. 42]. Бірақ сонымен бірге авторлардың өз жұмыстарында қолданатын «халықаралық су құқығы» немесе «халықаралық су ағындары құқығы» атауын бір-бірін алмастыратын деп санауға болады.

Осы диссертацияда қолданылатын негізгі ұғымдар мен терминдердің ішінде автор мыналарды қарастырады: трансшекаралық өзендер, трансшекаралық су ресурсы, трансшекаралық сулар, трансшекаралық су ағыны. Осы мәселелерді зерделеу кезінде, ең алдымен, 1992 жылғы Трансшекаралық су ағындары мен халықаралық көлдерді қорғау және пайдалану туралы Конвенцияның 1-бабына [18] жүгіну қажет. Мұндағы трансшекаралық сулар түсінігі «екі немесе одан да көп мемлекеттердің шекараларын белгілейтін, кесіп өтетін немесе осындай шекараларда орналасқан кез-келген жер үсті немесе жер асты сулары түсіндіріледі; трансшекаралық сулар теңізге тікелей ағатын жағдайларда, мұндай трансшекаралық сулардың шекаралары олардың жағалауларындағы төменгі ағынды сызықта орналасқан нүктелер арасындағы өзендерді кесіп өтетін түзу сызықпен шектеледі».

Атауы мен кіріспесінде қолданылатын «трансшекаралық су ағыны» деген ұғымға қарамастан, Конвенция мәтінінде бұл ұғым ашылмаған және пайдаланылмайтынын атап өткен жөн. Одан конвенцияны әзірлеушілер трансшекаралық су ағыны және трансшекаралық сулар ұғымдарын бір-бірін алмастыратын ұғымдар ретінде қарастырды деген қорытынды жасауға болады.

Осылайша, бұл анықтамада екі маңызды элементті бөлуге болады. Біріншіден, бұл анықтаманың кең географиялық қамтитындығын атап өткен жөн. Осылайша, жер үсті суларына өзендерден, арналардан, көлдерден, су қоймаларынан немесе жерге жиналатын сулы-батпақты жерлерден келетін су кіреді. Жер асты сулары қанықтыру аймағында және жермен немесе жер қойнауымен тікелей байланыста болатын жер бетінен төмен орналасқан барлық суларды қамтиды, яғни жабық және жабық емес сулы деңгейжиектер. Сонымен қатар, БҰҰ ЕЭК 2013 жылы Трансшекаралық су ағындары мен халықаралық көлдерді қорғау және пайдалану туралы 1992 жылғы Конвенцияны іске асыру жөніндегі Нұсқаулықта түсіндіргендей, трансшекаралық сулар тек су айдындарымен (объектісімен) ғана шектелмейді (мысалы, өзен, көл, сулы горизонт), олар аталған су объектісінің су жинау алаңын немесе жабық және жабық емес сулы деңгейжиек жағдайында – оның толық толтырылу аймағын қамтиды (6-тармақ, 2-бап) [26].

Яғни, 1992 ж. ЕЭК Конвенциясы бүкіл су бассейні мен онымен өзара әрекеттесетін қоршаған ортаның элементтері (флора, фауна, топырақ, су, климат, ауа, адам денсаулығы, ландшафт және т.б.) үйлестірілген саясатты, стратегиялар мен бағдарламаларды әзірлеу арқылы жағалаудағы мемлекеттердің ынтымақтастығының нысанын құрайтын интеграцияланған тәсіл қабылдады. Екіншіден, бұл анықтамада трансшекаралық сулар тұтастай алғанда су ағынын да және екі немесе одан да көп мемлекеттердің шекараларын кесіп өткен жағдайда, оның кез-келген бөліктерін де білдіруі мүмкін.

1997 жылғы БҰҰ-ның Халықаралық ағындарды кеме қатынасына емес пайдалану туралы конвенциясы [10] осы ұғымның сәл өзгеше анықтамасын береді. Осы Конвенцияның 2-бабына сәйкес халықаралық су ағыны бөліктері әр түрлі мемлекеттерде орналасқан және олардың физикалық өзара байланысының әсерінен бір тұтасты құрайтын және әдетте ортақ соңы бар жер үсті және жер асты грунт суларының жүйесін білдіреді. 1997 жылғы Конвенцияның түсініктемесінде жер үсті немесе жер асты грунт сулары жүйесі деп сол арқылы су ағып өтетін жер бетінің үстінде және астындағы әртүрлі құрамдас бөліктерден тұратын гидрологиялық жүйені білдіреді деп түсіндіріледі. Оларға өзендер, көлдер, сулы деңгейжиектер, мұздықтар, су қоймалары және каналдар жатады [27].

Яғни, су ағыны деп тек жер бетіндегі су жолдары ғана емес, сонымен қатар су ағыны жүйесінің басқа құрамдас бөліктері, соның ішінде ағындар, көлдер, су сақтағыш қабаттар және т.б. түсіндіріледі [28].

Сонымен қатар «жер асты сулары» терминінің орнына «жер асты грунт сулары» термині қолданылады, ол жер асты сулардын жер бетінен бірінші тұрақты сулы қабаты болып анықталады. Бұл ретте Конвенция (1997) жер үсті суларымен тікелей байланысы жоқ жабық трансшекаралық сулы деңгейжиектерге (горизонттарға) қолданылмайды, өйткені олар дербес халықаралық құқықтық пайдалану режимін қажет етеді [29].

Бөліктері әртүрлі мемлекеттерде орналасқан сулы деңгейжиектерді пайдаланудың дербес халықаралық режимінің қажеттілігі осындай сулардың ерекше осалдығында жатыр. Ауыз судың маңызды қоры бола отырып жер асты сулары жердегі және су экожүйесін сақтауда да маңызды рөл атқарады. Оларды қалпына келтіру үшін айтарлықтай уақыт қажет, олардың бағыты өзгертілмейді, олар оңай қол жетімді емес және кейбір сулы деңгейжиектер жаңартылмайтын болып саналады. Біздің ойымызша, трансшекаралық сулы деңгейжиектерді дербес құқықтық реттеу қажеттілігіне қарамастан, оларды тиісті халықаралық су ағындарының бөлігі ретінде қарастыру керек.

Халықаралық су құқығының дамуындағы жаңа саты 2008 жылы БҰҰ ХҚК дайындаған Трансшекаралық сулы деңгейжиектер құқығы туралы Баптар жобасы болды (63/124 Қарарға қосымша) [30].

Баптар жобасы мен оларға түсініктеме трансшекаралық сулы деңгейжиектерді қорғау, сақтау және басқарудың жалпы принциптерін және басқа ережелерді қарастырады.

Құжаттың негізгі мақсаты – жерасты сулы деңгейжиектерді (горизонттарды) бірлесіп пайдалану туралы мемлекетаралық келісімдерді әзірлеу кезінде мемлекеттер басшылыққа алуы тиіс нормалар мен қағидаттарды ұсыну болып табылады. Баптар Жобасы 2010 жылы Аргентина, Бразилия, Парагвай және Уругвай арасындағы Гуарани сулы деңгейжиегі бойынша келісімде және 2008 жылы Франция мен Швейцария арасындағы Женева сулы деңгейжиегін пайдалану туралы келісімде қолданылған [31].

Айта кету керек, трансшекаралық сулар түсінігі халықаралық су ағынының түсінігінен гөрі кең, өйткені соңғысы бір тұтас ретіндегі тек су жүйесін ғана білдіреді, ал трансшекаралық сулар халықаралық су ағындарын да, сонымен қатар бұл екі немесе одан да көп мемлекеттердің шекарасын кесіп өтуі жағдайындағы су ағынының кейбір бөліктерін қамтиды. М.А. Рязанованың ойынша, «Хельсинки конвенциясында қолданылатын «трансшекаралық су ағыны» ұғымы 1997 жылғы Конвенциямен салыстырғанда айқынырақ сипатқа ие және кең географиялық ауқымға ие», бұл тұжырымдамаға шектеулі көзқарас қолданылған [11, б. 40].

С.Д. Махкамбаевтың пікірінше, су ағыны мен оның суларын бөлудің күрделілігін ескере отырып, «трансшекаралық сулар» және «трансшекаралық су ағындары» ұғымдарын ажыратудың қажеті жоқ және кейбір аз ғана өзгешеліктермен оларды синоним ретінде анықтайды [14, б. 21].

Егер «трансшекаралық» және «халықаралық» анықтамалары туралы айтатын болсақ, онда оларды қолдану құқықтық реттеудегі айырмашылықты білдірмейді, ол осы сөз тіркестерді қолданудың қалыптасқан тәжірибесін басшылыққа алады. Мысалы, БҰҰ Бас Ассамблеясының құжаттарында «трансшекаралық» және «халықаралық» терминдері бірін-бірі алмастыратын терминдер ретінде қолданылады [32].

Алғашында «трансшекаралық» термині халықаралық экологиялық құқық нормаларында ерекше мағынада қолданылды; трансшекаралық су ағыны трансшекаралық ластану ұғымымен өзара байланысты. Бұл ретте «халықаралық» анықтамасы ұлттық су объектілеріне қарама-қарсы ретінде халықаралық құқықта осы объектілердің құқықтық режимін сипаттауда қолданылады. Әдебиетте бұл ұғымдар әр түрлі қолданылады. «Трансшекаралық су ағыны» ұғымы негізінен қолданудың кеме жүрмейтін түріне арналған жер үсті және жер асты суларының тұщы суларын қамтиды [14, б. 38].

Шетел әдебиетінде көптеген авторлар әр түрлі сөздерді синоним ретінде қолданады. Мысалы, М. Салман [33] халықаралық су ағындарына екі немесе одан да көп мемлекетпен бөлісетін кез-келген өзендер, көлдер немесе су сақтағыш қабаттарды жатқызады, ал «халықаралық», «ортақ» және «трансшекаралық» ұғымдарын өзара алмастырып қолданады.

Халықаралық-құқықтық актілерде «трансшекаралық су ағыны» термині кең қолданылады, бірақ оның анықтамасы берілмеген. Сонымен қатар, Орталық Азия мемлекеттерінің су заңнамасында, екі жақты және аймақтық келісімдерде трансшекаралық немесе шекаралық су ағындарын белгілеу үшін әртүрлі терминдер қолданылады, бұл олардың халықаралық-құқықтық реттелуін қиындатады. Мысалы, Орталық Азия мемлекеттерінің аймақтағы су ресурстарын басқару бойынша 1992 жылғы аймақтық Келісімде (Алматы келісімі) [34] «мемлекетаралық көздердің су ресурстары» термині қолданылады, бірақ оның анықтамасы берілмеген. Алайда, біздің ойымызша, бұл екі немесе одан да көп мемлекеттердің территориясын кесіп өту фактісіне негізделген және трансшекаралық су ағыны ұғымымен кейбір ұқсастықтары бар. Қазақстанның Ресеймен және Қытаймен екіжақты келісімдерінде «трансшекаралық су объектісі» және «трансшекаралық өзендер» терминдері қолданылады. Мемлекеттердің заңнамаларында және аймақтық және екіжақты келісімдерде бірыңғай терминнің қолданылуы трансшекаралық су ағыны ұғымын дұрыс ұғынуға ықпал етеді, осындай табиғи ресурстарды пайдалану мен басқаруға қатысты халықаралық-құқықтық нормаларды кодификациялау бойынша жұмыстарды одан әрі жалғастыруға ықпал етеді.

Халықаралық шарттар мен ғылыми әдебиеттерді талдау негізінде біз трансшекаралық су ағынының келесі тұжырымдамасын ұсынамыз: «Трансшекаралық су ағыны – бұл тұрақты қозғалыс кезінде екі немесе одан да көп мемлекеттің аумағын кесіп өтетін немесе бөлетін жер үсті және жер асты грунт суларының өзара байланысты жүйесі».

Осы зерттеу аясында «су ағыны» және «сулар», «трансшекаралық сулар» және «трансшекаралық су ресурстары», «су ағыны» және «өзен» терминдерінің мазмұны мен арақатынасын анықтау қажет деп санаймыз.

«Су ағыны» және «сулар» терминдерінің арақатынасын біржақты анықтауға болмайды. Ағын мен оның суларын бөлу айтарлықтай қиын болғандықтан, бұл ұғымдар синонимдер ретінде қарастырылуы мүмкін немесе тұтас және бөлік ретінде арақатынасуы мүмкін (табиғи (су) объекті және оның құрамы ретінде). Бұл тұжырымдамалар 1997 жылғы Конвенцияда осылайша арақатынасады, мысалы, 1-баптың 1-тармағында: «... осы ағындар мен олардың суларын осылай пайдалану арқылы».

«Су ағыны» мен «өзен» ұғымдарына келсек, 1997 жылғы Конвенцияның анықтамасына сүйене отырып, «су ағыны» ұғымы «өзен» ұғымына қарағанда кеңірек екенін көреміз. Қазақстан Республикасының 2003 жылы қабылданған Су кодексінде [19] су ағынының ұғымы өзен ұғымымен синонимді естіледі: «су ағыны – жер бетінің төмендеуінде көлбеу бағытта қозғалуымен сипатталатын су объектісі» (1 баптың 1 тармағы). Конвенциялық анықтамада «су ағыны» ұғымы су объектісінің біртұтас табиғи жүйе ретінде экологиялық сипатын көрсетеді. Жер үсті суларына әсер ету жер асты грунт сулары жүйесінің өзгеруіне әкеледі және керісінше [35]. 1997 жылғы Конвенцияға жерасты грунт суларының енгізілуі маңызды. Тұйықталған сулы деңгейжиектер Конвенцияда көрсетілмегендіктен, жер асты грунт сулары жүйелерінің түсінігі бұлар ұшін (жер асты грунт сулары немесе сулы деңгейжиектер) бөліктері әр түрлі елдерде орналасқан жер үсті сулар жүйесіне қосылу дәрежесінде қолданылады (2-бап, а), (b). Бұл анықтама сулы деңгейжиек БҰҰ-ның су ағындары туралы конвенциясында көрсетілген шекарада орналасуы керек дегенді білдірмейді, өйткені сулы деңгейжиек үшін бір елде болып, трансшекаралық жер үсті суларымен байланыста болуы жеткілікті [36]. Алайда бұл тұйықталған сулы деңгейжиектерге қатысты емес.

Сонымен қатар, өзендермен салыстырғанда су ағындары тұрақты және маусымдық, табиғи объект және жасанды (арналар) болуы мүмкін.

«Трансшекаралық сулар» және «трансшекаралық су ресурстары» ұғымдарын қолдану кеңінен таралған [37, 38].

Су ресурстары «пайдаланылатын немесе пайдаланылуы мүмкін су объектілерінде шоғырланған жер үсті және жер асты суларының қоры [39] ретінде анықталады [19]. Тиісінше, трансшекаралық су ресурстары – бұл шекараны белгілейтін және (немесе) екі немесе одан да көп мемлекеттер арасындағы шекараларды кесіп өтетін және пайдаланылатын немесе пайдаланыла алатын трансшекаралық су объектілерінде орналасқан жер үсті сулары мен олармен байланысты жер асты суларының қоры.

Су ресурстарына халық шаруашылығында қолдануға жарамды өзендердің, көлдердің, каналдардың, су қоймаларының, теңіздер мен мұхиттардың сулары, жерасты сулары, топырақ ылғалдығы, мұздықтардағы су (мұз) және қар жамылғылары кіреді. Сонымен қатар, су ресурсын адам (қоғам) үшін тұтынушылық құндылығы тұрғысынан оның қазіргі уақытта қолданылмауы (сақталуы) ескеріле отырып тұжырымдау қажет. Д. Капонера барлық су ресурстарын (жер үсті, жер асты, атмосфералық және мұздатылған сулар) қамтитын «халықаралық су ресурстары» [40] бейтарап анықтамасын қолданады. С. МакКафри тұщы су ресурстары және ажыратылатын су ресурстары сияқты терминдерді толықтырады [41].

Сол сияқты трансшекаралық өзенді (су ағынының түрі ретінде) және халықаралық өзенді салыстыруға болады.

Жоғарыда айтылғандай, халықаралық құқық ғылымында және мемлекеттердің тәжірибесінде осы саладағы терминдердің біркелкі қолданылуы қалыптаспаған. С.А. Гуреев пен И.Н. Тарасова атап өткендей, ең дамыған және сол уақытта күрделілердің бірі – «халықаралық өзен» түсінігі.

Бұрын «халықаралық» өзен мағынасы бойынша тек теңізбен тікелей байланысты және бүкіл ұзындығы бойынша халықаралық тасымалдауда қолданылатын өзен деп есептелген. Сонымен қатар, тарихи түрде мұндай өзендердің кемеде жүзу байланысы үшін пайдаланылуы су пайдаланудың басқа түрлеріне қарағанда басымдыққа ие болған және халықаралық келісімдермен бұрыннан реттелді [21, б. 151].

Халықаралық өзендерге қатысты ережелер алғаш рет 1814 жылғы 30 мамырдағы Париж келісімінде пайда болды және онда «халықаралық өзен» термині қолданылмаса да, осы келісімінің 5-бабына [42] және 1815 жылғы Вена Конгрессінің Қорытынды актісінің ережелеріне [43] сүйене отырып, өзендер анықтамасы үшін халықаралық кеме жүзу режимі орнатылатын екі критерий алынды: физикалық немесе көлік критерийі, яғни өзеннің кеме жүзуге жарамдылығы және геосаяси критерий – бұл өзеннің екі немесе одан да көп мемлекеттердің аумағын кесіп өтуі немесе бөлуі. Бұл ерекшеліктер 1879 жылы француз ғалымы Э. Энгельхардттың халықаралық құқық доктринасына енгізген «халықаралық өзен» ұғымын анықтауға негіз болды [44].

Кейін 1919 жылғы Версаль бейбітшілік келісімімен бұл критерилер географиялық критеримен толықтырылды (өзенді теңізбен қосу) [22, б. 13-17].

Онда, халықаралық тәжірибеде алғаш рет «халықаралық өзен» термині қолданылды. Осылайша, келісімнің 33-бабына сәйкес, Еуропаның кейбір өзендері (Эльба, Влтава, Одер, Неман, Дунай) және осы өзен жүйелерінің бүкіл кеме жүзетін бөлігі «табиғатынан теңізге бірнеше мемлекет үшін қатынас ретінде қызмет ететін «халықаралық» деп жарияланды. Халықаралық өзендерді пайдаланудың барлық мәселелері жағалаудағы мемлекеттердің құқықтары мен заңды мүдделерін ескере отырып реттелуге жатады [45].

Басқа анықтамалар да алға тартылды. Осылайша, 1921 жылы Барселонада Халықаралық маңызы бар кеме жүзетін су жолдарының режимі бойынша конференцияда «интернационализацияланған өзен» ұғымын тәжірибеге енгізу ұсынылды. Осы ұғымды қолдаушылардың пікірінше, бұл санатқа кез-келген өзен жатады, соның ішінде кеме қатынасы еркіндігі құрылған және жағалаудағы емес мемлекеттердің қатысуымен арнайы әкімшіліктер жұмыс істейтін және әмбебап немесе аймақтық келісім немесе әдет-ғұрып негізінде халықаралық өзен мәртебесін ала алатын бір елдің аумағы арқылы ағып өтетін өзен кіреді [46].

Екінші дүниежүзілік соғыстан кейін, 1948 жылғы Дунайда кеме жүзу режимі туралы конвенцияның қабылдануымен [47] «халықаралық өзен» анықтамасына көзқарас өзгерді. Халықаралық өзендер қатарына теңізбен тікелей қосыла отырып, екі немесе одан да көп елдің аумағын кесіп өтетін немесе бөлетін кеме жүретін өзендер кіре бастады. Сонымен бірге, бұл өзендердегі халықаралық-құқықтық режим, оның ішінде жағалаудағы емес мемлекеттердің кемелерінің өзендерге жіберілуі жағалаудағы елдердің халықаралық шарттарымен белгіленеді. Осылайша, халықаралық өзенді анықтауға арналған физикалық, геосаяси және географиялық критерилерге заңды критерий қосылды. Әлемдік тәжірибе осы уақыттан бастап халықаралық өзендердің басым көпшілігінің құқықтық режимі жағалаудағы мемлекеттер арасында жасалған келісімдермен реттеліп отырғандығын көрсетеді.

Жағадағы кейбір мемлекеттер халықаралық өзендердің құқықтық мәртебесін ұзақ уақыт бойы мойындаудан бас тартты және ол тек жақын арада ғана толық танылды. Мысалы, Америка Құрама Штаттары Мексикамен 50 жылдан астам уақыт бойы осы екі елдің аумағы арқылы ағатын өзендердің режимі туралы келісім (Рио-Гранде, Колорадо, Тихуан) жасаудан бас тартты. Өз іс-әрекеттерін ақтау үшін олар Хармон доктринасын алға тартты, бұл доктрина бойынша өзеннің жоғарғы ағысында орналасқан мемлекет су режимін өз қалауы бойынша, өзеннің төменгі ағысына тиесілі мемлекеттің мүдделеріне қарамастан реттеуге құқылы болды. Тек 1944 жылы Мексика үкіметі өз аумағы арқылы ағып өтетін өзендерді пайдалану кезінде Мексиканың құқықтары мен мүдделерін мойындайтын келісімге қол жеткізді. Ақыр аяғында, АҚШ Мексикаға да және Канадаға да қатысты Хармон доктринасынан бас тартуға мәжбүр болды [48].

Екі немесе одан да көп мемлекеттердің аумағы арқылы ағатын, жағалауға жатпайтын елдердің кемелерін жүзуге рұқсат етілмеген өзендер туралы айтсақ, олар көп ұлтты (трансшекаралық) деп аталды. Бұл өзендер, әдетте, теңізге шығу жолын иелене де, иелене алмауы да мүмкін болды, кеме жүзетін немесе жартылай жүзетін бола алды [49].

Қазіргі уақытта өзеннің халықаралық сипатын кеме қатынасы тұрғысынан анықтауға деген көзқарас айқын түрде ескірген, өйткені халықаралық немесе көпұлтты өзендер негізінен сумен жабдықтау көзі ретінде, сонымен қатар әр түрлі өнеркәсіптік мақсаттар үшін, ауылшаруашылық суландыру, электр қуатын өндіру, тұрмыстық және өндірістік қалдықтарды жою үшін пайдаланылады.

Өзендердің жіктелуі туралы құқықтық әдебиетте көзқарастардың бірыңғайлығы жоқ.

И.И. Лукашуктың пайымдауынша, трансшекаралық (көпұлтты) өзен кеме жүретін, немесе жергілікті кеме жүру сипатына ие, бірнеше мемлекеттердің аумағы арқылы ағатын және теңізге шығу жолы жоқ өзен [50].

Ю.Я. Баскиннің пікірінше, көпұлтты өзендер теңізге тікелей байланысты болуы немесе болмауы, жартылай кеме жүзетін, екі немесе одан да көп мемлекеттердің аумағы арқылы ағуы мүмкін және жағалаудағы емес елдердің кемелеріне осы өзендерде жүзуге жол берілмейді [51].

В.Н. Архилюк, көпұлтты өзендерге келесі анықтама береді: «Бұл екі немесе одан да көп мемлекеттердің аумағы арқылы ағып өтетін және режимі халықаралық акт негізінде бекітілетін өзендер», яғни оларды құқықтық және геосаяси критерилер арқылы анықтайды. Ал Халықаралық өзендер, керісінше, теңізбен тікелей кеме жүзу байланысы бар, бірнеше мемлекеттердің аумағы арқылы ағатын, өзен жағалауындағы және жағалауындағы емес мемлекеттердің кемелерінің жүзуін қамтамасыз ететін өзендер деп анықтайды. Мұнда автор халықаралық өзеннің анықтамасын тек геосаяси және физикалық (көліктік) критерилерге негіздеп, құқықтық критерий тұжырымдамасынан бас тартады. Осылайша, көпұлтты өзендердің жеке құқықтық мәртебесі және «көпұлтты өзен» ұғымының «халықаралық өзен» ұғымынан гөрі кең екендігі баса айтылған [52].

Авторлардың тағы бір тобы, соның ішінде Г.В. Игнатенко [53], В.Д. Логунов [54],Б.М. Клименко, В.И. Кузнецов өзендерді ұлттық және халықаралық деп бөледі. Осылайша, Б.М. Клименко пікірінше, «халықаралық құқық тұрғысынан өзендердің барлық түрлерінің арасындағы түбегейлі айырмашылықты тек екі топқа бөлуге болады: 1) барлық мәселелері аумақтық егеменді біржақты тәртіпте шешілуі мүмкін болатын ұлттық өзендер; 2) көптеген мәселелері тек халықаралық деңгейде шешілетін халықаралық өзендер» [55].

В.И. Кузнецов мұнымен келіседі, өзеннің халықаралық болып танылуы үшін мүдделі мемлекеттер арасында тиісті келісімнің қажеті жоқ екенін атап өтті – халықаралыққа «қолданылуы бойынша араларында келісім болмаса да бірнеше мемлекеттер арасында құқықтық қатынастар пайда болатын өзендерді жатқызуға болады» [56].

М.В. Некотеневаның пікірі бойынша кез-келген ұлттық немесе көпұлтты (трансшекаралық) немесе халықаралық өзенді анықтаған кезде геосаяси критериге сүйену керек. Егер өзен бүкіл су бойымен, өзен бастауынан өзен сағасына дейін (егер ол тіпті ашық теңізге ағып, және өзен сағасынан өзен ағысы бойынша жоғарыға қарай кез келген жерге дейін кеме жүретіндей болса да) бір ғана мемлекеттің егемендігінде болса, онда мұндай өзен ұлттық болып саналуы керек. Егер өзен теңізбен байланысы бар болуына немесе болмауына қарамастан, екі немесе одан да көп мемлекеттердің аумағы арқылы ағып өтетін болса, кеме жүзетін немесе жартылай жүзетін және жағадағы емес елдердің кемелеріне жүзуге рұқсат етілмеген болса, онда бұл көп ұлтты (трансшекаралық) өзен. Егер өзен бүкіл ағысы бойынша немесе өзінің жеке учаскелерінде екі немесе одан да көп мемлекеттердің егемендігінде болса (тіпті ол ашық теңізбен байланысы болмаса да), онда мұндай өзен халықаралық болып танылуы керек. Сонымен қатар халықаралық өзендердің арасында олардың әр түрлі түрлері ажыратылуы мүмкін (мысалы, шекаралық, кеме жүзетін және кеме жүзуге арналмаған және басқалар) [23, б. 41].

К.Х. Сасиевтің пікірімен келісуге болады, «халықаралық өзен» түсінігін айқындау кезінде құқықтық критерий, сондай-ақ көлікті критерий де анықтайтын критерий ретінде қарастырылмауы керек, өйткені суды пайдалану туралы келісімнің болуы немесе болмауы өзеннің халықаралық-құқықтық мәртебесін анықтамайды. Бір мемлекеттен артық аумақта ағып өту фактісі ретіндегі геосаяси критерийдің болуы толық жеткілікті, өйткені дәл осы ерекшелікке сәйкес жағалаудағы мемлекеттердің белгілі бір құқықтары мен міндеттері және осы сулардың халықаралық-құқықтық режимін анықтау қажеттілігі туындайды. Сондықтан, екіден көп мемлекеттің аумағынан ағып өтетін немесе бөлетін өзендердің көп ұлтты және халықаралық болып бөлінуі негізді болып көрінбейді. Кез-келген көпұлтты өзен халықаралық болып табылады [57].

Бір жағдайда олар бірдей, яғни халықаралық өзен – трансшекаралық өзен деп айтуға болады (оны кең мағынада халықаралық өзен ретінде санасақ, мұнда пайдалану мақсаты маңызды емес. Алайда, егер халықаралық өзен ұғымын тар мағынада алсақ, онда геосаяси критерий жеткіліксіз: сонымен бірге физикалық критерий де маңызды, яғни өзеннің кеме қатынасы үшін жарамдылығы, бұдан кеме жүзуге жарамсыз трансшекаралық өзен халықаралық өзен болып табылмайтындығын көруге болады.Мәселен, Қазақстан Республикасының аумағын кесіп өтетін трансшекаралық Сырдария өзені кеме қатынасына қолдануға жарамсыздығына байланысты тар мағынада халықаралық өзен болып табылмайды.

Халықаралық құқық доктринасында ерекше құқықтық мәртебеге шекаралық өзендерді жеке санатқа бөлу қажеттілігі келісілген.

Халықаралық өзен, соның ішінде халықаралық кеме қатынасы үшін пайдаланылатын, бір учаскеде екі немесе одан да көп мемлекеттердің шекарасы бола алады ал басқа учаскелерде осы мемлекеттердің аумақтарын кесіп өтуі мүмкін. Мұндай жағдайда шекаралық өзен ұғымы тек оның жеке учаскелеріне ғана қатысты болады. Егер өзен екі немесе одан да көп мемлекеттің аумақтарын тек бөліп тұрса, ол шекаралық болып табылады. Бірақ барлық жағдайларда, халықаралық құқықтық тұрғыдан шекаралық өзен жалпы халықаралық болады [22, б. 17].

Өзендердің осы санатын бөлу шекаралық учаскелерді пайдаланудың халықаралық-құқықтық режимінің ерекшеліктеріне байланысты. Мемлекет өзінің шекара суларының шегінде ерекше билікті жүзеге асырады және ішкі заңнамада олардың құқықтық режимін орнатады. Мұндай суларда жүзу, балық аулау, пайдалану және қорғау жағдайларына келсек, бұл мәселелер, әдетте, шектес мемлекеттердің халықаралық келісімдерімен реттеледі.

Шекаралас өзендердің жеке мәртебесін И.Н. Тарасова, Б.М. Клименко, Ю.Я. Баскин сияқты ғалымдар мойындайды, алайда олар шекаралас өзендерді халықаралық өзендердің бір түрі ретінде анықтайды. Осылайша, Ю.Я. Баскин шекаралас өзендердің санатының дау тудырмайтындығын айтады [51, б. 198].И.Н. Тарасова халықаралық құқықта қалыптасқан өзендердің әртүрлі санаттарында кеме жүзуді реттеудің ерекшеліктеріне негізделген шекаралас өзендерді ажырату қажет деп санайды [58].Б.М. Клименко шекаралық өзендерге қатысты жағалау мемлекеттері өздеріне тиесілі өзендердің сол жерлерінде кеме қатынасын реттей алады және, әрине, егер жағалаудағы мемлекеттерге арнайы келісімнің негізінде мұндай құқық берілмесе, олар жағалаудағы емес мемлекеттердің кемелеріне өз суларына түсуіне жол бере алмайды [59].

Шекаралық өзендерді жеке санатқа бөлу қажеттілігі туралы мәселе туындайды. Шекаралық өзендер бөлінетін су объектілері болып табылатынына (яғни олар мемлекеттердің аумақтарын бөліп отыратынына) қарамастан және оларға ерекше шекара режимі орнатылғанымен, мемлекеттік шекараны кесіп өтетін пункттерден өтетін өзендерде де ерекше шекара режимі орнатылғанын ескермеуге болмайды. Демек, шекаралық өзендерді бөлек санатқа бөлу орынды болып көрінбейді, өйткені бұл өзендер халықаралық сипатқа ие, өйткені оларда халықаралық деп сипаттайтын барлық белгілер бар. Бұл – біріншіден, жағалауларында екі немесе одан да көп мемлекеттің болуы (саяси белгі), екіншіден, олардың кеме жүретін-жүрмейтіндігі маңызды еместігі. Шекаралық өзендер, халықаралық өзендер сияқты, мемлекеттерді бөледі, оларға мемлекеттік шекара ретінде қызмет етеді. Яғни шекаралық және халықаралық өзендердің құқықтық режимінде айтарлықтай айырмашылықтар жоқ. Мүмкін, сол себепті, сарапшылар тобы Экономикалық өзара көмек кеңесі мүше елдерінің шекаралық өзендердің тазалығын қамтамасыз ету саласындағы негізгі қағидаларын әзірлеген кезде «шекаралық өзен» және «халықаралық өзен» терминдері баламалы болып, «бірлесе қолданылатын су ағындары» ұғымымен алмастырылды деген шешім қабылдады [59, б. 186].

Қазақстанда Ертіс өзенінің бассейнінде ұзындығы 250 км-ден асатын 5 өзен шекара бойында орналасқан немесе оны белгілейді. Сондай-ақ шекаралық бір мұздық бар. Шекаралық өзендерге мыналар жатады: ұзындығы 89 км Алқабек өзені, оның 55 км шекарамен белгіленген, шекара бойымен ұзындығы 105,6 км болатын Ақ-Қаба өзені, Белозектин-Байырықбасы өзенінің ұзындығы 23 км. Мұзбау тау массивіндегі мұздық пен осы мұздықтан шығатын Үлкен-Ұласты өзені де шекаралық су объектілері болып табылады. Мұздықтағы бастауынан шекараға дейінгі өзеннің ұзындығы 55 км құрайды және бүкіл ұзындығы бойынша ол мемлекеттік шекараны белгілейді немесе оның бойымен ағып өтеді. Бұл таулар немесе шөлейттегі, халық аз қоныстанған және қоныстанбаған ауданда ағатын Оңтүстік Алтайдың бастауындағы өзен бастауы бар өзендер. Шаруашылық тұрғыдан бұл өзендер ешқашан дерлік пайдаланылмайды, жер ресурстарының жоқтығынан шекаралық өзендер суаруға қолайлы емес [60].

Орталық Азия елдеріндегі терминдердің қолданылуына қатысты тоқталсақ, осы мәселені зерттеушілер осы елдердің ішкі заңдарында, трансшекаралық өзендер сулары туралы екіжақты және көпжақты келісімдерде «трансшекаралық өзендер» ұғымының болмауын, «су ресурсы», «су-энергетикалық ресурс», «мемлекетаралық су көзі» және т.б. экономикалық және гидрологиялық аспектілердегі терминдердің қолданылатындығын белгілейді. Заң ғылымының, экономикалық ғылымдардың және гидрологияның теориясы мен практикасы шешім қабылдау үшін маңызды немесе су ресурстарына қатысты кейбір терминдерді одан әрі нақтылауды талап ететін кейбір жалпы терминдердің әр түрлі түсінігі мен әртүрлі түсіндірмелерін қамтиды. Осылайша, гидрология мамандары гидрологиялық циклдің және судың барлық түрлерінің (жер үсті, жер асты, қайтарылатын) өзара байланысының маңыздылығын атап өтеді; экология мамандары су ресурстарын қоршаған ортаның бөлігі ретінде қарастыруды талап етеді; экономист мамандар тапшы ресурстарды пайдаланудың тиімділігіне назар аударады; заңгер ғалымдар суды пайдалану кезінде құқықтарды анықтау үшін анықтамалардың айқындылығын, дәлдігін қолдайды [28].

Сонымен қатар, уақыт өте келе басымдықтар өзгереді: өткен ғасырға дейін өзеннің тек навигациялық сипаты ғана қызығушылық тудырды, ал кейін навигациялық емес пайдалану басым бола бастауымен, бірқатар жаңа тұжырымдамаларды енгізу және анықтау қажет болды, мысалы: трансшекаралық сулар, халықаралық сулар, халықаралық өзен бассейні, халықаралық су жинайтын қойма, халықаралық су ағыны, халықаралық су ағыны жүйесі, ажыратылатын табиғи ресурс. Осылайша, Халықаралық құқық комиссияның құжаттарында «ажыратылатын табиғи (немесе су) ресурс» термині қолданылады, ол биогеофизикалық біртұтастықты көрсететін және екі немесе одан да көп мемлекеттің аумағында орналасқан табиғи су ресурстары ретінде анықталады [22, б. 21-23].

Осы ұғымдардың бәріне ортақтығы қолданылуы екі немесе одан да көп мемлекеттің мүдделеріне әсер ететін, бір мемлекеттің аумағынан екінші мемлекеттің аумағына ауысатын тұщы жер үсті және жер асты суларына қолданысы болып табылады.

Осылайша, зерттеу саласындағы ұғымдар мен терминдердің әртүрлілігі оларды жетілдіру, анықтауда біртектілікке қол жеткізу, қазіргі жағдайдың шындығын көрсететін жаңа лексика мен әр түрлі терминологияны халықаралық-құқықтық құжаттарға енгізу қажеттілігін көрсетеді. Трансшекаралық су ресурстарын пайдалану мен қорғау саласындағы халықаралық-құқықтық реттеудің тиімді жүйесін құру үшін терминдер мен тұжырымдамалардың үйлесімді жүйесі нормашығармашылықта да, құқық қолдану қызметінде де үлкен маңызға ие. Пайдаланылатын әрбір негізгі термин келісімшарттарда нақты анықтаманы қажет етеді. Алайда, «мемлекеттердің осы бағыттағы бірлескен ынтымақтасу процесі даму сатысында» [61].

Халықаралық су ағындары құқығында қолданылатын кейбір ұғымдардың нақты еместігі мен анық еместігі осы өзекті мәселелерді шешуге кедергі келтіруде.

* 1. **Ынтымақтастық принципі, зиян келтірмеу және ластаушы төлейді принциптері трансшекаралық су ресурстарының халықаралық құқықтық режимінің негізі ретінде**

Трансшекаралық су ағындары мен су ресурстарын пайдалану мен қорғауды тиімді реттеудің негізін әмбебаптығы мен императивтілігі күшіне қарай қазіргі заманғы халықаралық құқықтың жалпыға бірдей танылған қағидалары құрайды. В.В. Черниченконың пікірінше, халықаралық құқықтың принциптері «императивті сипатта және erga ornnes міндеттемелерін қамтиды, яғни мемлекетаралық қауымдастықтың барлық және әрбір мүшесіне қатысты міндеттемелерден тұрады. Олар мемлекетаралық қатынастардың белгілі бір қатысушыларына әсерін тигізетін әртүрлі деңгейдегі халықаралық құқық нормаларын біртұтас құқықтық жүйеге біріктіреді. Олар халықаралық құқықтың белгілі субьектілерін міндеттейтін көптеген халықаралық құқық нормалары арасында өзіндік бастауды көрсетеді [62]. Жалпыға бірдей танылған қағидалар қатарына мыналар жатады: егеменді теңдік және егемендікке тән құқықтарды құрметтеу; шекаралардың мызғымастығы; мемлекеттің аумақтық тұтастығы; күш қолданудан немесе күш қолдану қаупінен бас тарту; мемлекеттердің ішкі істеріне араласпау; халықаралық дауларды бейбіт жолмен шешу; адам құқықтары мен негізгі бостандықтарын құрметтеу; теңдік және халықтардың өзін өзі анықтау құқығы; мемлекеттер арасындағы ынтымақтастық; халықаралық құқық бойынша міндеттемелерді адал орындау [63].

Қазіргі уақытта трансшекаралық су ағындары мен су ресурстарын қолдану мен қорғауға қатысты қағидалар құқықтық әдебиеттің жалпы теориясында да, атап айтқанда Ю.М. Колосов [64], В.И. Кузнецов, К.А. Бекяшев [65], еңбектерінде, және халықаралық экологиялық құқық бойынша М.Н. Копылов [66] және т.б. ғалымдар еңбектерінде едәуір дәрежеде дамыған.

Су ресурстарын қолдану қағидаларын қамтитын әмбебап құжаттардың бірі 1997 жылғы Халықаралық су ағындарын кеме қатынасына емес пайдалану құқығы туралы БҰҰ конвенциясы [10] болып табылады, ол халықаралық су ағындарын пайдаланудың төрт қағидасын белгілейді: а) әділетті және орынды пайдалану; ә) елеулі залал келтірмеу; б) ынтымақтастық; в) мәліметтер мен ақпараттардың тұрақты алмасуы.

Осы мәселе тұрғысынан тағы бір маңызды халықаралық келісімшарт – бұл 1992 жылғы Трансшекаралық су ағындары мен халықаралық көлдерді қорғау және пайдалану туралы конвенция [18], оған сәйкес тараптардың трансшекаралық су объектілерін пайдалану және қорғау бойынша қызметі келесі үш қағидаға негізделген: а) сақтық шараларын қолдану; б) «ластаушы төлейді»; в) тұрақты даму.

Трансшекаралық өзендердің су ресурстарын қолдану қағидалары екіжақты келісімдерде де көрсетілген. Осылайша, Қазақстан Республикасының Қытай Халық Республикасымен [67], Ресей Федерациясымен [68] екіжақты келісімдерінде трансшекаралық суларды пайдалану мен қорғау саласындағы ынтымақтастықтың негізі ретінде келесі қағидалар белгіленген: а) әділетті және орынды пайдалану; ә) теңдік және өзара пайда б) зиян келтірмеу; в) ынтымақтастық; г) ақпарат алмасу.

1. Халықаралық су құқығының негізгі принциптерінің бірі ретінде *халықаралық су ағындарының ресурстарын әділ және ұтымды пайдалану* қағидасы.

Осы қағидаға сәйкес, әділ және орынды пайдалану бірлескен егемендікке және адамның тең құқықтарына негізделген, бірақ бұл міндетті түрде судың тең үлесін білдірмейді. Бассейн географиясы мен гидрологиясы, суға тәуелді халық, суды пайдалану, қолданыстағы суды пайдалану, болашақтағы қажеттіліктер, қоршаған орта факторлары және сайып келгенде, жағалаудағы мемлекеттің әрқайсысының қажеттіліктері мен пайдаланылуын ескеретін мүдделер тепе-теңдігі сияқты факторлар орынды және әділ үлесті анықтауда маңызды рөл атқарады [69].

Осы диссертация аясында халықаралық су құқығының негізгі қағидаларының бірі ретінде халықаралық су ағындарының ресурстарын әділ және орынды пайдалану қағидасы қарастырылуы керек.

Қазіргі уақытта қарастырылып отырған қағида 1966 жылғы Хельсинки ережелерінің 4-бабында, 1997 жылғы Конвенцияның 5-бабында және 2004 жылғы Су ресурстары бойынша Берлин ережелерінде бекітілген.

1997 жылғы Конвенцияның 5-бабы мемлекеттің өз суларын әділ және орынды пайдалану құқығына ие болатындығын, сондай-ақ су ағынын қорғау мен дамытуда ынтымақтасуға міндеттеме алатындығын белгілейді.

Сонымен қатар осы бап су ресурстарын кешіктіріп игеру су ресурстарын ертерек игеруге кіріскен жағалаудағы мемлекеттерге келтірілген залалға қарамастан, оларды пайдалану құқығын иемденуі мүмкін екенін мойындайды.

6-бапта су ағынын әділ және орынды пайдалану үшін табиғи және антропогендік деп екі топқа топтастыруға болатын факторлардың тізімі берілген. Біріншісіне су объектісінің географиялық, гидрологиялық, климаттық және басқа табиғи сипаттамалары кіреді. Антропогендік факторлар – бұл мемлекеттің әлеуметтік-экономикалық қажеттіліктері, халықтың су ағынына тәуелділігі; басқа жағалаудағы мемлекетте қолдану түрлеріне әсер етуі; пайдаланудың қолданыстағы және ықтимал түрлері; су ресурстарын сақтау, қорғау, дамыту және үнемді пайдалану және тиісті шараларды қабылдау; пайдалану түріне балама нұсқалардың болуы.

Әрбір фактордың мәні оның басқа сәйкес факторлармен салыстырғандағы маңыздылығымен анықталады. Орынды және әділ пайдалану нені білдіретінін анықтаған кезде, әрбір жеке жағдайда барлық тиісті факторлар бірге қарастырылуы тиіс және қорытынды біртұтас тәсіл негізінде қол жеткізілуі керек.

Барлық аталған факторлар бірдей және ешбірі өзгелерінен басым болмайды.

2. Трансшекаралық су ағындарын әділ және орынды пайдалану және басқару қағидасы халықаралық су құқығының басқа қағидаларымен, атап айтқанда *елеулі, айтарлықтай зиян келтірмеу* принципімен өзара байланысты. Бұл принцип 1997 жылы қабылданған Халықаралық су ағындарын кеме қатынасына емес қолдану туралы конвенцияның 7-бабында нақтырақ жазылған. Осы қағиданың мазмұны мемлекеттердің өз аумағында халықаралық су ағынын пайдаланған кезде «басқа су ағындары мемлекеттеріне айтарлықтай зиян келтірудің алдын алу үшін барлық қажетті шараларды» қабылдауы болып табылады. Айтарлықтай трансшекаралық залалдың болуына жол берілмейтіні туралы ережелер басқа да шарттарда – 1992 жылғы Трансшекаралық су ағындары мен халықаралық көлдерді қорғау және пайдалану туралы конвенцияда да бар (1-бап) [18].

1992 жылғы Өндірістік авариялардың трансшекаралық әсері туралы конвенция шекарааралық әсерлерге тек «елеулі әсерді» ғана жатқызады [70]. 2004 жылғы Берлин ережелері 16-бапта әдеттегі халықаралық құқықтың нормасын көрсетті: «Бассейндік мемлекеттер халықаралық су жинайтын қойма суын басқару кезінде әр бассейннің суды әділетті және тиімді пайдалану құқығын ескере отырып, басқа бассейндік мемлекетке елеулі зиян келтіруі мүмкін әрекеттер мен әрекетсіздіктерден бас тартады және оны болдырмайды» [71].

Осы қағиданың элементтері Хельсинки ережелерінде кездеседі, оның 10-бабына сәйкес «халықаралық су ағыны бассейнінің суын тең пайдалану принциптерімен келісе отырып, мемлекет:

а) судың жаңа ластануының немесе біртұтас бассейннің басқа мемлекетінің аумағына айтарлықтай зиян келтірмейтін халықаралық су ағыны бассейніндегі судың ластану дәрежесінің кез келген артуының алдын алуға;

ә) халықаралық су жинайтын қоймада судың ластануын біртұтас бассейндегі басқа мемлекеттің аумағында айтарлықтай зиян келтірмейтін деңгейге дейін азайту үшін барлық қажетті шараларды қабылдауға міндетті [72].

Бұл қағида халықаралық су және экологиялық заңнамамен кеңінен танылған, көбінесе sic utere tuo ut alienum non laedas (өзіңдікін өзгеге зиян тигізбейтіндей пайдалан) деп аталады. Айта кету керек, халықаралық су ағындарын пайдалану және қорғау туралы барлық әмбебап және аймақтық халықаралық шарттардың көбінде жасалуы мемлекеттің жауапкершілігіне алып келетін залал деңгейі «елеулі» деп белгіленеді.

Сава өзені бассейні туралы Халықаралық Рамолық келісімнің 9-бабы тараптарды «басқа тараптарға айтарлықтай залал келтірмеу үшін барлық қажетті шараларды қабылдауға» міндеттейді [73]. Дәл осындай ереже Виктория көлінің бассейнін ұзақ мерзімді пайдалануға қатысты Хаттаманың 15-бабында көрсетілген [74].

Осыған ұқсас залал деңгейі 1992 жылғы ЕЭК конвенциясының ережелері іс жүзінде қайталанатын Қазақстан Республикасының су ресурстары туралы екі жақты келісімдерінде белгіленеді. Осылайша, Қытай Халық Республикасымен 2001 жылғы 12 қыркүйектегі Трансшекаралық өзендерді пайдалану және қорғау саласындағы ынтымақтастық туралы келісімнің 3-бабы тараптарды «тараптардың бірімен келтірілетін су тасқыны мен жасанды апаттар салдарынан болуы мүмкін елеулі залалдың алдын алу немесе азайту үшін тиісті шаралар қабылдауға және күш салуға» міндеттейді [67].

Осы қағиданың мазмұнын қарастыра отырып, екі аспектіге назар аударған жөн: а) залал деңгейі және ә) жағымсыз нәтиженің алдын алу бойынша шаралар қабылдау қажеттілігі.

Залалдың қайсысы елеулі, деп саналатынына қатысты құқықтық актілер мен әдебиеттерде әртүрлі пікірлер бар. 2000 жылғы Су ағындарының бөлінетін жүйелері бойынша қайта қаралған хаттаманың 1-бабы айтарлықтай залалды аз көлемді болып табылмайтын, объективті дәлелдер негізінде анықталатын және елеулі түрде көбейтілмеген зиян ретінде қарастырады [75].

Халықаралық құқық ассоциациясының (1966) қарарында судың орынды пайдаланылуына материалды түрде кедергі келтірілетін болса, залалдың елеулі болып табылатындығы түсіндіріледі [76].

Елеулі залал оның адам денсаулығы мен қауіпсіздігіне, флора, фауна, топырақ, ауа, су, климат, ландшафт және тарихи ескерткіштерге немесе басқа материалдық объектілерге тигізетін зардаптарымен немесе осы факторлардың өзара әсерімен сипатталады; олардың қатарына осы факторлардың өзгеруінен туындаған мәдени мұраға немесе әлеуметтік-экономикалық жағдайлар үшін салдар жатады. С.В. Виноградов «елеулі, сондықтан сезінерлік зақым...» деп жазады [77].

М.А. Косареваның айтуы бойынша, залал егер трансшекаралық суларды қолдануға физикалық кедергі келтіретін болса елеулі болып табылады [78].

Біздің ойымызша, елеулі зиян келтірмеу туралы міндеттемені қарастыра отырып (7-бап), Конвенция қандай зиянның маңызды екенін көрсетпейді. Және бұл 1997 жылғы Конвенцияның кемшіліктерінің бірі. БҰҰ Халықаралық құқық комиссиясының халықаралық су ағындарын кеме қатынасына емес пайдалану құқығы туралы баяндамасында «келтірілген залалдың белгілі бір көлемдегі салдары болуы керек, бірақ бұл салдардың халықаралық құқықпен қорғалатын мүдделердің бұзылуын көрсететін ауыр немесе аса ауыр болуы міндетті емес» деп айтылған [79].

Осы Конвенцияның жобасын БҰҰ Халықаралық құқық комиссиясында талқылау барысында «елеулі зиян» шегі икемді және салыстырмалы критерий болып табылады және әр жағдайда су ағынының нақты күйін ескеру керек деген пікір айтылды [80]. БҰҰ Халықаралық су ағындары туралы алғашқы баяндамаларда «елеулі зиян» терминінің орнына «сезілетін зиян» термині қолданылғанын ескеру керек, бұл «аз емес және сонымен бірге, міндетті түрде маңызды емес» зиян ретінде түсіндірілді [81, 82]. Осыған қарамастан, «елеулі зиян» термині Конвенцияның соңғы мәтінінде кездеседі, және 7 баптың 2-тармағында атап айтқанда, су ағынының басқа мемлекетіне айтарлықтай зиян келтірген жағдайда, оны өтеу туралы мәселе көтерілуі мүмкін екенін қарастырады. Мұның бәрі, біздің ойымызша, 1997 жылғы Конвенцияны «елеулі зиян» терминін нақтылайтын нормамен толықтырудың айқын қажеттілігі туралы куәландырады.

Біз барлық аталған терминдер бағалау сипатына ие екенін және мемлекеттердің өзі трансшекаралық суларды пайдалану нәтижесінде басқа мемлекетке қандай залал келтірілгенін, залал елеулі немесе елеулі емес болып табылатындығын, атап айтқанда өлім немесе адам денсаулығына зиян келтіру, мүліктің жоғалуы немесе бүлінуі, қоршаған ортаға залал келтірілгенін, меншікті немесе қоршаған ортаны бұрынғы қалпына келтіру бойынша орынды шаралардың құнын анықтайды деп санаймыз. Егер басқа мемлекетке елеулі залал келтірілген болса, онда оны келтірген мемлекет залалды жою немесе азайту үшін барлық қажетті шараларды қабылдайды және қажет болған жағдайда оны өтеу туралы мәселені шешеді. С.А. Гуреев пен И.Н. Тарасова мысал ретінде, Дунай суларына қатысты «Donauversinkung»/«Императорлық сот» (1927) туралы Германия Императорлық сотының шешіміне сілтеме жасайды, онда сот оның аумағын кесіп өтетін халықаралық өзендерге қатысты бір мемлекеттің егемендік құқықтарын жүзеге асыруы халықаралық қауымдастықтың басқа мүшелеріне зиян тигізбеу туралы міндеттемемен шектеледі [22, б. 44].

Осылайша, барлық мемлекеттер трансшекаралық өзендер мен олардың суларын өз қалауы бойынша максималды түрде пайдалануға құқылы, бұл басқа су ағыны мемлекеттеріне айтарлықтай зиян келтірмеу міндетімен орындалуы тиіс. Басқа мемлекетке келтірілген зиян мемлекеттің халықаралық құқыққа қарсы әрекетін құрайды; сәйкесінше өтемақы мәселесі мемлекеттердің жауапкершілігі туралы қолданыстағы халықаралық құқық нормаларымен реттеледі, оған сәйкес жауапты мемлекет келтірілген зиян үшін толық өтемақы беруге міндетті [82, б. 12]. Халықаралық су ағындарын қолданудың кеме жүрмейтін түрі құқығы туралы конвенцияда басқа мемлекетке едәуір зиян келтірген мемлекет келтірілген залалды жою немесе азайту үшін барлық қажетті шараларды қабылдауға, қажет болған жағдайда, сондай-ақ өтемақы мәселесін шешуге тиіс деп көрсетілген. Бұл жағдайда зиян келтірген мемлекет мұндай зиянды болдырмау үшін шаралар қолданады: ол кеңесіп, қажет болған жағдайда жәбірленуші мемлекетпен келіссөздер жүргізіп, осындай зиянды өтеу мәселесін талқылауы керек. Мұндай әрекет «ластаушы төлейді» принципімен тығыз байланысты. Егер мемлекет айтарлықтай зиян келтірмеу қағидасын өрескел бұза отырып, өзінің заңсыз әрекетін тоқтатпаса, онда оған мәжбүрлеу шаралары қолданылады. Ең алдымен, бұл әрекет халықаралық жауапкершіліктің туындауына қойылатын талаптарға сай болуы керек. Дауларды бейбіт жолмен шешу қағидасын басшылыққа ала отырып, мемлекеттер бұл мәселені консультациялар, келіссөздер, сауалнамалар, аймақтық органдарға, арбитражға, Халықаралық сотқа шағымдану арқылы шеше алады [83].

Халықаралық-құқықтық доктринада әділ және орынды пайдалану және елеулі зиян келтірмеу принциптерінің өзара байланысы туралы әртүрлі көзқарастар бар. Кейбір заң ғалымдары 1997 жылғы Халықаралық су ағындарын әділ және орынды пайдалану туралы конвенцияның 5-бабы елеулі зиян келтірмеу туралы 7-баптан басымдыққа ие деп санайды. Мысалы, Маккаффри «халықаралық су ағындары заңнамасы саласында айтарлықтай зиян емес, орынсыз елеулі зиянға тыйым салынған» деп санайды [84]. Осылайша, әділ пайдалану жанындағы шекаралас мемлекетке айтарлықтай зиян келтірмеу міндеттемесін қамтиды. Алайда, толық тең және орынды пайдалануға қол жеткізу үшін заладың келтірілуі айыпталмайтын немесе жазаланбайтын жағдайға жол беріледі.

Осыған ұқсас көзқарасты К. Мешлем ұстанады, ол әділ және орынды қолдану принципінің елеулі зиян келтірмеу принципінен басымдығы туралы тұжырымға келеді, өйткені пайдалану кезінде белгілі бір зиян келтірілуі мүмкін [85]. О. МакИнтаир барлық басқа принциптер елеулі зиян келтірмеу принципінсіз белгілі бір дәрежеде өз мағынасын жоғалтады деп санайды [86]. С.А. Мохаммед (Египет) ойынша, өзендердің су ресурстарын пайдалану проблемалары елеулі зиян келтірмеу принципіне және нәтижесінде әділ және орынды пайдалану принципінің пайда болуына әкелді [87].

Сонымен қатар заң сарапшылары М. Эрдем (Түркия) [88], А.Е. Юттон [89] және басқалары өз зерттеулерінде жоғарғы ағыс мемлекеттері үшін трансшекаралық су объектісін әділ және орынды пайдалану принципінің пайдасын, ал төменгі ағыс елдері үшін – басқа мемлекетке зиян келтірмеу принципінің пайдасын атап өтеді.

Э.С. Теймуров пікірінше, екі принципті бір-біріне қарама-қарсы қою немесе олардың иерархиясын орнатуға тырысуды қате және нормативті қолдауы жоқ деп санайды. Екі принцип те тығыз байланысты, трансшекаралық суларды пайдалану мен қорғау жөніндегі қатынастарды бірлесе реттейді және ортақ мақсаттарды көздейді – мемлекеттердің суларды пайдаланудағы теңдігін қамтамасыз ету, экологиялық, экономикалық және басқа шығындарды азайту кезінде пайдаланудан көп игіліктер алу [90].

Біздің ойымызша, 1997 жылғы Конвенция өзендердің ағыстарының төменгі және жоғарғы жағында орналасқан мемлекеттердің қайшылықты мүдделері арасындағы тепе-теңдікті табу үшін халықаралық су ағындарын қолданудың кеме жүрмейтін түрін халықаралық-құқықтық реттеудің екі негізгі қағидасын – әділ және орынды пайдалану және елеулі зиян келтірмеуді біріктіруге тырысты. Мұндай келісімнің нақты мүмкін еместігі қабылданған Конвенцияның рамолық сипатында көрінді.

Біз сондай-ақ әділ және орынды пайдалану қағидасы аймақ деңгейінде су ағындары бойынша дауларды шешуде үлкен күшке ие болған жоқ деп санаймыз. Бұл қағида мемлекеттерді тек су ағындарын дамыту жоспарларына басқа су жағалауы мемлекеттерінің мүдделерін ескеруге және қосуға шақырады [91]. Сонымен бірге ағынды игеруді кейінірек бастаған мемлекет ағынның басқа мемлекеттерінің мүдделерін ескеріп, оны басқа елдерге айтарлықтай зиян келтірмей дамытуы керек [92].

Мысал ретінде Өзбекстандағы Сырдария өзеніндегі Сардоба су қоймасының бөгетінің 2020 жылдың 1 мамырында ашылғандығын айтуға болады. Су тасқыны салдарынан Қазақстанның оңтүстігіндегі ауылдар зардап шекті, 31 мыңнан астам адам эвакуацияланды, Түркістан облысында төтенше жағдай режим жарияланды. Су арнасы мемлекеттері өздерінің мүдделерін қанағаттандыру үшін кез-келген басқа мемлекетке елеулі зиян келтіруі мүмкін жобаларды жүзеге асыра алады. Сонымен қатар, мемлекеттер басқа жағалаудағы мемлекеттерге жобаны іске асырудан зардап шегуі мүмкін су ағындарын пайдалану бойынша жоспарланған шаралар туралы хабарлауы және олармен кеңесуі қажет. Мысалы, 1959 жылғы Халықаралық құқық институтының қарарында жобаны іске асыруға кіріскен мемлекет басқа мүдделі мемлекеттерге оларға елеулі зиян келтіру қаупі туындаған жағдайда алдын-ала ақпарат беруі керек екендігі көрсетілген [22, б. 46].Су қоймасының құрылысы Өзбекстанмен бір кездері Қазақстанды ескертусіз жүргізілген. Бұл туралы Қазақстанның бұрынғы Мелиорация және су ресурстары министрі Нариман Қыпшақбаевтың айтқан сөзі: «1992 жылы Хельсинкиде қабылданған және 1996 жылы Нью-Йоркте қабылданған халықаралық конвенция бар. Бұл трансшекаралық өзендер бойынша келісім Халықаралық су құқығы Конвенциясына Қазақстан мен Өзбекстан қол қойды. Онда біреуіңіз объект салатын болсаңыз, алдымен көрші елдермен келісуіңіз керек, содан кейін сіз осы кешеннің тұрақтылығына жауап бересіз деген тармақ бар. Осыдан Өзбекстан екі рет заң бұзған болып шығады. Оның үстіне Сырдарияда жаңа су қоймасына еркін су жоқ» [93].

Өзбекстанның екі су конвенциясына қатысуы оның аумағында халықаралық су арнасын пайдалану кезінде оларда көзделген барлық міндеттемелерді қабылдауды, атап айтқанда, судың басқа мемлекеттеріне айтарлықтай зиян келтірмеу үшін шаралар қабылдауды логикалық тұрғыдан ұйғарылады. Мұндай зиян келтірілген жағдайда, зиянды жою немесе азайту үшін барлық қажетті шаралар қабылданады, қажет болған жағдайда, сонымен бірге өтемақы мәселесі шешіледі деп ұйғарылады. Қайғылы оқиғадан кейін Өзбекстан Президенті Шавкат Мирзиёев Сардоба су қоймасының бөгетінің бұзылуынан Қазақстанға келтірілген залал туралы айтып, «қазақ бауырларымызға табиғи апаттың салдарын жоюға қажетті көмек көрсетуге» дайын екендігін айтқанын атап өткен жөн [94].

Осы қайғылы оқиғадан кейінгі тиімді ынтымақтастық үшін Өзбекстанмен Сырдария өзенінің бассейнін қолдану және қорғау бойынша екіжақты Келісім қабылдау ұсынылады, онда келесі нормалар қарастырылған: әдеттегі шығу тегі бар және тараптар үшін қолайлы халықаралық құқық қағидаларын бекіту туралы (мысалы, Тараптардың өз аумағында екінші тараптың мүдделерін қозғайтын және оларға айтарлықтай зиян келтіруі мүмкін іс-әрекеттерге жол бермеу жөніндегі міндеттемесі) ережелер екінші тараптың мүдделерін қозғайтын және оларға айтарлықтай зиян келтіруге қабілетті әрекеттер); трансшекаралық өзенде су шаруашылығы құрылыстарын салу процесінде екі елдің іс-әрекеттерін үйлестіру туралы, трансшекаралық су объектілерін пайдалану мен қорғауды үздіксіз бақылау бойынша және т.б.

Осылайша, басқа мемлекетке айтарлықтай зиян келтірмеу әрбір су ағыны мемлекетінің міндеті болып табылады. Су ағыны мемлекеттері өздерінің егемендік құқықтарын жүзеге асыра отырып, су ресурстарын басқа мемлекеттерге елеулі және сезімтал зиян келтірмейтіндей етіп пайдалануы керек.

3. Халықаралық су ағыны құқығы тарихындағы басты мәселелердің бірі – *су ағыны мемлекеттерінің ынтымақтастығы* принциптерін әзірлеу болды. Әділ пайдалану қағидасы доктринасының түсініксіздігі жағадағы мемлекеттер арасындағы теңгерімсіздікті түзете алатын материалды-құқықтық нормаларды іздеуге назар аударады. Халықаралық су ағындарын пайдалануда жағадағы мемлекеттердің ынтымақтастығының қажеттілігі осындай су ағындарының табиғатымен анықталады, «бүгін бір мемлекеттің аумағы бола отырып, ертеңінде олар екінші бір мемлекеттің аумағына айналады, ал бүгін бір мемлекеттің ісі болған әрекет, ертеңінде сөзсіз басқа мемлекеттің әрекетіне, сөйтіп – халықаралық әрекетке айналады» [55, б. 43].

Халықаралық ынтымақтастық қағидасы қазіргі кезде трансшекаралық суларды пайдалану мен қорғауды халықаралық-құқықтық реттеудегі іргелі принциптердің бірі болып табылады.

Трансшекаралық су ресурстарын пайдалану мен қорғау жөніндегі халықаралық ынтымақтастыққа қатысу түрлері мен нысандарын мемлекеттер өздері жасаған екіжақты және аймақтық шарттар мен келісімдерде анықтайды. Ынтымақтастықтың нақты түрлерін қарастыруға болады:

– халықаралық су ағындарын ұтымды пайдалану бойынша жағадағы мемлекеттердің экономикалық ынтымақтастығы: ағындарды бірлесіп реттеу, суды бөлу, ирригациялық құрылыстарды, бөгеттерді, су электр станцияларын салу және т.б.);

– жағадағы мемлекеттер арасындағы халықаралық су ағынының учаскелерінің жай-күйі туралы қажетті ақпаратпен алмасу, жоспарланған іс-шаралар, төтенше жағдайлар және т.б туралы ақпараттық ынтымақтастық;

– ғылыми-техникалық ынтымақтастық гидротехникалық жобалармен алмасудан, суды пайдалану саласындағы бірлескен ғылыми және ғылыми-техникалық жұмыстардан және т.б. тұрады;

– халықаралық су ағындарының суларын ластанудан қорғау саласындағы ынтымақтастық: бірлескен су мониторингін жүзеге асыру, су тазарту құрылғыларын дамыту және салу және басқалары.

Трансшекаралық өзендер су ресурстарын пайдаланудағы халықаралық ынтымақтастық қағидасы 1997 жылғы Халықаралық су ағындарын кеме қатынасына емес қолдану құқығы туралы Конвенцияда бекітілген. Конвенцияның ережелері құқықтық режим судың тек бөлінуінен тұратындығын ескерудің орнына жағадағы мемлекеттер арасында белсенді ынтымақтастықты жүзеге асыру міндетін ұйғарады. Бұл ұзақ уақыт күткен ынтымақтастыққа қолдау оны қалай жүзеге асыруға болатындығы туралы нұсқаулық бермейді. Ал басқару саласындағы белсенді және ұзақ мерзімді ынтымақтастық барлық тараптардың міндеттерін белгілейтін шартты көздейтін ресми құқықтық шектеуді талап етеді. Бірлескен басқару міндеттемені тек әдеттегі құқық қағидалары арқылы жүзеге асыру мүмкін емес. Конвенция мәтіні бірлескен басқаруды су ағындарын басқарудың қосымша немесе ерікті тетігі ретінде ұсынады. Алайда, ұсынылып отырған ынтымақтастық, тіпті егер оны жүзеге асыру қазіргі уақытта тараптардың қалауымен болса да, су құқығы саласындағы болашақ даму үшін өте маңызды болып табылады.

Халықаралық құқық ынтымақтастықтың міндетті үлгісін немесе ынтымақтастықтың қандай-да бір моделін құруды көздемейді. Бұл сұрақты, шынымен де, мемлекеттер барлық жағдайларға сәйкес шешуі керек. Алайда, трансшекаралық су ресурстарына халықаралық-құқықтық режим белгілеу үшін мемлекеттер арасындағы ынтымақтастықтың қажеттілігі туралы норма пайда болғанын мойындау керек. Сонымен бірге, мемлекеттер арасындағы трансшекаралық су ресурстарының тиімді режимін әзірлеу саласындағы ынтымақтастық халықаралық шартта міндетті түрде рәсімдеуді қажет етпейтін, керісінше осы ынтымақтастықты растау және дамыту үшін қалаулы сипатқа ие негіз болып табылады. Трансшекаралық су ресурстарының тиімді халықаралық-құқықтық режимі мүдделі тараптардың тең құқылы және адал ынтымақтастығының өнімі болып табылады.

Мемлекеттердің осы саладағы халықаралық ынтымақтастығы адал ниет және еркін ерік негізінде тең құқылы және өзара тиімді негізде жүзеге асырылуы керек.

Сонымен, 1992 жылғы Трансшекаралық су ағындары мен халықаралық көлдерді қорғау және пайдалану туралы конвенцияның 2-бабының 6-тармағында бұл қағида келесідей ашылған: «жағадағы Тараптар трансшекаралық ықпалдың алдын алуды, шектеуді және азайтуды қамтамасыз ету мақсатында және трансшекаралық сулар қоршаған ортасын қорғау немесе теңіздік ортаны қоса алғанда, осындай сулардың әсерінде болатын қоршаған ортаны қорғау мақсатында теңдік пен өзаралық негізінде, атап айтқанда, тиісті су ағындарын немесе олардың бөліктерін қамтитын үйлестірілген саясатты, бағдарламалар мен стратегияларды әзірлеу мақсатында екіжақты және көпжақты келісімдер жасау арқылы ынтымақтастықты іске асырады» [18].

Берлин ережелерінің (2004) 11-бабында «Бассейн мемлекеттері қатысушы мемлекеттердің өзара пайдасы үшін халықаралық су жинайтын қойма суларын басқаруда адал ниет рухында ынтымақтастық жасайтындығын» қарастырады [71]. Ынтымақтастық туралы міндеттеме, сондай-ақ 1982 ж. БҰҰ Теңіз құқығы туралы конвенциясының 62-63 баптарында, 83 бапта қарастырылған [95].

Трансшекаралық су ресурстарына қатысты мемлекеттер ынтымақтастығы мәселелеріндегі тең құқықтылық – бұл мемлекеттердің егемендік теңдігі қағидасын танытудың бірі [96]. Мәселе бірнеше аспектілерде ашылған, атап айтқанда, режимді орнатудағы және осы ресурстарды пайдалануға қатысуда тең құқылық. Бұл әділеттілік, пропорционалдылық және т.б. қағидалар негізінде жүзеге асырылатын пайдалану мен қорғау бойынша міндеттерді бөлуде тікелей теңдікті білдірмейді. Мұндағы тең құқылық мүдделі мемлекеттердің трансшекаралық су ресурстарын пайдалануды және сақтауды анықтайтын нормаларды (процессуалдық мәселелердегі теңдіктің барлық аспектілерін қоса) әзірлеуге қатысуға тең мүмкіндігі, осы ресурстарды басқаруға қатысуға тең құқық ретінде әрекет етеді. Біз тең құқылықты халықаралық құқықтық режимді орнатудың тең құқығы деп санаймыз, бірақ тең пайдалану емес. Құқық нақты жағдай мен жағдайларға, сондай-ақ міндеттер мен жауапкершіліктерге сәйкес жүзеге асырылады. Соңғылары құқықтармен байланысты, олардан ажыратылмайды және оларға сәйкес келмеуі мүмкін емес.

Осыған байланысты бассейн мемлекетінің басқа бассейн мемлекетіне таратылған суды іс жүзінде пайдаланылмайтын бөлігінде пайдалану құқығы туралы (2004 ж.) Берлин ережелерінің (15-бап) нормасына назар аударуға болады [71]. Мұндай қолдану экологиялық молшылықты қамтамасыз ету немесе экологиялық интеграцияны қолдау немесе экологиялық ортаға зиянды азайту үшін жүзеге асырылады. Сонымен бірге, өз құқығын пайдаланбаған мемлекет оны өз қалауы бойынша пайдалана алады. Трансшекаралық ресурстарды қолдану бойынша мемлекеттерге мұндай құқық беру осындай ресурстарды қорғау және тиімді басқаруды қамтамасыз ету мақсатында жүзеге асырылады. Мұндай құқықтарды беру негізделген болуы керек және келісім шарт негізінде жүзеге асырылуы керек.

Ынтымақтастықтың тағы бір маңызды аспектісі – тараптардың адал ниеті. Ынтымақтастық қағидасы – бұл халықаралық міндеттемелерді адал орындау қағидасын жүзеге асыру формасы [97]. Бұл қағидаға сәйкес мемлекеттер халықаралық құқықтың жазбаша да, қарапайым да нормаларына сәйкес өздеріне алған міндеттемелерді орындауға міндетті. Ұлттық заңнаманы мемлекет өз міндеттемелерімен сәйкестендіруі керек.

Мемлекеттердің ынтымақтастығы келісімдер жасасу арқылы да, сәйкесінше мемлекеттердің ресурстарды басқару бойынша белгілі бір құқықтар мен міндеттерді жүзеге асыру бойынша міндеттемелерін қабылдау арқылы да, сондай-ақ халықаралық келісімдер негізінде құрылған бірлескен халықаралық іс-шараларға, органдар мен ұйымдарға қатысу арқылы да жүзеге асырылады.

Осыған байланысты 2019-2021 жылдар аралығында Қазақстан Республикасының БҰҰ Еуропалық экономикалық комиссиясының Хельсинки конвенциясы бюросына төрағалық етуі трансшекаралық су ынтымақтастығын ынталандыруға және дамытуға, сондай-ақ Конвенция нормаларын алға жылжытуға қолдау көрсетуге бағытталған.

4. 1997 жылғы Конвенцияның 9-бабында Халықаралық су ағындарын пайдаланудың тағы бір қағидасы – *«Мәліметтермен және ақпаратпен үнемі алмасып отыру»* көрсетілген. Мәліметтермен және ақпаратпен үнемі алмасусыз, мемлекет үшін халықаралық су ағынының басқа су ағыны мемлекеттеріне қатысты әділ және орынды пайдаланылғанына көз жеткізу іс жүзінде мүмкін емес. Мұндай мемлекет басқа су ағыны мемлекеттерінен мәліметтер мен ақпараттарды тұрақты түрде алып отыруы керек. Дәстүрлі түрде хабарлама және ақпарат беру өзен ағысының жоғарғы жағында орналасқан жағадағы елдердің міндеті болып саналады, бірақ экожүйені қорғаудың жаңа түсінігін ескерсек, төменгі ағыс мемлекеттері өзен алабының шегінде жасалынған кез-келген өзгеріске, ауытқуға немесе тікелей және жанама зиянды әрекеттерге қатысты ақпарат пен мәлімет бергені үшін тең жауапкершілік алады.

Хельсинки ережелерінің 29-бабында бассейн мемлекеттерінің құқықтарына немесе басқа да мүдделеріне қатысты халықаралық даулардың алдын-алуға және шешуге қатысты нормалар бар екенін ескеру қажет. Бассейн мемлекеттері арасында даулардың туындауын болдырмау үшін олардың әрқайсысына басқа бассейн мемлекеттеріне сулар мен олардың аумағында оларды пайдалану қызметіне қатысты қол жетімді ақпаратты ұсыну ұсынылады. Мемлекет, бассейнде орналасу орнына қарамастан, кез-келген басқа мүдделі мемлекетке бассейн режимін айтарлықтай өзгертуге алып келуі мүмкін жобаланған құрылыстар салу туралы ақпарат ұсынуы керек. Мұндай ақпаратта оның алушысына орынды мерзімде осындай өзгерістің ықтимал нәтижесіне баға беруге және өз пікірін ақпаратты жіберген мемлекетке жеткізуге мүмкіндік беретін фактілер болуы керек [72].

Басқа мемлекеттердің суды пайдалану мүмкіндігіне әсер етуі мүмкін ұсынылатын қызмет туралы алдын-ала ақпарат алу қажеттілігі бұған дейін 1961 жылы Зальцбургтегі сессиясында қабылданған Халықаралық құқық институтының қаулысында бекітілгенін атап өту керек [98].

5. *Сақтық шараларын қабылдау қағидасы* 1992 жылғы ЕЭК Конвенциясында бекітілген (2-баптың 5-тармағы), оған сәйкес қауіпті заттардың ауытқуының трансшекаралық әсерін болдырмауға бағытталған шаралар ғылыми зерттеулердің бір жағынан осы заттар арасындағы, және екінші жағынан, болуы мүмкін трансшекаралық әсерлердің арасындағы себеп-салдар байланысын толық орнатпаған деген негізде кейінге қалдырылмауы керек.

Бұл қағидаға қатысты әртүрлі көзқарастар бар. М.М. Бринчук, Е.Ю. Кузьменко [99], А.Н. Вылегжанин [100] бұл принципті халықаралық экологиялық құқықта бұрыннан қалыптасқан деп санайды. М.А. Косарева, Е.Е. Вылегжанина, принциптің мазмұны үнемі дамып, толықтырылып отырады, «бұл процесс саясаткерлердің, кәсіпкерлердің және ғалымдардың ненің заңды екендігі туралы көптеген күрделі және қиын даулармен байланысты, өйткені ғылыми көзқарастарды, оның ішінде табиғатқа және адамдарға зиян келтірмеу үшін гипотезаларды ескеру ауыр саяси және экономикалық салдарға алып келеді» [101].

1992 жылғы Рио-де-Жанейро Декларациясында осы қағиданың анықтамасы көрсетілген: «Қоршаған ортаны қорғау мақсатында мемлекеттер өздерінің мүмкіндіктеріне байланысты сақтық шараларын қабылдау қағидасын кеңінен қолданады. Ауыр немесе қалпына келтірілмейтін зиян келтіру қаупі бар жағдайларда толық ғылыми сенімділіктің болмауы қоршаған орта жағдайының нашарлауын болдырмау үшін үнемді шаралар қабылдамауға себеп немесе кейінге қалдыру ретінде пайдаланылмайды» [102]. (2004) Берлин ережелерінің 23-бабы мемлекеттерді су ресурстарының барлық түрлеріне, оның ішінде трансшекаралық ресурстарға мұқият қарауды міндеттейді. «Мемлекеттер елеулі қолайсыз әсер ету қаупі болған кезде немесе қоршаған ортаны суларды тұрақты пайдалану кезінде, судың қоршаған ортаға тигізетін зиянды болдырмау, жою, азайту және шектеу үшін, тіпті егер әрекет немесе әрекетсіздік пен күтілетін әсердің арасындағы себеп-салдарлық байланыстың сенімді дәлелі болмаса да, барлық тиісті шараларды қабылдайды» [71].

6. 1992 жылғы ЕЭК конвенциясындағы *«ластаушы төлейді» қағидасы* бойынша (2-баптың 3-тармағы) «судың ластануын болдырмау, шектеу және азайту шаралары мүмкіндігінше ластану көзінен қабылданады» делінген [18].

Айта кету керек, «ластану көзі» терминіне қатысты айқындық болуы керек. Оны ластаушы зат пайда болатын немесе сақталатын орын (нүкте) ретінде де, құйылыс (су қашырту) пайда болатын орын (нүкте) ретінде де түсінуге болады. Іс жүзінде ағынды суларды ластаушы (немесе ықтимал ластаушыға) белгілі бір су ағынына ағызу немесе ағызбау туралы қарапайым сұрақ шешіледі. Оның үстіне, ол әрдайым дерлік мұндай төгілудің жол берілмейтіндігі (немесе берілетіндігі) туралы біледі. Бүгінде әлемдегі экологиялық қауіптің артуы аясында, соның ішінде, трансшекаралық су ағындарынан туындауы әсерінен келесідей тезистер аксиомалық сипатқа ие болуда: «Бір мемлекеттің қауіпсіздігі екінші бір мемлекеттің қауіпсіздігіне нұқсан келтірмеуі керек, атап айтқанда, бұл мемлекеттер қабылдаған және жүзеге асырған келісілген шаралардың ешқайсысы ластануды және ластаушы заттарды бір жерден екінші жерге немесе әрекет ету шегінен тыс аймақтарға ауыстыруға бағытталмағандығынан көрінуі керек ... » [103].

7. *Тұрақты даму қағидасы* – 1972 жылғы Стокгольм Декларациясында пайда болған және басқа халықаралық құжаттарда дамыған халықаралық экологиялық құқықтың қазіргі уақыттағы орталық тұжырымдамаларының бірі. Тұрақты даму туралы халықаралық құқық Қағидалары декларациясында [104] бұл тұжырымдама бірнеше принциптерге кеңейтілді – әділеттілік пен кедейлікті жою, жалпы, бірақ сараланған жауапкершілік, сақтық тәсілі, қоғамның қатысу және ақпарат пен әділеттілікке қолжетімділік, «тиімді басқару» және интеграция қағидасы. Осыған байланысты ол бұл жерде алдымен белгілі бір концепция ретінде, сонымен бірге трансшекаралық табиғи ресурстар саласында нормативті көрініс алған және оның мазмұнын ашуды талап ететін принцип ретінде орналастырылған.

Трансшекаралық табиғи ресурстар саласындағы тұрақты даму принципінің мәні қоршаған ортаны сақтай отырып, осы уақыт үшін ғана емес, болашақ ұрпақ үшін де қанағаттандырыла алатын адамның қажеттіліктерін қанағаттандыру, бұл ресурстарды пайдалану мен олардағы адамдардың қажеттіліктерін қанағаттандыру арасындағы үйлесімді теңгерімге қол жеткізу қажеттілігінде болып табылады. (2004) Берлин ережелерінің барлық су түрлерін реттеуге қатысты 7-бабы мемлекеттерді суды тұрақты басқаруды қамтамасыз етуге міндеттейді. Трансшекаралық табиғи ресурстарға қатысты тұрақтылық қағидасын жүзеге асыру ресурстарды пайдалану мен қорғауға мүдделі мемлекеттердің бірлескен күш салуына байланысты.

Осылайша, трансшекаралық өзендер ресурстарын пайдалану мен қорғауды халықаралық-құқықтық реттеу БҰҰ-ның 1997 жылғы Халықаралық су ағындарын кеме қатынасына емес қолдану құқығы туралы конвенциясында белгіленген қағидаларға негізделген: бұл суларды әділ және орынды пайдалану, айтарлықтай зиян келтірмеу, ынтымақтастық, мәліметтер мен ақпаратпен үнемі алмасу. Қағидалардың тағы бір тобы: сақтық шараларын қабылдау, қоршаған ортаны «ластаушы төлейді», тұрақты даму қағидалары – 1992 жылғы БҰҰ ЕЭК конвенциясында көрсетілген.

Трансшекаралық су ағындары мен су ресурстарын пайдалану мен қорғауды реттейтін қағидалар даму үстінде, олардың мазмұны үнемі жетілдіріліп отырады. Халықаралық құқық доктринасында келісім шартпен және қарапайым құқықтық тәжірибемен әлі расталмаған басқа да принциптер бар. Мысалы, С.А. Гуреев пен И.Н. Тарасова ойларынша «барлық мемлекеттер үшін 1997 жылғы Конвенцияның 29-бабында тұжырымдалған норманы халықаралық өзен құқығының қағидасы ретінде тануы және ұстануы өте маңызды болар еді. Оған сәйкес халықаралық өзендер (су ағындары) және онымен байланысты құрылыстар, қондырғылар және басқа объектілер халықаралық және халықаралық емес қарулы қақтығыстарда қолданылатын халықаралық құқықтың қағидалары мен нормаларына сәйкес қорғалады және осы қағидалар мен нормаларды бұза отырып пайдаланылмайды» [22, б. 51].

Қорытындылай келе, қарастырылып отырған принциптер жиынтығы ажырамас және өзара байланысты жүйе екенін атап өткіміз келеді. Бұл принциптердің өзара байланысы мен өзара тәуелділігі олардың ешқайсысы абсолютті сипатқа ие болмауынан көрінеді. Трансшекаралық суларды пайдалану мен қорғаудың көрсетілген принциптері ешқандай иерархияға ие емес, бір-біріне қайшы келмейді, бір-бірін үйлесімді түрде толықтырады. Принциптердің әрқайсысының қолданылуы басқаларын бір уақытта сақталуымен жүзеге асады, ал бұл принциптердің кез-келгенінің әрекеті басқалардың әрекетімен шектеледі. Сондықтан, тұтастай алғанда барлық принциптер жүйесі ғана мемлекеттерге халықаралық су ағындарын өз мүдделері үшін, басқа мемлекеттердің құқықтары мен мүдделерін бұзбай, оларды қолданудан максималды пайда алып, минималды экологиялық және экономикалық шығындармен пайдалануға мүмкіндік береді.

**1.3 Трансшекаралық су ресурстарын халықаралық құқықтық реттеудің нормативтік қайнар көздері жүйесі**

Трансшекаралық су ресурстарын реттеу саласындағы құқықтың қайнар көздері жеткілікті тармақталған жүйені құрайды және оларды үш санатқа бөлуге болады: халықаралық шарт, халықаралық әдет-ғұрып және халықаралық ұйымдардың қаулылары (сот мекемелерін қоса алғанда), (жұмсақ құқық деп аталатын) үкіметтік емес ұйымдардың шешімдері. Халықаралық Сот Статутының 38-бабында халықаралық құқықтың қайнар көздері болып «дауласушы мемлекеттермен мойындалған ережелерді белгілейтін жалпы және арнайы халықаралық конвенциялар», халықаралық әдет-ғұрып және құқықтық нормаларды анықтайтын қосалқы құрал ретінде – сот шешімдері мен жария құқық бойынша неғұрлым білікті мамандардың доктриналары табылады (кейбір ескертпелермен) [105].

Жалпы реттеу қайнар көздерін дамыту трансшекаралық су ресурстары құқығының одан әрі прогрессивті дамуының кепілі болып табылады.

Жалпы халықаралық конвенциялар деп барлық мемлекеттер қатысатын немесе қатыса алатын шарттар түсініледі. Бұл конвенцияларда бүкіл халықаралық қауымдастық үшін міндетті нормалар, яғни жалпы халықаралық құқық нормалары қамтылады. Арнайы келісімдерге қатысушылары шектеулі санды келісімдер жатады, олар үшін осы келісімдердің ережелері міндетті болып табылады. Халықаралық тәжірибеде мұндай шарттар халықаралық құқықтың екі субъектісі қатысатын екі жақты немесе үш немесе одан да көп, бірақ шектеулі субъектілер қатысатын аймақтық шарттар.

Трансшекаралық өзендерде кеме қатынасын реттеу саласындағы ең маңызды көпжақты халықаралық келісім – жағадағы мемлекеттермен қол қойылған 1869 жылғы Рейн туралы Берн конвенциясы. Конвенцияда алғаш рет 1792 жылы Францияның Шельд және Маас өзендері үшін конвентінің Декретінде жарияланған, кейіннен 1815 жылы Вена конгрессінің Қорытынды актісінде дамытылған және бекітілген кеме қатынасы еркіндігі қағидасы бекітілген [106].

Кейінгі жылдары Париж трактаты (1956) [107] мен Берлин трактаты (1978) Дунайдағы сауда кемелерінің кепілдік берілген жүзу бостандығын бекітті [108].

Алғашқы көпжақты халықаралық шарттардың қатарына 1978 жылғы Амазонка өзені бассейніндегі ынтымақтастық туралы келісім [109] және 1948 жылғы Дунайдағы кеме қатынасы режимі туралы конвенция жатады. [47] Конвенцияның ережелері Дунай елдерінің кеме шаруашылығы арасындағы келісімдердің бірқатарымен және Дунай комиссиясы қабылдаған ережелермен талдап тексерілген және нақтыланған.

Трансшекаралық өзендердің кеме қатынасына емес пайдаланылу мәселелерін реттейтін әдеттегі және келісімшарттық құқықтың дамуы неғұрлым кеш кезеңнен басталады. Осындай шарттардың ішіндегі неғұрлым маңыздысы 1966 жылы Халықаралық құқық ассоциациясымен қабылданған Хельсинки ережелерінің жобасы [76] жатқызылады, онда суды тең пайдалану құқығы, мемлекеттердің жоспарланған жұмыстар туралы алдын ала хабарлау міндеттілігі, кеме жүзу еркіндігі принципі, ластанудың алдын алу шаралары, дауларды бейбіт жолмен шешу туралы ережелер тұжырымдалған. Мұнда өзен бассейндерінің гидрологиялық бірлігі, суды кешенді және ұтымды пайдалану принципі бекітілген, (1966) Хельсинки ережелерінің міндетті заңды күші болмаса да, бұл құжаттың маңызы зор.

Халықаралық құқықтағы нормалардың қалыптасуы халықаралық-құқықтық әдет-ғұрыптардың қалыптасуынан басталды. Халықаралық әдет-ғұрыпқа мемлекеттер тәжірибесі нәтижесінде біртіндеп қалыптасатын және екі элементтен құралатын жүріс-тұрыс ережелері жатады: объективті («жалпы тәжірибе») және субъективті («оны құқық ретінде тану») [110]. Халықаралық-құқықтық әдет-ғұрыпты қолданудың күрделілігін атап өту керек, себебі ол объективті, жазбаша көрініске ие емес және белгілі бір жүріс-тұрыс ережесін қолдану тәжірибесін бекіту үшін ұзақ жұмысты қажет етеді.

Айта кету керек, халықаралық әдет-ғұрып БҰҰ Халықаралық Сотының шешімдерінде жиі қолданылады. Сот шешімдері халықаралық құқықтың қайнар көзі болмаса да, олар халықаралық әдет-ғұрыптың болуын анықтауға және оны талқылауға көмектеседі. С.В. Черниченко кейбір жағдайларда Халықаралық Сот практикасы кейбір қалыптасқан әдет-ғұрыптарды нақтылауды қамтамасыз етіп қана қоймайды, сонымен қатар жаңа әдет-ғұрып нормасының қалыптасуына негіз бола алады деп атап көрсетеді [111].

*Біріккен Ұлттар Ұйымының Халықаралық Сотының, басқа халықаралық сот және арбитражды органдардың шешімдері.* Халықаралық сот органдарының шешімдері халықаралық құқықтың қайнар көзі болмаса да, шарттық нормалардың қалыптасуына айтарлықтай әсер етеді. Халықаралық ұйымдар мен мемлекеттер өздерінің заңды негізділігі мен Соттың беделділігіне байланысты Сот қабылдаған шешімдер мен ережелерге үлкен құрметпен қарайды. Халықаралық сот мекемелері өз тәжірибелерінде әдет-ғұрыптардың бар екендігін көрсетумен шектелмейді, трансшекаралық су ресурстары институтын кодификациялауға ықпал ете отырып, біршама нақты тұжырымдар береді.

Мысал ретінде арбитраждық соттың Лану көлінен суды бұру мәселесі бойынша Францияның пайдасына шығарылған шешімі келтірілген. Франция судың бір бөлігін осы көлден бұрды, бірақ ол көлдің деңгейін төмендетпеу үшін барлық қажетті шараларды қабылдады. Төрелік комиссия Францияның көл деңгейін қалпына келтіру бойынша жүргізілген жұмыстарының арқасында оның суларын пайдаланатын бірде-бір мемлекет зардап шекпегенін баса айтты. Францияның пайдасына шешілген төрелік шешім негізіне мемлекеттерді өз аумағында көрші мемлекеттің заңды құқықтарына едәуір зиян келтіретін немесе келтіруі мүмкін жұмыстарды жүргізуден бас тартуға міндеттейтін және егер бұл басқа жағадағы мемлекеттерге елеулі зиян келтірмесе оның аумағы арқылы ағып өтетін суларды пайдалану құқығын бекітетін принципі болды.

Пәкістан мен Үндістан арасындағы Инд сулары бойынша 1960 жылғы Келісімді орындауға қатысты төрелік соттың тағы бір шешімі назар аудартады. 2010 жылы Пәкістан Үндістанға қатысты арбитраждық процесті бастады, бұл процесс: 1) үндістанның Джамму және Кашмир бақылауындағы территорияларында орналасқан Кишенганга/Нилум өзенінде Үндістанмен салынып жатқан Кишенганга су электр станциясының құрылысы мен жұмысының заңдылығына; 2) кейбір үнді су электр станцияларының су қоймаларын «өлі деңгейден» төменге ағызу келісімі бойынша рұқсат етілетіндігіне қатысты болды. Сот өз шешімінде Кишенганга су электр станциясын пайдалану кезінде өзен ағысының минималды мөлшерін ұстап тұру міндеті халықаралық-құқықтық әдет-ғұрыптан туындайтынын, яғни бұл барлық мемлекеттер үшін міндетті екенін мәлімдеді [112].

БҰҰ Халықаралық сотында қаралған тағы бір белгілі іс – Венгрия мен Словакия арасындағы Габчиково-Надьямарош жобасына қатысты дау, ол Дунайдағы су электр станциясының бөгет жүйесін салуға қатысты болды [113]. 1977 жылы Венгрия мен Чехословакия екі мемлекет арасындағы шекара өткен Дунай өзенінің бөлігі бойында бөгеттер жүйесін салуда ынтымақтастық туралы келісім жасасты. Шарттың өзін толықтырған Бірлескен келісімшарттық жоспарға сәйкес, Венгрия Дунакилитидегі шлюздер мен Надьямароштағы объектілерді, ал Чехословакия – Габчиковадағы объектілерді бақылауы керек болды. Құрылыс 1978 жылы басталды, бірақ мемлекеттердегі саяси және экономикалық реформаларға байланысты жұмыс өте баяу жүрді.

1989 жылы Венгрия жобаны жүзеге асырудан бас тартады, мұны өзгерген жағдайлармен және еңсерілмейтін қиындықтармен түсіндіреді. 1993 жылы Чехословакия бейбіт жолмен екі мемлекетке бөлінді – Чехия Республикасы және Словакия. Словакия өзін шарттың құқық мирасқоры деп санайды, өйткені бөгеттер жүйесін салу жоспарланған Дунай өзенінің бөлігі дәл оның Венгриямен шекарасының бір бөлігі болды. Жобаны іске асыруды жалғастыруға қатысты бірқатар сәтсіз келіссөздер жүргізгеннен кейін Словакия «С-нұсқа» деп аталатынды іске асыра бастайды, оған сәйкес Словакия жобада көзделген бөгеттерді өздігінен құрады және өзеннің су ресурстарының 80-90%-ына өз құқығын жариялайды. Сонымен бірге бұрынғы арнадағы су деңгейі тарихтағы ең төменгі деңгейден екі метрге төмендейді.

Венгрияның бөгетті бір жақты тәртіпте орнатуға жол бермеу, су ресурстарын иемдену арқылы едәуір зиян келтірмеу туралы талабы бойынша дау БҰҰ Халықаралық сотына 1994 жылы түсіп, шешім 1997 жылы 25 қыркүйекте шығарылады.

Халықаралық сот, Венгрия 1992 жылғы 19 мамырда жасаған 1977 жылғы Шарттың және оған қатысты құжаттардың әрекет етуін тоқтату туралы мәлімдеме олардың заңды әрекетін тоқтатпағандығын (демек, олар бұрынғыдай толық күшінде қалады және тараптар арасындағы қатынастарды реттеуді жалғастырады) және 1977 жылғы Шарттың ендігі тарабы Словакия болғандығын шешеді (Чехословакияның құқықтық мұрагер мемлекеті ретінде).

Өз шешімінде сот өзгерген жағдайлар мен еңсерілмейтін қиындықтар туралы дәлелдерді Венгрияның жобадан бас тартуының қолайлы себебі ретінде қабылдамады. Венгрияның өз іс-әрекетін «экологиялық қажеттілікке» негіздеуін зерттеп, Сот БҰҰ-ның Халықаралық құқық комиссиясының Мемлекеттердің жауапкершілігі туралы баптар жобасына сәйкес қалыптасқан жағдай болуы даусыз экологиялық апатты құрамайтындығын және Венгрияның оған әсер етудің басқа да жолдары бар еді деген қорытындыға келді. Халықаралық сот сол уақытта болашақта тұщы сумен жабдықтауға және қоршаған ортаға зиян келтіруге қатысты белгісіздіктің елеулі факторлары болғанын анықтады.

Сот Венгрияның халықаралық экологиялық құқықтың жаңа императивті нормалары, атап айтқанда сақтық қағидасы пайда болды ма деген сұрағын қарау қажет деп таппады [66, б. 123].

Кейін Апелляциялық орган Габчиково-Надьмарош ісі бойынша Сот қоршаған ортаны қорғау саласындағы жуырда жасалған нормасы ретінде сақтық шараларын қабылдау қағидасын анықтамағанын және мұндай принциптің 1977 жылғы Шарттың міндеттемелеріне қатынасы бойынша үстемділікке ие бола алатындығын алға тартпағанын атап өтті.

Сонымен бірге, сот сонымен бірге Чехословакияның 1992 жылы «С-Нұсқасын» жүзеге асыруы және ажыратылатын су ресурстарын біржақты иемденуі халықаралық құқыққа және мемлекеттер арасындағы жоба бойынша келісімге қайшы келетіндігін анықтады. Сонымен бірге, Сот Одер өзені туралы іс бойынша шешімдерге және жақында қабылданған 1997 жылғы Конвенцияға сілтеме жасай отырып, Чехословакия бірлескен ресурстарды біржақты бақылауды өзіне ала отырып және сол арқылы Венгрияны Дунай өзенінің табиғи ресурстарын пайдаланудағы әділ және негізді үлес құқығынан айыра отырып қоршаған ортаға осы суларды бұрудың салдарының жалғасуымен халықаралық құқықпен қарастырылған өлшемдестіккеқатысты талаптарын орындамады деген қорытындыға келеді. Сот «Чехословакияның Дунай суларын бұруы өлшемдес болмағандықтан заңды қарсы шара болып табылмайтындығын» мойындайды [113].

Нәтижесінде Халықаралық сот 1977 жылғы екіжақты келісімшарт бойынша халықаралық міндеттемелерді бұзғаны үшін екі тарапты да жауапты деп таниды және тараптарға «жобаға сәйкес салынған нысандарды бірлесіп басқаруды қалпына келтіруді» бұйырады. Осылайша, келісім болған жағдайда, тіпті өзгертілген жағдайларда да халықаралық су ағынымен су пайдалану сотпен әділетті және ақылға қонымды деп танылады, сондықтан Словакияның мұндай зиянды азайту немесе жою жөніндегі міндеті туралы мәселе қолданылуға жатпайды.

Екі мемлекет те кінәлі деп танылып, өтемақы төлеуге мәжбүр болды, ал сот оның мөлшерін анықтамады, мұны тараптардың қалауына қалдырды. Осы іс бойынша сот шешімінде: «... зардап шеккен мемлекет келтірілген зиян үшін халықаралық құқыққа қарсы әрекет жасаған мемлекеттен өтемақы алуға құқылы» деп атап көрсетті [113].

Халықаралық сот Габчиковода салынған электр станциясының қоршаған ортаға әсерін бағалауды және Дунай өзенінің арнасы мен оның екі жағы бойынша тармақтарындағы су деңгейіне қатысты оңтайлы шешімді, экологиялық мәселелерді шешуді ескере отырып, тараптарды шарт мақсаттарына жетуге кепілдік беретін жаңа келісімге келуге шақыратын шешім шығарды. Бұл істе Сот алғаш рет экономикалық дамуды қоршаған ортаны қорғау талаптарымен үйлестіру қажеттілігі айқындалған тұрақты даму тұжырымдамасына сілтеме жасайды. Соттың вице-төрағасы К.Верамантри да өзінің ерекше пікірінде тұрақты даму тұжырымдамасы туралы айтты. Оның пікірінше, даму құқығы және қоршаған ортаны қорғауға құқық халықаралық құқықтың принциптері болып табылады. Олар жиі бір-біріне қайшы келеді, бірақ қазір оларды үйлестіруге бағытталған тұрақты даму қағидасы бар. Сонымен бірге, ол тұрақты даму тек тұжырымдама емес, нақты нормативтік мазмұнға ие принцип екенін баса айтты.

Сонымен қатар, Габчиково-Надьмарош ісі ортақ табиғи ресурстарды бірлесе қолдану тұжырымдамасына маңызды үлес қосты. Сот атап көрсеткендей, Чехословакия бірлескен ресурсты біржақты бақылауға алу арқылы халықаралық құқықты бұзды және сол арқылы Венгрияны Дунай өзенінің табиғи ресурстарын пайдаланудағы әділ және ақылға қонымды үлеске құқығынан айырды [114].

Халықаралық экологиялық құқықтың дамуына үлесті Халықаралық Соттың «экологиялық қажеттілік» тұжырымдамасын мойындауы, сондай-ақ өнеркәсіптік жобаларды іске асыруда экологиялық стандарттар тұрғысынан экологиялық тәуекелдерді үнемі есепке алу қажеттілігі қосады. Сонымен бірге жобаны жүзеге асырудың бүкіл кезеңінде қоршаған ортаға әсер етуді бағалау өте маңызды мәнге ие. Үнемі бақылау барысында жобаны жүзеге асырудың бастапқы кезіндегі емес, бағалау кезінде әрекет ететін нормалар қолданылуы керек.

Сонымен қатар, Халықаралық Сот шешімінде бірінші рет тек экологиялық зиян үшін ақшалай өтемақы төлеу қағидасы айтылды. Сонымен бірге, Сот экологиялық зиянды есептеуден бас тартты, бұл мәселені тараптардың қарауына қалдырды.

Бұл істі қарау нәтижелері халықаралық экологиялық құқық үшін өте маңызды, оның ішінде ол 1997 жылы БҰҰ-ның Халықаралық су ағындарын кеме қатынасына емес пайдалану мәселелері бойынша Конвенциясын құруға әсер етті.

Сот шешімдері халықаралық су ағындарын пайдалану принциптерін қалыптастыру мен белгілеуде үлкен маңызға ие. Мысалы, 1929 жылы Халықаралық әділ соттың тұрақты палатасы Одер бойынша өзен комиссиясының аумақтық құзыреті туралы істі қарады [115]. Даудың негізінде Польша мен Германия территориясынан өтетін, бірақ тек Польшаға теңізге шығуды қамтамасыз ететін Одердің салалары Варта мен Нотець халықаралық өзендер болып табылады ма деген сұрақ болды. Польша өз кемелерінің ашық теңізге шығуын қамтамасыз ету қажеттілігіне байланысты өзеннің жоғарғы ағысында орналасқан жағалаудағы мемлекеттер үшін кеме қатынасының еркіндігі принципіне жүгінді.

Шешім шығару нәтижесінде жағадағы мемлекеттердің құқықтарының теңдігі қағидасы және кеме қатынасы еркіндігі қағидасы тұжырымдалды.

Тұрақты палатаның шешімімен өзеннің екі саласы да халықаралық деп танылды, осыған орай Одер бойынша халықаралық комиссияның құзыретіне кірді. Осылайша, жағадағы елдер үшін халықаралық өзендерде (трансшекаралық су ағындарында) кеме қатынасы еркіндігінің әдеттегі құқықтық қағидасының бар болуы расталды және мазмұны бекітілді және сонымен бірге кейінірек кеңінен танылған осы елдердің ортақ мүдделері тұжырымдамасы алға ұсынылды, бұл трансшекаралық су ағындарының халықаралық құқығының көптеген қағидаларына негіз болды.

Зерттелетін саланы құқықтық реттеудің ерекшеліктерін ескере отырып, трансшекаралық су ресурстары құқығы қайнар көздері жүйесін жалпы реттеу (рамолық келісімдер) және детальді реттеу (екіжақты және көпжақты аймақтық келісімдер) қайнар көздеріне бөлуге болады. Трансшекаралық су ресурстары құқығының одан әрі үдемелі дамуының кепілі жалпы реттеу қайнар көздерінінің дамуы болды: мемлекеттердің осы саладағы ынтымақтастығының жалпы ережелері мен қағидаларын анықтайтын рамолық конвенциялардың құрылуы болды.

*БҰҰ ЕЭК конвенциялары трансшекаралық су ресурстары туралы заңның қайнар көзі ретінде.* Трансшекаралық су ресурстары құқығын кодификациялау мен прогрессивті дамытудағы үлкен рөл БҰҰ ЕЭК-не тиесілі, оның шеңберінде трансшекаралық суларды қорғау мен сақтау үшін тікелей маңызы бар төрт конвенция әзірленді: 1992 ж. Трансшекаралық су ағындары мен халықаралық көлдерді қорғау және пайдалану бойынша конвенция [18], 1991 ж. Трансшекаралық контексттегі қоршаған ортаға әсерді бағалау туралы конвенция (бұдан әрі – Эспо конвенциясы) [116], 1992 ж. Өндірістік апаттардың трансшекаралық әсері туралы конвенция [70], 1998 ж. Ақпаратқа қол жетімділік, шешімдер қабылдау процесіне қоғамның қатысуы және қоршаған ортаға қатысты мәселелер бойынша әділ сотқа қол жетімділік туралы конвенция (бұдан әрі – Орхус конвенциясы) [117].

Бастапқыда аймақтық ретінде жасалған бұл халықаралық шарттар қазіргі кезде БҰҰ ЕЭК-ке мүше емес мемлекеттердің қосылуына ашық, бұл мәселенің ғаламдық қамтылуының өсіп келе жатқанын көрсетеді. Мысалы, 2013 жылдың 6 ақпанында күшіне енгеннен кейін Хельсинки конвенциясының 25 және 26-баптарына енгізілген түзету [118] БҰҰ ЕЭК мүшесі емес, бірақ БҰҰ мүшесі болып табылатын кез-келген мемлекетке осы Конвенцияның тарабы болуға мүмкіндік ашты және сол арқылы Трансшекаралық сулар бойынша конвенциясы бүкіл әлемдегі трансшекаралық су ынтымақтастығы үшін құқықтық негізге айналды [119]. Қазақстан Республикасы Конвенцияға түзетуді 2015 жылдың 28 қаңтарында қабылдады [120].

Қарастырылып отырған конвенциялар рамолық сипатта бола отырып, қатысушы мемлекеттер үшін жалпы қағидаларды, міндеттемелерді және минималды стандарттарды белгілейді, олар кейін нақты трансшекаралық су ағындарына қатысты қосымша хаттамалар немесе келісімдер жасау арқылы нақтылауды қажет етеді.

Зерттеліп отырған саладағы ынтымақтастықтың жалпы ережелері мен қағидаларын анықтайтын БҰҰ ЕЭК шеңберіндегі конвенциялардың біріншісі Трансшекаралық су ағындары мен халықаралық көлдерді қорғау және пайдалану туралы конвенция болды. Конвенцияға 1992 жылы Хельсинкиде қол қойылып, 1996 жылы 6 қазанда күшіне енді. 2016 жылғы қаңтардағы жағдай бойынша құрамында Еуропалық Одақты (бұдан әрі – ЕО) қосқанда 41 мүше мемлекет бар. Қазақстан Конвенцияға 2000 жылы 23 қазанда қол қойған [121].

Конвенцияның негізгі мақсаттары (2-бап) трансшекаралық суларды пайдалану мен басқарудың экологиялық аспектілері болып табылады: ластанудың алдын алу, шектеу және азайту арқылы трансшекаралық суларды қорғау; трансшекаралық суларды экологиялық негізді және ұтымды басқару; трансшекаралық суларды орынды және әділ пайдалану; экожүйелерді сақтау және қалпына келтіру.

Конвенция екі бөлікке бөлінгендігі және сәйкесінше екі санаттағы міндеттемелері бар екендігі назар аудартады: жалпы сипаттағы – барлық мүше мемлекеттер үшін; екіншісі – тікелей «жағадағы елдер үшін», яғни ортақ трансшекаралық суларды иеленуші мемлекеттер. Негізгі бөлігі негізінен трансшекаралық су ресурстарының айналасындағы бар және ықтимал тәуекелдерді азайту үшін негізгі шектерді атап көрсетуге көңіл бөледі. Мысалы, тараптардың «су ресурстарын экологиялық негізделген және ұтымды басқару мақсатында трансшекаралық суларды пайдалануды қамтамасыз ету», сондай-ақ экожүйелерді сақтау және қалпына келтіру бойынша міндеті. Мұнда «ластаушы төлейді» қағидасы ескеріледі, оның мәні қоршаған ортаға зиян келтірген тарап осыған байланысты материалды жауапкершілікті өз мойнына алуы керек.

Экологиялық зардаптарды анықтаумен, шектеумен және алдын-алумен байланысты процестерді оңтайландыру үшін құжат ақпарат алмасу, үздіксіз бақылау жүргізу, жауапкершілікті белгілеу, сондай-ақ зерттеулер және ғылыми зерттемелер жүргізу сияқты нормалардың сақталуын ұйғарады. Ақпаратты қорғау туралы конвенцияның 8-бабы айтарлықтай даулы және екі мағыналы болып табылады. Осылайша, мемлекеттен басқа елге зияткерлік меншікке, коммерциялық құпияға және ұлттық қауіпсіздікке қатысты ақпарат беру міндеті алынған. Мұндағы ақпарат құпиялығының басты критерийлерінің бірі ұлттық заңнама екендігіне сүйене отырып, оқиғаның мұндай бетбұрысын жағадағы елдер «ілік» ретінде қарастыра алады. Конвенцияда жаңа стратегияларды әзірлеуге негіз қарастырылады – тұрақты дамудың жетекші қағидаларын, Конвенцияда қамтылған мәселелер бойынша дауларды шешу тетіктерін пайдалану арқылы трансшекаралық экологиялық су проблемаларын шешу.

Конвенцияның сөзсіз артықшылығы – Тараптарға Конвенциясының ережелерін сақтау және оларды әрі қарай дамытуға қолдау көрсететін Тараптар Кеңесінен, Президиумнан, көмекші органдар мен Хатшылықтан тұратын қуатты институционалды құрылымның болуы саналады. Ал 2012 жылы құрылған консультациялық көмек беретін Іске асыру комитеті [122] проблемаларды шешудің бірлескен жолдарын іздеудің, даулардың туындауына жол бермеудің және Тараптарға Конвенцияны имплементациялауға көмек көрсету үшін тұғырнамамен қамтамасыз етеді.

Конвенцияда белгіленгендей жағадағы тараптардың негізгі міндеттілігі – нақты олармен ажыратылатын трансшекаралық су ағындарына қатысты екі жақты, көпжақты келісімдер жасасу (егер олар бар болса, Конвенцияның ерекшеліктеріне бейімделуі) болып табылады.

Рамолық типтегі басқа келісімдер сияқты, 1992 жылғы Конвенциямен белгіленген құқықтық режим де үнемі даму үстінде, атап айтқанда, Конвенцияны толықтыратын заңды міндетті халықаралық-құқықтық актілерді – хаттамаларды, сондай-ақ ұсыныстық сипаттағы басқа да нормативтік актілерді қабылдау арқылы дамуда.

1999 жылы 1992 жылғы Конвенция Лондонда жасалып, бекітілген Су және денсаулық мәселелері бойынша хаттамамен толықтырылды [123].

Хаттама 2005 жылы 4 тамызда күшіне енді, құрамына 26 тарап кірген. Қазақстан Хаттаманың қатысушысы болып табылмайды.

Хаттама судың ерекше құндылығына баса назар аударады және су ресурстары мен су ресурстарын басқару қазіргі ұрпақтың қажеттіліктерін ескере отырып, болашақ ұрпақтың мүдделерін ескеретін етіп басқарылуы керек деген талапты белгілейді. Хаттаманың басты мақсаты – барлық деңгейлерде адамдардың денсаулығы мен әл-ауқатын қорғауға ықпал ету, су жинау аймақтарына негізделген кешенді түрде су ресурстарын басқаруды жақсарту арқылы суға және санитарияға тең қол жетімділікті қамтамасыз ету, әлеуметтік-экономикалық даму мен суды қорғау арасындағы тығыз байланысты қамтамасыз ету.

БҰҰ ЕЭК шегіндегі тағы бір табиғатты қорғау құжаты – 1992 жылы Хельсинкиде қол қойылған Өндірістік апаттардың трансшекаралық әсері туралы конвенция саналады. Қазақстан Республикасы Конвенцияға 2000 жылы 23 қазанда қол қойды [124].Конвенцияның мақсаты – трансшекаралық сипаттағы өндірістік апаттардың алдын алу және азайту, оларға дайындықты қамтамасыз ету, олардың әсерін жеңілдету, салдарын жою, сондай-ақ адамдар мен қоршаған ортаны осы апаттардан қорғау бойынша халықаралық ынтымақтастыққа қолдау көрсету.

2003 жылы 21 мамырда Киевте Өндірістік апаттардың трансшекаралық суларға трансшекаралық әсерінен келтірілген залалға азаматтық жауапкершілік және зиянды өтеу туралы хаттама жасалды және қабылданды [125]. Осы Хаттама Өндірістік апаттардың трансшекаралық әсері туралы Конвенция мен Трансшекаралық су ағындары мен халықаралық көлдерді қорғау және пайдалану бойынша Конвенцияның бірлескен құралы болып табылады. Хаттамаға 24 еуропалық мемлекет қол қойды, бірақ 2016 жылғы жағдай бойынша бұл хаттаманы тек Венгрия ратификациялаған және ол күшіне әлі енбеген. Әлемдік тәжірибеде бірінші рет Хаттамада тұщы трансшекаралық сулардың апатты ластануы нәтижесіндегі экологиялық зиянды өтеу режимі белгіленді және ескіру мерзімін, сот және арбитражды шешімдерді өзара тануды, дауларды реттеуді және т.б. анықтайтын «процедуралық» нормалар қамтылды.

Трансшекаралық суларды қорғау саласындағы БҰҰ ЕЭК шегіндегі тағы бір халықаралық шарт – 1991 жылы 25 ақпанда жасалып, 1997 жылы 10 қыркүйекте күшіне енген Эспо конвенциясы. Конвенция құрамында 45 мүше мемлекет кіреді. Қазақстан Конвенцияға 2000 жылы 21 қазанда қол қойған [126].

Эспо конвенциясы Тараптардың қоршаған ортаға әсерді бағалауға қатысты жоспарлаудың бастапқы кезеңдеріндегі міндеттемелерін, мемлекеттердің жоспарланып отырған қызметі туралы мәлімдеу және жоспарланған қызметтен ықтимал трансшекаралық әсерге қатысты бір бірімен кеңес берулер жүргізудің жалпы міндеттемелерін белгілейді. Мұндай қызмет түрлеріне ірі бөгеттер мен су қоймаларын салу, су ресурстары үшін қауіпті болуы мүмкін барлық өндірістер кіреді.

2003 жылы Эспо конвенциясы Стратегиялық экологиялық бағалау туралы хаттамамен (SEA) толықтырылды [127]. Хаттама 2010 жылдың 11 шілдесінде күшіне енді, оған 26 Тарап кіреді. Қазақстан Хаттаманың қатысушысы болып табылмайды. Эспо конвенциясынан айырмашылығы, Хаттаманың тараптары экологиялық салдарды бағалауды нақты жоспарланған жобаларға емес, жоспарлар мен бағдарламаларға жүргізуге міндетті. Хаттаманың жүзеге асырылуы міндетті сипатқа ие емес. Хаттама тұрақты дамудың негізгі құралдарының бірі ретінде қарастырылады, себебі ол бойынша шешімдер Эспо конвенциясы бойынша қоршаған ортаға әсерді бағалауға қарағанда әлдеқайда ертерек қабылданады.

БҰҰ ЕЭК-ның тағы бір конвенциясы – Орхус конвенциясы 1998 жылы 25 маусымда қабылданды, 2001 жылы 30 қазанда күшіне енді. Конвенцияның қатысушылары 46 мемлекет болып табылады. Қазақстан Конвенцияға 2000 жылы 23 қазанда қол қойды [128]. Конвенция Тараптардың қоғам алдындағы міндеттемелері, атап айтқанда қоғамның экологиялық ақпаратқа қол жетімділігін, шешімдер қабылдауға қатысу және әділ сотқа қол жетімділікті қамтамасыз ететін алғашқы халықаралық келісім болды. Осы Конвенция шегінде, 2003 жылғы 21 мамырда Киевте Шығарындыларды тіркеу және ластаушыларды тасымалдау туралы хаттама қабылданды [129]. Хаттама 2009 жылы 8 қазанда күшіне енді, құрамында 32 Тарап бар. Қазақстан Хаттамаға 2019 жылы 12 желтоқсанда қол қойды [130]. Хаттама қатысушы мемлекеттерді бір жағынан қоршаған ортаның ластануының алдын алуға және азайтуға ықпал етуі керек, екінші жағынан, халықтың ақпаратқа қол жетімділігін арттыруға ықпал ететін Шығарындылар және ластаушыларды тасымалдаудың ұлттық тізілімдерін құруға міндеттейді.

Осылайша, БҰҰ ЕЭК табиғатты қорғау конвенциялары трансшекаралық су ресурстарын халықаралық-құқықтық реттеудің қайнар көздері ретінде су ресурстарын пайдалану мен басқару саласындағы табысты ынтымақтастықтың рамолық халықаралық-құқықтық негізін құрайды.

Осы конвенциялардың тиімді қызмет жасайтын институционалдық тетіктері ұлттық та, сондай-ақ трансшекаралық деңгейде де су ағындарын қорғауды күшейтуде маңызды рөл атқарады. Олар аймақтық және субаймақтық ынтымақтастықты қолдайды, оның ішінде конвенцияның ережелерінің жүзеге асырылуына, техникалық көмек берумен, тәжірибе мен ақпаратпен алмасуға қолдау көрсетеді. Осыған байланысты ынтымақтастық – трансшекаралық су ағынының тұрақты пайдаланылуының алғышарты саналады. Мысалы, трансшекаралық су ынтымақтастығының орталық құралы болып табылатын Хельсинки конвенциясының ережелері негізінде осы салада Дунай өзені бойынша конвенция [131] және Рейнді қорғау бойынша конвенция сияқты көптеген екіжақты және көпжақты халықаралық шарттар жасалды [132].

Су ресурстарын реттеу саласындағы халықаралық құқықтың негізгі қайнар көздері бойынша тағы бір халықаралық келісімді – БҰҰ Бас Ассамблеясымен 1997 жылы 21 мамырда қабылданған Халықаралық су ағындарын кеме қатынасына емес пайдалану құқығы туралы конвенцияны қарастыру қажет [10].Ол халықаралық су ағындарын кеме қатынасына емес пайдалану саласындағы халықаралық құқықтың кодификациясы мен прогрессивті дамуы туралы БҰҰ Халықаралық құқық комиссиясының 30 жылға жуық жұмысының нәтижесі болды.

2014 жылы 17 тамызда, оны 35-ші мемлекет (Вьетнам) ратификациялаған күннен бастап 90 күн өткен соң, 36-баптың 1-тармағының ережелеріне сәйкес 1997 жылғы Конвенция күшіне енді.

Бірқатар ғалымдар мен мамандардың пікірі бойынша 1997 жылғы Конвенция кодификация актісі ретінде бұрын әдеттегі құқық, жұмсақ құқық актілері, прецеденттік құқық және халықаралық құқықтың кейбір жалпы қағидалары түрінде жұмыс істеген су ағындарын қорғау мен пайдаланудың әртүрлі нормаларын жалпылайды [133].

Конвенция негізіне 1966 жылы Халықаралық Құқық Ассоциациясымен (бұдан әрі – ХҚА) қабылданған Халықаралық өзендердің суларын пайдалану туралы Хельсинки ережелері алынған [72]. Бірақ олар тек мемлекеттердің шекараларын кесіп өтетін өзендерге, олардың бассейндеріне және олармен байланысты жер асты суларына қатысты болғандықтан, 2004 жылы Хельсинки ережелері Су ресурстары бойынша Берлин ережелерімен алмастырылды [71]. Берлин ережелері – ХҚА-ның халықаралық та, сондай-ақ ішкі мемлекеттік те тұщы суларын пайдалану және қорғау, сонымен қатар климаттың өзгеруінің әсері мәселелері бойынша ұсынымдық құжаты саналды [134].

Конвенцияны дайындауда БҰҰ-ның ЕЭК халықаралық су ағындары бойынша ұсынымдық актілері де белгілі рөл атқарды. Рамолық келісім бола тура 1997 жылғы Конвенция нақты су ағындарына қатысты егжей-тегжейлі келісімдерді әзірлеудің әмбебап моделінің ролін атқаруға арналған. Ол су мәселелері бойынша мемлекетаралық ынтымақтастықты дамытудың қағидалары мен ережелерін анықтайды.

Осы Конвенция әлемнің кез-келген елінің қатысуы үшін ашық «рамолық» шарт бола отырып, жеке бөліктері олардың аумағында орналасқан халықаралық су ағынын пайдалану кезіндегі мемлекеттердің өзара құқықтары мен міндеттерін бекітеді. Конвенция жеті тарауды қамтиды, оның негізгілері «Жалпы қағидалар», «Жоспарланған шаралар», «Қорғау, сақтау және басқару», «Зиянды құбылыстар мен төтенше жағдайлар» саналады. Кіріспеде айтылғандай, 1997 жылғы Конвенцияның рөлі мен маңызы және оның «өзін-өзі орындауы» оның осы саладағы алғашқы әмбебап халықаралық шарт ретінде және «рамолық конвенция ретінде халықаралық су ағындарының пайдаланылуын, игерілуін, сақталуын, басқарылуы мен қорғалуын қамтамасыз ететіндігімен және оларды қазіргі және болашақ ұрпақ үшін оңтайлы және тұрақты пайдалануға ықпал ететіндігімен» анықталады [10].

1997 жылғы Конвенция «халықаралық су ағыны» ұғымын физикалық өзара байланысы тұрғысынан біртұтасты құрайтын және әдетте бөліктері әр түрлі мемлекеттерде орналасқан ортақ соңы бар, жер үсті және жер асты суларының жүйесі ретінде анықтайды (2-бап). Конвенция кез-келген кеме қатынасына емес мақсаттарда пайдаланылатын халықаралық су ағындарына қолданылады: гидроэнергетика, өнеркәсіптік, тұрмыстық, балық аулау және т.б. Өз кезегінде, «су ағыны мемлекеті» ұғымы халықаралық су ағындарының бөліктері орналасқан елдер аумағын ғана емес, сонымен қатар халықаралық су ағындарының бөліктері орналасқан бір немесе бірнеше мүше мемлекеттердің аумағындағы экономикалық интеграцияның аймақтық ұйымдарын да қамтиды (2-бап).

Конвенцияның ерекшелігі – оған қатысу нақты су ағыны бойынша бұрын жасалған және әрекет ететін келісімдердің заңды күшіне әсер етпейтіндігінде. Су ағынымен бөлісетін мемлекеттер Конвенция ережелерін нақты су ағынының немесе оның бөлігінің сипаттамалары мен пайдалану түрлеріне қолдана және сәйкестендіре отырып келісім жасай алады (3-бап). Бұл қолданыстағы және болашақтағы екіжақты және көпжақты бассейндік келісімдерге де қатысты. Конвенцияда әрекет ететін бассейндік келісімдер Конвенцияға қайшы келмейтін бөлігінде өзгеріссіз қалатындығы, бірақ сәйкес келісімдерге қатысушы елдермен өзгертілу немесе жойылу мүмкіндігі қарастырылады. Сондай-ақ, болашақта мұндай бассейндік келісімдер жеке су ағынының ерекшелігіне бейімделген Конвенция нормалары негізінде еркін жасалуы мүмкін.

1997 жылғы Конвенцияда халықаралық су ресурстары құқығының негізгі қағидалары – халықаралық су ағындарын орынды және әділ пайдалану және басқа су ағыны мемлекеттеріне айтарлықтай зиян келтірмеу қағидалары одан әрі дамыды және нақтыланды. Сонымен қатар, құжатта су ағынының экожүйелерін қорғау және сақтау, оны пайдалану кезінде ынтымақтастық (соның ішінде ақпарат алмасу және міндетті мәлімдеу, сондай-ақ басқа су ағыны мемлекеттері үшін елеулі жағымсыз салдар тудыруы мүмкін шараларды жоспарлау кезінде кеңес берулер), зиянды құбылыстардың алдын алу және азайту, халықаралық дауларды бейбіт жолмен шешу және т.б.сияқты нормалар қамтылған.

1997 жылғы Конвенцияның маңыздылығына қарамастан, оның күшіне ену процесі 17 жылға созылды. Осыған байланысты, бұл факт оның практикалық құндылығы, ондағы ережелердің жетілмегендігі туралы қайшылықтардың дәлелі бола ма деген сұрақ туындайды.

Бұл мәселеге қатысты ғалымдар мен мамандардың әртүрлі көзқарастары бар.

Профессор А.Х. Абашидзе ойынша 1997 ж. Конвенция жалпыға ортақ мойындалмаған деп тұжырымдалады, баптар жобаларын жасау процесінде әдетте олардың ұлттық немесе аймақтық қолданылуы туралы шешім қабылдағанға дейін зерттеу үшін белгілі бір уақыт талап етілетін мемлекеттердің тәжірибесіне жеткілікті назар аударылмағандығы аталды [135]. М.А. Рязанованың айтуынша 1997 жылғы Конвенцияны ратификациялаудың қиындығы жағымсыз салдарға алып келуі мүмкін жоспарланған шаралар туралы мәлімдеу тұрақты міндеттеме болып табылады, мысалы, қымбат жобалық сараптамалар жүргізу, жобаны іске асыруды кідірту немесе бұғаттау [136].

Кейбір авторлар мемлекеттердің 1997 жылғы Конвенцияға қатысуға құлықсыздығын, ең алдымен, бұл шарттық келісім болып табылатындығымен және онда бекітілген ережелер «жалпы, тіпті декларативті сипатта» болатындығымен түсіндіреді [137].

Мемлекеттердің Конвенцияға қосылуға деген белсенді ұмтылысының болмауы, оның жоғарыда айтылған «рамолық» сипатына байланысты болуы мүмкін. Нақты су ағынына қатысты келісімдерді әзірлеудің өзіндік үлгісі, моделі ретінде әрекет ете отырып, Конвенцияның ережелері көбінде жалпы сипатқа ие, белгілі бір су бассейнінің немесе аймақтың өзіне тән ерекше жағдайлары мен қажеттіліктерін ескеруге мүмкіндік бермейді. Конвенция, шынында да, халықаралық ынтымақтастықтың тек жалпы құқықтық шектерін ғана белгілейді. Ж.М. Аманжолов атап өткендей, рамолық халықаралық шарттар – «оларды әзірлеу мен қабылдаудың басты мақсаты – құқықтық қатынастардың жекелеген түрлерін реттеу кезінде барлық мемлекеттер үшін әмбебап жүріс-тұрыс моделін құру», яғни олар «мемлекеттердің осындай жалпы көпжақты шарттарға қатысу әмбебаптығы қағидасын бекітуге арналғандықтан» рамолық болып табылады [138].

Э.Я. Эюбовтың көзқарасы бойынша, су ресурстарының тапшылығының өсуі жағдайында, оны тұтынудың өсуі және тұщы су ресурстарының сапасының нашарлауы жағдайында құқықтық режим бойынша қандай да бір келісімге келу үшін мемлекеттер ымыраға келуі керек. Сондықтан, ол Конвенцияда құқықтық принциптердің нақты тұжырымдамалары жоқ деп санайды. Оның пікірінше, толық қолдану үшін қажетті көптеген маңызды терминдердің дәл түсіндірілмеуі Конвенцияның тағы бір кемшілігі деп санайды [139].

Жалпы, 1997 жылғы Конвенцияның маңызы, біздің ойымызша, оның кодификация және халықаралық құқықты прогрессивті дамыту құралы ретінде қарастырылып отырған салада бірқатар негізгі ережелерді белгілейтіндігінде (жоғарыда аталған халықаралық су құқығының негізгі қағидаларын қараңыз), сонымен қатар оларды басқарудың жаңа «интеграцияланған» (кешенді) әдісін енгізу арқылы су ресурстарын басқарудағы кемшіліктерді жояды. Профессор А.Х. Абашидзе атап өткендей, осы Конвенция трансшекаралық жер асты сулары құқығын кодификациялау үшін пайдалы негіз болып табылады, ал оның нормалары ортақ табиғи ресурстарға қолданылуға жатады [135, б. 185].

Оның негізгі ережелері, ең алдымен, жоғарыда аталған қағидалар, оған қатыспайтын мемлекеттер үшін де заңды міндетті болып саналады, өйткені олар әдеттегі құқықтың жалпы танылған нормаларын көрсетеді, бұл, атап айтқанда, БҰҰ Халықаралық соттың Дунай өзеніндегі жоба туралы Венгрия мен Словакия арасындағы дау бойынша шешімде растау тапты.

Қазіргі уақытта бұрынғы ТМД елдерінің ішінде Конвенцияға (1997) қосылған жалғыз мемлекет – Өзбекстан. Осы Конвенцияға қосылудың мүмкін болатын жағымсыз салдары туралы пікірлер бар, мысалы, жоспарланған шаралар туралы хабарлау міндеттемесі ірі жобаларды іске асыруда қиындықтар тудыруы мүмкін. Қазақстан Республикасының шектес мемлекеттермен су қатынастарын тиімді құқықтық реттеу мақсатында 1997 жылғы БҰҰ-ның Халықаралық су ағындарын кеме қатынасына емес пайдалану құқығы туралы конвенциясына қосылуды қажет деп санаймыз. Бұл саяси тұрғыдан тиімді, қисынды және көп шығынды талап етпейтін қадам болады деп ойлаймыз. Қазақстан неғұрлым қатаң міндеттемелер жүктейтін БҰҰ ЕЭК барлық табиғатты қорғау Конвенцияларына қосылды. Мысалы, жоспарланған шаралар туралы хабарлаудың мұндай тәртібі 1991 жылғы Эспо Конвенциясында егжей-тегжейлі енгізілген, 1992 жылғы БҰҰ ЕЭК Конвенциясы трансшекаралық залалдың алдын алу мен бақылауға және бірлескен органдар құру бойынша қатаң талаптарды көздейді.

*Трансшекаралық су ресурстарын халықаралық-құқықтық реттеу қайнар көздері жүйесіндегі аймақтық және екіжақты халықаралық шарттар.* 1997 жылғы Конвенцияны ұзақ уақытқа созылған ратификациялау аясында нақты аймақтың ерекшеліктерін ескере отырып, трансшекаралық су ағындарын пайдалану және қорғау саласында бірқатар аймақтық және екіжақты халықаралық шарттар әзірленді. Мұндай халықаралық келісімдер, жоғарыда айтылғандай, трансшекаралық су ресурстарын жете толық реттеудің қайнар көзі болып табылады.

Сонымен қатар, әрекет ету аясы барлық су жинақ бассейнінің аумағына таралатын (1998 ж. Рейн өзенін қорғау туралы конвенция) [132] немесе қатысушы мемлекеттердің аумағында толығымен орналасқан оның айтарлықтай бөлігіне таралатын (1995 ж. Меконг өзені бассейнінің тұрақты дамуы бойынша ынтымақтастық туралы келісім) шарттар қабылданған [140]. Көптеген халықаралық келісімдердің мақсаты су ағындарын ластанудан қорғау және олардың экологиялық жағдайын жақсарту болып табылады. Мұндай келісімдерге Дунай өзенін қорғау және тұрақты дамыту жөніндегі ынтымақтастық туралы 1994 жылғы конвенцияны жатқызуға болады [131]. Ол Дунай жағасындағы он бір мемлекетпен (Австрия, Болгария, Хорватия, Чехия Республикасы, Германия, Венгрия, Молдова, Румыния, Словакия, Словения және Украина) және Еуропалық Қауымдастықпен қол қойылған. Ол 1998 жылдың қазан айында күшіне енген. Конвенцияда ынтымақтастықтың жалпы мақсаттары анықталған және су ресурстарын басқарудың, Дунай өзенінің экологиялық жағдайын жақсартудың, сондай-ақ жағымсыз әсерлердің алдын алу мен жұмсартудағы негізгі мәселелер бойынша тараптардың негізгі қағидалары мен міндеттемелері белгіленген. Конвенцияны жүзеге асыру үшін Дунай өзенін қорғау жөніндегі халықаралық комиссия құрылған. Комиссия су ресурстарын басқарудың маңызды мәселелері бойынша үйлестіру және ынтымақтастық форумы ретінде қызмет етеді: мәліметтер жинау және ақпарат алмасу, ерте ескерту жүйелерін құру, судың сапасына мониторинг жүргізу және шығарындылар туралы мәліметтерді жинаудың бірыңғай әдістемесін әзірлеу. Комиссияның құрамында бірнеше техникалық сарапшылар топтары бар. Комиссия шегінде қабылданған Бірлескен іс-шаралар бағдарламасы, Стратегиялық және Ұлттық іс-қимыл жоспарлары, Ластануды азайту бағдарламасы, Аймақтық бағдарламалар және т.б. бассейндегі негізгі экологиялық проблемаларды қамтиды, мысалы органикалық және биогендік заттармен ластану, қауіпті заттармен ластану және гидроморфологиялық өзгерістер, олардың әрқайсысы трансшекаралық жер үсті және жер асты суларына елеулі әсер етеді [140].

Дунайдағы өзара әрекет – келісілген негізгі мақсаттарға қол жеткізуде тиімді ынтымақтастықты қамтамасыз ету үшін құрылған құқықтық және институционалдық құрылымдарды қалай біріктіруге болатындығының оң мысалы болып табылады.

Тағы бір аймақтық бассейндік типтегі келісім Оңтүстік-Шығыс Азияда жасалды – бұл 1995 жылы Меконгтың орта және төменгі ағысындағы төрт мемлекет (Камбоджа, Лаос, Тайланд және Вьетнам) арасындағы Меконг өзені бойынша келісім. Өзен бассейнінің жоғарғы ағысындағы елдер – Қытай мен Мьянма бақылаушылар ретінде қатысады. Осы құжаттың басты мақсаттарының бірі – «бассейндегі барлық елдер үшін орнықты артықшылықтардың толық әлеуетін іске асыру және Меконг өзені бассейнінің суларын ұтымсыз пайдаланудың алдын алу» (2-бап) [141]. Бұл орынды және әділ пайдалану (5-бап), зиянды әсердің алдын-алу және тоқтату (7-бап), трансшекаралық зиян келтірілгендік үшін жауапкершілік (8-бап) және кеме қатынасы еркіндігі қағидаларында жүзеге асырылуы керек. Бассейнді жоспарлау Меконгондық келісімде негізгі орынды алады, себебі ол елдерді «бассейнді дамыту жоспарын әзірлеуде ынтымақтасуға» міндеттейді [142]. Сонымен қатар, Келісім өзендегі минималды ағындарды, бассейнаралық су қабылдайтын жерлерді белгілеуге және ұстап тұруға, бассейнішілік су пайдалануды талдауға қатысты бірқатар мәселелерді қамтиды [143].

Келісімнің ережелерін жүзеге асыруда ерекше рөл орталықтандырылған ұйымдастырушылық құрылымы мен нақты анықталған функциялары мен өкілеттіктері бар тұрақты құрылған орган – Меконг өзені бойынша Комиссиясына тиесілі. Меконг өзені Комиссиясының құқықтық режимі келісімнің бұдан да тиімді жүзеге асырылуын қамтамасыз ету үшін қосымша хаттамалар мен тетіктерді қабылдау арқылы жетілдірілуде, мысалы, мәлімдеу процедуралары, алдын-ала кеңесу және растау рәсімдері. Тараптар осы механизмді алдын-ала консенсусқа жету мақсатында кез-келген ұсынылған даму жобаларын бірлесіп қарастыру үшін қолданады.

Меконг бассейніндегі ынтымақтастық тәжірибесі көрсеткендей, аймақ елдерінің экономикалық, әлеуметтік және экологиялық жағдайындағы айтарлықтай айырмашылықтарға қарамастан, халықаралық өзен бассейні шеңберінде тиімді және салыстырмалы түрде жақсы қамтамасыз етілген институционалдық механизмді немесе ынтымақтастық үшін тұрақты құрылымды құруға мүмкіндік бар екендігін көрсетеді, дегенмен бұл процесс ұзақ және ауыр болуы мүмкін. Сонымен қатар, бассейннің барлық елдері ынтымақтастыққа ресми түрде қатыспаса да, бірақ барлық елдермен қатынастар сақталуы керек, сондай-ақ, әсіресе алғашқы кезеңде, халықаралық қоғамдастық тарапынан ынтымақтастықты қолдау да маңызды. Жетістікке жету негізінде елдердің ынтымақтастыққа, ынтымақтастықтың жаңа тәсілдері мен формаларын іздеуге, мәселелерді біртіндеп шешуге, ымыраға келуге, шешімін табуға болатын мәселелерге ерекше көңіл аударуға, қиын мәселелерді шешуді кейінге шегеруге, қоғамдық полемикадан аулақ болуға және жауласпау, халықаралық қауымдастықпен оның қолдауын іздеу үшін «бірауыздан» қатынасуға ынталануы жатыр [144]. Меконг ынтымақтастығының бұл рухы 1995 жылы сәуірде пайда болды және «Меконг рухы» деген атпен кең танымалдылыққа ие болды.

Су ресурстарын басқарудың бассейндік тәсілі кең таралғанын және оның тиімділігін көрсететінін атап өткен жөн. Мысалы, АҚШ-тың сегіз штатының губернаторлары мен Канаданың Онтарио және Квебек провинцияларының премьер-министрлері қол қойған Ұлы көлдер бассейні – Әулие Лаврентий өзенінің су ресурстарын тұрақты басқару бойынша Келісім шегінде 2005 жылы аймақтық су ресурстарын басқару органы құрылып, Ұлы көлдер бассейні мен Әулие Лаврентий өзенінің су ресурстары туралы келісім қабылданған.

Шартта бассейнді басқару және қорғау тәртібі, сондай-ақ екі елдің әр штаты мен провинциясы қандай негізде Ұлы көлдер бассейні мен Әулие Лаврентий өзенін қорғау бойынша заңдар қабылдайтындығы нақтылап мазмұндалған. Америка Құрама Штаттарында Шарт 2008 жылғы 8 желтоқсанда, штаттардың сегіз заң шығарушы органдарының әрқайсысымен және Конгреспен бекітіліп және Президентпен қол қойылғаннан кейін күшіне енді. Канадада бұл келісім 2006 жылы 30 қарашада Квебек Ұлттық Ассамблеясымен және 2007 жылы 4 маусымда Онтарио провинциясының Парламентімен бекітілген [145].

Трансшекаралық суларды пайдалануды басқару мен реттеу саласындағы екіжақты ынтымақтастық, ереже бойынша, екі түрдегі келісімдер негізінде дамиды: екі мемлекет бөлетін трансшекаралық су ресурстарының барлық санаттары мен түрлеріне қолданылатын жалпы сипаттағы келісімдер және нақты трансшекаралық су ағындарына қатысты келісімдер. Бірінші типтегі сәтті келісімдердің бірі – 1998 ж. Испания мен Португалия арасындағы ортақ трансшекаралық өзендерді пайдалану бойынша Альбуфейра келісімі саналады [146].Оның елдер арасындағы суды бөлудегі ұлттық тәсілдерді реттеудегі рөлі тек Испанияның өзінде (жоғары ағыстағы ел) 1200-ге жуық ірі бөгеттер болған жағдайда маңызды рөл атқарады [147]. Келісімге қол қоюдың алдында Пиреней түбегінің су ресурстары бойынша 1864-1968 жылдар аралығын қамтыған 5 негізгі Конвенция жасалды [148]. Келісімнің негізгі мақсаттары: су ресурстарын пайдалану бойынша кеңейтілген ақпарат алмасу, трансшекаралық әсерді бағалау, экожүйелерді қорғаудың ұлттық тәсілдерін үйлестіру, ластануды (су тасқыны мен құрғақшылықты) бақылау, су ресурстарын тұрақты пайдалануды қамтамасыз ету болып табылады. Келісім шегінде тұрақты жұмыс жасайтын техникалық хатшылығымен екі жақты комиссия құрылған.

Жалпы, испан-португал су өзара әрекеттесуінің жетістігі ЕО органдары болып табылатын ұлтүсті органдардың болуында жатыр. Бірақ негізгі алғышарттар, талдау көрсеткендей, өзара сипаттағы келісімге келуге дайын болуда деп қорытуға болады.

Бірінші типтегі келісімдерге Қазақстан мен Ресей арасында жасалған 2010 жылғы Жайық, Ертіс, Тобыл, Есіл трансшекаралық өзендерін бірлесіп пайдалану мен қорғауды реттейтін Келісім жатады [68]. Келісім шегінде үкіметаралық Қазақстан-Ресей комиссиясы құрылды және үнемі жұмыс жасауда. Негізгі Келісімге қоса екі ел трансшекаралық суларды бірлесіп пайдалану және қорғау және Орал, Тобыл және Есіл өзендерінің бассейндерінде су шаруашылығы қызметін үйлестіру туралы үш арнайы хаттама қабылдады. Бұл тәсілдің артықшылығы – қол жеткізілген келісімдерді үкіметаралық деңгейде бекітуді қажет етпейтін екіжақты Комиссия деңгейінде хаттамаларды қабылдаудың оңайлатылған процедурасы болып табылады.

Соңғы уақыттарда, келісушіліктер бассейндік деңгейде тұрақты дамуға жәрдемдесуді қамтамасыз ететін тұтастық тәсілге негізделген. Мәселен, 2017 жылы Украина мен Молдова арасындағы Днестр өзенінің бассейнін қорғау және тұрақты дамыту саласындағы ынтымақтастық туралы келісім күшіне енді. Бұл жалпы бассейндік құқықтық актінің тұтастық сипаты мақсатында көрініс табады, ол «Днестр өзені бассейнінің су және басқа да табиғи ресурстары мен экожүйелерін ұтымды және экологиялық негізді пайдалану мен қорғауға қол жеткізуді» қамтиды [149].

Нақты трансшекаралық өзендерге қатысты екі жақты келісімдерге Қазақстан Республикасы мен Қытай Халық Республикасы Үкіметтері арасындағы 2013 жылдың 7 қыркүйегіндегі Қорғас өзеніндегі бірлескен «Достық» біріккен су торабын басқару және пайдалану туралы Келісімді [150] және Қырғыз Республикасы Үкіметі мен Қазақстан Республикасының Үкіметі арасындағы 2000 жылғы 21 қаңтардағы Шу мен Талас өзендеріндегі мемлекетаралық қолданыстағы су шаруашылығы құрылыстарын пайдалану туралы Келісімді жатқызуға болады [151]. Келісімнің ережелерін іске асыру мақсатында екіжақты комиссия құрылған және жұмыс істейді. Шу-Таласты трансшекаралық басқару жөніндегі екіжақты комиссияның сәтті ынтымақтастығын ЕҚЫҰ мойындағанын атап өткен жөн, ол мұны Орталық Азиядағы су ресурстарын басқаруда және осы саладағы елдер арасындағы қатынастарда үлкен жетістік деп атаған. «Бұл ортақ жауапкершілікке және трансшекаралық су ресурстарын пайдалануға қатысты мәселелерді шешудегі жаңа тәсілді көрсетеді» [152]. Келісімнің 1-бабына сәйкес «су ресурстарын пайдалану және мемлекетаралық қолданыстағы су шаруашылығы құрылыстарын пайдалану әділетті және тең құқылы негізде өзара тиімділікке қол жеткізуге бағытталуы керек», ал «мемлекетаралық қолданыстағы су шаруашылығы құрылыстарына иелік ететін тарап осы құрылымдарды пайдаланған тараптан өтемақы алуға құқылы» (3-бап) [153].

Осылайша, халықаралық тәжірибе трансшекаралық суларды басқару және қорғау саласындағы ынтымақтастықты көпжақты және екіжақты келісімдер, хаттамалар және басқа да құқықтық нысандар негізінде әртүрлі институционалдық механизмдерді қолдана отырып реттеу бойынша мол тәжірибе жинақтады.

**2** **ЕРТІС ПЕН СЫРДАРИЯ ТРАНСШЕКАРАЛЫҚ ӨЗЕНДЕРІ ЖӘНЕ ОЛАРДЫҢ СУ РЕСУРСТАРЫН ПАЙДАЛАНУДЫ РЕТТЕЙТІН ХАЛЫҚАРАЛЫҚ ҚҰҚЫҚТЫҚ АКТІЛЕР**

**2.1 Сырдария өзенінің су ресурстарын пайдаланудың саяси-құқықтық аспектілері**

Орталық Азия аймағында жылдар өткен сайын елдер арасындағы қатынастардағы су ресурстары проблемасы өткір болып келеді және табиғи себептерге байланысты ерекше өзектілікке ие: климаттың өзгеруі, халықтың өсуі және урбанизация сияқты жаһандық сын-қатерлердің әсері айқын және ашық бола бастады. Осы сын-қатерлердің әсерінен 2030 жылға қарай су ресурстарына деген әлемдік сұраныс 50%-ға артып, қазіргі бар тұщы су ресурстары мен оларға деген сұраныстың арасындағы айырмашылық 40%-ға жететіні белгілі. Сонымен қатар, аймақтағы халықтың өсу қарқыны әлемдегі ең жоғары көрсеткіштердің бірі болып табылады – жылына 2%-дан астам, ал тұщы су ресурстары қарқынды түрде азайып келеді.

Болжамдарға сәйкес, 15-20 жылдан кейін әлем халқының 2/3 бөлігі су тапшылығын сезінеді. Мысалы, егер 1960 жылдары аймақта жан басына шаққандағы сумен қамтамасыз ету жылына 8,4 мың м3 болса, бүгінде ол жылына 2,1 мың м3 құрайды немесе 4 есеге азайды, бұл әлемдік деңгей көрсеткіштерінен шамамен сегіз есе жоғары [154].

Мұздықтардың қарқынды еруі жалғасып жатқан Сырдария өзенінің ағындысы қалыптасу аймағындағы жағдай елеулі алаңдаушылық туғызады. Сарапшылардың пікірінше, мұздықтар өзеннің негізгі бастау көзі болып табылады және мұздану ауданы бойынша жылына орташа 0,8%-ға, ал мұз көлемі бойынша шамамен 1%-ға азайып келеді [155].

50 жыл ішінде мұздықтардың көлемі әр түрлі көздер бойынша 20-дан 40%-ға дейін азайды. Егер мұздықтар жоғалып кетсе, тіршілік беретін өзендер де жоғалады [156].

Орталық Азия мемлекеттеріндегі, оның ішінде Қазақстандағы сумен жабдықтау және трансшекаралық өзендердің су ресурстарын бірлесе пайдалану проблемасы соңғы жиырмадан аса жыл ішінде аймақтағы әлеуметтік-экономикалық және саяси дағдарыстың тікелей салдары ретінде ерекше өткірлікке ие болды.

Орталық Азия елдері Арал теңізі бассейнінің – Сырдария мен Амудария өзендерінің су қорларымен, сонымен қатар гидротехникалық құрылыстар желісі, оның ішінде бөгеттер, каналдар мен су қоймаларымен біріктіріледі.

Айта кету керек, Орталық Азиядағы су ресурстары біркелкі емес бөлінген. Арал теңізі бассейнінің негізгі артерияларының ағындары негізінен Қырғызстан аумағында – Сырдарияда (80%) және Тәжікстан аумағында – Амударияда (83%) қалыптасады. Қазақстан, Түркіменстан және Өзбекстан су ресурстары жеткіліксіз елдердің қатарына кіреді.

Бұл бөлімнің мақсаты Қазақстан арқылы ағып өтетін Сырдария өзенінің жай-күйі мен пайдалану проблемаларын талдау болып табылатындығын ескере отырып, осы мәселенің ашылуына толығырақ тоқталдық.

Ұзындығы 2500 км болатын Сырдария өзені Памирдің солтүстігінде Тянь-Шань тауларынан бастау алады. Мұздықтар мен еріп жатқан қар судың негізгі көзі болып табылады. Өзен Қырғызстаннан Өзбекстанға ағып, тар жолақпен Тәжікстан арқылы Өзбекстанға өтеді, ақырында Қазақстан арқылы ағып Арал теңізіне құяды. Оның су қоры/гидроресурсы 40,6 км3 құрайды. Территориясы ағыстың төменгі жағында орналасқан Қазақстан, Өзбекстан және Түркменстан бассейннің су ресурстарының негізгі тұтынушылары болып табылады. Негізгі суарушылар ретінде 2015 жылы бұл мемлекеттер бассейн ағынының 83%-ын өз мақсаттарына пайдаланды. Оның ішінде Өзбекстанның қолдану үлесі 52%, Түркменстан – 20% құрады, өзен бассейнінің ағынды суының қалған 11%-ы Қазақстанға тиесілі. (Қосымша А) Негізгі бөлікті құрайтын Сырдария ағынының шамамен 75,2%-ы Қырғызстанда, 15,2%-ы Өзбекстанда, 6,9%-ы Қазақстанда және 2,7%-ы Тәжікстанда қалыптасады. Сырдарияның орташа ағысы 37 км3 құрайды [157].

Өткен ғасырда бұл өзендерден судың негізсіз қарқынды алынуы, суармалы алқап 6 миллион гектардан 8 миллионға дейін кеңейтілген кезде, сондай-ақ климаттың өзгеруі және басқа да табиғи процестер Арал теңізі бассейнінде экологиялық апатқа әкелді. 1990 жылға қарай оған ол судың бұрынғы көлемінің 10%-нан аз су келіп отырды. «Арал дағдарысы адамзат тарихындағы ең ірі экологиялық апаттардың біріне айналды. Өткен жарты ғасырда теңіздің су қоймасының айдыны (акваториясы) 9 есеге, ал су көлемі 30 есеге азайды. Жыл сайын Арал теңізінің құрғаған түбінен желдің әсерінен 80 миллион тоннаға дейін улы тұздар көтеріледі...», – деп айтқан Қазақстан Республикасының Президенті 2018 жылғы 24 тамызда Халықаралық Аралды құтқару қорын құрушы мемлекеттер басшыларының саммитінде [158].

Нәтижесінде теңіз құрғақтығымен бөлінген, тұздылығы жоғары екі су қоймасына айналды. Судың минералдануы батыс бөлігінде 120 г/л-ге, ал шығыс бөлігінде 280 г/л-ге жетті. Теңіздің жоғалуы әлеуметтік және экологиялық апатқа айналды. Судың тұзды құрамының өзгеруі нәтижесінде барлық балық түрлері жойылды, бұл аймақтағы бір кездері өркендеген балық аулау саласының күйреуіне алып келді. Теңіздің құрғаған бөлігінде құммен жабылған кең тұзды алқаптар пайда болды, ауданы 5,0 млн га тұратын жаңа шөл Аралқұм пайда болды, ал құрғаған теңіз түбінен шыққан шаңды дауылдар тұздар мен шаңдардың шығуын күшейтті. Теңіздің құрғауы жайылмалы көлдердің таяздануына, жер асты сулары деңгейінің төмендеуіне және экожүйелердің, жайылымдардың, тоғай ормандарының және Арал теңізі аймағының басқа өсімдіктерінің біртіндеп және қайтымсыз тозуына әкелді [159]. Арал аймағының температурасы, ауасы және су режимдерінің өзгеруі бүкіл Орталық Азия аймағында көптеген экологиялық проблемалар туғызды және Арал теңізі бассейнінде орналасқан елдерді ғана емес, сонымен қатар осы аймақтан едәуір қашықтықта орналасқан елдерді де алаңдатты [160].

Жаңа республикалардың үкіметтері дағдарыстан шығу жолдарын мүлде іздемейді деп айтуға болмайды, өйткені оның шиеленісуі, сайып келгенде, осы мемлекеттердің физикалық түрде жойылуына әкеледі.

Олардың ішінде Қазақстанның Кіші Аралды қалпына келтіру туралы шешімі бар.

Соңғы онжылдықта іске асыруға тырысқан құтқару схемалары сәтсіздікке ұшырады. Бүгінде осы екі өзеннің бірі – Амудария теңізге тіпті жетпейді. Кейбір жерлерде судың тереңдігі 54-тен 28 метрге дейін төмендеді.

Арал теңізінің экологиялық апатына өткен ғасырдың 90-жылдарындағы дағдарыс қосылды, бұл кезде аймақтағы барлық өндірістік кәсіпорындар тоқтап, мыңдаған мамандарды жұмысынан айырды. Ауыл дағдарысты бастан өткерді, сол жылдары жартысынан көбі негізгі дақыл – күріштің егісі азайтылды. Өңірдегі дағдарыстың ауқымын елестету үшін сол кездегі Арал теңізі жанындағы халықтың 40%-ы кедейлік шегінен төмен болғанын айту жеткілікті.

Ел экономикасының нығаюымен Қазақстанда Бірінші Президентінің бастамасымен «Сырдария өзенінің арнасын реттеу және Арал теңізінің солтүстік бөлігін сақтау» бірегей жобасы әзірленді. Жобаның бірінші кезеңін 2003-2010 жылдары Дүниежүзілік банк республикалық бюджеттен бірлесіп қаржыландыру арқылы жүзеге асырды. Жоба теңіздің солтүстік бөлігінде (қазақстандық бөлігінде) тапшы суды жинауға мүмкіндік берді. Солтүстік Аралды құрғап жатқан Оңтүстік бөлігінен қоршауға мүмкіндік берген Көкарал су жинайтын бөгет салынып, теңіздің Кіші Арал деп аталатын солтүстік бөлігі қалпына келтірілді. Жобаны жүзеге асыру көптеген маңызды мәселелерді шеше отырып, орасан зор нәтиже берді. Бір кездері құрғақ болған аумақтарды біртіндеп су жинала басталды, Сырдарияның ағынын басқаруға қабілеттілігі жақсарды, қиын тасқын кезеңінде өзеннің су өткізу қабілеті секундына 350-ден 700 м3-ге дейін өсті, теңіздегі су көлемі 11,5 км3-ге өсті (15,6-дан 27,1 км3-ке дейін), судың минералдануы литріне 23-тен 17 грамға дейін төмендеді [161]. Жайылымдар мен шабындықтарға су келді, адамдар теңіз жағасына орала бастады, балық аулау қайта жанданды.

Қазақстанның бүкіл теңізді құтқару идеясынан бас тартуы және Сырдария суын шоғырландыруға мүмкіндік берген бөгет салу белгілі бір саяси жүктемеге де ие. Қазақстан өз аумағы арқылы өтетін Сырдария бүкіл кең су қоймасының өмірін өз бетінше қамтамасыз ете алмайды деп санайды. Су іс жүзінде оңтүстік аймақта ысырап болуда.

«Сырдария өзенінің арнасын реттеу және Арал теңізінің солтүстік бөлігін сақтау жобасының екінші кезеңін жүзеге асыру нәтижесінде Сырдария өзенінің төменгі ағысындағы экологиялық жағдай айтарлықтай жақсарды. Солтүстік Арал қалпына келтірілді, мұнда 2010 жылдан бері су деңгейі 42 метрге дейін тұрақты болды, судың тұздылығының төмендеуі байқалады, теңіздегі азық қоры, өсімдіктер мен жануарлар дүниесі қалпына келтірілуде. Арал өңірінің қазақстандық бөлігінде микроклимат пен әлеуметтік жағдай жақсарды. Бірқатар балық өңдеу кәсіпорындары ашылды, олардың өнімдері шетелге экспортталады [162].

Жоба сегіз компоненттен құралады, оның алтауы бірінші кезеңде республикалық бюджеттен жүзеге асырылады. Дүниежүзілік банктің несиесімен жобаның екінші кезеңін жүзеге асыру Сырдария арнасын бірнеше учаскелерде түзеуді, қорғаныс бөгеттерін нығайтуды және Қамшылықбаш пен Ақшатау көлдері жүйесін қалпына келтіруді, Сырдария өзенінің бассейнінде суды өлшеудің автоматтандырылған жүйесін құруды көздеді. Жобаның екінші кезеңінің құны 126 млн. долларды құрайды [163].

Қазақстан жүзеге асырған тағы бір маңызды жоба – 2011 жылы елдің оңтүстігінде Сырдария өзенінің оң жағында салынған, сыйымдылығы 3 миллиард м3 болатын суару және су тасқынынан қорғау үшін маусымдық ағындарды реттеуді жүзеге асыратын Көксарай су қоймасы болып табылады. Су қоймасы – Шардара ГЭС-нің қарсы реттеушісі және ел үшін стратегиялық маңызды объект. Бұған дейін, Қазақстан көршілес мемлекет аумағында орналасқан Арнасай ойпатына өте үлкен су құюға мәжбүр болды, соның әсерінен ол өте үлкен ресурстарды жоғалтты, өйткені Шардара су қоймасы кейін суды егістік алқаптарын суландыруға жіберу және Аралды толықтыру үшін Тоғтоғұл су қоймасынан қысқы асулардың бүкіл көлемін қабылдай алмады және ұстап тұра алмады. Бұл мәселе контрреттегіштің іске қосылуымен шешілді. Жеті жыл ішінде жазда негізгі өзен арнасына жіберілген контрреттегіште 17 миллиард текше метрден астам қысқы тасқын сулары жиналды. Халықтың қауіпсіздігі факторы Көксарайды салу туралы шешім қабылданған кезде шешуші болды.

Өзінің маусымдық контрреттегішінің болуы ауылшаруашылық дақылдарының вегетациялық кезеңінде Қазақстанның көрші республикалардан суға тәуелділігін алады, өзеннің төменгі ағысында, оның ішінде Кіші Аралдағы судың жақсаруына әкеледі, сондай-ақ Сырдарияның жайылмасы мен атырауындағы экологиялық жағдайды белгілі бір дәрежеде жояды. Жоба оған жүктелген үміттерді толығымен ақтап, Сырдария бойындағы ауылдардың тұрғындарын жыл сайынғы су тасқынынан, ал ел бюджетін сөзсіз су тасқынының салдарын жоюға қажетсіз шығындардан құтқарды. Шардара ГЭС-інде электр энергиясының өндірісі шамамен төрттен біріне өсті [164].

Бүгінгі таңда аймақтағы трансшекаралық өзендердің суын, оның ішінде Сырдария суын пайдалану мәселесі Орталық Азия аймағындағы мемлекеттер үшін ең проблемалы мәселелердің бірі болып табылады. Белгілі саясаттанушы С.С. Жильцов пікірінше, суға байланысты қатынастардың шиеленісуі су ресурстарын пайдалану бойынша тәуелсіздік алғаннан кейін өзендердің жоғарғы ағысында орналасқан елдер: Тәжікстан мен Қырғызстан – және төменгі ағысында орналасқан елдер: Өзбекстан, Қазақстан және Түркменстан – олардың мүдделері арасындағы объективті қайшылықтарды шеше алмауымен байланысты. Бұл қабілетсіздік елеулі қарама-қайшылыққа әкелуі мүмкін, су проблемасы аймақтағы тұрақсыздықтың маңызды факторына айналды [165].

Аймақта суды пайдаланудағы қиындықтар бұрыннан пайда болды. КСРО жағдайында аймақта суды пайдалануды реттеудің және бүкіл ирригациялық құрылыстар кешенін басқарудың бірыңғай жүйесі болды және туындаған проблемалар ұлттық деңгейде жедел шешіліп отырды.

Тәуелсіздік алғаннан кейін және су жолдары трансшекаралық мәртебеге ие болған кезде, аймақ мемлекеттері су ресурстарын бөлуде дағдарысқа тап болды. Бұл аймақтың екі мемлекетінде ғана – Тәжікстан мен Қырғызстанда қажетті гидро ресурстардың қорына ие болуымен байланысты. Бірақ бұл мемлекеттер Орталық Азияның екі ірі өзенінің төменгі ағысында орналасқан Қазақстан, Өзбекстан және Түркіменстанды сумен қамтамасыз етуі керек. Жоғарғы жағындағы мемлекеттердің электр қуатын өндіруді ұлғайтуға деген ұмтылысы суару саясаты су ресурстарын пайдалануға өзгеше жолды талап ететін төменгі өзен елдерінің мүдделерімен қайшылыққа түсті. Осыған байланысты гидро ресурстарды пайдалану Орталық Азия аймағында болып жатқан саяси процестерде ерекше маңызға ие болды [165, б. 50].

БҰҰ-ның «Су және энергия» атты баяндамасында «Орталық Азияда жаңа гидроэнергетикалық нысандар әрдайым суды қажет ететін басқа қажеттіліктерді ескере отырып құрыла бермейді» делінген [166]. Қырғызстан мен Тәжікстан биліктері ірі гидроэнергетикалық жобаларды іске асыруға және электр энергиясын көрші елдерге тиімді сатуға мүдделі, бірақ бұл аймақтағы саяси қауырттылыққа ықпал етеді. БҰҰ-ның Дүниежүзілік су ресурстарының жағдайы туралы баяндамасына сәйкес инфрақұрылымның дамуы (тоғандар, бөгеттер және т.б.) тұщы су экожүйелерін өзгертеді, өзендер ағындарының уақыт режимі мен көлемін, судың температурасын және қоректік заттар мен жауын-шашынның тасымалдануын өзгертеді. Қауіп астында судың саны мен сапасы қалады [167].

Соңғы онжылдықтар ішінде Қазақстан мен аймақ елдерінің Сырдария суларын пайдалану мен қорғау бойынша өзара іс-қимылының басты бағыттары елдер арасындағы су ресурстарын бөлу, Орталық Азия мемлекеттерінің энергетикалық және ирригациялық қажеттіліктерін ескере отырып су қоймаларын толтыру және босату режимдерін үйлестіру, Арал теңізі мен оған іргелес аумақтардың деградациясын болдырмау, сонымен қатар су шаруашылығы инфрақұрылымының қауіпсіздігін қамтамасыз ету болды. Осы басымдықтар аясында су ресурстарының сапасының нашарлау проблемалары, олар мезгіл-мезгіл мемлекет пен үкімет басшыларының бірлескен декларацияларында немесе аймақтық Рамолық келісімдерде анықталғанымен, осы мәселелерді шешу үшін ауқымды бірлескен іс-шаралар жүргізілмеді. Жоғары ағыстағы елдер су ресурстарының тапшылығы мен су сапасының нашарлау мәселелеріне өзгелерден неғұрлым аз алаңдайды. Сондықтан бұл елдер, ең алдымен, су ағыны аймақтары мен қауіпті өндірістік қалдықтарды сақтауға арналған қоймалардың тұрақты жағдайын қамтамасыз етуге, сел мен су тасқыны оқиғаларының, биік таулы көлдердің серпілісінің алдын алуға, гидроэнергетика мен суармалы егіншілікті дамытуға мүдделі.

Қазақстан Сырдарияның төменгі ағысында орналасқан ел ретінде судың жетіспеушілігін өткір сезеді. Шектес аумақтардан ластаушы заттар (сульфат, магний, мыс, фенол) сумен келеді, олардың орташа жылдық концентрациясы рұқсат етілген шекті концентрациядан (РШК) 1,6-5,6 есе асады. Трансшекаралық су объектілеріне тазартылмаған ағынды суларды ағызу жалғасуда, судың сапасына бірлескен мониторинг жүргізу жұмыстары ескерілмейді. Нәтижесінде Сырдария өзені суының сапасы біртіндеп нашарлап барады, суарудың қарқынды дамуы мен халықтың өсуімен байланысты, су экожүйесінің бұзылуы, жердің сортаңдануы мен шөлейттенуі орын алуда. Сырдарияның су ресурстарының радиоактивті ластануының ықтимал қаупін көптеген жылдар бойы радиоактивті материалдарды әзірлеуге, сынауға және сақтауға байланысты іс-шаралар жүргізіліп келе жатқан Ферғана аңғарындағы жекелеген объектілер туғызады. Мұндай қауіптің ықтималдығы тау бөктеріндегі барлық аңғарлардың сейсмикалық белсенді аймақтарда орналасуына байланысты, олар сел, су тасқыны мен көшкіндердің жойқын әсеріне тап болғыштығынан бірнеше есе артады [168].

Сондықтан Қазақстан үшін Арал өңірінде экологиялық апаттың алдын алу және Сырдариядағы сапалы ауыз су мен суармалы суға қол жеткізуді қамтамасыз ету – ең өзекті міндеттер болып табылады. Бұл ретте қолданыстағы халықаралық нормативтік-құқықтық база Сырдария мен Ертіс трансшекаралық өзендер бассейндерінде экологиялық тұрақты және экономикалық оңтайлы су пайдалануды қамтамасыз етпейді. Оларда судың сапасы мен экожүйені қорғау бірінші кезектегі міндет болып қарастырылмайды ал кейде көбінесе мүлде қарастырылмайды. Ол әрі қарай дамуды және жетілдіруді, формальды-құқықтық және мазмұндық жағынан да, оны қолдану мен жүзеге асырудың тиімділігі жағынан да жетілдіруді қажет етеді.

Орталық Азиядағы су ресурстарын келісілген пайдалану мәселелері ұйымдық-техникалық және халықаралық-құқықтық сипатта болады. Халықаралық ұйымдар мен сарапшылардың есептеуінше, аймақ мемлекеттері арасындағы Сырдария өзенінің су ресурстарын бірлесе пайдаланудағы негізгі проблемалар мыналарға байланысты:

– су ресурстарын бірлесіп пайдалану үшін қажетті тиісті құқықтық базаның болмауы. Қолданыстағы келісімдердің ережелері жеткілікті түрде айқын емес, қабылданатын шешімдер ұсынымдық сипатқа ие, оларда келісім тараптары міндеттемелерін орындамаған жағдайда тиісті санкцияларды іс жүзінде жүзеге асыру және анықтау тетіктері жоқ;

– су ресурстарын бақылайтын және оларды тұтынатын мемлекеттердің мүдделері арасындағы қайшылықтар, аймақ мемлекеттерінің жеке мүдделерінің басымдығы, бұл мәні бойынша жергілікті аумақтық режимде жұмыс істей алмайтын біртұтас су жүйесін бөлуді білдіреді;

– аймақтық және ұлттық деңгейдегі су шаруашылығы мен энергетика басқару құрылымдары арасындағы іс-қимылдардың басы бірікпеушілігі;

– су-энергетикалық ресурстарды бірлесіп басқаруға өкілетті мемлекетаралық құрылымдардың болмауы;

– аймақ елдерінің әлеуметтік-саяси және экономикалық дамуындағы айырмашылықтар [169].

Қазіргі уақытта Орталық Азия аймағында, оның ішінде Сырдарияда трансшекаралық су объектілерін қорғау және пайдалану мәселесінде әртүрлі көзқарастар бар.

Осылайша, кейбір авторлардың пікірінше, егер су объектісі бірнеше мемлекеттердің аумағы арқылы ағып кетсе, онда Қазақстанның меншігі болып оның шекарасы шегінде орналасқан өзендер мен көлдердің бөліктері танылады [170]. Ш. Абдиров өзен бастау алатын Қырғызстан да, аумағы арқылы ағып өтетін Тәжікстан мен Өзбекстан да Сырдария өзенінің меншік иесі емес деп санайды [171]. Бірақ мұнда меншік құқығы, пайдалану және басқару құқығы сияқты институттардың өзара байланысы бар. Жоғарыда аталған автордың пікірі Орталық Азия мемлекеттерінің Сырдариядағы су ресурстарын пайдалану бойынша қатынастары ұтымды су пайдалану және өзенді қорғауды келісілген бірлескен ұйымдастыру бойынша мемлекетаралық ынтымақтастық негізінде құрылуы керек екендігімен байланысты.

З.М. Гафарова тиімділіктерді әділ бөлуге немесе аймақтың барлық мемлекеттері үшін тиімді ымыралы шешімдер іздеуге көшуді аймақтағы су ресурстарын пайдалануға тиімді тәсіл деп санайды. Бұл іске қосылуының салдары, сарапшылардың пікірінше, айтарлықтай жағымсыз болуы мүмкін Қамбарата су электр станциялары сияқты барлық елдердің мүдделеріне сәйкес ірі гидроэнергетиканың дамуын анықтайды [172].

Суды ұтымды пайдалану мен қорғауды қамтамасыз ету тұрғысынан ең маңыздысы – су объектілерін басқарудың кешенді тәсілін ұсынатын авторлардың пікірі болып табылады [173], өйткені олардың табиғи күйінде барлық табиғи ресурстар өзара байланысты және пайдалану процесінде бір-біріне пайдалы да, жағымсыз да әсер етеді.

Кейбір авторлар өзеннің су ресурстарын басқару және қоршаған ортаны қорғау халықаралық су құқығы нормаларына және 1966 жылы Хельсинкиде жасалған «Халықаралық өзен суларын пайдалану ережелеріне» сәйкес келетін «Мемлекетаралық бассейндік келісімдер» негізінде реттелуі керек деп санайды [174].

С. Махкамбаевтың айтуы бойынша, ең алдымен Сырдария өзені бассейнінің оның барлық салаларымен, оның әр су объектісіне, өсімдіктер мен жануарлар дүниесіне, сондай-ақ атмосфералық ауаға қатысты міндетті бөлінуін қоса отырып, бірыңғай экологиялық аймақ құру қажет. Бұл тәсіл қоршаған ортаның бірлігі тұжырымдамасын бейнелейтін болады. Табиғи ресурстарға деген абсолютті егемендік принципінен толығымен бас тарту керек [14, б. 134].

Бұл тәсілді дамыту үшін, біздің ойымызша, барлық салалардың, жергілікті билік органдарының және су пайдаланушылардың тең қатысуымен бассейн деңгейінде әр елдің ішінде суды пайдаланудың интеграцияланған (кешенді) әдісіне біртіндеп көшу қажет. Өзен бассейні мемлекеттері арасында бассейнді басқару принциптерін жүзеге асыру тәсілдеріне қатысты келіспеушіліктер бар екенін атап өткен жөн.

Тұтастай алғанда, өзен бассейндеріндегі табиғи ресурстарды пайдалануды реттеудің негізі ретінде принциптің өзін әркім қолдайды, айырмашылықтар оның аумақтық әсеріне қатысты. Бір жағынан, бұл қағиданы бүкіл аймаққа таратпай, тек ұлттық деңгейде қолдану ұсынылады. Бұл ұстаным елдер арасындағы суды бөлу, суды пайдалану, өзіне алынған міндеттемелерді бұзу және осыған байланысты өз өкілеттіктерінің бір бөлігін аймақтық құрылымдарға беруге дайын еместігімен байланысты. Тағы бір позиция, керісінше, аймақтық бассейнді кешенді басқаруды қолдаумен және қолданыстағы аймақтық құрылымдардың өкілеттіктерін күшейтумен және оларды позитивті шетелдік тәжірибе негізінде жетілдірумен байланысты.

Профессор М.А. Сәрсембаевтың пікірінше, су шаруашылық дауларын реттеуде халықаралық тәжірибені қолдана отырып, су шаруашылық құрылыстарын пайдалану және суды пайдалану бойынша Орталық Азия Комиссиясы деген шартты атпен бірыңғай аймақтық комиссия (комитет) құруға болады. Комиссияның құрамына аймақтағы барлық мемлекеттердің мамандандырылған министрліктерінің ресми өкілдері және осы елдердің гидротехникасы кіретін еді. Мұндай комиссия аймақ ішіндегі энергетикалық мәселелерді шеше алатын еді және аймаққа Қытай мен Ресейден келетін трансшекаралық өзендер проблемаларын шешуде келіссөздерде бірыңғай су-энергетикалық серіктес бола алатын еді [175].

Аймақтағы ғалымдар мен мамандардың тағы бір тобы Орталық Азия су пактісі немесе халықаралық-құқықтық стандарттарға сәйкес келетін су конвенциясы түріндегі іргелі халықаралық шартты әзірлеу және бекіту қажеттілігі туралы өз пікірлерін білдірді. Аймақтағы су ресурстарын реттеу саласындағы барлық келісімдер тікелей іс-қимыл актілері, жан-жақты қамтылған және әлемдік тәжірибені пайдалануға және осы халықаралық-құқықтық актінің қағидалары мен нормаларына негізделген болуы керек [176]. Сонымен бірге, көптеген қолданыстағы келісімдер моральдық тұрғыдан ескіргенін және мемлекеттердің заманауи қажеттіліктеріне сәйкес келмейтіндігін ескере отырып, олардың мазмұнын жаңартып және мазмұны жалпыға бірдей қабылданған халықаралық нормаларға қайшы келмеуі керек қосымша хаттамалар түрінде қосымшалар қабылдау арқылы іске асыру тетіктерін әзірлеуге болар. С.В. Виноградовтың ойынша, бұл тәсілдің артықшылығы үкіметаралық деңгейде қол жеткізілген келісімдерді бекітуді қажет етпейтін екіжақты Комиссия шегінде хаттамаларды қабылдаудың жеңілдетілген процедурасы болып табылады [177]. Осылайша, мысалы, Ресей мен Қазақстан 1992 жылы Трансшекаралық су объектілері туралы екіжақты келісімшартқа қоса, Трансшекаралық суларды бірлесіп пайдалану мен қорғау және Жайық, Тобыл және Есіл өзендерінің бассейндеріндегі су шаруашылық қызметті үйлестіру туралы үш арнайы хаттама қабылдады» [177].

Аймақтық тәсіл бірінші кезекте халықаралық құқықтың нормалары мазмұнынан айқын көрінеді.

Аймақтардағы қоршаған ортаны қорғаудың ең толық халықаралық-құқықтық аспектісін А.И. Казанник зерттеген. Ол аймақтық деңгей – бұл экологиялық аймақ шекараларын, мемлекеттер арасындағы ынтымақтастықтың нысандары мен әдістерін, аймақтық басқару органдардың құрылуы мен қызмет ету тәртібін, табиғи ортаның сапасына халықаралық бақылауды ұйымдастыруды белгілейтін халықаралық құқықтық табиғат қорғау нормалар мазмұнының заңды көрінісі деп санайды [178].

Сонымен, Сырдария өзенінің су ресурстарын пайдалану проблемаларын және оларды шешу жолдарын талдай отырып, келесі халықаралық-құқықтық сипаттағы шараларды бөліп көрсетуге болады:

– трансшекаралық су ресурстары бойынша қолданыстағы халықаралық-құқықтық актілерді жетілдіру, аймақтық және ұлттық құқықтық нормаларды үйлестіру;

– экологиялық талаптарды ескере отырып, мемлекетаралық су ресурстарын, су объектілері мен су шаруашылық құрылыстарын пайдалану мен қорғаудың стандарттары мен процедураларын әзірлеу;

– су дауларын шешудің құқықтық механизмдерін әзірлеу;

– әр ел қабылдаған міндеттемелердің сақталуына өзара бақылауды қамтамасыз ету;

– су шаруашылығы қызметінен келтірілген залал үшін жауапкершіліктің және оны өтеудің нақты механизмдерін,«ластаушы төлейді және жөндейді» қағидасын жүзеге асыру механизмін әзірлеу;

– су объектілеріндегі апаттар, су тасқыны, басқа техногендік және табиғи апаттар туралы жедел ақпарат алмасу тәртібі мен шарттарын әзірлеу;

– трансшекаралық өзендердің су ресурстарын бақылаудың бірыңғай жүйесін құру;

– аймақтық органдардың құқықтық мәртебесін нақтылау, ұлттық және аймақтық органдардың функциялары мен өкілеттіктерін шектеу.

Қазақстан Республикасы Орталық Азия аймағының құрамы бола тұра, трансшекаралық су ресурстары саласындағы проблемаларды шешуге өз ниетін бірнеше рет білдірді. Бұл мәселелердің Қазақстан үшін маңыздылығы республиканың трансшекаралық су бассейндері аумағында қалыптасқан күрделі су-экологиялық жағдайға байланысты. Елдегі неғұрлым өзекті су проблемаларына су тапшылығының өсуі; мемлекетаралық су бөлу; жер үсті және жер асты суларының ластануы; үлкен су шығындары; халықты сапалы ауыз сумен қамтамасыз ету; халықтың өсуі мен экономиканың дамуына байланысты су ресурстарының сарқылу қаупі жатады. Су мәселелерін шешу кезінде Қазақстан айтарлықтай экономикалық шығынға ұшырайды. Атап айтқанда, бұл шығындарға: маусымдық судың аз болуына байланысты барлық қол жетімді суармалы жерлерді суару мүмкін еместігіне байланысты шығындар; судағы төтенше жағдайлардың (су тасқыны мен сел) алдын алу және салдарын жою қажеттілігімен байланысты шығындар; ынтымақтастықтың жеткіліксіздігінен бейімделу шарасы ретінде қосымша инфрақұрылымды құру үшін шығындар; мемлекет экономикасын энергиямен қамтамасыз етуге шығындар, оның ішінде елдің оңтүстігіне энергиямен жабдықтаудың тұрақтылығы жатады.

Трансшекаралық өзендердің су ресурстарын пайдаланудан туындайтын мәселелерді шешудің халықаралық тәжірибесі көрсеткендей, оларды шешу үшін белсенді үшінші тарапты: ЕЭК, ШЫҰ, Дүниежүзілік банк, Жаһандық экологиялық қор сияқты халықаралық ұйымдарды немесе тұрақты дамуға мүдделі шектес елдерді, мысалы Ресей Федерациясын тарту өте маңызды.

Орталық Азияның көпғасырлық және жаңа тарихы суды бірлесіп пайдалану адамдарды біріктіретін фактор ретінде қызмет етуі керек екенін сенімді түрде дәлелдейтінін есте ұстаған жөн, ал трансшекаралық су ресурстарын ұтымды, келісілген түрде пайдалану мұнда тұратын барлық халықтардың қажеттіліктерін қанағаттандыруға жеткілікті болады.

Аймақ елдерінің су ресурстарын пайдалану саласындағы ұстанымдарын жақындастыру міндетін әр елдің экономикасының дамуының тиімді модельдерін әзірлеу бойынша күш-жігерден бөлек қарастыруға болмайды. Бұл жерде біз «су» саясаты оның маңызды құрамдас бөлігі болып табылатын аймақтағы тұрақты прогресті қамтамасыз ету туралы айтып отырмыз. Егер суды пайдаланушы мемлекеттерде тиімділігі жоғары экономикасы болса, бәсекеге қабілетті өнім шығаратын болса және сайып келгенде, өздерінің су объектілері мен гидротехникалық құрылыстарын тиісті жағдайда ұстау үшін жеткілікті қаржы ресурстары бөлінетін болса, онда, мүмкін, аймақтағы трансшекаралық өзендердің, оның ішінде Сырдарияның су ресурстарын пайдалану жағдайы осыншалықты жағымсыз болмас еді.

**2.2 Ертіс өзенінің су ресурстарын пайдалану практикасы**

Соңғы жылдары Ертістің рөлі Қытай, Қазақстан және Ресей аумағы арқылы өтетін трансшекаралық өзен және олардың кең аймақтарының экономикалық, әлеуметтік және экологиялық жағдайына айтарлықтай әсер етуші ретінде күрт өсті. Ертіс өзенінің бастауы Қытайдың Синьцзян-Ұйғыр автономиялық ауданындағы Алтайдың оңтүстік беткейінде орналасқан. Өзен бассейнінің жоғарғы бөлігі (Қара Ертіс) Қытай аумағында орналасқан, ары қарай өзен Зайсан ойпатынан өтіп, ағып жатқан Зайсан көліне құйылады. Қара Ертістің сағасында үлкен атырау бар. Кенді Алтайдан, Тарбағатай мен Саур жоталарынан Зайсан көліне құятын өзендер арқылы бірнеше рет күшейтілген Ертіс көлден шығып солтүстік-батысқа қарай Бұқтырма су электр станциясы, Серебрянск қаласы арқылы одан әрі Өскемен су электр станциясына құяды. Одан төмен қарай Шүлбі су электр станциясы және Семей қаласы орналасқан. Павлодардан сәл жоғары Ертіс суын батысқа қарай ағып жатқан Қ. Сәтбаев атындағы канал (Ертіс-Қарағанды) алады. (Қосымша Ә) Ханты-Мансийск облысында (РФ) Ертіс Обь өзеніне құяды. Өзеннің ұзындығы 4248 км құрайды, оның 1835 км Қазақстан аумағына келеді [179].

Ертіс Қазақстанның негізгі су жолдарының бірі болып табылады және тек Шығыс Қазақстан мен Павлодар облыстарын ғана емес, сонымен қатар Қ.Сәтпаев каналы арқылы – Орталық Қазақстан тұрғындарын, оның ішінде республиканың астанасын Нұр-Сұлтан қаласын сумен қамтамасыз етеді. Каналдың негізгі су тұтынушылары – Екібастұз отын-энергетикалық кешені, Теміртау, Қарағанды өндірістік аймақтары, сонымен қатар тұрғындар мен ауыл шаруашылығы табылады. Өзен бассейнінде ірі өнеркәсіп орталықтары – түсті және қара металлургия кәсіпорындары шоғырланған Өскемен, Семей, Павлодар орналасқан. Жалпы Ертіс 4 миллион адамға ауыз су көзі ретінде қызмет етеді. Ертістің су ресурстары Шығыс Қазақстанда орналасқан Зайсан көлі аймағындағы экологиялық тепе-теңдікті де анықтайды [180]. Ертіс ағынын Қазақстан аумағында реттеу үшін Бұқтырма (жобалық көлемі 49,6 км3), Өскемен (0,66 км3) және Шүлбі (2,39 км3) үш ірі су қоймасынан Ертіс каскады салынды, сондай-ақ Риддер қаласы өндіріс пен тау-кен кәсіпорындарын энергиямен жабдықтау үшін туынды типтегі Риддер шағын гидроэлектростанциялар каскады салынды. Қазіргі уақытта Шығыс Қазақстандағы Ертіс бассейнінде жалпы жобалық қуаты 53 км3 болатын 75 су қоймасы мен тоғаны бар (Қазақстандағы барлық су қоймаларының сыйымдылығының 56%) [181]. Барлық аталған объектілер әр түрлі қолданыста болады және олар әр түрлі меншік иелерінің басқарылуында. Мысалы, Бұқтырма, Өскемен, Шүлбі су электр станциялары мемлекетке тиесілі [182], Үйдене, Қанды-Су, Кіші Үлбі, Шар және Енгісу өзендеріндегі бес шағын су қоймалары өнеркәсіп, энергетика және су шаруашылығы кәсіпорындарына тиесілі. Қалған 67-сі ирригациялық, балық аулау және рекреациялық мақсаттарға ие, оның 49-ы не әкімшілік, не салалық басқару жүйесіне кірмейді [181, б. 97].

Бұқтырмаға дейінгі өзеннің бастапқы ағымы Қытайдан келеді, Бұқтырма су қоймасында жиналады, содан кейін реттелетін режимде тұтынылады, оған адамдардың әсер ету мүмкіндігі бар. Ағын сулардың көп бөлігі Бұқтырмадан Шығыс Қазақстан мен Павлодар облыстарының шекарасына дейінгі аумақта қалыптасады. Шар өзені іс жүзінде соңғы сала болып саналады, одан кейін үшінші – Павлодар облысы арқылы өтетін салалық емес бөлік өтеді. Ертіс бассейнінің бұл бөлігінде өзен суының шығыны жүреді, ал судың келуі болмайды. Жалпы, Қазақстанда тұтастай алғанда суды пайдалану үшін 22,8 км3 алынады, ал оның 15,5 км3 ауыл шаруашылығына пайдаланылады, яғни суды ең көп пайдаланушы аграрлық сала болып табылады.

Судың тұтынушылары болып табылатын өзен бассейнінің өнеркәсіптік кәсіпорындары көп жағдайда суды көп қажет етеді: 1 тонна тазартылмаған мыс үшін 500 текше метр су қажет, 1 тонна синтетикалық талшыққа – 5000 текше метр су керек, 1 куб. м араланған кесілген ағаш дайындамаларына – 200 текше метр су керек және т.б. Судың едәуір көлемі тау-кен өндірісінде флотация және өндірісті гидромеханизациялау үшін қолданылады. Суды салқындату үшін пайдаланатын тұрғын үй энергиясы да ауқымды тұтынушы болып табылады. Сондықтан, өндірістік орталықтардағы су ресурстарын ұтымды пайдаланудың бірінші кезектегі міндеті – айналымдағы сумен жабдықтау көлемін ұлғайту, яғни жабық жүйеде айналатын суды жаңарту үшін судың кішкене бөлігін алу саналады [183].

Ертіс өз географиялық орналасуына байланысты халықаралық көлік дәліздері жүйесінде үлкен транзиттік әлеуетке ие. Ертіс – бұл ұзындығы 3800 шақырымдағы бойында жүк рейстері жүзеге асырыладын кеме жүретін өзен. Ал белсенді кеме жүру мерзімі бес айдан асады. Қазақстанның ірі өнеркәсіптік қалалары – Өскемен, Семей, Павлодар, сонымен қатар Ресейдің – Омбы, Тюмень, Тобыл, Ханты-Мансийск, Салехард қалалары Ертіс өзенінде орналасқан және оларда өзен порттары бар. Географиялық тұрғыдан аталған аймақтардың өзен флотының кемелері Обь, Солтүстік теңіз жолына өтумен Обь шығанағына өте алады. 70-жылдардың басына дейін жүктер Ертіс бойымен Қытайдан Қазақстанға және одан әрі Ресей Федерациясы бағытында тасымалданды. Бүгінде жүктерді өзен көлігімен жеткізу тек Ресей аймақтары бағытында және кері бағытта Павлодар мен Шығыс Қазақстан облыстарының аумағында сақталған.

Қазақстанда 2020-2025 жылдары «Нұрлы жол» мемлекеттік бағдарламасы аясында мұнай өнімдерін Ертіс бойымен Қытайға тасымалдауды екі миллион тоннаға дейін жеткізу жоспарланып отыр [184].Индустрия және инфрақұрылымды дамыту министрінің 2019 жылғы қазандағы үкімет отырысында сөйлеген сөзінің материалдарынан 2019 жылы Ертіс өзеніндегі жүк тасымалдау көлемі шамамен 1,43 млн тоннаны құрады, оның 360 мың тоннасы – қиыршық тас пен құрылыс материалдарының Ресейге экспорты құрады. 2025 жылға дейін тасымалдаудың өсуі Ресейге қиыршық тас экспортының 600 мың тоннаға дейін ұлғаюына және Ресей Федерациясынан – ағаш және ағаш материалдарының – 300 мың тоннаға дейін импортталуы есебінен күтілуде [185].

Қазіргі уақытта Шүлбі шлюзінің қорғаныш құрылымының құрылысы аяқталды, бұл трансшекаралық Ертіс өзенінің қазақстандық бөлігінде өтпелі кеме қатынасын қалпына келтіруге мүмкіндік берді. Жалпы техникалық тозуы шамамен 78% құрайтын 147 кемені құрайтын мемлекеттік техникалық флоттың кемелерін жаңарту бойынша жұмыстар жүргізілуде. Жүк айналымының ұлғаю тенденциясы байқалғанымен, өзенде тасымал көлемінің айтарлықтай төмен деңгейі байқалады. Мұндай құбылыстардың кінәсі – ҚХР-дағы су өндіру, табиғат құбылыстары, сондай-ақ жағалаудағы көлік инфрақұрылымының, көлік кемелері мен кеме шлюздерінің жеткіліксіздігі мен тозуы болып табылатынын айта кету керек [184].

Еуразия континентінің ең белсенді транзиттік маршрутында кеме тасымалын қалпына келтіру үшін тағы бір проблеманы шешу қажет. Бұл – Қазақстан мен Ресей арасындағы Омбы облысындағы Ертіс бойынша кепілдік берілген тереңдігі 1,6 метрге дейінгі фарватерді қалпына келтіру үшін тасымалдау, жерді тереңдету және басқа навигациялық-техникалық жұмыстарды ұйымдастыру және оның шарттары бойынша үкіметаралық келісімдерге кейбір өзгерістер енгізу. Павлодар облысының аумағында мұндай жұмыстар жүйелі түрде үнемі жүзеге асырылады, және кеме қатынасында ешқандай кедергілер жоқ.

Соңғы жылдары Қытай Қазақстанмен жүк кеме қатынасын қайта жандандыру бойынша ынтымақтастыққа қызығушылық танытуда. Қытай тарапының пікірінше, өзен жүк тасымалы ең төменгі шығынға ие, ал энергиялық тиімділігі бойынша өзен көлігі теміржолға қарағанда бес есе, автомобиль көлігіне қарағанда он есе жоғары [186].

Ертіс өзенінің ресурстары мемлекет экономикасының әр түрлі салаларының қызмет етуі үшін, сондай-ақ Қазақстан Республикасының үш аймағының су шаруашылығы мәселелерін шешу үшін өте маңызды.

Алайда, бүгінде тек Қазақстанның ғана емес, сонымен қатар алыс және жақын шет елдердің сарапшылар қауымдастығы, әлемдегі теңдесі жоқ өзендердің бірінің жақындап келе жатқан апатты таяздану мәселесін талқылап жатыр. Олардың бағалауы бойынша, соңғы 30 жылда Ертіс ағыны айтарлықтай азайды. Бұрын Қазақстандағы Ертіс балығы мол ағынды өзен болған, қазіргі таңда балық шаруашылығы тұрғысынан бұл Қазақстан үшін де, Ресей үшін де басым болып табылмайды [187].

## Өзеннің жылдық ағыны көлемінің төмендеуіне табиғи себептер де әсер етеді (құрғақ кезеңдердің жоғары жиілігі, өзеннің жоғары реттелуі) [188], сондай-ақ бассейннің жоғарғы бөлігіндегі су ресурстарының алынуының артуы да әсер етеді: Қара Ертіс ҚХР аумағы арқылы ағып өтеді, мұнда орташа есеппен жылына 9,0 км3 өзен ағысы қалыптасады. Батыс провинциялардың даму жоспарына сәйкес, гидрологтардың есептеулері бойынша Қытай тарапынан жүзеге асырылылатын Ертіс сағаларында бірқатар су бұрғыш каналдар салу, су алудың жылдық ағынынан 35-37%-ға өсуіне әкеледі. Өзенде аймақтағы ең үлкен су электр станциясы – Цяобатэ салынды, он жеті су қоймасы не пайдалануға берілді, не аяқталуға жақын [189].

Қазіргі уақытта Қытай жылына 1,0-1,5 км3 көлеміне дейінгі суды алып отыр, болашақта Қытай Қара Ертіс-Қарамай және Ертіс-Үрімжі каналдары арқылы су алуын жақын жылдары жылына 6 км3 дейін ұлғайтылатынын ресми түрде мәлімдеді [190]. Осылайша, жоғарыда келтірілген фактілерді ескере отырып, Ертіс өзені бассейніндегі су ресурстарының 2030 жылға қарай 8 куб.км-ге, 2040 жылға қарай – 10 куб.км-ге, 2050 жылға қарай – 11,4 куб. км-ге дейін төмендеуін күтуге болады [191].

Бірінші канал бойынша Қара Ертіс өзенінің үлкен ағындары Үлюнгур көліне жіберіледі, ол жерден су Қарамай мұнай кен орны аймағына ауыз су және өндірістік сумен қамтамасыз ету үшін кетеді, сондай-ақ белсенді игерілген тың жерлерді суландыру мақсатында қолданылады. Екінші канал Тарим бассейнін сумен қамтамасыз етуге арналған [192].

Қазақстандық және халықаралық зерттеулерде Ертістен суды алудың өсіп келе жатқандығының Қазақстанның экономикасы мен экологиясына әсері туралы әр түрлі бағалар берілді. Қазақстандық және ресейлік сарапшылардың пікірінше, Қытайда Қара Ертісті пайдалану режимі қарқынының артуы Қазақстан үшін келесі жағымсыз салдарды тудыруы мүмкін:

– Шығыс Қазақстандағы Ертіс СЭС каскадымен электр энергиясын өндірудің азаюуы – 2030 жылға қарай 25% дейін, ал 2050 жылға қарай – 40% дейін (50% төмендету туралы да болжамдар бар);

– Зайсан көлінің табиғи су балансының бұзылуы, Бұқтырма су қоймасы деңгейінің күрт төмендеуі және оның Зайсан көлінен бөлінуі;

– Ертіс аймағындағы эпидемиологиялық және экологиялық жағдайдың нашарлауы;

– судағы зиянды заттар концентрациясының артуы, ол оны іс жүзінде шаруашылық және тұрмыстық тұтынуға жарамсыз етеді;

– балық шаруашылығына зияны және тұтастай алғанда – биологиялық әртүрліліктің нашарлауы;

– Ертіс өзенінің аңғарындағы жайылымдар мен жайылмалы шабындықтардың құлдырауы, мал шаруашылығының жемшөп базасының қысқаруы;

– Ертісте болуы мүмкін кеме қатынасының тоқтатылуы және басқалар [193].

2013 жылдан бастап Қазақстан, Қытайдың су алу мөлшерінің артуынан ешқандай зиян шеккен жоқ деп айтуға болады, өйткені жылдар суға толы болды. Енді құрғақ жылдар басталысымен, таяу жылдары Шығыс Қазақстан аумағында өзен ағыны табиғи себептермен азайып отырады. Сонымен қатар, Қытай жағынан Қара Ертістен судың алынуының өсуі де бар. Мұның бәрі Шығыс Қазақстан, Павлодар облыстарының су экожүйелеріне, сондай-ақ Ертіс бойындағы кеме қатынасына елеулі әсер етуі мүмкін [194].

Жыл сайынғы ағын суларының төмендеуі аясында Ертіс өзені мен оның салаларының жай-күйіне зиянды антропогендік әсердің күшеюі байқалады: өнеркәсіптік ағындар көлемінің шамалы өсуінің өзі де өзеннің ауыр металдармен ластану индексін жоғарылатады. Судың сапасына едәуір қатер төндіретін Ертістің салаларына тау-кен өнеркәсібі дамыған аумақ арқылы ағып өтетін Брекса, Тихая, Үлбі, Красноярка және Глубочанка өзендері жатады. Қазгидрометтің хабарлауынша, 2016 жылдың бірінші жартыжылдығында олар негізінен атмосфералық жауын-шашынға қаныққан және құрамында еріген зиянды компоненттері (мырыш, марганец, темір) бар ескі өндірістік қоқыстардан ластану алады [195].

Трансшекаралық өзендердің, сондай-ақ трансшекаралық көлдердің, су қоймаларының апатты жағдайы Қазақстан Республикасында заңнамалық және ұйымдастырушылық-құқықтық шараларды қабылдауға түрткі болды. Қазақстан Республикасында қоршаған ортаны қорғаудың негізгі бағыттары Қазақстан Республикасы Президентінің 2013 жылғы 30 мамырдағы Жарлығымен бекітілген Қазақстан Республикасының «жасыл экономикаға» өту тұжырымдамасында айқындалған [196], мұнда экожүйелік тәсілі ретінде су, жер және биологиялық ресурстарды тиімді және ұтымды пайдалану және оларды су объектілеріне ластаушы заттардың төгілуін азайту арқылы басқару қарастырылады. 2020 жылдың 28 қаңтарында Үкіметпен Қазақстан Республикасының 2020-2030 жылдарға арналған Су ресурстарын басқару бағдарламасының тұжырымдамасы мақұлданды [197]. 2002 жылы 17 қаңтарда Экономика мен су шаруашылығы саясатының су секторын 2010 жылға дейін дамыту тұжырымдамасы [198] бекітілді, 2002 жылы 23 қаңтарда 2002-2010 жылдарға арналған «Ауыз су» мемлекеттік салалық бағдарламасы бекітілді [199]. Ал 2021 жылы су ресурстарын пайдаланудың экологиялық талаптары бекітілген Қазақстан Республикасының Экологиялық кодексі қабылданды [200].

Экологтардың пайымдауынша тіпті ұлы өзеннің өзі де техникалық дамыған үш елге бөлінсе, құрып кету қаупі бар. Қазақстандағы ең үлкен өзен Ертіс үшін бүгінде күрделі күрес жүріп жатыр, және оны сақтауға тек Қазақстаннан ғана емес, Ресейдің де мамандары тырысуда.

Жаңартылатын су ресурстары көлемі бойынша Қазақстан көршілес мемлекеттер (Ресей, Қытай, Өзбекстан, Қырғызстан) арасында соңғы орында тұр. Республикадағы өзен ағындарының ең үлкен көлемі Ертіс өзенінің бассейнінде қалыптасады (республиканың жаңартылатын су ресурстарының жартысына дейін). Сонымен қатар, Қазақстанның оңтүстік және батыс аймақтарындағы суға деген сұраныс жалпы республика бойынша шамамен 70% құрайды. Келешекте бұл айырмашылық Қытай, Өзбекстан және Қырғызстаннан келетін трансшекаралық ағынның ықтимал қысқаруы есебінен артуы мүмкін.

Ертіс өзені бассейнінің экожүйесін сақтау және су шаруашылығы міндеттерін шешудің әдістерінің бірі, бірқатар қазақстандық ғалымдар Шүлбі су қоймасынан суды бөліп алу жолымен, Трансқазақстандық каналды салу арқылы өзендердің ағын суын су жетіспейтін аймақтарға бассейн аралық және трансшекаралық бұру жобаларын атайды (екінші кезең). Бұл канал бес тармақтан тұруы керек – бір негізгі бағыт және тағы төрт қосымша – Астана, Петропавл, Қостанай және Ақтөбе [201].

Қазақстандық ғалым Игорь Малковскийдің айтуынша, жалпы ұзындығы 3 мың км-ден асатын Трансқазақстандық каналы Ертістің Шүлбі су қоймасынан бастау алып, республиканың оңтүстік-батысында, Шу өзенінің төменгі ағысында «Қазақстан» су қоймасымен аяқталады. Болжам бойынша ол өздігінен ағатын болады, өйткені ол солтүстік облыстардың аумағы бойынша Орталық Қазақстанның таулы аймағын айналады, сондықтан тасымалдау бойынша энергия шығыны аз болады. Оның бастапқы бөлігін Астаналық тармағының құрылысына пайдалануға болады, өйткені Астана бүгінде суға тапшы аймақ [202]. Сарапшылар Трансқазақстандық каналының ұсынылған бағытын Қазақстан Республикасының бірыңғай сумен жабдықтау жүйесінің құрылуының негізі ретінде бағалайды [203].

Жүзеге асырылған жобалардың мысалы ретінде Қ.Сәтпаев атындағы Ертіс– Қарағанды каналының, Қытайдағы Қара–Ертіс – Қарамай және Үрімші каналдары және т.б. құрылысы мен пайдаланылуын атауға болады. Трансқазақстандық канал экономика саласында заманауи су үнемдеу технологияларын қолданумен бірге, мемлекетаралық су қатынастарын жетілдірумен, жер асты суларын пайдаланумен республиканың Тұңғыш Президенті Қазақстан халқына Жолдауында тұжырымдалған Қазақстандағы сумен тұрақты қамтамасыз ету мәселелерін шешуге ықпал етеді, Қазақстан Республикасының индустриалды-инновациялық даму бағдарламасының сәтті жүзеге асырылуын қамтамасыз етеді. Жобаның жоғары шығынды болуына қарамастан, қазақстандық ғалымдар каналды салу проблеманың стратегиялық шешімі және оңтайлы нұсқасы деп санайды.

Сонымен қатар, Іле өзенінің трансшекаралық ағынының азаюы жағдайында ел үшін ұлттық маңызы бар Балқаш көлін сақтау мақсатында Ертіс өзені ағынының бір бөлігін Бұқтырма өзені – Балқаш көлі бағыты бойынша ауыстыру ұсынылды. ҚХР-дағы Қара Ертіс өзенінен ағып жатқан өзен ағынының орнын толтыру үшін республиканың ғалымдары мен инженерлері үлкен су қоймаларын салуды қоспағанда және су алабын еңсеру үшін тоннель (немесе сорғы) нұсқасына шоғырланған Верхне-Катунский бағыты бойынша Ресей өзендерінің ағын суын өзара тиімді пайдаланудың жаңартылған схемасын ұсынды [204].Ертіс суын толтыра алатын, оның ішінде Ресейден су ресурстарын тартуға болатын басқа да жобалар ұсынылды. Бұл – Тихая өзенін Ертіс бассейніне (Катун өзені бассейніне) ағындыны аудару арқылы Белокатунская ГЭС-ін салу [205], және Қазақстан Республикасының Катонқарағай аймағының жоталарынан бастау алып, Қытайдағы Қара Ертіс өзеніне құятын Ақ-Каба мен Қара-Қабы өзендерін айналдыру жобасы. Осы жобаға сәйкес, бұл өзендерді Қазақстандық жағынан Қара Ертіске 20 шақырымдық туннель арқылы бағыттау ұсынылды, бұл Қытайдың Ертіс суларының шектен тыс тартылуының орнын толтырып, Зайсан көлі мен оның балық аулау құндылығын сақтауға жағдай жасайтын еді [201, б. 9].

Бүгінде бұл жобалардың барлығы тек талқылануда, олар сапалы техникалық-экономикалық негіздемені, ең бастысы – қомақты қаржыны қажет етеді. Соған қарамастан, сарапшылар бір мәселе бойынша келіседі: трансшекаралық Ертіс мәселесін алдағы бірнеше жыл ішінде шешу қажет, өйткені Қазақстан тез арада айтарлықтай шығынға ұшырайды. Сондай-ақ, Ертістің ҚХР-ға байланысты таяздануы Қазақстанның өзінде суды ұтымсыз пайдаланумен ушығып кетпеуі үшін барлық күш-жігерді жұмсау қажет.

Белгілі болғандай, трансшекаралық өзендердің суын пайдалану проблемалары халықаралық құқықтың қағидалары мен нормалары негізінде шешілуі керек. Өз кезегінде, халықаралық құқықта өз мемлекетінің аумағында өзендердің су ресурстарын пайдалануға тыйым салатын немесе шектейтін ережелер жоқ. Су қатынастары өзара келісім негізінде ғана құрылады. Ертіс өзені Қытайдан бастау алады, Қазақстан аумағынан өтеді, содан кейін Ресей аумағына өтеді. Өзен бассейнінің мәртебесін осы үш мемлекет үш жақты келісімдер жасау тәртібімен анықтай алатын еді [175, б. 56].

Ертіс су ресурстарын бірлесіп пайдалану мәселелерін шешуде Ресейдің мүдделілігін ескере отырып, қазақстандық тарап бірлескен іс-қимылдарды жасау мақсатында Ресейді ҚХР-мен келіссөздер үдерісіне тарту туралы бірнеше рет айтқан болатын. Алайда, бұл мәселеде ҚХР бейімделген басқару саясатын жүргізеді, яғни көпжақты міндеттемелермен шектелмеген іс-әрекеттің максималды еркіндігін сақтауға тырысады. Трансшекаралық өзендер проблемасы бойынша Қытай оған дейін де қолданылып жүрген екіжақты келіссөздер мен келісімдер стратегиясын қолдана отырып, «әр жағдайда жеке тіл табу қажет» деп мәлімдейді [206].

Қытай трансшекаралық өзендер бойынша халықаралық конвенцияларға қосылмағандықтан, бұл тәсіл конвенциялардың белгілі бір элементтерін екіжақты келісімдерде сәтті пайдалануға, сонымен бірге конвенциямен байланысты міндеттемелерден, әсіресе бірлескен іс-қимылдар мен ықтимал залал үшін жауапкершіліктен құтылуға мүмкіндік береді.

Трансшекаралық өзендер туралы халықаралық-құқықтық құжаттар (1992 ж. Хельсинки конвенциясы және 1997 ж. Конвенция) өзен ағыны бойында орналасқан барлық елдердің ұжымдық келіссөздерін көздейді және ақпарат алмасу, бірлескен ғылыми зерттеулер, нормативтік құқықтық құжаттарды үйлестіру, бірлескен бақылау жүйелерін енгізу, су шаруашылығы және суды қорғау шараларын үйлестіру, экологиялық білімді қосатын суларды пайдалану мен қорғауға байланысты барлық аспектілерді қамтиды.

Қытай жоғарғы ағыстағы мемлекет ретінде трансшекаралық өзендер бойынша бір де бір көпжақты халықаралық шарттың қатысушысы болып табылмайды. Осы себепті халықаралық су ағындарының су ресурстарын бірлесіп пайдалануда халықаралық тәжірибені қолдану іс жүзінде мүмкін емес. Бұл жағдайда жұмыстың бірінші бөлімінде егжей-тегжейлі қарастырылған су ағындарын пайдалану бойынша тиімді көпжақты ынтымақтастықтың мысалдарын келтірген орынды: Вьетнам, Камбоджа, Таиланд және Лаостың Меконг өзенінің орта және төменгі участкелерін пайдалану туралы келісім [140], еуропалық мемлекеттермен қол қойылған Рейн конвенциясы [132], және т.б. Пекин «әр жағдайға жеке көзқарас қажет» деп санайды.

2017 жылғы наурызда Қазақстан Республикасының Тұңғыш Президенті Н. Назарбаев Орталық Азияның трансшекаралық өзендерінің су ресурстары ортақ игілігі болып табылатындығын және Қазақстан шекаралас елдерге суды пайдалануға деген ұмтылысын толық түсінетіндігін атап өтті. «Біз бұған қатысуға дайынбыз, бірақ осы өзендердің төменгі ағысында орналасқан барлық басқа елдерге зиян келтірмеуі керек. Осы судың орынды пайдаланылуымен ондаған, миллиондаған адамдардың тағдыры, біздің аймақтағы тұрақтылық, өркендеу, демек, біздің елдеріміз арасындағы достық қатынастар мен сенімнің нығаюы байланысты», – деді Қазақстанның Тұңғыш Президенті [207].

Су проблемасы төңірегіндегі кейбір шиеленістер әлі де сақталғанына қарамастан, проблеманы шешудің белгіленген оң тенденциясы да бар. Осыған байланысты Қазақстан мен Қытай трансшекаралық өзендер проблемаларын құқықтық реттеу бойынша келіссөздер процесінің басталуын жоғары бағалайды. 2015 жылы Трансшекаралық өзендерде су бөлу туралы келісім жобасын талқылауға және келісуге байланысты келіссөздер басталды. Трансшекаралық өзендерді пайдалануды халықаралық құқық қағидалары негізінде реттеу мәселелері екі ел басшыларының келіссөздері мен кездесулерінде үнемі басты орынға ие болды. Екі ел Қытай Халық Республикасы Төрағасының 2017 жылғы маусымдағы Қазақстанға ресми сапары кезінде трансшекаралық сумен қамтамасыз ету саласында ортақ тіл табысты. Сапар қорытындысы бойынша екі елдің бірлескен мәлімдемесінде «тараптар ... теңдік пен өзара түсіністік қағидаларын ұстана отырып, ары қарай екі мемлекет арасындағы трансшекаралық өзендер саласындағы ынтымақтастықты одан әрі нығайтады және тереңдетеді», «трансшекаралық өзендерге су бөлу туралы келісім жобасын талқылау және келісу бойынша келіссөздерді жалғастырады, осы құжаттың жиынтық жобасын дайындауды жеделдетуге дайын екендіктерін растады» делінген [208].

Сондай-ақ, трансшекаралық өзендерді пайдаланудағы біраз жетістіктерге Қазақстан Президентінің 2018 жылғы 7-8 маусымда Пекинге мемлекеттік сапары кезінде қол жеткізілді. Екі мемлекет басшыларының бірлескен мәлімдемесінде «Тараптар тең құқылық, тату көршілік және өзара тиімділік қағидасы негізінде екі мемлекет арасындағы трансшекаралық өзендерді пайдалану мен қорғау саласындағы ынтымақтастықты одан әрі нығайтуға және тереңдетуге ниетті», «... таяу уақытта Сумбе өзеніндегі бірлескен су алу құрылысын қайта құруды аяқтауға, Қорғас өзеніндегі Чукурбулак (Алмалы) бірлескен балшық бөгетінің құрылысын жеделдетуге», «Қазақстан мен Қытайдың трансшекаралық өзендерінде су бөлу бойынша техникалық жұмыстардың негізгі бағыттарының жоспарын тезірек аяқтауға күш салады» – делінген [209].

**2.3 Ертіс пен Сырдария трансшекаралық өзендерін реттеу мен қорғау бойынша мемлекетаралық келісімдер мен басқа да актілер**

Сырдария мен Амудария өзендерінің бассейндеріндегі су қатынастары мәселелерін реттеу үшін 1992 жылдың ақпан айында Кеңес Одағы ыдырағаннан кейін үзілген байланыстарды қалпына келтіру мақсатында «Мемлекетаралық су көздердің су ресурстарын пайдалану мен қорғауды бірлесіп басқару саласындағы ынтымақтастық туралы» мемлекетаралық келісімге қол қойылды [34]. Осылайша, аймақтың 5 елі (Қазақстан, Өзбекстан, Тәжікстан, Қырғызстан және Түрікменстан) бассейннің гидрооресурстарының ортақтығын мойындады және мемлекетаралық су бөлу және су пайдалану саласындағы өзен бассейніндегі тарихи қалыптасқан жағдайды ұйымдастыра бекітті. Осы келісім негізінде тараптар аймақтың трансшекаралық өзендерінің су ресурстарын басқаруды, ұтымды пайдалануды және қорғауды үйлестіруге арналған Мемлекетаралық су шаруашылық үйлестіретін комиссиясын құрды.

Келісім халықаралық тәжірибеге тұтастай сәйкес келетін жалпы қағидаларды бекітті (пайдалану құқығы теңдігі мен трансшекаралық су ресурстары жағдайына мемлекет үшін жауапкершіліктің, оларды пайдалану мен қорғаудың келісілген тәртібі мен белгіленген ережелерін сақтау міндеттемесі, басқа тараптардың мүдделеріне қатысты және оларға зиян келтіруге қабілетті әрекет жасамау, су шаруашылығы саласындағы ғылыми-техникалық прогресс мәселелері бойынша кең ақпарат алмасу, су шаруашылығы объектілерінің жобаларын бірлесіп зерттеу және сараптау).

Бұл ретте Келісімнің бірқатар ережелері орындалмаған немесе ішінара орындалған. Осылайша, 2 бапқа сәйкес, су ресурстарын пайдалану мен қорғаудың тиісті ережелері әзірше әзірленбеген, ал Халықаралық координациялық су шаруашылығы комитеті мүшелерімен келісілген бұл жұмыстардың тәртібі әрдайым сақтала бермейді. Бір елдің аумағында басқа елдердің мүдделерін қозғайтын және оларға зиян келтіруге қабілетті әрекеттер болды (3 бап). Соңғы мысал: Қазақстандағы жойқын су тасқынына әкеліп соқтырған және елеулі зақым келтірген Өзбекстандағы Сырдария өзеніндегі бөгеттің бұзылуы [93]. Сайып келгенде, 1992 жылдың соңына дейін Келісімнің 12 бабымен әзірленуі көзделген суды пайдаланудың белгіленген режимі мен лимиттерін бұзғаны үшін экономикалық және басқа жауапкершілік механизмі әзірленбеген.

1995 жылы 20 қыркүйекте Нукус қаласында өткен Арал теңізі бассейні мемлекеттерінің тұрақты дамуы жөніндегі БҰҰ халықаралық конференциясы аясында Орталық Азия мемлекеттерінің басшыларымен «Арал теңізі бассейнін тұрақты дамыту мәселесі бойынша Орталық Азия мемлекеттері мен халықаралық ұйымдардың Нукус декларациясына» қол қойылды [210].

 Онда аймақтың бес мемлекетінің президенттері Арал бассейніндегі экономикалық дағдарыстың салдарын жою мақсатында тұрақты даму, «өзара құрмет, тату көршілік және шешімділік» принциптері негізінде аймақтық деңгейде толық ынтымақтастыққа міндеттіліктерін» растады. Су ресурстарын пайдаланудың экономикалық әдістерін әзірлеу, бұрын қол қойылған және қолданыстағы келісімдерді, Арал теңізі бассейнінде суды пайдалану саласындағы Орталық Азия мемлекеттерінің өзара қатынастарын реттейтін басқа да нормативтік құқықтық актілерді сақтау қажеттілігі мойындалды. Декларацияда сонымен қатар халықаралық қауымдастыққа тұрақты даму және аймақтың экологиялық жағдайын жақсарту мәселелерін шешуге көмекке шақыруға өтініш қамтылды.

Осылайша, Арал бассейніндегі су ресурстарын бірлесіп басқару мен пайдалану мәселелерін өзара келісілген және дау-дамайсыз шешудің негізі қаланды.

1992 жылғы Келісімнің саяси маңыздылығы 1993 жылғы Қызыл-Орда келісімімен расталды [211], онда су-энергетикалық ресурстарды бірлесіп пайдалану бойынша тиісті мемлекетаралық нормативтік құқықтық актілерді әзірлеу, жүйені оңтайландыру және бассейнде суды пайдалану тәртібін жетілдіру қажеттілігі атап өтілді. Келісімге қатысушы әрбір мемлекет өз аумағында басқаларға зиян келтіретін, су шығыны көлемінің өзгеруіне және су көздерінің ластануына әкелетін әрекетті болдырмауға міндеттенеді. Осы Келісім қоршаған ортаны жақсарту және өзендердің дельтасы мен Арал теңізіне кепілдендірілген көлемде су қорын жеткізу арқылы әлеуметтік-экономикалық дамуын қамтамасыз ету мәселелерін қамтығанымен, онда аймақтағы су-энергетикалық ресурстарды тиімді және кешенді пайдалануға ерекше назар аудармайды. Келісімнің бірқатар ережелері: өзендерге қайту келетін ағындарға жол бермеу туралы, аймақ үшін шығындарды өтеудің жалпы қағидаларын қолдана отырып мемлекетаралық нормативтік құқықтық актілерді әзірлеу туралы, бірыңғай аймақтық ақпараттық мониторинг жүйесін құру туралы ережелері сол күйі орындалмай қалды.

Жоғарыда аталған келісімдердің барлығы өткен ғасырдың 90-жылдарында, Орталық Азия мемлекеттерінде экономикалық дағдарыс, өндіріс көлемінің күрт төмендеуі және аймақтың су ресурстарын басқарудың біртұтас жүйесін жоғалтуды тудырған бірыңғай одақтық мемлекет ыдырағаннан кейін жасалды. Қазақстандық заңгер А.А. Сәлімгерей ойынша, осы себептерге байланысты Арал теңізінің су ресурстарын ұтымды игеру туралы келісімдердің көптеген ережелері жүзеге асырылмай қалды, өйткені мемлекеттер үшін бұл мәселелер сол кезде аса маңызды мәнде болмады [212].

1998 жылы 17 наурызда Бішкек қаласында Қазақстан, Қырғызстан және Өзбекстан үкіметтерінің бірінші басшыларымен «Сырдария өзені бассейнінде су-энергетикалық ресурстарды пайдалану туралы» Келісімге қол қойылды [213]. Кейінірек оған Тәжікстан да қосылды. 1992 жылғы Келісіммен салыстырғанда, бұл құжат негізінен техникалық сипатқа ие. Келісім бассейн мемлекеттері арасындағы өтемдік отын және энергиямен жабдықтаудың негізгі қағидаларын белгілейді. Сонымен қатар, онда Орталық Азияда Су-энергетикалық консорциумын құру қажеттілігі атап көрсетіледі.

Келісім Тоқтағұл су торабының ирригациялық режимде жұмыс істеуді қамтамасыз етуін және Қазақстан мен Өзбекстанның жол бойында Тоқтағұл су қоймасынан ұзақ уақытқа реттеу үшін шығарылған сумен өндірілген жазда электр энергиясын алуға қатысуға міндеттемелерін қамтиды. Электр энергиясы жазда не көмір мен табиғи газ жеткізумен, не қыста Қырғызстанның отынға деген қажеттілігін қанағаттандыру үшін ақша баламасымен есептеледі.

Осы Келісім негізінде 1999 жылы Нарын – Сырдария су қоймалары каскадының су-энергетикалық ресурстарын бірлесіп және кешенді пайдалану туралы үкіметаралық келісімге қол қойылды [214], онда тараптар суды пайдалану мен энергия ресурстарымен жабдықтаудың келісілген режимін бұзбайтын, сондай-ақ судың өзара келісілген көлемін алуға басқа тараптардың құқықтарды бұзатын әрекеттерді жасамауға, энергетикалық ресурстарды жеткізуді және олардың аумағы арқылы олардың транзитін жүргізуге міндеттенеді.

Сол кезден бастап 1998 жылғы Рамолық келісім энергия, отын және су алмасу жөніндегі жыл сайынғы келісімдерге негіз болды және бұл құжатта өтемақы қағидалары көрсетілгенімен, гидроэнергетика мен ирригация арасындағы өзара қатынастардың экономикалық механизмі ашылмаған [215]. Ынтымақтастық пен тату көршілік, келісілген су пайдалану тәртібін сақтау міндеттілігі және басқалары сияқты позитивті қағидалар онда тікелей жария етілмейді, тек көзделеді [216].

Яғни, онда әр түрлі сумен қамтылуы жылдарында мемлекеттердің өзара жеткізілім бойынша жауапкершілігі пен міндеттемелері қамтылмайды. Онда міндеттемелерді орындауға тараптардың қандай мемлекеттік органдары жауапты екенін көрсететін баптар жоқ, қаржыландыру көздері анықталмаған.

Бұл арада Сырдария бассейні мемлекеттерінің су-энергетикалық ресурстарды пайдаланудағы көпвекторлы мүдделері осы уақытқа дейін тараптардың осы келісімдерде белгіленген міндеттемелерін толық жүзеге асыруға мүмкіндік бермегенін атап өткен жөн. Нәтижесінде, қолданыстағы келісімдер Сырдарияның су ресурстарын тиісінше пайдалану мен бақылауға кепілдік бермейді, олар аймақтағы осы өзеннің трансшекаралық суларын бірлесіп басқарудың барлық аспектілерін қамтымайды. Сонымен қатар, жағымсыз салдардың көпшілігі төмендегі мемлекет ретінде Қазақстанға түседі. Атап айтқанда, қолданыстағы келісімдер республиканың суармалы жерлерінің суармалы сумен қамтамасыз етілуіне, Арал теңізіне оның экожүйесін сақтауға қажет судың келуін қамтамасыз етуге кепілдік бермейді, Сырдария өзенінің бассейнінде мол сулы жылдары төтенше жағдайлардың пайда болуының алдын алмайды. «...бұл келісімдерде қандай да бір тараптың әрекетсіздігінен (мысалы, су тасқынының алдын алу және онымен күресу бойынша шараларды қолданбау; тиісті ақпаратты бермеу) келтірілген зиянды өтеуді көздейтін мәселелер қарастырылмайды [217] Қазақстан вегетациялық кезеңде су ресурстарының кепілдендірілген жеткізіліміне және вегетацияаралық кезеңде Нарын-Сырдария каскадының қауіпсіз режимдегі жұмысына мүдделі. Жоғарыда аталған екі аспектіні де қамтамасыз ету Нарын-Сырдария каскадының су қоймаларының жұмыс режимі Сырдария өзенінің бассейнінің барлық елдерімен келісілген жағдайда ғана мүмкін болады. Алайда, соңғы жылдары көпжақты үкіметаралық келісімдердің жасалуына «кедергі келтірілуде». Бұл жағдайда Халықаралық су-энергетикалық консорциумын құру өзендегі барлық төмен орналасқан тұтынушылар мүдделерімен гидроэнергетиктердің экономикалық мүдделерін ескере отырып, барлық тараптар үшін қолайлы шарттарда су-энергетикалық ресурстарды ұтымды пайдалану мәселелерінің шешімі бола алар еді. Алайда, жоғарыда айтылғандай, Консорциумның рөліне қатысты елдердің ұстанымдарында айырмашылықтар бар.

Жалпы аймақтық мемлекетаралық келісімдер мен нормативтік актілерге сүйене отырып, аймақ мемлекеттері кейіннен Сырдария бассейніндегі стратегиялық және жедел сипаттағы мемлекетаралық су қатынастарын екіжақты негізде шеше бастады.

Бірқатар екіжақты келісімдерге қол қойылды, соның ішінде:

1. Қазақстан Республикасының Үкіметі мен Қырғыз Республикасының Үкіметі арасындағы «Қоршаған ортаны қорғау саласындағы ынтымақтастық туралы» келісім (Алматы, 1997 – 8 сәуір) [218].

2. Қазақстан Республикасының Үкіметі мен Өзбекстан Республикасының Үкіметі арасындағы «Қоршаған ортаны қорғау және ұтымды табиғат пайдалану саласындағы ынтымақтастық туралы» келісім (Алматы, 1997 – 2 маусым 1997) [219].

3. Қазақстан Республикасы Үкіметі, Қырғыз Республикасы Үкіметі арасындағы «2000 жылы Нарын-Сырдария су қоймалары каскадының су-энергетикалық ресурстарын пайдалану туралы» келісім [220].

4. Қазақстан Республикасы Үкіметі, Қырғыз Республикасы Үкіметі мен Өзбекстан Республикасының Үкіметі арасындағы «2002 жылы және 2003 жылдың 1 тоқсанында Нарын-Сырдария су қоймалары каскадының су-энергетикалық ресурстарын пайдалану туралы» келісім (Бішкек, 2002 – 14 наурыз) [221].

Айта кету керек, 2020 жылы 1 мамырда Өзбекстандағы Сырдария өзеніндегі Сардоба су қоймасының бөгеті бұзылғаннан кейін Қазақстан Өзбекстанмен трансшекаралық суларды басқару туралы екіжақты келісім жобасын дайындап, көрші мемлекетке талқылауға ұсынды [222].

Орталық Азиядағы су ынтымақтастығының жалпы принциптері мен бағыттарын анықтайтын аймақтық құралдардың келесі тобын мемлекет және үкімет басшыларының саяси еркін бейнелейтін саяси-құқықтық құжаттар – Орталық Азия мемлекеттерінің декларациялары мен мәлімдемелері құрайды.

«Жұмсақ құқық» деп аталатын құжаттардың осы санатына:

1996 жылы 6 мамырдағы Мемлекет басшыларының Бішкек мәлімдемесі [223], онда бірінші рет «су бөлудің жаңа стратегиясын және су-энергетикалық ресурстарды пайдалану саласында экономикалық басқару әдістерін әзірлеуді жеделдету» қажет деп танылды.

1997 жылғы Алматы декларациясы мемлекеттерді Арал теңізі бассейнінің тұрақты дамуы бойынша халықаралық конвенцияны әзірлеуге міндеттеді [224].

Дүниежүзілік банк пен «Арал теңізі бассейніндегі су ресурстары мен қоршаған ортаны басқару» Ғаламдық экологиялық қорының қолдауымен жобаны іске асыруда жан-жақты көмек пен қолдау көрсету мақсатында аймақтың барлық бес мемлекетінің басшылары қол қойған 1999 ж. Ашхабад декларациясы қабылданған [225]. Декларация экожүйеге және суды басқарудың интеграцияланған қағидаларына негізделген аймақтық стратегияны және аймақтағы су ресурстарын ұтымды пайдалану бойынша нақты іс-шараларды іске асыруда бірлескен шаралар әзірлеу қажеттілігін көрсетеді.

2001 жылы 28 желтоқсанда Ташкентте өткен Саммиттегі Мемлекет басшыларының халықаралық құқықтың жалпыға танылған қағидалары мен нормалары негізінде Орталық Азиядағы су объектілерін, су-энергетикалық ресурстары мен су шаруашылық құрылыстарын ұтымды және өзара тиімді пайдалану саласындағы үйлестірілген және келісілген іс-қимылдардың маңыздылығы туралы мәлімдемесі [226].

2002 жылғы Душанбе декларациясында [227] Арал теңізі бассейнінің проблемаларын шешу үшін халықаралық ұйымдар мен донор елдердің қызметін үйлестіруге жауапты БҰҰ-ның арнайы комиссиясын құру қажеттілігі атап өтілген, бұл өте маңызды ұсыныс.

2003 жылы аймақ елдері 2003-2010 жылдар кезеңіне арналған Арал теңізі бассейніндегі экологиялық және әлеуметтік-экономикалық жағдайды жақсарту бойынша нақты іс-қимылдар бағдарламасын бекітті [228], онда қызметтің басым бағыттары қатарында «Арал теңізі бассейнінде су ресурстарын кешенді басқарудың келісілген механизмдерін әзірлеу» көрсетілген. Су қорларын аймақтық пайдалану мәселелері 2006 жылы қыркүйекте Астанада өткен Орталық Азия мемлекеттері басшыларының бейресми кездесуінде тағы бір рет қарастырылды. Дегенмен, ешқандай практикалық шешімдер қабылданған жоқ, тараптар суды пайдалану мен тұтыну мәселелерін мемлекетаралық деңгейде үйлесімді түрде шешу қажеттілігі туралы тағы бір рет мәлімдеді. Сонымен қатар, «Орталық Азия аймағында су-энергетикалық ресурстарды орынды пайдалану» мәселелері 2007 жылы Шанхай ынтымақтастық ұйымы саммитінде көтерілді. 2009 жылы Алматыда Халықаралық Аралды құтқару қорының (ХАҚҚ) құрылтайшы мемлекет басшыларының саммитінде Арал дағдарысының салдарын еңсеру, аймақтағы экологиялық және әлеуметтік-экономикалық жағдайды жақсарту жолдары туралы Бірлескен мәлімдеме қабылданды [229].

Орталық Азия мемлекеттерінің трансшекаралық ресурстарды пайдалану мен қорғаудағы халықаралық құқықтың қағидалары мен нормаларын айқын түсіну және оны өте әлсіз (жеткіліксіз) қолдану, бұл аймақтағы проблемаларды шешуде тежеуші факторларының бірі болып табылады [138, б. 227]. Осыған қарамастан, аймақтық су саясаты тұрғысынан аймақ мемлекеттерінің барлық осы декларациялары мен мәлімдемелерінің маңызы өте зор. Әдетте, оларға Орталық Азия елдерінің президенттері қол қояды және осылайша олар ең жоғары саяси деңгейде қол жеткізілген келісімдерді көрсетеді. Бұл декларациялар мен мәлімдемелер көбінесе саяси-құқықтық сипаттағы ережелерді қамтиды немесе Орталық Азия елдерінің трансшекаралық өзендердің су ресурстарын пайдалану саласындағы қатынастарында басшылыққа алатын принциптерге көрсетеді (мысалы, 2001 жылғы 28 желтоқсандағы Ташкент мәлімдемесінің 3-тармағын қарау) [230].

Сонымен қатар, Орталық Азия мемлекеттерімен аймақтық және екіжақты келісімдер болғанына қарамастан, Сырдария су ресурстарын қорғау мен пайдаланудың тиімді құқықтық режимін орнатудағы маңызды кемшілік – өзен бассейні деңгейінде құқықтық реттеудің іс жүзінде болмауы болып табылады. Бұл өзен бассейніндегі проблемалық жағдайларды жедел қарауға және шешуге мүмкіндік бермейді. 1998 жылы Сырдария өзенінің бассейні бойынша жалғыз келісім шын мәнінде «бассейндік» болып табылмайды, сонымен бірге қазіргі уақытта ол жүзеге аспайды, өйткені бұл су-энергетикалық алмасудың өте тар мәселесіне қатысты [231].

Осыған байланысты біз Қазақстан Республикасы мен Өзбекстан Республикасы арасындағы трансшекаралық сулар туралы екіжақты келісім жобасын дайындауды өзекті деп санаймыз. Құжат ресурстарды кешенді және ұтымды пайдалануды және Сырдария өзені бассейні мен оның салаларында сулы алқаптарды қорғауды көздейді. Бірлескен құжат халықаралық су құқығының жалпыға танылған қағидалары мен нормаларын және ұлттық мүдделерді ескере отырып, трансшекаралық су ағынының әділ және негізделген пайдаланылуына екі тараптың тең құқығын анықтайды [232].

Қазақстан мен Қытай арасындағы су қатынастарын реттейтін негізгі ресми құжат – 2001 жылғы 12 қыркүйекте қол қойылған «Трансшекаралық өзендерді пайдалану және қорғау саласындағы ынтымақтастық туралы» үкіметаралық келісім саналады [67]. Келісімнің кіріспесінде трансшекаралық өзендердің су ресурстарын пайдалану және қорғау саласындағы ынтымақтастықты жүзеге асыра отырып, «тәуелсіздік, егемендік және аумақтық тұтастық, өзара құрмет қағидаларын... теңдік пен өзара тиімділік», сондай-ақ «өзара ымыраға келу» басшылыққа алу ұсынылады. Келісімнің 2-бабы «әділеттілік пен ұтымдылық қағидаларын ұстану, сондай-ақ шынайылық, тату көршілік және достық ұстанымы тұрғысынан тығыз ынтымақтасу» қажеттілігін жариялайды. Егер БҰҰ Конвенциясында халықаралық су ағынды бірлесіп «ұтымды және орынды» пайдалану кезінде ескеру қажет жеті фактордың тізімі келтірілсе (5, 6-баптар), Қытай мен Қазақстан Республикасы арасындағы екіжақты қатынастарда «өзара көнгіштік негізінде» «әділеттілік пен ұтымдылық қағидаларын ұстану» ұсынылады. Келісімде Тараптардың жауапкершілік мәселесі де ескерілмеген. 3-бапта «ықтимал ауыр зиянды болдырмау немесе азайту үшін» шаралар қабылдау туралы айтылған, бірақ бұл шаралар «тасқын апаттар мен жасанды апаттардың салдарынан» болатын тек қатаң түрде көрсетілген жағдайларда болуы керектігін айтты [67]. Бірақ бұл ереже қалыпты экономикалық қызметпен келтірілуі мүмкін трансшекаралық зиянға қолданылмайтындығын ескеру қажет.

Келісімде су ағынын азайту туралы мәселе мүлдем жоқ, өйткені тіпті осы құжатта келтірілген проблемаларға қатысты зиянды өтеу механизмдері де жоқ. 4-бап бір мағыналы емес мынадай түсініктеме береді: «Тараптардың ешқайсысы басқа Тарапты өзара мүдделерді ескере отырып, трансшекаралық өзендердің су ресурстарын ұтымды пайдалануға және қорғауға шектемейді». Яғни, бап елдің өз аумағында өзендерді басқаруда жіберген кемшіліктер үшін барлық жауапкершілікті алып тастайды және серіктес елдің шектес елдің су саясатына араласуын шектейді.

Келісімде тараптардың бірлескен жұмысына назар аударылады:

– бақылау бекеттерінің орналасуын келісу мен анықтау және судың көлемі мен сапасын өлшеу бойынша;

– бақылау, өлшеу, талдау және бағалаудың бірыңғай әдістерін зерттеу бойынша;

– гидрологиялық бақылаулар мен өлшеулерге талдау жүргізу мен мәліметтерді жинақтастыру бойынша;

– су тасқыны, мұз басу және басқа да табиғи апаттардың әсерлерін немесе оларды азайту бойынша зерттеулер жүргізу бойынша;

– судың көлемі мен оның сапасының болашақтағы өзгеру тенденцияларын зерттеу;

– трансшекаралық өзендерді пайдалану және қорғау бойынша тәжірибе алмасу бойынша.

2001 жылғы Үкіметаралық келісім, негізінен, ынтымақтастықтың, белгілі бір су ағындарының немесе қызметтің түрлері бойынша ары қарайғы келісімдер қабылдау арқылы оны одан әрі нақтылау мен дамытуды көздейтін рамолық сипатта болып табылады. Оларға келесі үкіметаралық және ведомствоаралық келісімдер кіреді:

1) 2005 жылғы 4 шілдедегі Тараптарды трансшекаралық өзендердегі табиғи апаттар туралы жедел хабарлау туралы келісім [233];

2) 2006 жылғы 20 желтоқсандағы Трансшекаралық өзендерде ғылыми-зерттеу ынтымақтастықты дамыту туралы келісім [233, б. 49];

3) 2006 жылғы 20 желтоқсандағы Ірі трансшекаралық өзендердің шекаралық гидробекеттерінің гидрологиялық және гидрохимиялық ақпаратымен (мәліметтерімен) өзара алмасу туралы келісім [233, б. 53];

4) 2011 жылғы 22 ақпандағы Трансшекаралық өзендердің су сапасын қорғау туралы келісім [233, б. 24];

5) 2011 жылғы 13 маусымдағы Қоршаған ортаны қорғау саласындағы ынтымақтастық туралы келісім [233, б. 29];

6) 2013 жылғы 7 қыркүйектегі Қорғас өзеніндегі бірлескен біріккен «Достық» су торабын басқару және пайдалану туралы келісім [233, б. 34].

Бұл құжаттарда судың сапасы, трансшекаралық өзендер мен басқа да қоршаған орта объектілерін қорғау, бақылау саласындағы ынтымақтастық жөніндегі екі мемлекеттің міндеттемелері көрсетілген; трансшекаралық өзендердегі судың ластануын болдырмау және жою жөніндегі шаралар саласындағы ынтымақтастық нормалары қосылған. Алайда, оларда келтірілген зиянды өтеу және әсер ету көзін жоюдың құқықтық құралдары қамтылмаған, сонымен қатар трансшекаралық су объектісінің бүгінгі таңда оңтайлы қолданылуын да, болашақ ұрпақ үшін сақталуын да қамтамасыз ететін басқарудың кешенді тәсілінің қажеттілігі туралы айтылмайды.

Екіжақты келісімді іске асыру үшін трансшекаралық өзендердің су ресурстары саласындағы өзара әрекеттесудің негізгі органы – трансшекаралық өзендерді пайдалану және қорғау жөніндегі бірлескен қазақстандық-қытайлық комиссия құрылған. Комиссия жұмысы нәтижесінде бірқатар екіжақты құжаттарға қол қойылды, себебі мәселе гидрологиялық және гидрохимиялық ақпараттармен алмасу, сапа мониторингі, бірлескен гидробекеттерді салу және басқа мәселелер бойынша тек техникалық емес, сонымен қатар халықаралық-құқықтық сипатқа ие.

Комиссияның алғашқы отырысы 2003 жылы қазан айында Пекинде өтті, онда Комиссия қызметі туралы ережені әзірлеу және қабылдау мәселелері талқыланды:

– 2004 жылы қазан айында Алматыда өткен комиссияның екінші отырысында Трансшекаралық өзендердегі табиғи апаттар туралы тараптарды жедел хабардар ету туралы Меморандумға қол қойылды;

– 2005 жылғы қазанда Шанхай қаласында өткен Бірлескен комиссияның отырысында су тасқыны мен мұз құбылыстары кезінде табиғи апаттар болған кездегі ақпараттармен қазақстандық және қытайлық тараптарды жедел хабарлау тәртібі бекітілді, тараптар гидробекеттер бойынша гидрологиялық және гидрохимиялық мәліметтермен алмасты. Комиссияның осы отырысында Қазақстан Қытайлық тарапты трансшекаралық Ертіс және Іле өзендерінде Су бөлу бойынша келісім жобасын әзірлеуге дайын екендігі туралы хабарлады;

– комиссия 2006 жылы қазан айында Алматыда Қорғас шекаралық өзенінде бірлескен Достық су торабының құрылысы мәселесін қарастырып, техникалық аспектілерін нақтылады;

– келесі 2007-2008 жылдары комиссия отырыстарында судың сапасын бақылау, оны бағалау әдістері, техникалық алмасу бойынша бірлескен ғылыми зерттеулер жүргізудегі ынтымақтастық мәселелері талқыланды, гидрохимиялық зертханаларға, су шаруашылығы объектілеріне өзара қатысулар мен тексерулер нәтижелері және басқа да өзекті мәселелер талқыланды;

– 2009 жылғы желтоқсанда Пекиндегі комиссия отырысында Қазақстанмен Қытай тарабына Ертіс пен Іле өзендерінде Су бөлу бойынша Тұжырымдаманың жобасы, сондай-ақ Трансшекаралық сулардың сапасын бақылау және олардың ластануының алдын алу туралы Келісімнің жобасы ұсынылды. Екі елдің үкімет басшылары орынбасарларының қатысуымен өткен бұл отырыста трансшекаралық өзендерді пайдалану мәселесін жалпыұлттық деңгейге шығару мүмкін болды;

– 2010 жылдың қарашасында Қарағандыда комиссия отырысы өтті, онда Қорғас өзенінде (Іле саласы) Достық су торабын бірлесіп салу туралы келісімге қол қойылды;

– 2011 жылдың шілдесінде Семейде өткен Бірлескен комиссияның отырысында Ертіс өзеніндегі су бекеттерін өзара қараудың алғашқы нәтижелері қаралды, гидрогеологиялық және гидрохимиялық мәліметтерге салыстырмалы талдау жасалды, трансшекаралық өзендерді бірлесіп игеру проблемалары, сондай-ақ Сумбе өзеніндегі су торабын қайта құру және 2011 жылы басталған «Достық» бірлескен су торабын салу мәселелері талқыланды;

– қорғас, Сүмбе өзендеріндегі бірлескен су тораптарын салу, қайта құру және пайдалану, екі ел арасындағы трансшекаралық өзендерді пайдалану мен қорғау саласындағы ынтымақтастықты одан әрі дамыту мәселелері 2012 жылғы шілдеде Пекинде өткен комиссияның отырысында талқыланды;

– 2013 жылы қаңтарда Астанада 2014 жылы екі елдің су ресурстарын бағалау бойынша ғылыми жұмыстарды аяқтау туралы келісім жасалды, ол 2015 жылы су бөлу туралы кешенді келісімді әзірлеуге негіз болуы керек болды. Бірнеше орта және кіші трансшекаралық және шекаралық өзендерде су бөлгіш құрылымдар салу, қар көшкінінің алдын алу мақсатында Қорғас өзенінде бірлескен қорғаныс құрылғыларын салу мәселелері талқыланды;

– комиссияның келесі отырысы 2013 жылдың қараша айында Құлжа қаласында өтті (СҰАА(СУАР), ҚХР), онда суды бөлу бойынша бірлескен техникалық жұмыстарды жүзеге асыру мәселелері, трансшекаралық өзендерде гидротехникалық құрылыстар салу және қайта құру бойынша және оларды одан әрі пайдалану, трансшекаралық өзендер туралы гидрологиялық мәліметтерді беру мәселелері талқыланды. Маңызды нәтиже ретінде 30-дан астам бірлескен ғылыми-зерттеу, ғылыми-техникалық, инспекциялық және ұйымдастырушылық сипаттағы іс-шаралардың өтуін қарастырған 2014 жылға арналған Жұмыс жоспарын бекіту болды;

– 2014 жылдың қараша айында Алматыда екі ел арасындағы Трансшекаралық өзендерде су бөлу бойынша Келісім жобасын талқылау және келісу бойынша арнайы жұмыс тобын құру туралы уағдаластыққа қол жеткізілді [234].

Соңында, 2015 жылы арнайы жұмыс тобы құрылды, соңғы үш жыл ішінде жұмыс тобының жеті отырысы өткізілді, онда су бөлу туралы құрылым мен келісім жобасы келісілді [235].

2019 жылдың қазан айында Пекиндегі Біріккен комиссияның отырысында су ресурстарына құқықтарды, Тараптардың экожүйелерін дамыту мен сақтау мүдделерін кешенді қарастыру туралы келісімдерге қол жеткізілді [236].

Қазіргі уақытта Ертіс пен Іле трансшекаралық өзендерінің ағындарын бөлу туралы Келісімнің мәселелерін әзірлеу бойынша келіссөздер жүргізілуде. Балқаш судың қажетті деңгейін ұстап тұру үшін жеткілікті мөлшерде су алуы керек. Бұл Қазақстанның Қытаймен келіссөздердегі ұстанымы. Қазақстандық сарапшылар Іле өзенінің ағынының қандай көлемінің Қазақстан немесе Қытай аумағында қалыптасқанына қарамастан, тиесілі үлес ең соңында – Балқаш көлінде орналасқан тұтынушы үшін ескерілуі керек деп санайды. Осыдан кейін қалған үлес екі елге бөлінуі керек. Бұл халықаралық су құқығының нормалары. 2015 жылы ұқсас нормалар тұрақты даму мақсаттарын әзірлеу кезінде ескерілді және олар БҰҰ Бас Ассамблеясымен қабылданды [237].

Трансшекаралық су қатынастарын реттейтін және Ресей мен Қазақстан ратификациялаған негізгі базалық халықаралық құжат – бұл Трансшекаралық су ағындары мен халықаралық көлдерді қорғау және пайдалану туралы Конвенция (Хельсинки, 1992) [18] Бұл конвенция Қазақстан Республикасында 2001 жылы 11 сәуірде күшіне енді; Ресейде 1993 жылы 2 қарашада қабылданды, 1996 жылы 6 қазанда күшіне енді. Сонымен қатар, Ресей мен Қазақстан Тәуелсіз Мемлекеттер Достастығы аясында да трансшекаралық өзендер мәселелерін талқылауда. Атап айтқанда, 1998 жылы ТМД-ға мүше мемлекеттердің трансшекаралық су объектілерін тиімді пайдалану және қорғау саласындағы өзара әрекеттің негізгі қағидалары туралы келісімге қол қойылды [238]. ТМД-ға мүше мемлекеттердің Парламентаралық Ассамблеясының 27-ші жалпы отырысында Модельді су кодексі қабылданды (2006 жылғы 16 қарашадағы №27-10 қаулысы) [20], оған сәйкес суды тұрақты пайдалану мен су объектілері мен қорларын қорғауға бағытталған су саясатының бірыңғай негіз қалаушы қағидалары белгіленді [239].

Қазақстан мен Ресей арасында трансшекаралық ынтымақтастықтың институционалдық негіздерін дамытудағы тағы бір маңызды қадам – 2010 жылғы 7 қыркүйекте 1992 жылғы Хельсинки келісімінің жалғасы ретінде қабылданған Трансшекаралық су объектілерін бірлесіп пайдалану және қорғау туралы келісімге қол қою болды [68]. Келісім жоғарыда аталған 1992 жылғы Хельсинки конвенциясы негізінде «әрекеттерді біріктіру және бірлесіп үйлестіру» мәселелеріне ерекше рөл бөледі. Келісімнің 2-бабы тараптардың «ресурстарды ... объектілерді сақтау, қорғау және қалпына келтіру мақсатында тең құқылық пен серіктестік рухында» ынтымақтастықты жариялайды. Осы бапта тараптардың «олардың қызметі басқа Тараптың трансшекаралық су объектілеріне зиян келтірмеуін қамтамасыз етудегі» жауапкершілігі туралы айтылады. 3-бапта Тараптар «объектілердің ... ластануын алдын алу... жою, су тасқыны, мұз кептелісі... жағалаулардың эрозиясынан болатын жағымсыз салдардың алдын алу және азайту бойынша» шаралар қабылдайды. 5, 6, 7-баптарда трансшекаралық объектіде кез-келген жұмысты үйлестіру туралы және 8 бап екінші тараптың «қандай-да бір шараларды жүзеге асыруы» салдарынан келтірілген зиян үшін «зардап шеккен Тарапқа өтеу» туралы мәлімдейді. Әрбір жағдайда зиян мөлшері Бірлескен Комиссия құрған бірлескен сараптама топтарымен анықталады.

Су қатынастарын реттеу үшін трансшекаралық су объектілерін бірлесіп пайдалану және қорғау жөніндегі үкіметаралық Қазақстан-Ресей комиссиясы құрылды. Комиссияның функциялары: трансшекаралық су объектілерін ұтымды пайдалану және қорғау саласындағы бірлескен шараларды ұйымдастыру және жүргізу; трансшекаралық су объектілерінің келісілген шекаралық учаскелерінде ағын параметрлерін белгілеу; олардың орындалуын қамтамасыз ету; суды бөлу параметрлерін трансшекаралық су объектілерінің бассейндеріндегі су шаруашылығы жағдайы өзгерген кезде бірлесіп жүргізілген су шаруашылығы және экономикалық есептеулер негізінде бағалау; Ресей Федерациясының немесе Қазақстан Республикасының аумағында жүзеге асырылуы жоспарланған, трансшекаралық әсер етуі мүмкін трансшекаралық су объектілерінде суды басқару шараларын қарастыру, сондай-ақ жоспарланған іс-шаралардың қоршаған ортаға әсерін бірлесіп бағалауды жүргізу тәртібі туралы келісу және т.б. Трансшекаралық суды пайдаланудың нақты проблемаларын шешу, трансшекаралық өзендердің су ресурстарын қорғау және пайдалану бойынша жұмыс топтарын құру үшін Бірлескен комиссия отырыстары жылына бір рет кезекпен Қазақстан Республикасы және Ресей Федерациясының аумағында өткізіліп тұрады. Осы комиссия шегінде автономды түрде жұмыс істейтін, бірақ бірыңғай комиссия шегінде жұмыс жасайтын жекелеген өзендердің бассейндері (Ертіс, Тобыл, Есіл, Жайық және т.б.) бойынша жұмыс топтары құрылған.

Бірлескен комиссия шеңберінде ерекше құқықтық актілер – нақты өзен бассейндері бойынша Қазақстан Республикасы мен Ресей Федерациясы арасындағы ынтымақтастық мәселелерін реттейтін хаттамалар қабылданады. Олар су шаруашылығы қызметін үйлестіруге және трансшекаралық су объектілерін бірлесіп пайдалану мен қорғауға бағытталған шаралардың тиімділігін арттыруға ықпал етеді. Хаттамалар терминнің қатаң мағынасында халықаралық келісім болып табылмаса да, олардағы келісушіліктерді екі тарап та мүлтіксіз орындалады. Бұл тәсілдің артықшылығы – үкіметаралық деңгейде қол жеткізілген келісімдерді бекітуді қажет етпейтін екіжақты Комиссия деңгейінде хаттамаларды қабылдаудың оңайлатылған процедурасы болып табылады.

Айта кету керек, Қазақстан мен Ресей арасындағы 2010 жылғы Келісімдер және осыған байланысты бірқатар актілер жеткілікті тиімді екіжақты ынтымақтастықтың нормативтік негізін және ұйымдастырушылық тетіктерін қалыптастырды. Осыған қарамастан, кейбір трансшекаралық бассейндердегі сулардың сапасы мен санына антропогендік факторлардың және климаттың өзгеруінің әсерінің күшеюімен байланысты қолайсыз тенденциялар бар. Ертіс өзені бассейні ерекше алаңдаушылық туғызады, өйткені бір жағынан Қазақстан мен ҚХР арасындағы, ал екінші жағынан Қазақстан мен Ресей арасындағы бірқатар екіжақты келісімдерге негізделген қолданыстағы құқықтық режим өте бытыраңқы және бассейндік тәсіл мен су ресурстарын интеграцияланған басқару принциптерін қолдануға мүмкіндік бермейді.

Осылайша, қазіргі уақытта Орталық Азия аймағында трансшекаралық су ресурстарын басқару мен пайдалану саласындағы мемлекетаралық ынтымақтастықтың жеткілікті түрде қалыптасқан заңнамалық базасы қалыптасты және қолданылуда. Құқықтық тұрғыдан алғанда, ол міндетті құралдарды да, «жұмсақ құқық» құралдары деп аталатын көптеген келісімдер мен ұсынымдық сипаттағы құжаттарды да қамтиды [240].

Біріншіден, бұл Қазақстан қатысатын халықаралық конвенциялар, олар әдетте «рамолық» сипатта болады және өзінің қатысушылары үшін жалпы қағидаларды, міндеттемелер мен жүріс-тұрыс стандарттарын тұжырымдайды. Екіншіден, барлық шектес мемлекеттермен (Ресей, Қытай және Орталық Азия елдері) көпжақты және екіжақты ынтымақтастық тиісті мемлекетаралық келісімдерді қабылдау және орындау және олардың негізінде бірлескен институттар құру арқылы дамып келеді. Осы келісімдердегі басымдық – бұл халықаралық су құқығының жалпыға танылған қағидалары мен нормаларын, ұлттық мүдделері мен олармен қабылданған халықаралық міндеттемелерін ескере отырып, трансшекаралық су ағынының барлық елдерінің әділ және орынды пайдалану құқығын қамтамасыз ету.

Сонымен қатар, бүгінде трансшекаралық өзендердің су ресурстарын пайдалануды және трансшекаралық ластануды реттейтін қолданыстағы халықаралық нормалар жүйесі заманауи экологиялық талаптарға, ғылымның заманауи деңгейіне және халықаралық ынтымақтастыққа толық сәйкес келмейді. Біздің ойымызша, трансшекаралық өзендердің су ресурстарын пайдалануды халықаралық-құқықтық реттеуді одан әрі дамыту халықаралық шарттар мен конвенцияларда бекітілген нормаларды талдап тексеру және нақтылау жолымен жүруі керек. Мұнда су ресурстарын трансшекаралық пайдалану проблемасын терең теориялық зерттеу, құқықтық құралдар мен механизмдер жиынтығын жасау және практикалық ұсыныстар жасау арқылы заң ғалымдары ерекше рөл атқаруы керек.

**3 ЕРТІС ЖӘНЕ СЫРДАРИЯ ТРАНСШЕКАРАЛЫҚ ӨЗЕНДЕРІНІҢ СУ РЕСУРСТАРЫН ПАЙДАЛАНУ МЕН ҚОРҒАУ БОЙЫНША ҚАЗАҚСТАН РЕСПУБЛИКАСЫНЫҢ ҰЛТТЫҚ САЯСАТЫ МЕН ЗАҢНАМАСЫ ЖӘНЕ ОЛАРДЫ ЖЕТІЛДІРУ БОЛАШАҒЫ**

**3.1 Ертіс пен Сырдария трансшекаралық өзендерінің су ресурстарын пайдалану мен қорғау бойынша ұлттық саясат пен заңнама: ұлттық заңнама нормалары мен халықаралық құқық нормаларының өзара байланысы**

Суды пайдаланудың экологиялық қауіпсіз және экономикалық оңтайлы деңгейін қамтамасыз ету және су қорын қорғау мақсатында жер үсті суларының трансшекаралық ағынының ықтимал төмендеуімен байланысты мәселелердің өсіп келе жатқанын біле отырып, Қазақстан нормативтік-құқықтық базаны дамытуға үлкен мән береді және халықаралық-құқықтық нормаларға сәйкес трансшекаралық су ресурстарын басқарудағы ынтымақтастық негізін қалыптастыруда белсенді айқындамасын ұстанады. Жоғарыда айтылғандай, Қазақстан Біріккен Ұлттар Ұйымының Еуропалық экономикалық комиссиясының (БҰҰ ЕЭК) су ресурстары саласындағы барлық табиғатты қорғау конвенцияларының қатысушысы болып табылады: 1992 жылғы Трансшекаралық су ағындары мен халықаралық көлдерді қорғау мен пайдалану туралы конвенцияға [18], 1992 ж. Өндірістік апаттардың трансшекаралық әсері туралы конвенция [70], 1991 ж. Трансшекаралық контекстіде қоршаған ортаға әсерді бағалау туралы Эспо конвенциясы [116], 1998 ж. Ақпаратқа қол жеткізу, шешімдер қабылдауға қоғамның қатысуы және қоршаған ортаға қатысты мәселелер бойынша әділ сотқа қол жеткізу туралы Орхус конвенция [117].

Құқықтық реттеу объектісінің критерийі бойынша Қазақстан Республикасының барлық табиғатты қорғау халықаралық шарттары үш топқа жүйелене алады:

– жалпы қоршаған ортаны қорғауды реттейтін қоршаған ортаны қорғау халықаралық шарттары. Бұл санатқа, мысалы, Эспо конвенциясын, сондай-ақ Қазақстан Республикасы мен басқа елдер арасындағы ынтымақтастық туралы әртүрлі келісімдерді жатқызуға болады;

– жағымсыз өзгерістері халықаралық маңызға ие жеке табиғи объектілерді (ресурстарды) қорғауды реттейтін ресурстарды қорғаушы халықаралық шарттар. Жоғарыда аталған конвенциялардың ішінде бұл топқа 1992 жылғы Трансшекаралық су ағындары мен халықаралық көлдерді қорғау және пайдалану туралы конвенцияны жатқызуға болады;

– қоршаған ортаны қорғау саласындағы әртүрлі тұлғалардың құқықтарын реттейтін құқық қорғау конвенциялары. Бұл топқа Орхус конвенциясы жатады [241].

2015 жылы БҰҰ-ға мүше мемлекеттер 2030 жылға дейінгі Тұрақты даму саласындағы Күн тәртібін қабылдау арқылы су ресурстарының қазіргі қоғам өміріндегі маңызды рөлін растады. Ол тұрақты дамудың 17 жаһандық мақсатын, оның ішінде «су ресурстарының қолжетімділігін және ұтымды пайдаланылуын қамтамасыз ету» 6-мақсатын тұжырымдайды, және олардың мемлекеттермен кешенді басқарылуын, оның ішінде трансшекаралық ынтымақтастық арқылы жүзеге асырылуын қарастырады. Құжатта мемлекеттердің халықаралық су ағындарын: гидроэнергетикада, ирригацияда, балық шаруашылығында, сондай-ақ оларды қорғау мен сақтауды қамтамасыз етуде кеме қатынасына емес пайдалануын халықаралық-құқықтық реттеудің қазіргі заманғы нормалары мен қағидаттарының кешенін кезең-кезеңмен дамыту қарастырылған [242].

Қазақстан сондай-ақ, ол БҰҰ құжатының бағдарлары «Қазақстан – 2050» Стратегиясында, «Бес институционалдық реформаны жүзеге асыру бойынша 100 нақты қадам» Ұлт жоспарында, Мемлекет басшысының Бес әлеуметтік бастамасы және «Рухани жаңғыру» бағдарламасында көрсетілген еліміздің басымдықтары мен міндеттерімен толық сәйкес келетінін басшылыққа ала отырып Тұрақты даму мақсаттарын қолдады. Бұл туралы Қазақстан Республикасының Президенті Қ.Қ. Тоқаев: «...Тұрақты даму мақсаттарының 80 пайызы Қазақстан Республикасының стратегиялық бағдарламаларына біріктірілген» деп БҰҰ БА 2019 ж. 23 қарашадағы 74-ші сессиясындағы Жалпы дебаттардағы сөзінде баса айтты [243].

Қазақстанның жаһандық деңгейде тұрақты дамуға қосқан үлесі тұрақты даму мақсаттарын ұлттандыру нысанында жүзеге асырылады. Бұл ретте, БҰҰ-ның Күн тәртібін ілгерілету жөніндегі нұсқаулығына сәйкес әрекет етудің негізгі нұсқасы тұрақты даму мақсаттарын ескере отырып, өздерінің жеке ұлттық мақсаттарын анықтау болып табылады. Тұрақты даму мақсаттары ұлттық ерекшеліктерді ескере отырып және Қазақстанның басым бағыттарына назар аудара отырып, барлық деңгейдегі әлеуметтік-экономикалық даму бағдарламаларына интеграцияланған. Қазақстанда тұрақты даму мақсаттарын имплементациясы, іске асырылуы кең ауқымды құралдар арқылы жүзеге асырылады және Қазақстандағы стратегиялық жоспарлаудың да, оның нәтижелерін бағалаудың да, жалпы әлеуметтік-экономикалық даму нәтижелерінің де ажыратылмас, құрамдас бөлігі болып табылады.

Су ресурстары мен басқару жүйесін дамыту стратегиясы Қазақстан Республикасының Үкіметімен Қазақстан Республикасының «жасыл экономикаға» көшу тұжырымдамасында және ХХІ ғасырдың жаһандық сын-қатерлерінің бірі судың тапшылығы аталған «Қазақстан-2050» Стратегиясына сәйкес әзірленген Қазақстанның Су ресурстарын басқарудың 2014-2020 жылдарға арналған мемлекеттік бағдарламасында айқындалған [244].

Мемлекеттік бағдарламаның стратегиялық мақсаты су ресурстарын басқару тиімділігін арттыру арқылы Қазақстан Республикасының су қауіпсіздігін қамтамасыз ету болып табылады. Міндеттер үш негізгі бағыт бойынша анықталған:

– суды үнемдеу және қолда бар су ресурстарының көлемін ұлғайту бойынша шараларды жүзеге асыру арқылы халықты, қоршаған ортаны және экономика салаларын су ресурстарымен кепілдендірілген қамтамасыз ету;

– су ресурстарын басқарудың тиімділігін арттыру;

– су экологиялық жүйелерінің сақталуын қамтамасыз ету.

Бағдарламада тұрақты даму мен елдің «жасыл экономикаға» өтуінің мақсаттары мен міндеттерін ескере отырып, сумен қамтамасыз ету мәселелері кешенді түрде қарастырылған. Яғни, қоршаған ортаны сумен қамту мәселелері халықты және экономика салаларын сумен қамтумен қатар қарастырылады. Бұл Қазақстанның әлеуметтік-экономикалық дамуын тұрақты және теңгерімді қамтамасыз етудің маңызды факторы.

Мемлекеттік бағдарлама Қазақстанда су тапшылығына жол бермеуге мүмкіндік беретін шаралар кешенін ұсынады. Осылайша, бағдарлама трансшекаралық өзендердің әділ су бөлінісіне қол жеткізуге бағытталған шараларды жүзеге асыруды көздейді. Бұл келіссөздер топтарын күшейту, болжамдар құру, кешенді келіссөздер стратегиясын әзірлеу, трансшекаралық су ресурстарының көлемі мен сапасын бақылау бойынша инфрақұрылым құру және трансшекаралық сулар бойынша келісімдер жасау бойынша шаралар. Ауыл шаруашылығында бағдарлама су ресурстарын ұтымды пайдалануды ынталандыру тетігін, суды басқару жүйесін, тарифтік саясат пен реттеуді жетілдіру бойынша шаралар кешенін іске қосуды қарастырады.

Су стратегиясы су Қазақстан халқының өмірі мен қызметінің негіздерінің бірі ретінде, Қазақстан Республикасының Конституциясына сәйкес, мемлекеттің меншігі болып табылады және сөзсіз суды пайдалану мен суды қорғау мәселелерін шешу кезінде Қазақстан халқының мүдделерінің басымдығынан шығуы тиіс екендігіне негізделеді. Осыған сәйкес ұлттық су саясатының стратегиялық мақсаты ретінде Қазақстан халқы мен экономика салаларын су ресурстарына қажеттіліктерін кепілдендірілген қанағаттандыруды қамтамасыз ету, оларды пайдалану мен қорғаудың тиімділігін арттыру болып танылады. Осыған байланысты Қазақстанның су ресурстарын басқарудың 2020-2030 жылдарға арналған бағдарламасының Тұжырымдамасы әзірленді, ол 2020 жылдың қаңтарында ҚР Үкіметінің қаулысымен бекітілді. Бағдарлама 10 негізгі бағытты қамтиды: халықаралық ынтымақтастық, құқықтық базаның жаңаруы, институционалды реформалау, су шаруашылығы инфрақұрылымын жаңғырту және қайта құру, су нарығын құру бойынша халықаралық озық тәжірибені зерделеу, су шаруашылығын басқаруды цифрландыру, «Smart Water» жобасын ендіру, су ресурстарын экологиялық оңтайлы пайдалану, қазіргі заманғы дағдылармен су саласы мамандарын даярлау және маңызды ұлттық су жобаларын іске асыру.

Қазақстанның су ресурстарын басқарудың 2020-2030 жылдарға арналған бағдарламасы қосымша жер үсті су ресурстарын ұлғайту арқылы 2030 жылға қарай су балансын 100 куб км деңгейінде сақтауға бағытталған. Құжатта суармалы жерлерді 1,7-ден 3 млн га-ға дейін ұлғайту үшін жаңа су қоймалары мен суару жүйелерін салу, гидротехникалық құрылыстарды салу мен реконструкциялау, суды 5 куб км дейін үнемдеу, жер асты суларын 15 куб км дейін пайдалану қарастырылған. Осы кезеңге дейін жалпы ішкі өнім (ЖІӨ) бірлігіне су қолданысын 91,2-ден 73,0 куб м дейін $1 мың азайту, ал қапталып өңделген магистральды және тарату каналдарының ұзындығын 3423-тен 19 мың км-ге дейін ұлғайту жоспарлануда. Бассейндік инспекциялардың материалдық-техникалық жабдықталуы 100%-ға дейін, ал су жиналатын алқаптардың ормандылығы 1-ден 200 мың га дейін ұлғайтылуы жоспарлануда [197].

*Қазақстан Республикасының ұлттық су заңнамасы.*

Қазақстан Республикасының су қатынастарын реттейтін заңнамалық жүйесі:

1. Республика ратификациялаған халықаралық шарттар.

2. Қазақстан Республикасының Конституциясы (1995) [245].

3. Қазақстан Республикасының 2003 жылғы 9 шілдедегі №481-II Су кодексі [19].

4. Қазақстан Республикасының 2007 жылғы 9 қаңтардағы №212 Экологиялық кодексі [246], Қазақстан Республикасының 2003 жылғы 20 маусымдағы №442-II Жер кодексі [247] және республиканың су ресурстарын реттеу саласындағы реттейтін басқа да заңдары.

5. Заңға тәуелді актілер, іскерлік айналымның әдет-ғұрыптарын құрайды.

Қазақстан Республикасының су қатынастарын реттейтін заңнама жүйесі – әртүрлі заңдық күші бар сулар туралы өзара байланысты нормативтік құқықтық актілердің жиынтығынан тұратын және құқықтық реттеу пәні ретінде құқықтық нормалар жүйесі мен су қатынастары құрылымының ішкі бірлігін көрсететін көп деңгейлі құрылым болып табылады. Су қатынастарын реттейтін нормативтік құқықтық актілер иерархиясында жер және оның қойнауы, су көздері, өсімдіктер мен жануарлар дүниесі, басқа да табиғи ресурстары мемлекет меншігінде (6 б. 3 т.) болатынын бекітетін Қазақстан Республикасының Конституциясы (1995) жоғары заңды күшке ие [248].

Қазақстан Республикасының су ресурстары саласындағы міндеттемелерін орындаудың құқықтық негізі Қазақстан Республикасының Су кодексі (2003) болып табылады, онда су бойынша ұлттық мәселелерінің нормативтік реттелуінен басқа трансшекаралық суларды пайдалану мен қорғау саласындағы негізгі бағыттар, принциптер, халықаралық ынтымақтастық механизмі көрсетілген.

Қазақстан Республикасының Су кодексінің (2003) 11, 15 баптарына сәйкес трансшекаралық сулар жер үсті, жер асты, теңіз суларымен бірге су объектілерінің дербес түрлері ретінде бөлініп шығарылады және оларды пайдалану мен қорғау тәртібі Су Кодексімен (2003), Қазақстан Республикасының мемлекеттік шекара туралы заңнамасымен және Қазақстан Республикасы ратификациялаған халықаралық шарттармен (ҚР СК 15 бап) анықталады. Сондай-ақ, су қатынастарының заңнамалық базасының иерархиясын анықтайтын ҚР Су Кодексінің «Су заңнамасы» 2 бабында, олардың ұлттық заңнаманың ережелеріне қайшы келген жағдайда, Қазақстан Республикасы ратификациялаған халықаралық шарттардың басымдығы туралы норма енгізілген.

ҚР Су кодексінің 141 бабына сәйкес Қазақстан Республикасының Трансшекаралық суларды пайдалану және қорғау саласындағы халықаралық ынтымақтастықтың негiзгi бағыттары:

1. Қазақстан Республикасының халықаралық шарттар жасасу негiзiнде трансшекаралық суларды пайдалану және қорғау саласындағы мүдделерiн қорғау.

2. Қазақстан Республикасы бекiткен халықаралық шарттар бойынша Қазақстан Республикасының мiндеттемелерiн орындау.

3. Шекаралас елдердiң трансшекаралық сулар бойынша мемлекетаралық қатынастары бөлiгiнде су заңнамаларын үйлестiру мен жақындастыруға қатысу.

4. Трансшекаралық суларды пайдалану және қорғау саласындағы ғылыми-техникалық ынтымақтастық, бағдарламаларды, нормаларды, стандарттарды, жобаларды және мониторингтi бiрлесiп әзiрлеу және iске асыру болып табылады.

Қазақстан Республикасы трансшекаралық суларды пайдалану және қорғау саласындағы өз саясатында мынадай принциптердi басшылыққа алады:

1) экологиялық, санитарлық-эпидемиологиялық қауiпсiздiктi қамтамасыз ету және халықаралық табиғат қорғау ынтымақтастығын дамыту;

2) халықаралық су құқығының жалпыға танылған принциптерi мен нормаларын ескере отырып, трансшекаралық ағын судың барлық елдерiнiң су ресурстарын әдiл, орынды және өзара тиiмдi пайдалану құқығын қамтамасыз ету;

3) су ресурстарын болашақ ұрпақтардың қажеттiлiктерiне зиян келтiрмейтіндей қазiргi ұрпақтың қажеттiлiктерiн қанағаттандыруды ескере отырып басқару;

4) адамның экологиялық құқықтарының, мүдделерiнiң және трансшекаралық өзендер бассейндерiнiң су шаруашылығы жүйелерiнiң экономикалық даму қажеттіліктерінің балансын сақтау;

5) трансшекаралық суларды пайдалану және қорғау проблемаларын шешу кезiнде өзара көмек көрсету және даулы мәселелердi бейбiт түрде реттеу;

6) трансшекаралық сулардың жай-күйiне ықтимал трансшекаралық әсер етудiң алдын алу бойынша сақтық шараларын қамтамасыз ету;

7) халықаралық жауапкершiлiк және трансшекаралық әсер етуден туындаған залалды өтеу (ҚР СК 142 бап).

Трансшекаралық суларды пайдалану және қорғау саласындағы халықаралық ынтымақтастықтың экономикалық негiзi:

1) осы су объектiсiнде және оған iргелес аумақта биологиялық тепе-теңдiктi ұстап тұру, ұдайы молайту және сақтау мақсатында трансшекаралық суларды тиiмдi және ұтымды пайдалануды;

2) трансшекаралық әсер ету нәтижесiнде кiнәлi тарап келтiрген залал үшiн өтемдiк жауапкершiлiктi;

3) пайдаланылатын су ресурстарына үлес қосып қатысу принципiнде басқа мемлекеттер пайдаланатын трансшекаралық суларды басқару, реттеу және қорғау жөнiндегi су шаруашылығы объектiлерiн бiржақты пайдалануды жүзеге асыратын мемлекетке шығындарын өтеудi;

4) мемлекеттердiң бiрiнiң тиiстi бекiтiлген халықаралық шарттардың негiзiнде белгiленген өзiнiң трансшекаралық сулар үлесiн (үлесiнiң бөлiгiн) өтемдiк негiзде екiншi мемлекетке беруiн көздейдi.

Қазіргі уақытта жаһандану процестері, Қазақстан Республикасы экономикасының әлемдік шаруашылық байланыстарға біріктірілуі, нарықтық қатынастардың дамуы ұлттық заңнаманың нормалары және Қазақстан Республикасы ратификациялаған халықаралық-құқықтық актілерге негізделген су және экологиялық қатынастарды реттеуге икемді тәсілдің қажеттілігін алдын-ала анықтап отыр. Халықаралық және ішкі мемлекеттік құқықтың арақатынасы туралы мәселені шешу кезінде, заң ғылымы мен практикасы, біріншіден, халықаралық және ішкі мемлекеттік құқық өзара байланысты құқықтық жүйелер болса да тәуелсіз, ал екіншіден, халықаралық және ішкі мемлекеттік құқық бір-біріне өзара әсер етуді жүзеге асыру арқылы тұрақты өзара әрекеттеседі, жанасады.

Халықаралық және ішкі мемлекеттік құқық нормаларын құқықтық реттеу объектісінің жанасуы немесе сәйкес келуі болған жағдайда, халықаралық құқық нормалары басымдыққа ие болады.

Халықаралық су құқығы нормаларының Қазақстан Республикасының су заңнамасына әсері, ең алдымен, халықаралық өзендердің пайдаланылуын реттейтін халықаралық шарттардың кейбір ережелерінің тиісті ұлттық заңдарда тікелей шығарылуынан көрінеді. Мысалы, 1992 ж. Трансшекаралық су ағындары мен халықаралық көлдерді қорғау және пайдалану туралы конвенция [18] трансшекаралық суларға екі немесе одан да көп мемлекеттер арасындағы шекараларды белгілейтін, қиып өтетін немесе осындай шекараларда орналасқан кез келген жер үсті немесе жер асты суларын жатқызады. Бұл ереже Қазақстан Республикасының 2003 жылғы Су кодексімен толығымен қабылданды, оның 15-бабы: «Трансшекаралық сулар – бұл Қазақстан Республиканың Мемлекеттік шекарасын белгілейтін және (немесе) қиып өтетін жер үсті және жер асты сулар болып табылады» делінген [19].

2006 жылғы 16 қарашадағы Тәуелсіз Мемлекеттер Достастығы мүше мемлекеттеріне арналған Модельді Су кодексі [20] трансшекаралық суларға мынадай анықтама береді: Трансшекаралық сулар (су объектілері) – екі немесе одан да көп мемлекеттер арасындағы шекараны белгілейтін, қиып өтетін немесе осындай шекараларда орналасқан кез келген жер үсті немесе жер асты сулары. Трансшекаралық сулар тікелей теңізге құятын жағдайларда, мұндай трансшекаралық сулардың шекаралары олардың жағалауларындағы суы төмен желіде орналасқан нүктелер арасындағы олардың сағасын кесіп өтетін түзу сызықпен шектеледі. Трансшекаралық Сырдария өзенінің Аралға құятынын ескере отырып, мұндай тұжырымдама трансшекаралық суларға (су объектілеріне) неғұрлым толық анықтама береді және біздің ел үшін қолайлы деп есептейміз. Сондай-ақ, трансшекаралық сулардың осындай тұжырымдамасын қолдану Сырдария бассейні мен басқа да трансшекаралық өзендердің мемлекеттерінің заңнамаларын жақындатады, ал ол мемлекетаралық су қатынастарын құқықтық реттеуді жеңілдетеді.

1992 ж. Трансшекаралық су ағындары мен халықаралық көлдерді қорғау және пайдалану туралы конвенция [18] сонымен қатар трансшекаралық су ағындарын пайдалану қоршаған орта жағдайының нашарлауына әкелмеуін талап етеді (Конвенцияның 2-бабының 7-тармағы). Бұл ереже халықтың өмір сүру жағдайларын және қоршаған ортаны сақтау және жақсарту үшін су объектілерін пайдалану мен қорғаудың экологиялық қауіпсіз және экономикалық тұрғыдан оңтайлы деңгейіне қол жеткізу және сақтауды жариялайтын ҚР Су Кодексі нормаларында нақтыланған (ҚР Су Кодексінің 3-бабы) [19].

Тараптарды экологиялық қолайлы және ұтымды су ресурстарын басқару, су ресурстарын сақтау және қоршаған ортаны қорғау шеңберінде трансшекаралық суларды пайдалануды қамтамасыз ету үшін қажетті шараларды қабылдауға міндеттейтін, 1992 жылғы 17 наурыздағы Трансшекаралық су ағындарын және халықаралық көлдерді қорғау және пайдалану туралы конвенцияның тағы бір ережесі Қазақстан Республикасының заңнамасында қазақстандық жағдайларға қарай айқындалған және нақтыланған. Осы нормаға сүйене отырып, Қазақстан Республикасының Су кодексі су объектілерін пайдалану тәртібін жете реттейді және әр түрлі мақсаттарға қатысты суды пайдаланудың нақты талаптарын белгілейді, осы мәселелерге жеке бөлім бөледі (ҚР Су Кодексінің 6-бөлімі; 90-111-б.) және «трансшекаралық суларды экологиялық негізделген және ұтымды басқару, қоршаған ортаны сақтау және қорғау негізінде пайдалануды» қарастырады (ҚР Су Кодексінің 143-бабы) [19].

Қазақстан Республикасының Су кодексінің Орталық Азияның кейбір мемлекеттері мен Ресейдің тиісті заңнамалық актілерінен ерекшелігі трансшекаралық суларды пайдалану мен қорғаудағы халықаралық ынтымақтастықтың негізгі бағыттары, принциптері, механизмдері мен экономикалық негіздерінің құқық теориясы тұрғысынан неғұрлым егжей-тегжейлі және нақтыланған көрінісі саналады. Мысалы, Тәжікстан Республикасының Су кодексінде (2000) [249] халықаралық су қатынастарын реттеуге 145 бап – «Су қатынастары саласындағы халықаралық ынтымақтастық принциптері» және 146 бап – «Басқа мемлекеттермен су қатынастарының экономикалық негіздері» арналған. Бұған қоса 145 бапта оны сақтау негізінде республикада су саясаты қалыптасатын халықаралық су құқығының нақты принциптері көрсетілмеген.

Сол сияқты, Ресей Федерациясының Су кодексінде (2006) (Бұдан әрі – РФ СК) [250], халықаралық су ынтымақтастығы мәселелері ешбір бапта көрсетілмеген. Ресей заң шығарушысы РФ СК 5 бабында барлық су объектілерін жер үсті және жер асты деп бөледі, ал өз кезегінде жер үсті су объектілеріне теңіздерді немесе олардың жекелеген бөліктерін (бұғаздар, шығанақтар, соның ішінде айлақтар, көлтабандар және басқалары), су арналарын (өзендер, бұлақтар, жылғалар, каналдар), су қоймаларын (көлдер, тоғандар, суарылатын карьерлер, су қоймалары), батпақтар, жер асты суларының табиғи шығуларын (бұлақтар, гейзерлер), мұздықтар, қарлы алқаптарды жатқызады. Көріп отырғандай, трансшекаралық су объектілері су объектілерінің ерекше категориясы ретінде бөлінбейді.

Жаңа Экологиялық кодекс (2021) (бұдан әрі – ҚР ЭК) [200] су ресурстарын пайдалануға қойылатын экологиялық талаптарды бекітті және кеңейтті және Қазақстан Республикасы ратификациялаған халықаралық шарттардың Кодекс ережелерінен басымдығын бекітеді (ҚР ЭК 2 бабының 3 тармағы).

Қазақстан Республикасының тұрақты дамуының экологиялық негізі халықаралық ынтымақтастықпен қатар экологиялық заңнаманы халықаралық құқықтың қағидалары мен нормаларына сәйкестендіру және халықаралық экологиялық құқықты дамытуға жәрдемдесу болып табылады (ҚР ЭК 4 бабының 2 тармағы).

Экологиялық кодекске (2021) енгізілген негізгі жаңалықтардың бірі – «ластаушы төлейді және түзейді» қағидасы. Ластаушы төлейді қағидасын енгізу қоршаған ортаға келтірілген зиянның алдын алуды немесе келтірілген экологиялық зиянды жоюды білдіреді. Бұл мемлекет табиғат пайдаланушыларға экологиялық айыппұл төлеуден гөрі, қоршаған ортаға теріс әсерін болдырмау үшін барлық шараларды қабылдауы тиіс жағдай жасауы керек дегенді білдіреді. Ал қоршаған ортаға зақым келген жағдайда табиғи ресурстарды пайдаланушы қоршаған ортаны бастапқы күйіне қайта қалпына келтіруге міндетті.

Айта кету керек, бұған дейінгі Қазақстан Республикасының 2007 жылғы 9 қаңтардағы Экологиялық кодексінде [246] қоршаған ортаны қорғау мен табиғат пайдалану саласындағы халықаралық ынтымақтастық мәселелеріне 27 бөлім арналған, онда басымдықтар мен деңгейлер (188 бап), принциптер (189 бап), экономикалық негіз (190 бап) және халықаралық ынтымақтастық механизмдері (192 бап), экологиялық құқық бұзушылықтар үшін халықаралық жауапкершілік (191 бап), халықаралық шарттар (193-бап) толық көрсетілген.

Жаңа Экологиялық кодексте (2021) экологиялық заңнаманың міндеттерінің бірі – Қазақстан Республикасының халықаралық шарттық және басқа да міндеттемелерінің орындалуын қамтамасыз ету, қоршаған ортаны қорғау саласындағы халықаралық ынтымақтастықты дамыту (ҚР ЭК 2 бап, 12 тармақ). Жаңа Экологиялық кодекстегі (2021) халықаралық ынтымақтастыққа тек екі бап қана арналған. «Қазақстан Республикасының қоршаған ортаны қорғау саласындағы халықаралық ынтымақтастық принциптері» атауындағы 412 бабына сәйкес, Қазақстан Республикасы қоршаған ортаны қорғау саласындағы халықаралық ынтымақтастықты халықаралық құқықтың жалпыға танылған принциптері мен нормаларына және аталған саладағы халықаралық шарттарға сәйкес жүзеге асырады. Яғни, 412 бапта оның негізінде республикада экологиялық саясат қалыптасатын қоршаған ортаны қорғау жөніндегі халықаралық құқықтың принциптері нақтыланбайды. Сонымен қатар, халықаралық практикада халықаралық экологиялық құқықтың көптеген принциптері қалыптасты, олардың ішінде жалпыға бірдей танылған халықаралық жария құқық принцитпері де (мысалы, мемлекеттердің ынтымақтастығы, өз аумағының табиғи ресурстарына мемлекеттің егемендігі, бір мемлекеттің экологиялық әл-ауқатының екінші мемлекеттің экономикалық зияны есебінен қамтамасыз етілуіне жол бермеу, адамның экологиялық құқықтарының басымдығы), және де халықаралық су мен экологиялық құқықтың арнайы принциптері де қалыптасты (мысалы, әділ және орынды пайдалану мен басқару, сақтық шаралары мен алдын алу шаралары). Сондай-ақ, кейбір принциптерді қолдану даулы болып табылады (мысалы, ластаушы төлейді принципі) [251].

Экологиялық кодекстің (2021) «Қазақстан Республикасының қоршаған ортаны қорғау саласындағы халықаралық шарттары» атауындағы 413 бабында қоршаған ортаны қорғау саласындағы халықаралық шарттарды жасау, орындау, өзгерту және тоқтату тәртібі ашылған.

Халықаралық өзендер суларын пайдалану және қорғау саласындағы қатынастарды реттеуде халықаралық құқықтық актілердің нормаларын тікелей қолдану мүмкіндігі «Қазақстан Республикасында қолданыстағы құқық – бұл Конституцияның (1995) [245], оған сәйкес заңдардың, басқа да нормативтік құқықтық актілердің, халықаралық шарттық және Республиканың басқа да міндеттемелері, сондай-ақ Конституциялық Кеңестің және Республика Жоғарғы Сотының нормативтік қаулыларында басқа да нормалар болып табылады» деген конституциялық ережелерге негізделеді (4-баптың 1-тармағы) және Қазақстан Республикасы ратификациялаған халықаралық шарттар [252] («Қазақстан Республикасының Халықаралық шарттары туралы» Қазақстан Республикасы Заңының 1-бабының 8-тармағы), Халықаралық шарттан оның қолданылуы заңның жариялануын талап ететіндігінен басқа жағдайларды қоспағанда, өз заңдарының алдында қолданылады және тікелей қолданылады. (4-баптың 3-тармағы)

Сонымен бірге, құқық саласындағы қазақстандық маман А.А. Салимгерей, Қазақстан Республикасындағы қолданыстағы құқық ретінде тек халықаралық шарттарды ратификациялау арқылы қабылданған халықаралық міндеттемелер ғана емес, сонымен қатар «Қазақстан Республикасының халықаралық шарттары туралы» Қазақстан Республикасының Заңында аталған басқа міндеттемелер де қарастырылуы керектігін атайды. [253] Қазақстан Республикасының 2003 жылғы 9 шілдедегі №481 Су кодексінің 9-бабының 11-тармағына сәйкес, су заңнамасының қағидаларының бірі – Қазақстан Республикасы ратификациялаған халықаралық нормалар мен халықаралық шарттар негізінде трансшекаралық суларды пайдалану. Бұл жерде 15-баптың 2-тармағында осы Кодекстің, Қазақстан Республикасының Мемлекеттік шекара туралы заңнамасының және тағы да Қазақстан Республикасы ратификациялаған халықаралық шарттардың негізінде трансшекаралық суларды пайдалану мен қорғау тәртібі белгіленеді. Бұл жағдайда, мысалы, Қазақстан Республикасының Үкіметі мен Қытай Халық Республикасының Үкіметі арасындағы 2001 жылғы 12 қыркүйектегі Трансшекаралық өзендерді пайдалану және қорғау саласындағы ынтымақтастық туралы келісім (Қазақстан Республикасы Үкіметінің 2002 жылғы 10 қыркүйектегі қаулысымен бекітілген) су қатынастарын реттеуге арналған Қазақстан Республикасының Су кодексінің жоғарыда аталған 15-бабының әрекет ету аясынан шығарылған [253, б. 23].

Жоғарыда аталған конституциялық ережелерді дамыту кезінде (2021) Қазақстан Республикасының Экологиялық кодексі де [200] экологиялық қатынастарды реттеу үшін халықаралық-құқықтық актілердің нормаларын қолдану мүмкіндігін қарастырады. Осылайша, Кодекстің 2-бабының 2-тармағында егер Қазақстан Республикасы ратификациялаған халықаралық шарттарда ҚР Экологиялық кодексіндегіден өзгеше ережелер белгіленсе, онда халықаралық шарттың ережелері қолданылады деп белгіленген.

Осыдан, Қазақстан Республикасында қоршаған ортаны қорғау және халықаралық өзендердің суларын пайдалану саласындағы қатынастар ұлттық заңнаманың және халықаралық-құқықтық актілер нормаларымен реттеледі, ал Қазақстан Республикасы ратификациялаған халықаралық шарттардан туындайтын нормалар ұлттық заңнама нормаларына қарағанда басымдыққа ие болады және олар халықаралық шарттан оның қолданылуы үшін заң шығарылуы талап етілетін жағдайларды қоспағанда тікелей қолданылады.

Ұлттық заңнама халықаралық құқық нормалары әсерінен өзгереді, сонымен бірге ұлттық заңнама халықаралық құқықтың мазмұны мен дамуына белгілі бір әсер етеді. Бұл мемлекет саясат пен дипломатия арқылы халықаралық шарттарда ішкі нормативтік құқықтық актілерде бекітілген қағидалар мен ережелерді білдіруге және бекітуге және сол арқылы халықаралық құқықтың нормаларын қалыптастыруға мүмкіндік алған кезде болады. Осылайша, мысалы, трансшекаралық су объектілерін пайдалану мен қорғау, су ресурстарын ластанудан қорғау саясатында Қазақстан экологиялық, санитарлық-эпидемиологиялық қауіпсіздікті қамтамасыз ету және қазіргі және болашақ ұрпақ мүдделері үшін халықаралық табиғатты қорғау ынтымақтастығын дамыту қажеттілігінен шығады. Бұл тәсіл Қазақстан Республикасының 2003 жылғы 9 шілдедегі №481-II Су кодексінде бекітілген (11 бөлім) [19]. Сонымен бірге ұлттық заң шығарушы мынадан шығады:

– трансшекаралық су ағынының барлық елдері су ресурстарын әділ, негізделген және өзара тиімді пайдалануға, болашақ ұрпақтың қажеттіліктеріне нұқсан келтірмей қазіргі ұрпақтың қажеттіліктерін қанағаттандыруға құқылы;

– трансшекаралық өзен бассейндерінің су шаруашылық жүйелерінің экологиялық құқықтарының, адам мүдделерінің және экономикалық даму қажеттіліктерінің тепе-теңдігі сақталады;

– трансшекаралық суларды пайдалану оларды экологиялық негізделген және ұтымды басқару, қоршаған ортаны сақтау және қорғау негізінде жүзеге асырылады;

– трансшекаралық суларды ластауды болдырмау, алдын алу, шектеу және азайту бойынша шаралар ластанудың қоршаған ортаның басқа компоненттеріне көшуіне әкелмеуі керек;

– трансшекаралық өзендер бассейндеріндегі су шаруашылық жағдайы туралы еркін және кедергісіз халықаралық ғылыми-техникалық ақпарат алмасу, су проблемаларын шешу бойынша бірлескен ғылыми-техникалық зерттеулер жүргізілуі керек; судың төтенше жағдайлары кезінде жедел хабарлау және өзара көмек қамтамасыз етілуі керек;

– шектес елдер трансшекаралық суларды және су шаруашылығы құрылыстарын бірлесіп пайдалану жөніндегі шараларды әзірлейді, үйлестіреді және жүзеге асырады, нормативтік құқықтық базаны біріздендіру, мониторингтің бірыңғай жүйелерін құру, трансшекаралық суларды қорғау мен қалпына келтіру бойынша бірлескен бағдарламалар әзірлеу және жүзеге асыру саласында ынтымақтастықты, осы мақсаттарға халықаралық ұйымдардың қорларын тартуды жүзеге асырады;

– қажет болған жағдайда мемлекетаралық және үкіметаралық келісімдерді бірлесіп жүзеге асыру үшін трансшекаралық суларды басқару жөніндегі мемлекетаралық орган құрылуы мүмкін;

– трансшекаралық суларды пайдалану мен қорғау жөніндегі барлық даулар бейбіт реттеу арқылы ізгі ниет, өзара құрмет және тату көршілік қатынастар негізінде шешілуі керек.

Қазақстанның трансшекаралық суларды пайдалану мен қорғау мәселелеріне бұл тәсілі осы салада жасасқан халықаралық шарттарда да жүзеге асырылады. Мәселен, мысалы, Ресей Федерациясы Үкіметі мен Қазақстан Республикасының Үкіметі арасындағы Трансшекаралық су объектілерін бірлесіп пайдалану және қорғау туралы келісім (Өскеменде 2010 жылғы 7 қыркүйекте) жасалған [68]. Келісім Тараптары келесі бағыттар бойынша ынтымақтастықты жүзеге асыратындығы қарастырылады (3, 9, 10, 13 баптар):

– су шаруашылығы және суды қорғау жөніндегі бірлескен шараларды әзірлейді және жүзеге асырады, жоспарланған шаралардың қоршаған ортаға әсерін бірлесіп бағалайды;

– трансшекаралық әсер етудің ықтимал физикалық көзі болып табылатын гидротехникалық құрылыстарды, ағынды сулардың және сұйық қалдықтардың сақтау құрылғыларын дұрыс техникалық жағдайда ұстауды қамтамасыз етеді;

– су шаруашылығы, гидротехникалық құрылыстарды пайдалану, сулардың ластануы мен сарқылуын болдырмау, сондай-ақ олардың зиянды әсерлері саласындағы ғылыми-техникалық прогресс мәселелері бойынша ынтымақтасады, гидрохимиялық, гидрологиялық, су шаруашылығы және басқа ақпараттармен алмасуды жүзеге асырады;

– су ресурстарын ұтымды пайдалану және қорғау, трансшекаралық су объектілерінің бассейндерінде су шаруашылығын дамыту бойынша бірлескен зерттеулер ұйымдастырады;

– трансшекаралық су объектілері бассейндеріндегі судың сапасы мен су шаруашылығы жағдайы туралы гидрологиялық болжамдармен, ақпараттармен үнемі алмасуды ұйымдастырады;

– келісілген бағдарламалар мен әдістер бойынша трансшекаралық су объектілерінің жағдайын бақылауды жүзеге асырады;

– бірлесіп тұрақты негізде трансшекаралық су объектілері бассейндерінің су ресурстарының жағдайын бағалау, сондай-ақ трансшекаралық әсерді болдырмау, шектеу және азайту үшін қабылданған шаралардың тиімділігін бағалау жүргізеді;

– трансшекаралық су объектілерін пайдалану мен қорғауға байланысты туындаған даулар келіссөздер негізінде немесе басқа бейбіт жолдармен шешіледі.

Ішкі мемлекеттік құқық халықаралық құқыққа екі жақты әсер етеді (материалдық және процессуалдық) [254].

Материалдық әсер ету арқылы ұлттық заңнаманың ережелері халықаралық құқықтың мәні мен мазмұнына, сондай-ақ оның құрылымына жалпы және оның әр түрлі құрамдас бөліктеріне: институттар мен салаларына әсер етеді және халықаралық шарттар мен келісімдерде өз бекітілімін табады [255].

Процессуалдық ықпал ішкі мемлекеттік құқықтың халықаралық құқық нормаларын құру және жүзеге асыру процесіне әсері арқылы жүзеге асырылады. Ұлттық құқық нормаларының жүйесі ел ішінде де, одан тыс жерлерде де жүргізілетін ішкі мемлекеттік қатынастар мен мемлекет саясатына делдалдық етеді. Осылайша, ішкі мемлекеттік құқық халықаралық шарттар мен келісімдер нормаларының мәні мен мазмұнына ғана әсер етіп қана қоймай, белгілі бір дәрежеде оларды қабылдау, жасау және орындау тәртібін анықтайды. Бұл сондай-ақ халықаралық су ағындарын пайдалануды реттейтін халықаралық актілердің нормалары мен ұлттық заңнаманың нормалары арақатынасы үшін де әділ.

Осылайша, халықаралық су ағындары құқығының нормалары мен су ресурстарын пайдалану мәселелерін реттейтін қазақстандық заңнаманың нормалары бір-бірімен үнемі өзара әрекеттеседі және бір-біріне белгілі бір әсер етеді деген қорытынды жасауға болады. Бұл өзара әсер келесі формаларда көрінеді:

– халықаралық су ағындары құқығының нормалары тікелей қазақстандық заңнамаға енгізіледі;

– халықаралық су ағындары құқығының нормалары ұлттық заңнамамен нақтыланады және егжей-тегжейленеді. Сонымен қатар, халықаралық-құқықтық норманың мазмұны өзгертілуге жатпайды, өйткені бұл халықаралық құқықты бұзуға алып келеді [256];

– халықаралық су ағындарын пайдалануды реттейтін ұлттық заңнаманың нормалары халықаралық шарттар мен келісімдерде бекітіледі;

– ұлттық заңнама нормалары мемлекеттің саясаты мен дипломатиялық қызметі арқылы халықаралық су ағындары құқығының нормаларын әзірлеу және қабылдау процесіне әсер етеді [257].

**3.2 Ертіс пен Сырдария трансшекаралық өзендерінің су ресурстарын пайдалану мен қорғау бойынша ұлттық саясат пен заңнама: ұлттық заңнама нормалары мен халықаралық құқық нормаларының өзара байланысы**

Қазақстан нормативтік-құқықтық базаны жетілдіруге үлкен мән береді және халықаралық-құқықтық нормаларға сәйкес трансшекаралық су ресурстарын басқару саласындағы ынтымақтастықтың рамолық негізін қалыптастыруда белсенді позицияны ұстанады. Қазақстан Республикасында трансшекаралық су ресурстарын басқару саласында 40-тан астам түрлі нормативтік құқықтық актілер, халықаралық шарттар мен келісімдер бар. Оларға барлық трансшекаралық өзен бассейндері үшін маңызға ие халықаралық конвенцияларды ратификациялау бойынша Қазақстан Республикасының келісімдері мен заңдары, сондай-ақ Орталық Азия елдерімен, Ресеймен және Қытаймен аймақтық және екіжақты келісімдер кіреді.

Қазақстан Республикасының ұлттық заңнамасын жетілдіру оны жүйеге келтіруге және оның тиімділігін арттыруға, сондай-ақ халықаралық құқықтық актілермен жақындастыруға бағытталған. Бұған Қазақстан ратификациялаған Халықаралық Конвенциялар дәлел. Қазіргі уақытта Қазақстан трансшекаралық су ресурстарын пайдалану мен қорғау мәселелерін белгілі бір дәрежеде қозғайтын 11 Конвенцияны ратификациялады [258]. Соның ішінде Біріккен Ұлттар Ұйымының Еуропа экономикалық комиссиясының (БҰҰ ЕЭК) бес табиғат қорғау конвенциясы. Бұл конвенциялар «рамолық» сипатта болып табылады және олардың мүшелері үшін жалпы принциптерді, міндеттемелер мен әрекет стандарттарын белгілейді.

Сырдария мен Ертіс өзендерінің трансшекаралық бассейндері бойынша барлық дерлік нормативтік-құқықтық базасы тиімді ынтымақтастық тетіктерін қамтамасыз етуге арналған тиісті институционалдық құрылымдармен қамтамасыз етілген. Трансшекаралық өзен бассейндері бойынша ынтымақтастық үшін бірлескен комиссиялар институты неғұрлым тән болып саналады. Орталық Азияда олардың қатарына Халықаралық Аралды құтқару қоры (ХАҚҚ), Мемлекетаралық су шаруашылығы үйлестіру комиссиясы, Тұрақты даму жөніндегі мемлекетаралық комиссия, «Сырдария» Бассейндік су шаруашылығы ұйымы, «Амударья» Бассейндік су шаруашылығы ұйымы, Шу-Талас комиссиясы, Қазақстандық-Қытайлық және Қазақстандық-Ресейлік комиссиялары, сондай-ақ олардың Жұмыс топтары кіреді.

Көп жағдайда бірлескен органдардың функциялары шешім қабылдаушы тұлғаларға ұсыныстармен үйлестіруші-кеңес беруші функцияларына дейін қысқарады. Бұлардан мемлекеттердің жоғары лауазымды тұлғалары басқаратын бірлескен аймақтық халықаралық ұйымдар ерекшеленеді. Мұндай ұйымға мысал ретінде 1993 жылы құрылған Халықаралық Аралды құтқару қоры жатады, ол Орталық Азия елдерінің жоғарғы басшылығын – Мемлекеттер басшылары Кеңесін біріктіреді, оның шешімдері барлық елдер үшін міндетті болып табылады. Халықаралық Аралды құтқару қорының құрылуы – Орталық Азиядағы трансшекаралық ынтымақтастық институтын құрудағы маңызды қадам. Қордың негізгі міндеті – Арал теңізі бассейнін экологиялық сауықтыру, аймақ тұрғындарының әлеуметтік-экономикалық жағдайының деңгейін көтеру бойынша бірлескен практикалық әрекеттерді, бағдарламалар мен жобаларды қаржыландыру болып табылады. Қордың және оның ұйымдарының әрекет етуі кезінде ол елдер арасындағы келіссөздер процесінің, екіжақты және көпжақты құжаттарды әзірлеудің алаңына айналды.

2008 жылдан бастап Қор БҰҰ Бас Ассамблеясында бақылаушы мәртебесіне ие болды. БҰҰ Бас Ассамблеясының 73-ші сессиясының 85-ші пленарлық отырысында «Біріккен Ұлттар Ұйымы мен Аралды құтқару халықаралық қоры арасындағы ынтымақтастық» A/RES/73/297 Қарары (28 мамыр, Нью-Йорк қ.) бірауыздан қабылдады.

БҰҰ Бас Ассамблеясының қарары:

– аймақтық ынтымақтастықты нығайту мақсатында Халықаралық Аралды құтқару қорының қызметін одан әрі жетілдіру қажеттігін атап көрсетеді;

– Қордың Атқарушы комитетінің Төрағасымен тұрақты консультациялар өткізуді ұсынады;

– БҰҰ-ның Арал бассейні бойынша арнайы бағдарламасын әзірлеу мүмкіндігін қарастыруды және осыған байланысты Қордың Атқарушы комитетімен, мүше мемлекеттермен және БҰҰ-ның сәйкес мекемелерімен 2019 жылы осы бойынша консультациялар өткізуді ұсынған;

– Бас хатшыдан Бас Ассамблеяға оның жетпіс бесінші сессиясында осы қарардың жүзеге асырылуы туралы баяндама ұсынуды сұрайды [259].

Ұлттық сарапшылар мен аймақтық ұйымдар өкілдерінің айтуынша, қазіргі уақытта Қор нормативтік құқықтық құжаттардағы қайшылықтармен, атқарушы органдардың тиімсіз құрылымымен сипатталады. Тартылған қаржыландыру бойынша есеп берудің ашық тетіктері жоқ, Қордың жарғылық органдарының орналасуы теңдестірілмеген, ұзақ уақыт бойы олардың басшыларының ауысуы жоқ және т.б.

Қазақстан, Қырғызстан, Тәжікстан, Түрікменстан және Өзбекстан республикаларының Президенттері 2009 жылдың сәуірінде Алматыда өткен Мемлекет басшыларының Саммитінде бірлескен мәлімдемеде Халықаралық Аралды құтқару қорының қызметінің тиімділігін арттыру және қаржы институттарымен және донорлармен неғұрлым белсенді өзара әрекеттесу мақсатында Қордың ұйымдық құрылымы мен шарттық-құқықтық базасын жетілдіруге дайын екендіктерін білдірді [260]. Қазақстан Тұңғыш Президенті Елбасы Н.Ә. Назарбаев Халықаралық Аралды құтқару қорының құрылтайшы мемлекеттері басшыларының 2018 ж. 24 тамыздағы кездесуінде Қордың қолданыстағы институттары негізінде оның ұйымдық құрылымы мен шарттық-құқықтық базасын жетілдірудің қажеттілігі туралы айтты. «Арал теңізі бассейнінің су ресурстарын басқаруды, таратуды, есепке алуды және бақылауды, оның ішінде сапасын автоматтандыратын уақыт келді. Қазіргі жағдайда Орталық Азияның Халықаралық су-энергетикалық консорциумын құру мәселесіне оралу маңызды. Халықаралық Аралды құтқару қорының Атқарушы комитетін біздің елдердің бірінде тұрақты орналастыру мәселесін қарастыру қажет», – деп ол форумда жариялаған [261].

Қазіргі уақытта Қазақстандағы Халықаралық Аралды құтқару қорының Атқарушы комитеті «Халықаралық Аралды құтқару қорының құрылтай мемлекеттер басшыларының 2009 жылғы 28 сәуірдегі Біріккен мәлімдемесінің ережелерін іске асыру жөніндегі іс-шаралар жоспарын» әзірледі, оның негізгі бағыттары:

– қордың ұйымдық құрылымы мен құқықтық базасын институционалды нығайту және жетілдіру;

– қордың қызметін жандандыру және БҰҰ құрылымдарымен және халықаралық ұйымдармен ынтымақтастық;

– орталық Азияда су ресурстарын кешенді пайдалану мен қоршаған ортаны қорғаудың өзара қолайлы механизмін әзірлеу және Арал теңізі бассейнінің үшінші бағдарламасын (АТББ-3) әзірлеу болып табылады.

Іс-шаралар жоспарын іске асыру үшін ұлттық және халықаралық сарапшылар ұсынған Қор шеңберінде аймақтық ынтымақтастық механизмін жетілдіру тәсілдемесі негізге алынды. Ол өзіне кіретін ұйымдармен және олардың құрылымдық бөлімшелерімен бір мезгілде келесі аспектілерге назар аудара отырып, қолданыстағы механизмді түбегейлі өзгертусіз қалдыруды қарастырады:

– халықаралық Аралды құтқару қорының орталық органдары мен аймақтық комиссиялардың, Мемлекетаралық үйлестіру су шаруашылығы комиссиясының (МҮСК) және Тұрақты даму жөніндегі мемлекетаралық комиссияның (ТДМК) жауапкершілік салаларын нақтылау мен шектеу;

– халықаралық Аралды құтқару қорының орталық органдарының үйлестіруші рөлін күшейту;

– халықаралық Аралды құтқару қоры мен Тұрақты даму жөніндегі мемлекетаралық комиссия арасындағы ынтымақтастықты дамыту;

– мүше елдер арасында аймақтық органдар мен олардың құрылымдық бөлімшелерінің орналасу орындарын бөлуді жақсарту;

– аймақтық органдар мен олардың құрылымдық бөлімшелері басшыларының халықаралық ротациясын енгізу;

– хатшылықтар, оқу орталықтары және басқа да аймақтық және бассейндік мекемелер қызметкерлерін интернационализациялау;

– мүше мемлекеттердің әрқайсысында Қор аясында ынтымақтастыққа қатысатын министрліктер мен ведомстволар арасындағы үйлестіру мен өзара әрекеттестікті бірыңғайлау;

– қор жүйесін ұлттық көздерден қаржыландыруды бірыңғайлау;

– халықаралық ұйымдармен және донорлармен байланысты үйлестіруді жақсарту;

– халықаралық қоғамдастықтан алынған қолдауды бөлу мен пайдаланудағы ашықтықты жақсарту [262].

Осылайша қайта құрылған Халықаралық Аралды құтқару қоры шегіндегі ынтымақтастықтың ұйымдастырушылық механизмі, біздің ойымызша, мемлекеттердің аймақтық, бассейндік және екіжақты деңгейлі ынтымақтастығы тығыз байланысты түрде біріктіре отырып, болашақ міндеттерге сәйкес келетін нормативтік базаға негізделген трансшекаралық су ресурстарын құқықтық реттеудің үш деңгейлі дәйекті және тиімді жүйесін құруға әкеледі.

Су ресурстары мен басқару жүйесін дамыту стратегиясы Қазақстан Республикасы Үкіметімен Қазақстан Республикасының «жасыл экономикаға» көшу тұжырымдамасында және ХХІ ғасырдың жаһандық сын-қатерлерінің бірі-судың тапшылығы деп аталған «Қазақстан-2050» Стратегиясына сәйкес әзірленген Қазақстанның 2014-2020 жылдарға арналған су ресурстарын басқарудың мемлекеттік бағдарламасында айқындалған [196].

Қазіргі уақытта Қазақстан барлық неғұрлым маңызды экологиялық көрсеткіштер бойынша, соның ішінде су саласында қоршаған орта жағдайының елеулі нашарлауы проблемасына тап болды. Су ресурстары бойынша сарапшының пікірінше, экожүйенің нашарлауы себептерінің бірі – нормативтік құқықтық актілердің жетілмегендігі [263].

Қазақстан Республикасының Экологиялық кодексін (2021) жетілдіру үшін «Қоршаған ортаны қорғау саласындағы халықаралық ынтымақтастық» бөлімінде 412 баптың келесі анықтамасын ұсынамыз: Қазақстан Республикасының қоршаған ортаны қорғау саласындағы халықаралық ынтымақтастығы келесі принциптерді сақтауға негізделген: халықаралық міндеттемелерді адал орындау, мемлекеттің өзінің табиғи ресурстарына егемендігі, Қазақстан Республикасы құзыретінен тыс жерлерде қоршаған ортаға зиян келтірмеу, қоршаған ортаның ластануындағы сақтық шаралары мен алдын алу шаралары, қоршаған ортаны ластауға байланысты шығындар үшін ластаушының жауапкершілігі және Қазақстан Республикасында қолдануға жататын басқа принциптер.

2020 жылдың қаңтарында Қазақстан Республикасының Үкіметіне 2020-2030 жылдарға арналған Су ресурстарын басқару бағдарламасы жобасының тұжырымдамасы ұсынылды. Ол 10 негізгі бағытты қамтиды: халықаралық ынтымақтастық, құқықтық базаны жаңарту, институционалды реформалау, су шаруашылығы инфрақұрылымын жаңғырту және қайта құру, су нарығын құру бойынша халықаралық озық тәжірибені зерделеу, су шаруашылығын цифрландыру, «Smart Water» жобасын ендіру, су ресурстарын экологиялық оңтайлы пайдалану, су саласының мамандарын қазіргі заманғы дағдылармен даярлау және маңызды ұлттық су жобаларын іске асыру [197].

Сонымен қатар, цифрландыру және Сырдария өзенінің бассейнінде «Smart Water» жобасын іске асыру туралы айта отырып, өзен бассейнінің су ресурстарын кешенді басқару мақсатында «Сандық Обь-Ертіс бассейні» өзенінің экожүйесінің цифрлық моделін құру бойынша ресейлік ғалымдармен бастамашылық етілген жобаға назар аударуға тұрарлық. Ол озық биотехнологиялар мен гидробиомониторингтің заманауи әдістерін қолдана отырып, өзен бассейні мен оның салаларын жақсарту бойынша жүйелі жұмыс жасау үшін әлемдегі бірінші цифрлық егізді құруды және болашақта жинақталған экологиялық зиянды жүйелі түрде төмендетуге көшу үшін қажет техногендік процестер мен табиғи экожүйелердің жағдайын болжауды қамтиды. Цифрлық модельді құру және цифрлық бақылау жүйелерін енгізу арқылы өзендердің жай-күйін жедел бақылау мәселесін шешуге болады: өзендердің тайыздығы, техногендік жүктеме деңгейінің өзен экожүйелеріне жағымсыз әсерінің негізгі факторларын анықтау. Сондай-ақ, цифрлық технологиялар су сапасының негізгі параметрлерінің өзгеруін жылдам бақылауға мүмкіндік береді. Алынған ақпарат экологиялық залалға байланысты мәселелерді шешуге көмектеседі және экожүйелердің жағдайы мен туындаған бұзушылықтардың дәлелді базасын қамтамасыз етуге мүмкіндік береді, оларға жедел және тиімді әсер береді, салдарын азайтады және нақты уақыт режимінде ақпараттың ашықтығы мен көрнекілігіне байланысты болашақта экологиялық және су заңнамасы бұзылулардың алдын алатын жағдайлар жасайды [264].

Айта кету керек, Арал теңізі бассейніндегі су ресурстарын басқару жүйесін бөлу, есепке алу және бақылауды автоматтандыру қажеттілігі туралы 2018 жылы өткен Орталық Азия мемлекет басшыларының саммитінде Қазақстанның Тұңғыш Президенті айтты, сонымен қатар су ағындарын басқару жүйесін сапалы жаңа деңгейге көтеруге тиіс Орталық Азияның Халықаралық су-энергетикалық консорциумын құру мәселесін тағы да көтерді.

Консорциум қаржылық механизм ретінде суды тұтынудың келісілген кестесіне сәйкес отынның, электр энергиясының және судың қолданыстағы ресурстарын пайдалануды реттеуді қамтамасыз етеді. Бұл егер мемлекеттер консорциумда олардың мүдделерін кім қорғайтынын нақты анықтап, бағаларды белгілеу, консорциумның барлық қатысушыларын бірдей пайда алуға әкелетін шығындар мен кірістерді бөлу бойынша келісілген ережелерді әзірлейтін болса мүмкін болады. Алайда, консорциумның рөліне қатысты елдердің ұстанымдарында айырмашылықтар бар.

Осылайша, өзеннің жоғарғы жағындағы елдер, Қырғызстан мен Тәжікстан Консорциумды электр энергиясын өндіруге арналған гидроэнергетикалық құрылымдарды құру бойынша орган ретінде қарастырады, оны кейіннен тауар ретінде сатуды көздейді, бұл халықаралық құқық нормаларына қайшы келеді. Ал, Қазақстан мен Өзбекстан үшін Консорциум құру суармалы егіншілікті кепілдендірілген сумен қамтамасыз ету шешімдерінің бірі болып табылады [265].

Біздің ойымызша, аймақтағы су-энергетикалық ресурстарды ұтымды пайдаланудың Аймақтық стратегиясын әзірлеу қажет, онда аймақтағы әр мемлекеттің географиялық, экономикалық, әлеуметтік және басқа ерекшеліктерін ескеру, су мәселелері бойынша ынтымақтастықтың ұйымдастырушылық-құқықтық негіздерін анықтау, су бөлу принциптерін анықтау қажет. Аймақтық Стратегияның мақсаты суды пайдаланудың реттелетін және бақыланатын тәртібі, барлық су шаруашылығы нысандарын пайдалану, суды қорғау бойынша міндеттерді айқындау және т.б. негізінде аймақ елдерінің экономикалық және әлеуметтік әлеуетінің тұрақты дамуы үшін тең және қанағаттанарлық жағдайларды қамтамасыз ету болуы керек. Құқықтық құжаттарға негізделген ынтымақтастық арқылы ғана елдер өздерінің ұлттық және аймақтық та мәселелерін шеше алады.

Сырдария өзені туралы қолданыстағы мемлекетаралық келісімдерде судың сапасы мен экожүйені қорғау бірінші кезектегі міндет ретінде қарастырылмайтындығын және көбінесе мүлдем қарастырылмайтындығын атап өткен жөн. Сондықтан нормативтік құқықтық база бірізділікті нығайту, қадамдарды нақтылау және декларативті ережелерден бас тарту бағытында формальды құқықтық және мазмұндық тұрғысынан әрі қарай дамуды және жетілдіруді қажет етеді.

Сырдария өзенінің құқықтық реттелуін жетілдіру мақсатында мемлекетаралық су бөлу мен суды пайдалану мәселелерінен басқа, жағалаудағы елдердің суды біржақты жоспарлы пайдалануға қатысты міндеттемелерін, қоршаған ортаға әсерді трансшекаралық бағалау процедуралары және су тасқыны, құрғақшылық немесе төтенше жағдайлар кезінде міндеттемелерді бөлу тәртібі бекітілуі тиіс бассейндік келісім жасауды ұсынамыз. Сонымен қатар, келісімде ластану көздерін анықтауды, судың ластануын төмендетуді, су сапасын бақылауды қоса алғанда, трансшекаралық әсерлердің алдын алу, бақылау және азайту бойынша консультациялар мен тиімді тетіктер туралы келіскендіктер қарастырылуы тиіс. Сондай-ақ судың сапасыздығынан денсаулыққа және ауруға шалдығу қауіпінің төмендетілуі, халықтың хабардар болуы және қатысуы, келтірілген залалдар үшін жауапкершілік режимі және келіспеушіліктердің реттелуі қарастыруы тиіс.

Трансшекаралық Жайық өзенінің экожүйесін сақтау туралы 2017 жылғы 20 шілдесіндегі келісімшартқа ұқсас [266], біз Ертіс өзені бассейні шегінде қоршаған ортаны қорғаудың кешенді бағдарламасын жасауға және осы трансшекаралық өзеннің суын кешенді пайдалануға мүмкіндік беретін Қазақстан Республикасы мен Ресей Федерациясы арасындағы су ресурстарын бірлесіп қорғау және ұтымды пайдалану туралы екіжақты келісім қабылдауды өзекті деп санаймыз.

Осылайша, проблемаларды талдау көрсеткендей, трансшекаралық Ертіс өзенін пайдалану мен қорғау мәселесін шешу үшін халықаралық құқық нормалары негізінде трансшекаралық Ертіс өзенінің су бөлу және қорғау туралы ҚР мен ҚХР арасындағы негіз қалаушы құжаттарға жедел түрде қол қою керек.

Әзірленетін халықаралық құжаттарға келесілерді бекіту ұсынылады:

– ортақ, бірақ сараланған жауапкершілік принципі. Бұл екі елде де қолданыстағы су шаруашылығы құрылымдарының өзен бассейнінің экологиясына әсерін ескере отырып, тараптардың пайдасы мен зиянына байланысты ортақ, бірақ сараланған жауапкершілікті орынды түрде бөлу қажеттігін білдіреді;

– зиян келтірмеу принципі. Бұл принцип кез келген жағымсыз трансшекаралық әсер болған жағдайда, тараптардың біреуіне зиян келтірмеу мақсатында, оның алдын алу (немесе азайту) үшін барынша мүмкін болатын шараларды қабылдау қажет деп ұйғарады;

– тұрақтылық принципі, оған сәйкес трансшекаралық су ағындарының су ресурстарын пайдалану болашақ ұрпақтың қажеттіліктерін қанағаттандыру үшін зиян келтірместен жүзеге асырылуы тиіс;

– бассейндік басқару принципі. Ертіс өзенінің су бассейнін шекаралас мемлекеттер арасындағы тығыз халықаралық-құқықтық ынтымақтастық принциптері негізінде басқарылатын, біртұтас экожүйе ретінде қарастыру қажет.

Сонымен бірге, Ертіс өзені бассейнінің шегінде үш мемлекеттің мүдделері түйіседі және оларды тек ұлттықтан жоғары деңгейде консенсус іздеу, бірінші кезекте барлық су қатынастарына қатысушылардың мүдделерін үйлестіру және екіншіден, бассейндегі барлық табиғи жүйелерді сақтау арқылы ғана шешуге болады. Бұл сұрақтар тек су ағынының саны мен сапасына ғана қатысты емес. Біздің ойымызша, үш мемлекет арасында суды пайдалану саласында және бірыңғай суды басқару саясатын әзірлеуде, су қатынастарын реттеудің бірыңғай жүйесін қалыптастыруда консенсуске келу қажет.

Халықаралық су ағындарын бірлесіп пайдалану саласында халықаралық ұйымдарға үлкен рөл бөлінеді.

1998 жылы Орталық Азия мемлекеттерінің басшылары «Арал теңізі бассейнін тұрақты дамыту мәселесі бойынша Орталық Азия мемлекеттері мен халықаралық ұйымдардың Нукус декларациясына» [210] қол қойды. Декларацияда халықаралық қауымдастыққа, мемлекеттер үкіметтері мен бүкіл әлемдегі халықтарға тұрақты даму проблемаларын шешуге және аймақтың экологиялық жағдайын жақсартуға көмектесуге шақырумен үндеу бар. Бұл құжат Орталық Азиядағы бірлескен трансшекаралық су ресурстарын пайдалануды реттеу бойынша мәселелерді шешуге халықаралық донорлардың қаражаттарын кеңінен тартуға бастама болды.

Бүгінгі күні аймақтағы және суды бөлу саласындағы аймақтық жобаларға қатысатын халықаралық қаржы институттары мен халықаралық даму бойынша ұйымдардың саны өте көп: БҰҰ-ның мамандандырылған мекемелері мен құрылымдары (Дүниежүзілік банк, БҰҰ ЕЭК, ЭСКАТО, ЮНЕСКО [267], Халықаралық суды бағалау орталығы) [268], БҰҰ бағдарламалары (БҰҰ ДБ [269], БҰҰ-ның Орталық Азия экономикасы үшін арнайы бағдарламасы (SPECA)), Жаһандық экологиялық қор (GEF) [270], Еуропадағы қауіпсіздік және ынтысақтастық ұйымы, Еуропалық Одақ [271], Еуразиялық даму банкі, Ислам даму банкі, Азия даму банкі, USAID (АҚШ), GIZ (Германия), DfiD (Ұлыбритания), SECO, SDC (Швейцария), CIDA (Канада) және басқалары.

Аймақтық ынтымақтастықты нығайту бойынша белсенді күш салу халықаралық үкіметтік емес ұйымдар (Дүниежүзілік Су Серіктестігі (GWP) [272], Дүниежүзілік Су Кеңесі [273], Азия-Тынық мұхиты Су Форумы, Бассейн ұйымдарының халықаралық желісі, Халықаралық Аралды құтқару қоры және т.б.) тарапынан белгіленген. Бұл ұйымдар халықаралық жобалар шегінде ұлттық деңгейде жұмыс істейді, техникалық шешімдер әзірлеуді жүзеге асырады, мамандарды даярлауды қамтамасыз ету мен қолдауды көмектеседі, көптеген трансшекаралық жобалар арқылы аймақтағы ынтымақтастықты ілгерілетуге тырысады.

2009 жылы Дүниежүзілік Банк бастамасымен Орталық Азияның энергетикалық және су ресурстарын дамыту бағдарламасы (CAEWDP) құрылды, ал 2019 жылы ол Орталық Азия үшін Су-энергетикалық бағдарламасы (CAWEP) болып өзгертіледі [274]. Бағдарламаны Дүниежүзілік банк аймақтық құралдарды нығайту, халықаралық донорлардың үлесін үйлестіру және тиімді пайдалану бойынша қол жетімді ақпарат негізінде су-энергетикалық ресурстарды басқару бойынша шешімдер қабылдауда Орталық Азия елдеріне қолдау көрсету үшін көп жақты донорлық траст қоры арқылы жүзеге асырады. Сонымен қатар, су, энергетика және климат арасындағы өзара байланыс аймақтағы Банк қызметінің маңызды саласы болып қалуы жалғасуда.

CAWEP (немесе CAEWDP) бағдарламасы шегінде жүзеге асырылған нақты жобаларға қатысты, Арал теңізінің солтүстік бөлігіндегі ынтымақтастық бойынша жобаны атап өткен жөн, оны жүзеге асыру үшін CAWEP-тен 100 мың АҚШ доллары мөлшерінде грант бөлінді, оны іске асыру мерзімі 2019 жылдың қазан айынан 2020 жылдың желтоқсанына дейін болды. Жобаның мақсаты – кешенді даму жоспарын құру, суды тұрақты пайдалануды оңтайландыру, аймақтық инвестицияларды жоспарлау және аймақтық диалогты жақсарту үшін Арал теңізінің солтүстік бөлігіндегі су ресурстарын басқару нұсқаларының техникалық зерттеулерін жүргізу. Зерттеулерге Қазақстандағы Сырдария өзенінің бассейніне егжей-тегжейлі гидрологиялық талдау жүргізу және оны өткен жылдардағы мәліметтермен салыстыру, пайдалану түрлері бойынша су алу, судың ысыраптары мен ағып кетуі туралы мәліметтер (әсіресе Өзбекстандағы Арнасай көлдер жүйесінде), дренажды сулардың кері ағымы, әр түрлі аудандардағы өзендердің өткізу қабілеті туралы мәліметтер кіреді, атмосфералық жауын-шашынның қарқындылығы, мұздың пайда болуы және тасқын сулардың төгілуі және т.б. мәліметтерді зерттеу кірді. Техникалық зерттеулер Арал теңізінің экожүйелерін және ауыл тұрғындарының онымен байланысты тіршілігін қалпына келтіруге бағытталған Аралды дамыту және жаңғырту жобасын дайындауға көмектеседі [274].

Су ресурстарын басқару мәселелері Орталық Азия өңіріндегі ұйымдардың халықаралық (қоғамдық, ғылыми, жеке) желісі – Жаһандық су серіктестігі (GWP) қызметінде басты орын алады. GWP CACENA – Су ресурстарын кешенді басқару қағидаларын іс жүзінде жүзеге асырудың стратегияларын жасауға ықпал ететін Орталық Азия мен Кавказ елдерінің 2002 жылы су шаруашылығы саласындағы мемлекетаралық мәселелерді шешу үшін құрылған ұйымдар желісі [272]. GWP CACENA миссиясы – Орталық Азия мен Кавказ елдеріне су ресурстарын тұрақты басқаруда қолдау көрсету, ал оның түпкі мақсаты – Су ресурстарын кешенді басқару мен Тұрақты даму мақсаттары принциптерін енгізуде елдерге көмек көрсету және қолдау. 2003-2017 жылдар аралығында GWP CACENA бағдарламаларын іске асыру үшін аймаққа 2,6 миллион доллар және 3,4 миллион еуро тартылды. GWP CACENA консультативтік және сараптамалық қызметтерді ұсынады, барлық елдерде Су ресурстарын кешенді басқару мәселелері бойынша ұлттық саяси диалогтарды қолдайды, су ресурстарын дамытудың негізгі басымдықтарын түсінуді арттыру үшін аймақтағы ұлттық су серіктестіктерінің белсенді қатысуымен іс-шаралар (кездесулер, дөңгелек үстелдер, семинарлар, оқу курстары, сұхбаттар) өткізеді. Мысалы, 2018 жылы «Трансшекаралық ынтымақтастық және суды бірлесіп басқару» өндірістік семинар өткізілді (Қазақстан); су қауіпсіздігі көрсеткіштерін шешім қабылдау процесінде қолдану бойынша Қырғызстандағы тренинг; климаттың өзгеруі жағдайындағы суармалы егіншілік проблемалары және оған бейімделу шаралары туралы Тәжікстанда өткен дөңгелек үстел және басқалары. Сонымен қатар, GWP CACENA халықаралық іс-шараларды ұйымдастыруға және өткізуге қатысты: климаттың өзгеруі жөніндегі Орталық Азия конференциясы, «8-ші Дүниежүзілік су форумына дейінгі аймақтық процесс» конференциясы, «Арал апатының салдарын азайту жөніндегі бірлескен іс-қимылдар: жаңа тәсілдер, инновациялық шешімдер мен инвестициялар» халықаралық конференциясы (Өзбекстан), Солтүстік және Орталық Азия елдерінің Тұрақты даму мақсаттарын іске асыру форумы және т.б. [272].

Іс жүзінде бұл трансшекаралық су ресурстарын бірлесіп пайдалану және Су ресурстарын кешенді басқару принциптерін ендіру бойынша мемлекетаралық диалогтар жүргізу үшін жақсы ұйымдастырылған тұғырнама. Осы мақсатта GWP CACENA келесі мақсаттарды көздейді: 1) әр елдің және жалпы аймақтың суға қажеттілігін анықтау және оны қол жетімді ресурстармен байланыстыру; 2) су ресурстарын кешенді басқару тетіктерін енгізу үшін барлық деңгейлерде қолдау көрсету; 3) тәжірибе және ақпарат алмасу тетіктерін дамыту. Жалпы, GWP CACENA Орталық Азия елдеріндегі ұлттық және аймақтық деңгейде су шаруашылық басқару қағидаларын жетілдіруге айтарлықтай үлес қосты.

Дүниежүзілік су серіктестігі (GWP) Дүниежүзілік су кеңесімен (WWC) Су ресурстарын кешенді басқаруды ендірі үшін заңнамалық базаны дамытуға ықпал ете отырып тығыз жұмыс істейді. Дүниежүзілік су кеңесі су саясатын, су мәселелері бойынша заңнамалық базаны жетілдіру, су мәселелерін секторлар арасында да, олардың ішінде де шешудің ашықтығын құру сияқты мәселелерді қарастыруда [273]. Дүниежүзілік су кеңесі шегінде су ресурстары саласында әлемдегі ірі іс-шара саналатын үш жылда бір рет өткізілетін Дүниежүзілік су форумының ерекше маңыздылығын атап өткен жөн. Шын мәнінде, бұл жекеленген тақырыптық мәселелерді қарастыру жолымен сумен байланысты мәселелерді талқылауға арналған жалғыз және бірегей құрылым. Сонымен қатар, көп мүдделі тараптардың талқылаулары мен пікірталастарын саяси деңгейде міндеттемелерге айналдыру мүмкіндігі – бұл жаһандық іс-шараның тағы бір ерекше белгісі. 2018 жылы Бразилияда министрлер конференциясы аясында өткен 8-ші форумда, Орталық Азия елдерінің су ресурстары министрлері сөз сөйледі. Министрлер конференциясы негізгі су мәселелерін қарастыру бойынша басым әрекеттер белгілейтін «Су бойынша жедел әрекеттерге шұғыл шақыруын» қабылдады [275].

2012 жылы Американдық Даму Агенттігінің (USAID), GWP CACENA және басқа да халықаралық ұйымдардың бірлескен сарапшылар тобымен Арал теңізі бассейнінде (BEAM) суды бөлудің экономикалық моделі жасалды [276]. Бұл модель Дүниежүзілік банктің экономисттерімен серіктестікте алгебралық модельдеу жүйесі негізінде жасалған және Амудария мен Сырдария бассейндерінің бес Орталық Азия елдерінің әл-ауқатындағы судың бөлінуінің өзгеруіне байланысты болған өзгерістерді бағалау мақсатын қояды. Бұл модельде суды бөлу экономикалық оңтайландыру критерийіне сәйкес жүзеге асырылады, яғни су олардың экономикалық құндылығын арттыру мақсатында суды пайдаланудың әр түрлі түрлеріне бөлінеді. Осыған байланысты, әрекетсіздікпен байланысты экономикалық, экологиялық және әлеуметтік шығындарды бағалау инерциялық сценарий бойынша, оның ішінде бассейн елдері арасындағы аймақтық өзара әрекеттесу шектеулі жағдайында жүргізілді, және су ресурстарын басқару мәселелерін шешу үшін негізгі шаралары анықталды. Су ресурстарын экономикалық басқарудың негізгі мәселелері қарастырылады: 1) үнемділік (суарудың тиімділігін арттыруға бағытталған инвестициялардың экономикалық әл-ауқатына әсері бағаланады); 2) тиімділік (салалардың бірінде суды пайдалану басқасының есебінен көбейген кезде әл-ауқатқа әсері бағаланады); 3) тең құқылық (бір секторда екінші сектордың есебінен суды пайдалану көбейгенде кім пайда табады және шығындарды кім көтереді). Қойылған міндеттерді ескере отырып, осы бағдарламаның нәтижелері мыналарды көрсетті: 1) ирригациялық сектордың тиімділігін арттыруға бағытталған инвестициялар Арал теңізі бассейні аймақтарының әл-ауқатын едәуір арттырады; 2) бассейн деңгейіндегі әл-ауқат суды суландыру секторымен салыстырғанда гидроэнергетика саласында пайдаланған кезде артады, ал алайда бассейннің экожүйесіне кері әсерін тигізеді; 3) суы аз жылы судың жетіспеушілігі едәуір, осыған байланысты мақта дақылдарын суару үшін суды пайдалану басқа суды пайдаланумен салыстырғанда тиімділігі аз. Мысалы, Түркіменстанда осындай жағдай.

Жоғарыда айтылғандай, АҚШ-тың Халықаралық даму жөніндегі агенттігі (USAID) 1998 жылғы Рамолық келісімді дайындауға белсенді көмек көрсетті. Дүниежүзілік Банкпен қаржыландырылатын «Сырдария өзенінің арнасын реттеу және Арал теңізінің солтүстік бөлігін сақтау – Кезең 1» (RRSSAM – 1) USAID жобасы Арал теңізі бассейні мен Арал маңындағы экологиялық жағдайды жақсарту бойынша, аймақтың әлеуметтік-экономикалық дамуын ескере отырып, нақты іс-қимылдар бағдарламасының ажырамас бөлігі болып табылады. Жоба аймағы Сырдария өзенінің бассейнінің Шардара су қоймасынан Арал теңізіне дейінгі аумағын қамтиды. Оның негізгі мақсаттары – Сырдария бассейнінің қазақстандық бөлігінде ауылшаруашылығы (мал шаруашылығын қоса алғанда) мен балық өндірісі көлемін қолдау және ұлғайту, акватория аумағын кеңейту және Солтүстік Арал теңізін қорғауды ұйымдастыру, Арал маңы атырауы мен жағалау бөлігіндегі экологиялық жағдайды және қоршаған ортаны жақсарту болып табылады. RRSSAM-1 жобасын жүзеге асыру есебінен өзендегі барлық ірі гидротехникалық құрылымдар қайта жаңартылды, жаңа құрылымдар салынды, өзен арнасы бірнеше учаскеде түзетілді, өзен арнасы бойындағы қорғаныс бөгеттері қалпына келтірілді. Осы шаралардың нәтижесінде Сырдария өзенінің қысқы өткізу қабілеті 350-400 м3/с-тан 700 м3/с-қа дейін ұлғайтылды, бұл қысқы жасанды су тасқыны кезінде жағалаудағы су басу мәселесін ішінара шешті. Арал теңізінің солтүстік бөлігі бөгетпен бөлініп, оны Сырдария өзені суларымен толтыру жүзеге асырылды [277]. 2018 жылы жобаның екінші кезеңін (RRSSAM – 2) іске асыру басталған. Ол сегіз компоненттен тұрды, оның алтауы республикалық бюджеттен бірінші кезеңде жүзеге асырылды. Дүниежүзілік банктің несиесі есебінен жобаның екінші кезеңін іске асыру Сырдария өзенінің арнасын бірнеше учаскелерде түзетуді, қорғаныс бөгеттерін нығайтуды және Қамшылықбаш және Ақшатау көл жүйелерін қалпына келтіруді, Сырдария өзенінің бассейнінде суды есептеудің автоматтандырылған жүйесін құруды қарастырды. Жобаның екінші кезеңінің құны – 126 миллион долларды құрады [163]. Бұл жобаны жүзеге асыру нәтижесінде Сырдария өзенінің төменгі ағысындағы экологиялық жағдай айтарлықтай жақсарды. Солтүстік Арал қалпына келтірілді, мұнда 2010 жылдан бастап су деңгейі 42 метр тұрақты деңгейде ұсталды, судың тұздылығының төмендеуі байқалады, теңіздің жемшөп қоры, флора мен фаунасы қалпына келтірілуде. Арал теңізі өңірінің қазақстандық бөлігіндегі микроклимат пен әлеуметтік жағдай жақсарды. Бірқатар балықты қайта өңдеу кәсіпорындары ашылды, олардың өнімдері шетелге экспортталған [162].

2017 жылдан бастап аймақта Орталық Азияның аймақтық экологиялық орталығы бірге USAID-тің 5 жылдық «Су, білім және ынтымақтастық» жобасы жүзеге асырылуда. Жоба аймақтық білім беру жүйесін жетілдіруге, Арал теңізі бассейні елдерінің су секторы мамандардын, ғылыми қызметкерлерін даярлау мен олардың біліктілігін арттыруға бағытталған [278].

Жаһандық экологиялық қордың (GEF) жобалары шегінде 2000-2002 жылдары «Арал теңізі бассейніндегі су ресурстары және қоршаған ортаны басқару» жобасы жүзеге асырылды. Жобаның мақсаты – су ресурстарын басқару мәселелерін шешудің жалпы саясатын, стратегиясын және іс-қимыл бағдарламасын әзірлеу болған [270].

Халықаралық донорлардың тиімді көмегінің тағы бір мысалы – Швейцарияның Даму және Ынтымақтастық Агенттігінің 2001-2010 жылдардағы қаржылық көмегі, Мемлекетаралық су шаруашылығы үйлестіру комиссиясының бірқатар жобалары, оның ішінде Орталық Азияның су шаруашылығы аймақтық мәліметтер базасының жобасы, Сырдария өзенінің бассейнін автоматтандыру, сондай-ақ (Канадалық халықаралық даму агенттігінің қаржылық қолдауымен) Мемлекетаралық су шаруашылығы үйлестіру комиссиясының Оқу орталығының қызметі болып табылады [279].

БҰҰ-ның мамандандырылған институттарымен де (EЭК, ЭСКАТО, БҰҰ ДБ) аймақтағы су пайдалану саласындағы көптеген жобаларға бастамашылық жасалған.

2018 жылы трансшекаралық ынтымақтастық саласында БҰҰ ЕЭК FinWaterWei II бағдарламасы аясында Финляндияның Сыртқы істер министрлігі қаржыландырған «Шу-Талас өзендерінің трансшекаралық бассейнінде климаттың өзгеруіне төзімділік пен бейімделу мүмкіндіктерін арттыру» жобасын жүзеге асырды (2015 ж. қыркүйек – 2018 ж. желтоқсан). Жобаның мақсаты – Шу-Талас өзендері бассейніндегі климаттың өзгеруіне бейімделу бойынша тұрақты, жүйелі және стратегиялық шараларды жүзеге асыруға негіз құру және бассейндегі климаттың өзгеруіне бейімделу бойынша жұмыс барысында Шу-Талас Комиссиясы мен жергілікті билік органдарына көмек көрсету болған [280]. Сонымен қатар, БҰҰ ЕЭК «Орталық Азиядағы бөгеттердің қауіпсіздігі бойынша ынтымақтастық үшін потенциал құру» жобасының 3-кезеңін іске асыруды жалғастыруда. 2019 жылы Орталық Азиядағы бөгеттерді қауіпсіз басқару саласында бірқатар іс-шаралар өткізілді: аймақтық кездесулер, мемлекеттердің екіжақты кездесулері, тәжірибе алмасу бойынша оқыту семинарлары ұйымдастырылды. Бұл іс-шаралар донорлар мен ұйымдардың бөгеттерді қауіпсіз басқару проблемалары туралы хабардарлығын арттыруға, сондай-ақ осы саладағы ынтымақтастықты кеңейтуге және қосымша қолдауды жұмылдыруға мүмкіндік берді [281].

Біріккен Ұлттар Ұйымының Орталық Азия экономикасы үшін арнайы бағдарламасы (SPECA) [282] 1998 жылдың 26 наурызда Ташкент декларациясымен Орталық Азия елдеріне ынтымақтастықтың басым бағыттары бойынша көмек көрсету үшін құрылды. Бағдарлама аясында «Орталық Азиядағы энергия және су ресурстарын ұтымды және тиімді пайдалану» жобасы әзірленді [283]. SPECA жобасы Аймақтың су-энергетикалық ресурстарды ұтымды және тиімді пайдалану Стратегиясын бірлесіп әзірлеуге бағытталған. Бұл стратегияның мақсаты Орталық Азиядағы трансшекаралық су ресурстарды бірлесіп пайдалану, су экожүйелерінің жай-күйін сақтау және жақсарту саласындағы халықаралық қатынастарды дамытудың негізгі бағыттарын белгілеу болып табылады [284]. Жұмысты Энергетика және су ресурстары бойынша Жобалық Жұмыс Тобы (PRGEnergo) үйлестірді. Атқарушылары БҰҰ-ның екі аймақтық комиссиясы (EАК және БҰҰ ЭСКАТО) болып табылатын бұл жоба институционалды құрылымды құруға және Орталық Азия елдерінде трансшекаралық су ресурстарды ұтымды пайдалану мақсатында экономикалық механизмдерді енгізуге, дәстүрлі энергия көздерінен (жел, күн, су электр станциялары) энергияны тұтынуды жақсартуға бағытталған.

2018 жылдың наурызында Бразилиядағы (Бразилия) Сегізінші Дүниежүзілік су форумы «Суды бірлесіп пайдалану» тақырыбында өтті. Форум аясында өткізілген Министрлер конференциясының қорытындысы бойынша 100-ден астам мемлекеттермен келісілген «Су ресурстарына қатысты шешуші әрекеттерге жедел шақыру» Министрлік декларациясы қабылданды. Қабылданған құжат жаһандық су ынтымақтастығының барлық маңызды мәселелерін бейнеледі, суды қорғау мен ұтымды пайдаланудың практикалық мәселелерін, санитария және климаттың өзгеруіне бейімделу, ауыз суға қол жетімділік саласындағы проблемалар жиынтығын шешу үшін үкіметаралық трансшекаралық ынтымақтастықтың маңыздылығын атап өтті [285].

Сегізінші Дүниежүзілік су форумы аясындағы шараларға қазақстандық делегация да қатысты. Онда Қазақстанның су ресурстарына қатысты саясаты айтылып, су ресурстарын басқару, оның ішінде трансшекаралық өзендерді пайдалану және қорғау саласындағы мемлекетпен қабылданып жатқан күш салулары атап өтілді, Арал теңізінің кеуіп кетуіне байланысты проблемаларға назар аударылды, Арал өңіріндегі экологиялық апат салдарымен күреске қаржылай көмек тарту қажеттілігі атап өтілді. Осы тұрғыдан алғанда, Қазақстандағы Халықаралық Аралды Құтқару Қорының Атқарушы дирекциясы мен «Рио+» орталығы арасындағы ынтымақтастық туралы Меморандумға қол қою маңызды болды [286].

Су мәселелері кез-келген мемлекеттің халықаралық қатынастары мен экономикалық қауіпсіздігінің басым компонентіне айналатындығын ескере отырып, біз мұндай іс-шараларға қазақстандық өкілдердің жоғары деңгейде қатысуы, тіпті елдің Дүниежүзілік су кеңесіне мүше болуы өте өзекті және орынды болар еді деп ойлаймыз.

2018 жылдың қыркүйегінде Алматыда «СПЕКА-ның 20 жылдығы және 2030 жылға дейінгі кезеңде Тұрақты даму саласындағы күн тәртібін іске асыру мақсатында аймақтық ынтымақтастықтың жаңа сатысы» атты СПЕКА Экономикалық форумы өтті. Форумда көлік, сауда, қоршаған орта, су және энергетикалық ресурстар, ақпараттық-коммуникациялық технологиялар салаларындағы жетістіктердің аймақтық экономикалық ынтымақтастықты ілгерілетуге және теңізге шығу жолы жоқ СПЕКА мемлекеттерінің тұрақты дамуына әсер ету сұрақтары талқыланды. СПЕКА бірқатар себептерге (оның ішінде қаржылық қиындықтарға) байланысты өз әлеуетін толық іске асырмағандығына қарамастан, ынтымақтастықтың тиімді және орынды платформасы ретінде БҰҰ жағдайында аймақ мемлекеттерінің дамуы бойынша ең маңызды құрал болып табылады. Орталық Азия елдеріне СПЕКА-ны саяси диалог пен үйлестіру үшін платформа ретінде пайдалану және өздерінің саяси еріктерін көрсету үшін стратегиялық шешімдер қабылдау ұсынылды [287].

Біріккен Ұлттар Ұйымының Даму Бағдарламасы (БҰҰ ДБ) Орталық Азияда түрлі су жобаларын жүзеге асырады, ұлттық деңгейде жүзеге асырылып жатқан жобалар туралы ақпарат таратуды үйлестіреді. Осылайша, 2009-2012 жылдар аралығында Орталық Азияның аймақтық экологиялық орталығымен (РЭЦЦА) бірге Орталық Азиядағы су сапасы мәселелері бойынша ынтымақтастықты жақсарту жөніндегі БҰҰ ДБ жобасы жүзеге асырылды. Жобаның мақсаттары өлшеу, ақпарат алмасу және ортақ су ресурстарын бірлесіп бағалаудың ортақ қағидаларын құру болып белгіленді. 90-шы жылдардың басынан бастап судың сапасын бақылау жүйесі едәуір нашарлағандықтан, базалық бақылау желісін құру оңай емес мәселе саналады. Неғұрлым тиімді ұлттық саясатты, оның ішінде экологиялық зиянды қызметке рұқсат беру кезінде қолданылатын стандарттар мен принциптерді әзірлеу жобаның тағы бір маңызды аспектісі болып табылды.

БҰҰ ДБ, ДСС және Норвегия Үкіметінің тағы бір бірлескен жобасы – Ертіс өзені бассейнінің суларының ластануын төмендетуге бағытталған және оны оқшаулау, жою және пайдаға асыру бойынша тиімді шараларды жүзеге асыру бойынша ұсыныстардан тұратын тұрақты даму үшін қоршаған ортаны жақсарту жөніндегі Шатырлы жобасы саналады. Бұл өз кезегінде Қазақстан мен Ресейдің аумағындағы Семей, Павлодар, Омбы және басқа да ірі қалалары үшін экологиялық апаттың қаупін жояды. Жобаға сәйкес қоршаған ортаны қалпына келтіру мен ластануды бақылаудың 3 сатылық бағдарламасы, экологиялық менеджмент жүйесін жетілдіру, өзен бассейнін басқару жүйесін дамыту және коммуналдық қызметтерді дамыту 8 жылға арналған және 250 млн. АҚШ долларын құрайды.

Шатырлы жобасының үш компонентінің бірі – Қазақстан Республикасында Франция Қаржы министрлігінің қолдауымен 1999 жылдың сәуірінен 2000 жылдың желтоқсанына дейін ANTEA – OIE – SAFEGE консорциумымен (Франция) жүзеге асырылған «Қазақстан Республикасындағы Ертіс өзенінің бассейнінде су сапасын жақсарту жөніндегі іс-қимыл бағдарламасы» – FASEP жобасы. Жобаның негізгі қорытындылары мен ұсыныстарына мыналар жатады: сумен жабдықтаудың осалдығы мен жер асты суларының сапасы, Ертіс өзенінің суының сапасы, тазарту жабдықтары, бақылау желісін қалпына келтіру мен дамыту, Ертіс өзенінің бассейндік ақпараттық жүйесін құру және дамыту, Ертіс өзені бассейнінің су сапасын жақсарту үшін басым шаралар өткізу.

Сондай-ақ, Шатырлы жобасының тағы бір компоненті – FFEM жобасы «Ертіс өзенінің бассейніндегі трансшекаралық су ресурстарын басқару» жобасы. Бұл FASEP жобасының одан әрі жалғасы болып табылады және Франциялық қоршаған орта қорының қаржыландыруымен Қазақстан Республикасы мен Ресей Федерациясында жүзеге асырылған. Трансшекаралық басқару жобасының принципі Қазақстан мен Ресеймен 2000 жылы 10 мамырда Парижде қол қойылған Меморандум түрінде бекітілген. Меморандумға сәйкес 2001 жылдың 13 сәуірінде Павлодарда (Қазақстан) қол қойылған хаттамамен ресми түрде бекітілген Бақылау Кеңесі мен Ертіс кіші комитеті кіретін Жобаны басқару құрылымы құрылды. Жобаның жүзеге асырылуы сонымен қатар OIE – ANTEA – SAFEGE (Франция) консорциумына да сеніп тапсырылды [288]. Жобаның мақсаты: ақпарат алмасу және әр түрлі институционалдық құжаттар мен қажетті мемлекетаралық келісімдер дайындау бойынша сарапшылар өкілдерімен (бассейндік комиссия) халықаралық кездесулер ұйымдастыру; Ертіс өзенінің бассейнінде мемлекетаралық мониторинг жүйесін құру; су ресурстарын басқару моделін әзірлеу болды.

Осы жобаларды іске асыру кезінде өзендегі судың жағдайы туралы тұрақты түрде ақпарат алмасу болып тұрды, ол IRBIS ақпараттық жүйесін құруға және су балансының жалпыланған моделін құруға негіз болды. Жүргізілген жұмыстың арқасында антропогендік факторды ескере отырып, Ертіс бассейндік жүйесін одан әрі дамытудың сценарийлері ұсынылды. Модельдеу нәтижелері көңіл көншітпеді, ал суды тұтынудың өсуіне байланысты өзендегі су деңгейінің 2030 жылға қарай күрт төмендеуі болжанды [289].

Бірлескен жобаны жүзеге асыру өзара түсіністікке, Ресей мен Қазақстанның Ертіс өзенінің су ресурстарының жай-күйіне жауапкершілігін арттыруға және халық көп қоныстанған аймақтың жоғары сапалы сумен қамтамасыз ету тұрғысынан қауіпсіздігін сақтауға ықпал етті.

2016 жылы БҰҰ ЕЭК Орталық Азияның аймақтық экологиялық орталығымен бірге Финляндия қаржыландырған «Орталық Азиядағы су ресурстары сапасын басқару саласындағы ынтымақтастықты нығайту» жобасын іске асыруға бастамашы болды. 175 мың евро тұратын бұл жобаның мақсаты аймақтық деңгейдегі су сапасы саласындағы бассейндік ынтымақтастықты жетілдіру арқылы судың сапасын арттыру болып табылады. Жобаның міндеті – Арал теңізі бассейніндегі су ресурстарының сапасы мәселесі бойынша ынтымақтастықты институттандыру болды [290].

Халықаралық су ағындарын қорғау мен пайдалануда БҰҰ Еуропалық экономикалық комиссиясы маңызды рөл атқарады, ол 1951 жылдан бері БҰҰ-ның тұрақты органы мәртебесіне ие болды.

Қазақстан мен БҰҰ ЕЭК арасындағы ынтымақтастық энергетика, қоршаған ортаны қорғау, су ресурстарын тиімді пайдалану, көлік және сауда саласындағы өзара әрекеттестікті қамтиды.

2015 жылдың сәуірінде Қазақстан БҰҰ ЕЭК және Атқарушы комитетінің төрағалығына сайланды, және оны 2017 жылы сәтті аяқтады [291].

БҰҰ Еуропалық экономикалық комиссиясына мүше мемлекеттер Қазақстанның екі жылдық төрағалығын табысты және тиімді деп бағалады, ұлттық мүдделерді де, бүкіл Еуразия аймағының мүдделерін ілгерілету бойынша жұмыс жүргізілді.

Қазақстанның төрағалығы БҰҰ ЕЭК-пен бірлескен бірқатар жаңа жобаларға серпін берді. Осы аймақтық ұйымның төрағалығы шегіндегі маңызды жетістіктердің бірі – Астанада ЭКСПО-2017 «Болашақтың Энергиясы» көрмесі шегінде 2017 жылдың 11-14 маусымында Энергетика жөніндегі Министрлік конференциясы мен тұрақты даму мүддесінде ХІІІ Халықаралық энергетика бойынша форумының өткізілуі болды. Осы шаралардың нәтижесінде БҰҰ қамқорлығымен Астанада Халықаралық жасыл технологиялар мен инвестицияларды дамытудың орталығы құрылды [292].

Қазақстандық тараптың бастамасымен 2017 жылы БҰҰ ЕЭК пен Қазақстан Үкіметі арасында Халықаралық су ресурстарын бағалау орталығының (IWAC) Қазақстанда орналасуы туралы Өзара түсіністік туралы Меморандумға қол қойылды [293].

Қазақстан Біріккен Ұлттар Ұйымының Қоршаған орта бойынша бағдарламасы (ЮНЕП), «Zoi» Экологиялық желісінің қолдауымен және Еуропалық комиссияның қаржылық қолдауымен экологиялық көрсеткіштер негізінде бірлескен экологиялық ақпараттық жүйені құру жөніндегі БҰҰ ЕЭК жобасының мүшесі болып табылады.

Қазақстанда БҰҰ ЕЭК-мен бірлесіп БҰҰ ДБ-ның «Жасыл экономика моделіне көшу үшін Қазақстанды қолдау» жобасы жүзеге асырылуда. Жоба Еуропалық Одақпен қаржыландырылады. Жобаның жалпы мақсаты – елдің жасыл экономика моделіне көшуін қолдау арқылы Қазақстанның ұзақ мерзімді экологиялық тұрақтылығы мен инклюзивті экономикалық дамуына көмек беру. Жүзеге асырылуы 2015 жылы басталған жобаның басты басымдығын су секторы алады. Жоба қазіргі уақытта негізгі мүдделі тараптармен кеңесе отырып, Қазақстан Республикасы Үкіметінің саясатының басымдықтарына толық сәйкес жүзеге асырылуда. Ұзақ мерзімді тұрақты нәтижені қамтамасыз ету үшін жоба өткен тәжірибе мен сабаққа және тұрақты даму саласындағы жобаларымен синергияға сүйенеді [294].

Халықаралық суды бағалау орталығы (IWAC) – Трансшекаралық сулар бойынша конвенцияның қосалқы тетігі ретінде құрылған су ресурстарын кешенді басқару саласындағы халықаралық ынтымақтастық орталығы. 2017 жылдан бастап Орталық Нұр-Сұлтан қаласында орналасқан. Халықаралық суды бағалау орталығы оның ашылуында Трансшекаралық сулар бойынша Конвенция Хатшылығының басшысы Франческа Бернардини атап өткендей, Орталық Азиядағы су ресурстарын сақтау мен пайдалану проблемаларына назар аудартуға көмектеседі [295]. Орталықтың Трансшекаралық сулар бойынша Конвенция мен оның Су және денсаулық мәселелері бойынша хаттамасына қосылуды қолдаудың жалпы мақсаты шегіндегі міндеттері: оқыту курстарын ұйымдастыру, дағды мен озық тәжірибе алмасуға жәрдемдесу, сондай-ақ Конвенция мен Хаттама шегінде аймақтағы зерттеулер жүргізу және үйлестіру болып табылады. Орталықтың көмегімен Қазақстан IX Астана экономикалық форумы шегінде (17 мамыр 2018 ж.) «Су және бейбітшілік. Трансшекаралық су ынтымақтастығын қалай ынталандыруға болады» атты Панельді сессиясын жүргізді [296]. Сондай-ақ, сессияда Швейцарияның Бейбіт сулар «Көк бейбітшілік бастамасы» бастамашылығы аясында дайындалған Су және бейбітшілік жөніндегі Жаһандық жоғары деңгейдегі топтың есебі ұсынылды, онда су ресурстары саласындағы жаһандық сын-қатерлерге талдау жасалған. Сессия қабылдаған ұсыныстардың негізгі мақсаттары: су ресурстарымен байланысты қақтығыстардың алдын алу және суды бейбітшілік құралы ретінде пайдалану. Осы мақсаттарға жету үшін халықаралық деңгейде төрт құралдар тобы қажет: құқықтық база, институционалдық база, қаржыландыру және саяси қолдау. Орталықтың тағы бір іс-шарасы 2019-2021 жылдарға арналған Халықаралық суды бағалау орталығының Жұмыс бағдарламасы қабылданған Трансшекаралық сулар бойынша Конвенцияның Тараптары Кеңесінің сегізінші сессиясын дайындауға және ұйымдастыруға қолдау көрсетуі болды (2018 ж. 10-12 қазан, Астана қ.) [287].

Халықаралық суды бағалау орталығы 2020 жылдың 10 шілдесінен бастап «Қазақстан Республикасында Аралды құтқару Халықаралық Қорының Атқарушы Дирекциясы» Қоғамдық қорының бөлімшесі (филиал) болып табылады [297].

Орталық Азия аймағында су ресурстарына қатысты бірқатар жобаларды БҰҰ Білім, ғылым және мәдениет мәселелері бойынша ұйымы ЮНЕСКО жүзеге асырады. Оларға мыналар кіреді: «Орталық Азиядағы су қауіпсіздігін қамтамасыз ету» Жобасы, «Арал өңірі үшін адам қауіпсіздігі жөніндегі көп серіктестік сенімгерлік қорды құру арқылы Арал теңізі дағдарысынан зардап шеккен халықтың төзімділік әлеуетін нығайту» Жобасы (Өзбекстан). Жобаларды іске асыру жөніндегі шаралар Орталық Азиядағы су қауіпсіздігі, қоршаған ортаны қорғаумен байланысты, сумен жабдықтауды перспективалық зерттеулер жүргізу арқылы, тиісті ұйымдардың қызметін бастапқы бағалау, су саласындағы білімді нығайту және су секторы мамандары арасындағы ынтымақтастықты дамыту мәселелерін шешуге бағытталған [287].

БҰҰ Бас Ассамблеясы да су проблемасы бойынша тақырыптық пікірталастарды тұрақты түрде өткізе отырып Арал теңізі бассейнінің су проблемасына үнемі қызығушылығын білдіреді.

Халықаралық ынтымақтастық бойынша Германия қоғамы (GIZ) Орталық Азияда өз қызметін «Берлин процесінің» бөлігі болып табылатын «Орталық Азияның су ресурстарын трансшекаралық басқару» (2009-2020) бағдарламасы аясында жүргізеді. Бағдарлама Орталық Азияның су шаруашылығында әрекет ететін барлық донорлармен ынтымақтастықты қарастырады және қазіргі уақытта іске асырудың соңғы сатысында болып саналады. Оның негізгі бағыттарына аймақтық институционалдық ынтымақтастықты қолдау, трансшекаралық өзен бассейнін басқаруды күшейту және ұлттық пилоттық жобаларды іске асыру кіреді.

Осылайша, Дүниежүзілік банктің қолдауымен Арал теңізі бассейнінің үшінші Бағдарламасы (ASBP-3) жүзеге асырылды: Арал-Сырдария бассейнінде экологиялық және санитарлық су шығарылымдарын нормаға қою жүргізілді, Кіші Арал бөгетін 48 м деңгейге дейін кеңейту құрылды, Кіші Арал айнасының ауданы Арал қаласына дейін кеңейтілді, Сырдария өзенінің атырауының экожүйелері қалпына келтірілді, Үлкен Аралдың қазақстандық секторында тұз бен шаңның алмасуы қысқартылды, суармалы экожүйелерді басқару бойынша жобалар іске асырылды, Арал теңізі бассейніндегі жердің деградациясын болдырмау мен қалпына келтіру үшін фитомелиорациялық жұмыстар жүргізілді, Арал теңізі бойынша ақпараттық жүйе құрылды.

Көмек ASBP-4-ті құру және Халықаралық Аралды сақтау қорын институционалды нығайту бойынша аймақтық жұмыс тобына көмек түрінде көрсетіледі. Қазақстанда 2017 жылдан бастап, Халықаралық ынтымақтастық бойынша Германия қоғамы, Қазақстан Республикасындағы Халықаралық Аралды сақтау қорының Атқарушы Дирекциясының көмегімен, Арал-Сырдария су шаруашылығы аймағының Бассейндік Кеңесінің отырыстарын ұйымдастыруға жәрдемдеседі, Арал өңірінің ең шалғайдағы ауылдық елді мекендеріне таза ауыз судың қолжетімділігін арттырады, халықтың неғұрлым осал топтарына атаулы әлеуметтік-экономикалық көмек көрсетеді.

2018-2019 жж. бірқатар пилоттық жобаларға қолдау көрсетілді: Қазақстан Республикасында Халықаралық Аралды сақтау қорының Атқарушы Дирекциясымен бірге Қазақстанның Солтүстік Аралындағы Көкарал бөгетінде бірінші балықты қорғау акустикалық жүйесі орнатылды [281].

Орталық Азиядағы тағы бір халықаралық серіктес – Еуропалық Одақ – Орталық Азия: қоршаған орта және су саласындағы ынтымақтастық платформасы, 2009 жылы Италияның Рим қаласында өткен Еуропалық одақ-Орталық Азия жоғары деңгейдегі Конференциясында құрылған. Еуропалық Комиссия мен ЕО-қа мүше елдер ұсынатын көмек ЕО-ты аймақтағы бірінші донорға айналдырады. Еуропалық Одақтың Орталық Азияға 2014 жылдан бастап 2020 жылға дейінгі кезеңдегі көмегі (Даму мақсатында ынтымақтастық құралы арқылы) шамамен 1 миллиард еуроны құрайды. 2019 жылдың қаңтарында Қоршаған орта және су ресурстары саласындағы ынтымақтастық платформасы шеңберінде ұйымдастырылған Еуропалық одақ-Орталық Азия Жоғары деңгейдегі 6-шы Конференциясында аймақтық ынтымақтастықтың келесі басым бағыттары анықталды: табиғатты қорғау қызметін басқару, тұйық айналмалы экономика, тұрақты тұтыну және өндіріс, климат өзгерісі (бейімделу және салдарын жеңілдету), су ресурстарын кешенді басқару. Еуропалық Одақ қаржыландыратын Су ресурстары мен қоршаған орта саласындағы ынтымақтастық бойынша жобасы (WECOOP2) шегінде Орталық Азия елдеріне ауа сапасы мен тұрмыстық қалдықтарды басқаруды жақсартуға, сондай-ақ климаттың өзгеруі мен биоәртүрлілікке қатысты жобалық ұсыныстарды құруға көмек көрсетілген [298].

Еуропадағы қауіпсіздік және ынтымақтастық ұйымы (ары қарай – ЕҚЫҰ) өзінің мандатына байланысты аймақтағы мемлекеттерге су проблемаларын еңсеруге қаржылай көмек көрсете алмайды, бірақ өзінің ерекше құрамы, кең далалық миссияларының тармақталған желісі, аймағындағы саяси ықпалына байланысты ЕҚЫҰ ұзақ жылдар бойы трансшекаралық суды басқару, кадрларды даярлау және әлеуетін дамыту, стандарттар мен заңнамаларды зерттеу және әзірлеу саласында Орталық Азия мемлекеттеріне консультациялық көмек және қолдау көрсетіп келеді. Бірақ, ең алдымен, Ұйым бар проблемалардың шешімдерін бірлесіп іздеуге бағытталған елдердің саяси ерік-жігерін түрлендіреді. ЕҚЫҰ-ның қатысуымен Шу-Талас өзендері бассейнінде бірлескен қазақстандық-қырғызстандық трансшекаралық суды пайдалану жөніндегі жоба жүзеге асырылды. ЕҚЫҰ осы салада өткізген соңғы іс-шараларының қатарына: Қазақстан мен Ресей арасындағы Жайық өзені бассейніндегі трансшекаралық су ынтымақтастығы бойынша халықаралық конференцияны қолдау; өзі жасаған білім беру модулі аясында Халықаралық Аралды сақтау қоры және Ұлттық аграрлық университетімен бірге су ресурстарын тұрақты басқару саласындағы оқытушыларға арналған төрт күндік тренинг өткізу; «Сырдария өзені бассейнінің ластануын бақылау және улы қалдықтардың трансшекаралық әсерін бағалау» жобасы аясында Өзбекстанға қолдау көрсету; Арал теңізінің құрғаған түбінде қалыптасқан сулы-батпақты жерлерде биоәртүрліліктің дамуына тұрақты мониторинг жүргізу мәселесінде Халықаралық Аралды сақтау қорының GEF агенттігін қолдау; Душанбіде «Су тұрақты даму үшін, 2018-2028» Халықаралық іс-қимыл онжылдығы шегінде жоғары деңгейдегі Халықаралық конференция ұйымдастыруға көмек және т.б. жатады [287].

Шанхай Ынтымақтастық Ұйымы (ары қарай – ШЫҰ) Орталық Азия мемлекеттерінің су ресурстарын пайдалану саласындағы аймақтық ынтымақтастық деңгейін көтеруге деген, оның ішінде осы саладағы ең өзекті проблемалардың шешімдерін табудағы аналитикалық құрылымдардың ұмтылысын қолдайды. ШЫҰ Бас хатшысы В. Норовтың айтуынша, бұл міндет «табиғи ресурстарды ұтымды пайдалануды, оның ішінде аймақтағы су ресурстарын пайдалануды қамтамасыз ету, бірлескен арнайы табиғатты қорғау бағдарламалары мен жобаларды іске асыруды» ынтымақтастықтың негізгі бағыты ретінде қарастырылатын ШЫҰ Хартиясының рухына толық сәйкес келеді. [299] Осы тезисті дамыта отырып, ШЫҰ Циндао саммитінде стратегиялық мақсаттар, қағидалар мен міндеттерді тұжырымдайтын, осындай өзара іс-қимылдың бағыттары мен нысандарын айқындайтын ШЫҰ-на мүше мемлекеттердің қоршаған ортаны қорғау саласындағы ынтымақтастық Тұжырымдамасы қабылданды. ШЫҰ саммитінің Бішкек декларациясында мүше мемлекеттер қоршаған ортаны, экожүйелерді және биоәртүрлілікті сақтау, тұрақты дамудың әлеуметтік мақсаттарына қол жеткізу үшін ерекше маңызы бар су ресурстарын ұтымды дамыту және тиімді басқаруды маңызды және өзекті міндет деп санайтындығы атап өтілді. Олар Арал теңізінің құрғап қалуының ауқымды салдарына алаңдаушылық білдіріп, және осы мәселені шешуде БҰҰ-мен, мүдделі елдермен және құрылымдармен өзара әрекеттесуді белсендендірудің маңыздылығын атап өтті [300].

Азия Даму Банкінің (ары қарай – АДБ) Қазақстандағы белсенді қызметін атап өтуге болады. Оның «Баршаға арналған су» бағдарламалық құжатында айтылғандай, АДБ-ның су ресурстары саласындағы саясаты оның трансшекаралық су ресурстарын басқару (TBR) және трансшекаралық су ресурстарын өзара тиімді пайдалану мақсатында аймақтық ынтымақтастықты ынталандыру мәселесіндегі саясатын анықтайды. АДБ – ұлттық инвестицияларды салатын және аймақтық деңгейде техникалық көмек көрсететін даму саласындағы жетекші серіктес болып табылады. Трансшекаралық су ресурстарын басқарудың аймақтық техникалық қолдауы көп жағдайда екі жақты сипатта болған, мысалы, Шу-Талас (Қазақстан мен Қырғызстан) және Пяндж (Ауғанстан және Тәжікстан) өзендерінің бассейндерін басқарудың тиімділігін арттыру жобасы сияқты. 2019 жылы АДБ инвестициялары суландыру жүйелерін қалпына келтіруге және су ресурстарын кешенді басқаруды енгізуге бағытталған. Атап айтқанда, 2019 жылы Қазақстанда «Ирригациялық жүйелерді қалпына келтіру» жобасын іске асыруға қаражат бөлу қабылданған. Қазірге дейін су тасқынына қарсы күрес, суландыру және дренаж, сумен жабдықтау және санитария, гидроэнергетика, білімді дамыту және әлеуетті арттыруға инвестицияның жалпы көлемі 4,4 млрд. $ құрады [281].

Халықаралық Аралды құтқару қорының негізгі мақсаты – Арал теңізі бассейніндегі экологиялық және әлеуметтік-экономикалық жағдайды жақсартуға бағытталған жобалар мен бағдарламаларды қаржыландыру үшін Орталық Азияның бес мемлекеті мен халықаралық донорлар қауымдастығынан қаражат тарту және бірлескен практикалық іс-әрекеттерді жүзеге асыру саналады. Халықаралық Аралды құтқару қорының аймақтық жұмысының жетістіктерінің маңызды көрсеткіштерінің бірі – Арал теңізі бассейні елдеріне (ары қарай – AТББ) көмек көрсету жөніндегі іс-қимыл бағдарламаларын әзірлеу және жүзеге асыру болып табылады, және бүгінгі күнге дейін халықаралық донорлардың қатысуымен үш бағдарлама сәтті жүзеге асырылды: «Арал теңізі бассейнінің экологиялық жағдайын жақсарту бойынша 1994-2002 жылдар кезеңіне арналған нақты іс-қимылдар бағдарламасы» (AТББ-1), «Арал теңізі бассейнінің экологиялық жағдайын жақсарту бойынша 2003-2010 жылдар кезеңіне арналған нақты іс-қимылдар бағдарламасы» (AТББ-2), «Арал теңізі бассейнінің экологиялық жағдайын жақсарту бойынша 2011-2015 жылдар кезеңіне арналған нақты іс-қимылдар бағдарламасы» (AТББ-3). Тек соңғы AТББ-3 бағдарламасы бойынша Қазақстандағы ұлттық қаражат есебінен 140-тан астам жоба, және халықаралық ұйымдар есебінен жалпы сомасы 1094,9 млн долларға 50-ге жуық жоба жүзеге асырылды [301]. Қазіргі уақытта AТББ-4 әзірлену үстінде болып табылады, оның негізгі бағыттары: су ресурстарын кешенді пайдалану, экологиялық, әлеуметтік-экономикалық, институционалдық және құқықтық механизмдерді жетілдіру [302].

Қазіргі уақытта Қазақстан 655 мың АҚШ доллары көлеміндегі халықаралық гранттық жобаларды жүзеге асыруда. Оның ішінде «Арал теңізі аймағында шөлейттенген аймақтарды кешенді игеру әдістерін көрсету үшін ағаш көшеттерін құру үшін құрал-жабдықтар мен отырғызу материалдарын алу», «Солтүстік Арал өңіріндегі балық қорының қауіпсіздігін, сақталуын және дамуын қамтамасыз ету», «Орталық Азиядағы Су ресурстарын трансшекаралық басқару» Бағдарламасы шеңберінде «Арал-Сырдария Бассейндік Кеңесінің әлеуетін дамыту» және т.б. жобалары бар [281].

Сонымен бірге Халықаралық Аралды құтқару қоры өзінің жобалары мен бағдарламаларын БҰҰ Даму Бағдарламасы (БҰҰ ДБ), БҰҰ Қоршаған ортаны қорғау бағдарламасы, ЕҚЫҰ, ЮНЕСКО, Дүниежүзілік банк, Азия даму банкі, TACIS, сондай-ақ донор елдердің үкіметтері: Германия, Дания, Израиль, Канада, Нидерланды, АҚШ, Швейцария, Швеция және басқа елдердің белсенді қатысуы арқылы жүзеге асырады.

Аймақ елдерінде жыл сайын «Арал дағдарысынан» шығу жолдарын іздеуге арналған түрлі халықаралық ғылыми-тәжірибелік конференциялар өткізіліп тұрады. Орталық Азиядағы су ресурстарын кешенді пайдалану, Арал теңізі бассейнінің экологиялық жағдайы мәселелері 2009 жылы сәуірде Алматыда, 2018 жылы тамызда Түркменбашы қаласында өткен Қорды құрған бес мемлекет басшыларымен өткен Саммиттердің күн тәртібінде болды.

Осылайша, бүгінде халықаралық ұйымдардың едәуір кең тобы су мәселелерімен айналысады, олардың жалпыға ортақ танылған мемлекетпен үйлестіру орталығы БҰҰ және БҰҰ қамқорлығымен әрекет ететін көптеген ұйымдар, органдар мен құрылымдар болып табылады. БҰҰ аясында жоғарыда аталған мәселелерді талқылау және оларды шешу үшін әмбебап және аймақтық сипаттағы ғаламдық халықаралық-құқықтық құжаттарды әзірлеу үшін кезеңдік негізде шақырылатын әртүрлі халықаралық форумдар өткізіліп тұрады. Халықаралық үкіметтік емес ұйымдар осы саладағы өз қызметін келесі бағыттар бойынша жүзеге асырады: ақпараттық, консультативтік, құқық шығарушылық, бақылау және тергеу. Бұл ретте халықаралық су ағындарын пайдалану саласындағы халықаралық ұйымдардың рөлі келесідей, олар:

– халықаралық су ағындарын пайдалану жөніндегі қатынастарды реттейтін жалпыға танылған халықаралық нормаларды жасауға қатысады;

– халықаралық су ағындарының суларын пайдалану режимінің орындалуын қамтамасыз етеді;

– халықаралық су ағындарын пайдалану мәселелері бойынша жағадағы мемлекеттердің ұстанымдарын үйлестіруге ықпал етеді;

– жалпы халықаралық су ағындары құқығының дамуына ықпал етеді.

Осылайша, Орталық Азия аймағында халықаралық ұйымдар халықаралық бағдарламалар мен конвенциялар үшін маңызды рөл атқарады. 90-шы жылдардың басынан бастап аймақта халықаралық бағдарламалар мен екіжақты донорлардың қолдауымен экология және су ресурстарын пайдалану мәселелері бойынша жүздеген жобалар жүзеге асырылды. Сарапшылардың пікірінше өтпелі экономикасы бар елдер мен дамушы елдерде, трансшекаралық мәселелерді шешу сенім үшін бейтарап платформа, қабылданған шешімдердің кепілі рөлін атқаратын және қаржыландыру мен сараптама сұрақтарындағы трансшекаралық ынтымақтастықты қолдайтын халықаралық ұйымдардың қолдауы болған жерде ғана сәтті болды. Қажетті өзіндік әлеуеттің болмауы ұлттық күштер халықаралық ұйымдар тарапынан үнемі қолдауды қажет етеді. Бір жағынан, елдер үшін келісімдер мен конвенцияларды жасау мен жүзеге асырудың халықаралық тәжірибесін үйрену үшін уақыт қажет. Екінші жағынан, көптеген су және экологиялық проблемалардың өзектілігі халықаралық қауымдастықтың шұғыл араласуын және көмегін қажет етеді. Тұрақты даму жөніндегі Дүниежүзілік жоғары деңгейдегі кездесуде атап өтілгендей (2002 ж., Йоханнесбург), халықаралық көмек – донорлық – жергілікті тәжірибе мен бастаманы кеңінен тарта отырып, саяси және экономикалық қысымсыз алуға ерекше мүмкіндікке ие, жергілікті мамандарға сенім артып, серіктестік ретінде екі жақ мамандарының ашық ынтымақтастығына ие [303].

Сонымен бірге, тұтастай алғанда, аймақтағы халықаралық ұйымдардың қызметі және олар жүзеге асыратын көптеген жобалар су ресурстарын бірлесіп пайдалану бойынша мәселелерді әрқашан шешуге әкелмейді. Халықаралық ұйымдар жүзеге асыратын инвестициялық жобалар (халықаралық даму банктері, институттар, мекемелер, қорлар, БҰҰ бағдарламалары), бір жағынан, жалпы алғанда оң нәтиже береді, су шиеленісінің көбею ықтималдығын азайтуға мүмкіндік берді. Бірақ бірқатар себептерге байланысты халықаралық ұйымдардың аймақтағы суды пайдаланудағы мемлекетаралық қайшылықтарды шешуге бағытталған күш-жігері қажетті нәтижелерге қол жеткізуге ықпал етпейді. О.А. Бояркинаның пікірінше, ірі жобалар аймақ республикалары арасында көлденең деңгейде сауда-экономикалық байланыстарды құру қажеттілігін ескермейді, сондай-ақ ұлттық мүдделерді одан әрі әртараптандыруға ықпал етеді. Сонымен қатар, аймақта әрекет ететін халықаралық мамандандырылған ұйымдарда барлық ақпарат жоқ болғандықтан, олардың қызметі көбінде аймақтағы суды пайдаланудың нақты жағдайына сәйкес келмейді (демеушілердің халықаралық қауымдастығы жобаларды өз араларында толық келістірмейді) [304].

Халықаралық ұйымдар мен донор елдердің қысқа мерзімді жобалары жедел сәттілікке қол жеткізуге және Орталық Азия мемлекеттері арасында ортақ келісімге келуге бағытталған, олар әдетте күрделі мәселелерден және оларды шешуден аулақ болуға тырысады. Мысалы, 1997-2003 жылдар аралығында жүзеге асырылған Дүниежүзілік Экологиялық Қордың ең ауқымды жобаларының бірі тек болашақта Орталық Азия мемлекеттерінің су ресурстарына деген қажеттіліктері қолда бар мүмкіндіктерден 1,5 есе асып түсетіндігі белгілі болғандықтан аяқталған жоқ. Үйлесімділіктің болмауы көптеген және нашар орындалатын стратегияларды, бағдарламалардың қайталануын, министрліктер, сондай-ақ донорлар қаражаттарының күштердің бос таралуын тудырады. Сондықтан ұзақ мерзімді процестерге, мүдделі тараптар мен қалың бұқараның қатысуымен, жинақталған әлемдік тәжірибеге және өзіндік әлеуетке сүйене отырып, халықаралық және аймақтық бағдарламаларға интеграциялануға негізделген өзге тәсіл қажет. Жеке құжатты әзірлеуге бағытталған жобалардан тиісті жергілікті қызметтер мен құрылымдармен бірлесе отырып, оларды ұлттық заңнамалар мен процедураларға міндетті түрде бейімдей отырып, мақсатты проблемалар бойынша – реттеу құралдарының модельдік пакеттерін дайындауға көшу қажет болар еді.

Тиісті үйлестіруге қол жеткізу және қайталануды болдырмау үшін қолданыстағы құрылымдардың пәндік құзыреттілігін нақтылау қажет, осылайша олардың салыстырмалы артықшылықтарына негізделген БҰҰ жүйесінің әр түрлі бөлімшелері арасындағы тиімді еңбек бөлінісін қамтамасыз ету қажет. Кез келген жаңа ұйымдастырушылық механизмдер қолда бар ресурстарды барынша ескере отырып, тиісті қызметті жандандыруға ықпал етуі маңызды. Ақырында, жаңа органдарды құру тәжірибесінен бас тартып, мәселелерді шешуге бұрын құрылған органдарды тарту ұсынылады.

Қазақстан Республикасына келетін болсақ, біздің еліміздің Дүниежүзілік су кеңесінің іс-шараларына, әсіресе әлемдік су форумдарына неғұрлым белсенді қатысу перспективасын қарастырған орынды деп санаймыз, себебі бүгінгі күні дәл осы шаралар тұщы су ресурстары саласындағы халықаралық стратегияны құрып отыр.

**ҚОРЫТЫНДЫ**

Қорыта айтқанда, трансшекаралық өзендердің су ресурстарын пайдалануды (Қазақстан арқылы ағып өтетін Ертіс пен Сырдария өзендері мысалында) халықаралық-құқықтық реттеуді зерттеу кезінде жасалған негізгі тұжырымдарды қайта атап өту қажет.

Су бүгінгі күні қазіргі әлемде үлкен маңыздылықты иеленуде және кез-келген мемлекеттің әл-ауқатын дамыту үшін айрықша маңызды стратегиялық ресурс болып табылады. Су әрбіреудің өмірі үшін өте қажет. Су – бұл өмірдің өзі. Сонымен қатар, бүгінде адамзат су ресурстарының күрделі дағдарысына тап болуда. БҰҰ болжамына сәйкес, 2050 жылға қарай біздің планетамыздың халқының жартысы, немесе 5,7 миллиардтан астам адам су тапшылығын сезінеді [305]. Бұл мәселе барлық елдер үшін өзекті болып табылады, бірақ бұл аумақтары арқылы трансшекаралық өзендер өтетін елдер үшін ерекше маңызды. Сондықтан трансшекаралық су ресурстары тақырыбы қазіргі халықаралық құқықтағы зерттеудің өзекті бағыттарының бірі болып табылады. Қазақстан да суға тәуелді ел болып табылады, онда су ресурстарының жалпы ағынының 50%-нан астамы елдің шегінен тысқары жерлерде қалыптасады.

Халықаралық су құқығы халықаралық құқықтық нормалардың кешені ретінде өзінің дамуының бірнеше сатыларынан өтті. Алғашында, халықаралық өзендерде кеме қатынасын белгілеу туралы нормалар дамыды, одан кейін (ХХ ғасырда), кеме қатынасына емес пайдаланудың маңыздылығын мойындауға байланысты, кеме қатынасы үшін қарастырылғанан өзге ережелерді бекітетін бірнеше халықаралық құжаттар қабылданды. Бүгінгі күнге дейін жалпы суды пайдалану принциптері БҰҰ ЕЭК 1992 жылғы Трансшекаралық су ағындары мен халықаралық көлдерді қорғау және пайдалану туралы Конвенциясында және 1997 жылғы Халықаралық су ағындарын кеме қатынасына емес пайдалану құқығы туралы БҰҰ Конвенциясында көрініс тапқан. Бұл құжаттар трансшекаралық өзендерді басқарудағы елдер арасындағы қайшылықтарды біршама жұмсартты, дегенмен, олар неғұрлым ұсыныстық сипатқа ие және дауларды шешу үшін қандай да бір практикалық міндетті ұсыныстар бермейді, сондықтан белгілі бір өзен бассейндеріне қатысты мемлекеттер арасындағы жеке шарттарды алмастыра алмайды.

Халықаралық-құқықтық ғылымда және мемлекеттердің заңнамасында трансшекаралық су ресурстары саласында әлі күнге дейін келісілген, біркелкі қолданылатын ұғымдар мен терминдер жоқ. Бұл, ең алдымен, «трансшекаралық су ағындары», «трансшекаралық су ресурстары», «трансшекаралық су объектілері» сияқты ұғымдарға қатысты. Олардың нақты құқықтық мазмұнын түсіну, осындай табиғи ресурстарды пайдалану мен басқаруға қатысты халықаралық-құқықтық нормаларды кодификациялау бойынша ары қарайғы жұмыстарына ықпал етеді, оларды біркелкі түсінуге негіз жасайды, Ресей, Қазақстан, Қытай жағадағы мемлекеттерінің, Орталық Азияның басқа мемлекеттері мен халықаралық құқық субъектілерінің трансшекаралық су ресурстарын ұтымды пайдалану және қорғау мәселелері бойынша ынтымақтастықты дамытуға ықпал етеді.

Осылайша, «трансшекаралық су ағыны» термині халықаралық құқықтық актілерде кеңінен қолданылады, бірақ оның анықтамасы берілмеген. Сонымен қатар, Орталық Азия мемлекеттерінің су заңнамасында, екі жақты және аймақтық келісімдерде трансшекаралық немесе шекаралық су ағындарын белгілеу үшін әртүрлі терминдер қолданылады, бұл олардың халықаралық-құқықтық реттелуін қиындатады. Қазақстандағы, және жалпы Орталық Азиядағы трансшекаралық өзендердің негізінен кеме қатынасындағы емес сипатын ескере отырып, ұлттық және аймақтық актілерде трансшекаралық су ағынының келесі ұғымын қолдануға болады: «Трансшекаралық су ағыны дегеніміз – өзінің тұрақты қозғалыс кезінде екі немесе одан да көп мемлекеттің аумағын кесіп өтетін немесе бөлетін жер үсті және жер асты грунт суларының өзара байланысты жүйесі».

«Трансшекаралық су ресурсы» ұғымын шекараны белгілейтін және (немесе) екі немесе одан да көп мемлекеттер арасындағы шекараларды кесіп өтетін және пайдаланылатын немесе пайдаланыла алатын трансшекаралық су объектілерінде орналасқан жер үсті сулары мен олармен байланысты жер асты суларының қоры ретінде анықтауға болады.

 Трансшекаралық су ресурстарын пайдалану мен қорғауды халықаралық-құқықтық реттеу жалпы халықаралық құқықтың жалпы танылған принциптеріне, сондай-ақ осы қызметті реттеудің арнайы принциптеріне де негізделген. Олардың негізгілері БҰҰ-ның 1997 жылғы Халықаралық су ағындарын кеме қатынасына емес қолдану құқығы туралы Конвенциясында және 1992 ж. Трансшекаралық су ағындары мен халықаралық көлдерді қорғау және пайдалану туралы Конвенциянда бекітілген: суды оңтайлы және орнықты бөлуде және оны пайдаланудан алынған пайдада, сондай-ақ су ресурстарын максималды тиімділікті қамтамасыз ететін деңгейде ұстап тұру және қалпына келтіру бойынша шаралар қабылдау қажеттілігімен көрсетілген әділ және орынды пайдалану; елеулі зиян келтірмеу; ынтымақтастық; тұрақты түрде мәліметтермен және ақпараттармен алмасу; сақтық шараларын қолдану; «ластаушы төлейді» қағидасы; тұрақты даму қағидасы.

Қазақстанда халықаралық құқық нормаларының әсерімен трансшекаралық су ресурстарын пайдалану және қорғау қағидалары, соның ішінде мемлекеттердің халықаралық ынтымақтастығы, тұрақты даму, қоршаған ортаға келтірілген залалды өтеу жөніндегі ластаушының міндеті, трансшекаралық суларды орынды және әділ пайдалану, трансшекаралық сулардың жай-күйіне болуы мүмкін трансшекаралық әсердің алдын-алу бойынша сақтық шараларын қамтамасыз ету, трансшекаралық өзендердің бассейндеріндегі су шаруашылық жағдай туралы ақпарат алмасу, жедел хабарлау және төтенше су жағдайлары кезінде өзара көмек көрсету заңнамалық тұрғыдан бекітілді.

1997 жылғы Конвенция өзендер ағыстарының төмен және жоғары орналасқан мемлекеттердің қайшылықты мүдделері арасындағы тепе-теңдікті табу үшін халықаралық су ағындарын кеме қатынасына емес қолдануды халықаралық-құқықтық реттеудің екі негізгі қағидасын – әділ және орынды пайдалану мен елеулі зиян келтірмеу қағидаларын біріктіруге тырысты. Мұндай ымыраның фактілі мүмкін еместігі қабылданған Конвенцияның рамолық сипатынан көрінді. Мысалы, трансшекаралық Сырдария өзенін пайдаланудағы осындай қайшылықтар жоғарғы ағыс елдерінде (Тәжікстан мен Қырғызстан) және төменгі ағыста орналасқан елдерде (Өзбекстан, Қазақстан және Түрікменстан) бар.

Жалпы алғанда, әділ және орынды пайдалану қағидасы аймақтық деңгейде ағын суларына қатысты дауларды шешуде үлкен күшке ие болған жоқ. Бұл қағида мемлекеттерді тек су арналарын дамыту жоспарларына басқа су ағыны мемлекеттерінің мүдделерін ескеруге және қосуға шақырады. 1959 жылғы Халықаралық құқық институтының қарарында жобаны іске асыруға кіріскен мемлекет басқа мүдделі мемлекеттерге оларға елеулі зиян келтіру қаупі туындаған жағдайда алдын-ала ақпарат беруі керек екендігі көрсетілген.

Осылайша, мысалы Өзбекстандағы құрылысы Қазақстанға мәлімделмей жүзеге асырылған Сырдария өзеніндегі 2020 жылдың 1 мамырында Сардоба су қоймасының бөгетінің бұзылуынан кейін, су тасқыны салдарынан Қазақстанның оңтүстігіндегі ауылдар зардап шекті, 31 мыңнан астам адам эвакуацияланды, Түркістан облысында төтенше жағдай режимі жарияланды.

Сондықтан Өзбекстанмен Сырдария өзенінің бассейнін пайдалану және қорғау туралы екіжақты Келісім жасау трансшекаралық өзен ресурстарын пайдалану саласында елдер арасында тиімді ынтымақтастық орнатуға мүмкіндік береді. Онда әдеттегі шығу тегі және тараптар үшін қолайлы халықаралық құқық қағидаларын белгілеу туралы нормалар (мысалы, Тараптардың өз аумағында басқа тараптың мүдделерін қозғайтын және оларға айтарлықтай зиян келтіруге қабілетті іс-әрекеттерге жол бермеу туралы міндеті); трансшекаралық өзенде су шаруашылығы құрылыстарын салу процесінде екі мемлекеттің іс-әрекеттерін үйлестіру туралы нормалар; трансшекаралық су объектілерін пайдалану мен қорғауды үздіксіз бақылау туралы және т.б. нормалар қарастырылуы керек.

Трансшекаралық су ресурстарын халықаралық-құқықтық реттеудің қайнар көздері болып халықаралық шарт, халықаралық әдет-ғұрып және халықаралық ұйымдардың (оның ішінде сот мекемелері) қаулылары және үкіметтік емес ұйымдардың шешімдері табылады. Бірінші кезекте, бұл осы саладағы екі әмбебап көпжақты шарттар: 1997 жылғы БҰҰ-ның Халықаралық су ағындарын кеме қатынасына емес пайдалану құқығы туралы Конвенциясы және 1992 ж. БҰҰ ЕЭК Трансшекаралық су ағындары мен халықаралық көлдерді қорғау және пайдалану туралы Конвенциясы, сондай-ақ аймақтық, жергілікті және екіжақты халықаралық шарттар жүйесі.

Рамолық сипатына қарамастан, трансшекаралық су ресурстарын халықаралық-құқықтық реттеудің қайнар көздері ретінде әмбебап шарттардың рөлі маңызды, өйткені олардың негізінде мемлекеттер нақты трансшекаралық су ағынына қатысты халықаралық шарттар жасайды.

1992 жылғы Хельсинки конвенциясынан басқа, БҰҰ ЕЭК шегінде трансшекаралық суларды қорғау мен сақтау үшін тікелей маңызы бар тағы үш табиғатты қорғау конвенциялары әзірленді, олар трансшекаралық су ресурстарын халықаралық-құқықтық реттеудің қайнар көздері ретінде осы саладағы ынтымақтастық үшін рамолық халықаралық-құқықтық негізді құрайды.

Айта кету керек, Қазақстан Республикасы трансшекаралық су ағындарын қорғау және пайдалану туралы 1992 жылғы Конвенция Тараптары Кеңесінің сегізінші сессиясында 2019 жылдың қазан айында Астана қаласында бекітілген жобаларды іске асыруға бастамашы болды. Жобалар «Су ресурстарын трансшекаралық контекстте тұрақты бөліп тарату», «Экологиялық ағын – экологиялық жүйені сақтаудың негізі» бағыттары бойынша талдау жұмыстарын жүргізуді және жер үсті, жер асты суларына, сондай-ақ экологиялық ағындарға «Су ресурстарын трансшекаралық контекстте бөліп тарату бойынша нұсқаулық» әзірлеуді қарастырады. Жобаларды іске асыру барысында ғылыми-әдістемелік тәсілдерді, бағалау қағидалары мен тәжірибелерін, трансшекаралық су объектілерінің экологиялық ағыны мен аймақтағы су ресурстарын тұрақты бөліп таратуды бағалаудың қолданыстағы нормативтік-құқықтық базасын Орталық Азия елдерінің сарапшыларының қатысуымен жинақтау жоспарлануда. Жоба сарапшыларымен жиналған материалдарды халықаралық шарттармен және трансшекаралық су объектілерінің экологиялық ағымы туралы ережелер мен баптармен реттелетін жұмсақ құқық құжаттарымен салыстыра отырып талданады. Бұл іс-шаралар аймақтағы осы мәселе бойынша жағдайды бағалауға және халықаралық озық тәжірибені қолданудың өзектілігі мен ықтимал құндылығын бірлесе зерттеуге мүмкіндік береді.

Халықаралық тәжірибе трансшекаралық суларды басқару және қорғау бойынша ынтымақтастықты аймақтық және екіжақты келісімдер, хаттамалар және институционалдық механизмдердің әр түрлі түрлерін белсенді қолданумен басқа да құқықтық нысандар негізінде реттеу саласында бай тәжірибе жинақтаған.

Трансшекаралық Ертіс пен Сырдария өзендерінің Қазақстанның әлеуметтік-экономикалық өміріндегі маңызы, олардың ерекше су және ландшафтық-экологиялық жүйесін сақтау мен қалпына келтірудің маңызы зор. Бүгінгі күні осы трансшекаралық өзендердің суларын пайдалану және қорғау мәселесінде ұйымдастырушылық-техникалық та, сондай-ақ халықаралық-құқықтық сипаттағы да проблемалар бар. Сырдария өзенінің су ресурстарын бірлесіп пайдаланудағы аймақ мемлекеттері арасындағы негізгі проблемалар: су ресурстарын бірлесіп пайдалану үшін қажетті тиісті құқықтық базаның жоқтығынан, «төменгі» және «жоғары» ағыстағы мемлекеттердің мүдделері арасындағы қарама-қайшылықтардан, су шаруашылығы және энергетика басқару құрылымдары арасындағы аймақтық және ұлттық деңгейдегі іс-әрекеттердің біртектессіздігінен, су-энергетикалық ресурстарды бірлесіп басқаруда өкілеттіктер берілген жұмыс істеуге жарамды мемлекетаралық құрылымдардың болмауынан туындайды.

Қазақстан Республикасының қолданыстағы халықаралық нормативтік-құқықтық базасын талдау шекаралас елдермен трансшекаралық су ресурстары бойынша халықаралық аймақтық және екіжақты келісімдердің дамыған жүйесі болғанына қарамастан, қолданыстағы құқықтық база жетілдірілмегендігін көрсетеді. Ол формальді-заңды және мазмұндық тұрғыдан да, және оны қолдану мен жүзеге асырудың тиімділігі тұрғысынан да одан әрі дамыту мен жетілдіруді қажет етеді. Қолданыстағы база трансшекаралық Сырдария мен Ертіс өзендерінің бассейндерінде экологиялық тұрақты және экономикалық тұрғыдан оңтайлы суды пайдалануды қамтамасыз ете алмайды.

Орталық Азия мемлекеттері су ағындарын басқару жүйесін сапалық тұрғыдан жаңа деңгейге көтеруі керек Халықаралық су-энергетикалық консорциумының құрылуына ықпал етуі керек. Консорциум қаржылық механизм ретінде суды тұтынудың келісілген кестесіне сәйкес сақталуы жағдайында отынның, электр энергиясының және судың қолда бар ресурстарын пайдалануды реттеуді қарастырады. Ол егер мемлекеттер консорциумда олардың мүдделерін кім көрсететіндігін нақты анықтап, және бағаларды белгілеу, консорциумның барлық мүшелері үшін бірдей пайда әкелетін шығындар мен кірістерді бөлу туралы келісілген ережелерді әзірлейтін болса, мүмкін болады.

Трансшекаралық өзендердің су-энергетикалық ресурстарын пайдаланудағы мемлекетаралық қайшылықтарды жою, мемлекетаралық келісімдерді жетілдіру, әр мемлекеттің географиялық, экономикалық, әлеуметтік және басқа ерекшеліктерін ескеру қажет болатын аймақтың су-энергетикалық ресурстарын ұтымды пайдаланудың Аймақтық Стратегиясын әзірлеу және бекіту, және су мәселелері бойынша ынтымақтастықтың ұйымдастырушылық-құқықтық негіздерін анықтау, су бөлу принциптерін анықтау өте өзекті болар еді. Аймақтық Стратегияның мақсаты аймақтық елдердің экономикалық және әлеуметтік әлеуетінің тұрақты дамуы үшін суды пайдаланудың реттелетін және бақыланатын тәртібі, барлық су шаруашылығы объектілерін пайдалану, суды қорғау бойынша міндеттерді анықтау және т.б. негізінде тең және қанағаттанарлық жағдайларды қамтамасыз ету болуы керек.

Осылайша, трансшекаралық Сырдария өзені Орталық Азиядағы табиғи интегратор болып табылады. Оның ұтымды пайдаланылуына аймақ елдерінің тұрақты дамуы, олардың әлеуметтік-экономикалық жағдайы, сайып келгенде бейбітшілік пен тұрақтылық тәуелді болады.

Ертіс өзеніне қатысты су мәселелері Қытайдың Қара Ертістен су алуының өсуімен байланысты, бұл Қазақстан үшін жағымсыз салдарды тудыруы мүмкін: Шығыс Қазақстандағы Ертіс гидроэлектростанциялары каскадында электр энергиясының өндірілуінің төмендеуі, Зайсан көлінің табиғи су балансының бұзылуы, Ертіс аймағындағы эпидемиологиялық және экологиялық жағдайдың нашарлауы, балық шаруашылығының зақымдануы, жайылымдардың және Ертіс өзені аңғарындағы жайылмалы шабындықтар деградациясы және т.б.

Мемлекетаралық келісімдерді әзірлеу және іске асыру аясында трансшекаралық Ертіс өзенінде су бөлу, ластанудың алдын алу, судың сапасы жағдайын бақылау және талдау және бағалау, сондай-ақ төтенше жағдайларға жедел әсер ету мәселелері ерекше маңызды болып табылады. Трансшекаралық Ертіс өзенін пайдалану мен қорғау мәселелерін шешу үшін халықаралық құқық нормалары негізінде Қазақстан Республикасы мен Қытай Халық Республикасы арасындағы трансшекаралық Ертіс өзенінің су бөлу және қорғау мәселелері бойынша негіз болатын құжаттарға тез арада қол қою қажет болып табылады. Әзірленіп жатқан халықаралық құжаттарда тұрақтылық қағидасын бекіту ұсынылады, оған сәйкес трансшекаралық су ағындарының су ресурстарын пайдалану болашақ ұрпақтың қажеттіліктерін қанағаттандыруға зиян келтірмей жүзеге асырылуы керек.

Ертіс өзенінің су бассейнін шекаралас мемлекеттер арасындағы тығыз халықаралық-құқықтық ынтымақтастық қағидаларымен басқарумен біртұтас экожүйе ретінде қарастыру қажет. Сонымен қатар, Ертіс өзені бассейнінің шегінде үш мемлекеттің мүдделері түйіседі, сондықтан олардың арасында суды пайдалану және бірыңғай су саясатын әзірлеу, су қатынастарын реттеудің бірыңғай жүйесін қалыптастыру саласында келісім қажет. Оларды тек ұлт үсті деңгейде түйісу нүктелерін іздеу, бірінші кезекте су қатынастарының барлық қатысушыларының мүдделерін келістіру және екіншіден, бассейндегі барлық табиғи жүйелерді сақтау арқылы шешуге болады.

Соңғы уақытта Ертіс өзенінің бассейніндегі қолайсыз тенденция антропогендік факторлардың және климаттың өзгеруінің өзен суларының сапасы мен өзендегі су көлеміне әсерінің күшеюімен байланысты. Бір жағынан Қазақстан мен ҚХР арасындағы, ал екінші жағынан Қазақстан мен Ресей арасындағы бірқатар екіжақты келісімдерге негізделген қолданыстағы құқықтық режим тым бытыраңқы және бассейндік тәсіл мен су ресурстарын кешенді басқару принциптерін қолдануға мүмкіндік бермейді.

Халықаралық және ұлттық құқықтың арақатынасы мәселесі Қазақстандағы қазіргі заманғы норма шығармашылық процесінің тәжірибесінде маңызды орынды алады.

Халықаралық су ағындары құқығының нормалары мен су ресурстарын пайдалану мәселелерін реттейтін қазақстандық заңнаманың нормалары бір-бірімен үнемі өзара әрекеттеседі және бір-біріне белгілі бір әсер етеді. Бұл өзара әсер келесі формаларда көрінеді:

– халықаралық су ағындары құқығының нормалары тікелей қазақстандық заңнамаға енгізіледі;

– халықаралық су ағындары құқығының нормалары ұлттық заңнамамен нақтыланады және егжей-тегжейленеді. Сонымен қатар, халықаралық-құқықтық норманың мазмұны өзгертілуге жатпайды, өйткені бұл халықаралық құқықты бұзуға алып келеді;

– халықаралық су ағындарын пайдалануды реттейтін ұлттық заңнаманың нормалары халықаралық шарттар мен келісімдерде бекітіледі;

– ұлттық заңнама нормалары мемлекеттің саясаты мен дипломатиялық қызметі арқылы халықаралық су ағындары құқығының нормаларын әзірлеу және қабылдау процесіне әсер етеді.

Сонымен қатар, Қазақстан Республикасы ратификациялаған халықаралық шарттардан туындайтын нормалар ұлттық заңнама нормалары алдында басымдыққа ие және халықаралық шарттан оны қолдану үшін заң талап етілетін жағдайларды қоспағанда, тікелей қолданылады.

Су мәселелерімен айналысатын халықаралық ұйымдардың айтарлықтай кең желісі қалыптасқан. Олардың ішінде әмбебап, аймақтық, аймақаралық халықаралық ұйымдар, үкіметтік және үкіметтік емес құрылымдар бар.

Сонымен бірге Біріккен Ұлттар Ұйымы және БҰҰ-ның қамқорлығымен әрекет ететін көптеген ұйымдар, органдар мен құрылымдар осы саладағы қызметті мемлекетпен үйлестірудің жалпы танылған орталығы ретінде әрекет етеді. БҰҰ аясында су саласындағы мәселелерді талқылау және оларды шешу үшін әмбебап және аймақтық сипаттағы ғаламдық халықаралық-құқықтық құжаттарды әзірлеу үшін кезеңдік негізінде шақырылатын әртүрлі халықаралық форумдар өткізіліп тұрады.

Халықаралық ұйымдар халықаралық су ресурстары құқығының қалыптасуы мен қарқынды дамуына ықпал етті. Алайда, тәжірибе көрсеткендей, олар, өкінішке орай, әрдайым бүгінгі күннің шындығымен үнемі қатар жүріп үлгеріп отырмайды: су дағдарысы осы уақытқа дейін күшейе түсуде. Біздің ойымызша, бұл жағдайдың себептерінің бірі халықаралық ұйымдардың қызметіндегі үйлестірудің жеткіліксіздігі, жекелеген халықаралық су ағындарының режимі мәселелерін реттейтін халықаралық шарттар мен келісімдер нормаларының нашар дамыған унификациясы болып табылады. Тиісті үйлестіруге қол жеткізу және қайталануды болдырмау үшін, қолданыстағы құрылымдардың мазмұндық құзыретін неғұрлым нақты айқындау керек, осылайша олардың салыстырмалы артықшылықтары негізінде БҰҰ жүйесінің әртүрлі бөлімшелері арасында тиімді еңбек бөлінісі қамтамасыз етіледі. Сондай-ақ кез-келген жаңа ұйымдастырушылық механизмдер қолда бар ресурстарды ескере отырып, тиісті қызметті белсендендіруге ықпал етуі, сонымен қатар жаңа органдарды құру тәжірибесінен бас тартып, мәселелерді шешуге бар органдарды тарту маңызды.

Қазақстан Республикасына келетін болсақ, біздің еліміздің Дүниежүзілік су кеңесінің іс-шараларына, әсіресе әлемдік су форумдарына неғұрлым белсенді қатысу перспективасын қарастырған орынды деп санаймыз, өйткені бүгінгі күні нақ олар тұщы су ресурстары саласындағы халықаралық стратегияны құрып отыр.

Орталық Азия аймағында халықаралық ұйымдар халықаралық бағдарламалар мен конвенциялар үшін маңызды рөл атқарады. Аймақ елдерінде олар бейтарап сенім алаңы, қабылданған шешімдердің кепілі ретінде әрекет етеді және қаржыландыру мен сараптама мәселелеріндегі су саласындағы трансшекаралық ынтымақтастықты қолдайды. 90-шы жылдардың басынан бастап аймақта халықаралық бағдарламалар мен екіжақты донорлардың қолдауымен экология және су ресурстарын пайдалану мәселелері бойынша жүздеген жобалар жүзеге асырылды.

Алайда, тұтастай алғанда, аймақтағы халықаралық ұйымдардың қызметі және олар жүзеге асыратын көптеген жобалар су ресурстарын бірлесіп пайдалану бойынша мәселелерді үнемі шешімге әкелмейді, алайда, жалпы алғанда оң нәтиже береді, су шиеленісінің көбею ықтималдығын азайтуға мүмкіндік берді. Бірақ бірқатар себептерге байланысты халықаралық ұйымдардың аймақтағы суды пайдаланудағы мемлекетаралық қайшылықтарды шешуге бағытталған күш-жігері қажетті нәтижелерге қол жеткізуге ықпал етпейді.

Бұған себептердің бірі халықаралық ұйымдар арасындағы үйлесімділіктің болмауы болып табылады. Ол көптеген және нашар орындалатын стратегияларды, бағдарламалардың қайталануын, министрліктер, сондай-ақ донорлар қаражаттарының күштердің бос таралуын тудырады. Сондықтан ұзақ мерзімді процестерге, мүдделі тараптар мен қалың бұқараның қатысуымен, жинақталған әлемдік тәжірибеге және өзіндік әлеуетке сүйене отырып, халықаралық және аймақтық бағдарламаларға интеграциялануға негізделген өзге тәсіл қажет етіледі. Жеке құжатты әзірлеуге бағытталған жобалардан тиісті жергілікті қызметтер мен құрылымдармен бірлесе отырып, оларды ұлттық заңнамалар мен процедураларға міндетті түрде бейімдей отырып, мақсатты проблемалар бойынша – реттеу құралдарының модельдік пакеттерін дайындауға көшу қажет болар еді.

Осылайша, трансшекаралық өзендердің су ресурстарын пайдалану мәселелерінде халықаралық ынтымақтастық негізгі рөл атқарады. Халықаралық шарттардың мазмұны, халықаралық ұйымдардың қызметі жалпыға ортақ даму үшін ынтымақтастықтың маңыздылығын айғақтайды. Ізденуші саяси ұрандарды жамылып суды пайдалану мүмкін емес екендігіне сенімді, өйткені бұл жағдайда жағадағы мемлекеттердің ортақ мүдделері артта қалып, халықаралық құқықтың қағидалары мен нормаларын сақтау шектеледі. Трансшекаралық су ағындарын қазіргі және болашақ ұрпақтың мүдделерін ескере отырып, бейбітшілік пен келісім негізінде пайдалану бүкіл адамзаттың өркендеуін қамтамасыз етеді.

**ПАЙДАЛАНЫЛҒАН ӘДЕБИЕТТЕР ТІЗІМІ**

1. Нысанбаев Е.Н., Медеу А.Р., Турсунова А.А. Водные ресурсы Центральной Азии: вызовы и угрозы, проблемы использования // Водные ресурсы Центральной Азии и их использование: матер. междунар. науч.-практ. конф., посв. подведению итогов объявленного ООН десятилетия «Вода для жизни». – Алматы, 2016. – С. 4-8.
2. Международное десятилетие действий «Вода для устойчивого развития», 2018-2028 годы: резолюция Генеральной Ассамблеи ООН от 21 декабря 2016 года, №71/222 // <http://www.cawater-info.net/library/rus>. 21.10.2018.
3. Международное десятилетие действий «Вода для жизни», 2005-2015 годы // <https://www.un.org/ru/waterforlifedecade/transboundary>. 24.12.2019.
4. Трансграничное водное сотрудничество обсудили на астанинском экономическом форуме от 22 мая 2018 // <https://carececo.org/main.> 21.10.2018.
5. Саммит глав государств-учредителей Международного Фонда спасения Арала // <http://www.cawater-info.net/library/rus/ifas/summit-ifas-2018.> 21.10.2018.
6. Тоқтамұрат Қ. Орталық Азия мемлекеттерін ортақ мүдде тоғыстырады // Егемен Қазақстан. – 2018. – №52 (29283). – Б. 1-2.
7. Байдельдинов Д.Л. Угрозы водной безопасности Казахстана: правовые аспекты // Әл-Фараби атындағы Қазақ ұлттық университеті Хабаршысы. – 2018. – №3(87). – Б. 109-114.
8. Гальперин Р.И. Водные ресурсы Казахстана: оценка, прогноз, управление. – Алматы, 2012. – Т. 7, кн. 1 – 684 с.
9. Эюбов Э.Я. Основы международно-правового режима несудоходных видов использования международных водотоков: дис. ... канд. юрид. наук: 12.00.10. – М., 2012. – 129 с.
10. Конвенция ЕЭК ООН по охране и использованию трансграничных водотоков и международных озер (Хельсинки, 17 марта 1992 г.) // <https://www.un.org/ru/documents/decl_conv/conventions/watercourses.> 25.10.2018.
11. Рязанова М.А. Правовые аспекты многостороннего и двустороннего сотрудничества по использованию и охране от загрязнения трансграничных водотоков: дис. ... канд. юрид. наук: 12.00.10. – М., 2016. – 179 с.
12. Ормышева Т.А. Вызовы экологической безопасности в Центральной Азии: противоречие между национальным и региональным подходами по вопросу трансграничных рек: дис. … док. PhD: 6D020200. – Алматы, 2019. – 142 с.
13. Джабборов Ф.Н. Правовые проблемы использования трансграничных водотоков (на примере Республики Таджикистан): дис. … канд. юрид. наук: 12.00.10. – Душанбе, 2019. – 231 с.
14. Махкамбаев С.Д. Международно-правовое регулирование сотрудничества государств по использованию трансграничных водных ресурсов в регионе Центральной Азии: дис. … канд. юрид. наук: 12.00.10. – М., 2011. – 227 с.
15. Могилюк С.В. Геоэкологические аспекты управления водопользованием в бассейне трансграничных рек: на примере реки Иртыш: дис. … канд. географ. наук: 25.00.36. – Томск, 2004. – 157 с.
16. Кожакматова Н.С. Водные ресурсы как фактор влияния на взаи­моотношения Центрально-Азиатских государств: на примере Кыргызской Республики: дис. ... канд. полит. наук: 23.00.04. – М., 2009. – 192 с.
17. Нестерова И.Е. Межгосударственное взаимодействие по проблеме трансграничных рек в контексте глобального управления: на примере Африки: дис. … канд. полит. наук: 23.00.04. – СПб., 2013. – 195 с.
18. Конвенция Организации Объединенных Наций о праве несудоходных видов использования международных водотоков: утв. резолюцией Генеральной Ассамблеи Организации Объединенных Наций 21 мая 1997 года, №51/229 // <https://www.un.org/ru/documents/decl_conv/conventions/watercrs.shtml>. 05.01.2022.
19. Қазақстан Республикасының Су Кодексі: 2003 жылдың 9 шілдесі, №481 қабылданған // <https://adilet.zan.kz/kaz/docs/K030000481.> 25.01.2022.
20. Модельный Водный Кодекс для государств-участников Содружества независимых государств: утв. Межпарламентской Ассамблеи государств-участников СНГ от 16 ноября 2006 года, №27-10 // <http://www.intcode.ru/doc.php?docid=39530>. 12.05.2019.
21. Казанский П.Е. Договорные реки: очерки истории и теории международного речного права. – Казань: Типо-Литография Императорского Университета, 1895. – Т. 1. – 479 с.
22. Гуреев С.А., Тарасова К.Н.Международное речное право. – М.: Юрид. лит., 2004. – 236 с.
23. Некотенева М.В. Правовые проблемы использованиямеждународных водотоков: дис. … канд. юрид. наук: 12.00.10. – М., 2008. – 227 с.
24. Котова М.В. Предмет международного водного права и его место в системе международного публичного права // Российская юстиция. – 2016. – №8. – С. 18-22.
25. Мукашева А.А. Формирование и развитие международного водного права // Журнал Вестник КазНУ. – 2009. – №1(49) – С. 54-58.
26. Руководство по внедрению Конвенции по трансграничным водам // <https://unece.org/ru/environment-policy/publications/rukovodstvo-po.> 25.10.2018.
27. Yearbook of the International Law Commission / United Nations. – N.Y.; Geneve, 1997. – Vol. 2, Part 2. – 90 р.
28. Зиганшина Д.Р. К вопросу о терминологии в международном и национальном водном праве // <http://www.cawater-info.net/reta>. 25.10.2018.
29. McCaffrey St. The contribution of the UN Convention on the law of the non-navigational uses of international watercourses // Int. J. Global Environmental Issues. – 2001. – Vol. 1, №3/4. – P. 250-263.
30. Право трансграничных водоносных горизонтов: утв. резолюцией Генеральной Ассамблеи Организации Объединенных Наций 11 декабря 2008 года, А/RES/63/124 А/RES/63/124 <https://undocs.org/ru/A/RES/63/124>. 25.01.2022.
31. Villar P.C., Ribeiro W.C. The Agreement on the Guarani Aquifer: a new paradigm for transboundary groundwater management? // Water International. – 2011. – №36(5). – P. 646-660.
32. Записка Секретариата ГА ООН «Водные ресурсы, мир и безопасность: сотрудничество в области трансграничных вод» от 4 марта 2010 г. // <http://www.un.org/ru/documents/ods.asp?m=A/64/692>. 25.10.2018.
33. Salman M.A. Salman Good offices and mediation and international water disputes // In book: Resolution of international water disputes: the Permanent Court of Arbitration. – the Hague: Kluwer Law International, 2003. – P. 155-200.
34. Соглашение между Республикой Казахстан, Республикой Кыргызстан, Республикой Узбекистан, Республикой Таджикистан и Республикой Туркменистан «О сотрудничестве в сфере совместного управления использованием и охраной водных ресурсов межгосударственных источников» (Алма-Ата, 18 февраля 1992) // <https://online.zakon.kz.> 25.10.2018.
35. McCaffrey St. The UN Convention on the Law of the Non-Navigational Uses of International Watercourses: Prospects and Pitfalls // [https://www.unece.org/ fileadmin/DAM/env/water/cwc/legal/UNConvention.](https://www.unece.org/%20fileadmin/DAM/env/water/cwc/legal/UNConvention.) 25.10.2018.
36. МакКэффри С.К. Закон о международных водотоках. – Изд. 2-е. – Оксфорд: Издательство Оксфордского университета, 2007. – 497 с.
37. Dellapenna J.W. The customary international law of transboundary waters // Int. J. Global Environmental Issues. – 2001. – Vol. 1, №3/4. – P. 264-305.
38. Vinogradov S., Langford, V.P.E. Managing Transboundary Water Resources in the Aral Sea Basin: in search of solutions // Int J. Global Environmental Issues. – 2001. – Vol. 1, № /4. – P. 345-362.
39. Большой юридический словарь / под ред. А.Я. Сухарева, В.Е. Крутских и др. – М.: Инфра, 2001. – 704 с.
40. Caponera D.A. National and International Water Law and Administration: Selected Writings // In book: International and National Water Law and Policy Series. – London: Kluwer Law International, 2003. – 446 p.
41. McCaffrey St. Stephen Seventh report on the law of the non-navigational uses of international watercourses // Yearbook of the International Law Commission. – 1991. – Vol. 2(1). – P. 37-45.
42. Traite de paix entre le Roi et les Puissances allies. – Paris, 1814 – 30 мая // <http://mjp.univ-perp.fr/traites/1814paris.htm>. 25.10.2018.
43. Acte du congrès de Vienne du 9 juin 1815, avec ses annexes // [http://gallica.bnf.fr/ark:/12148/bpt6k91227n/f1.image](http://gallica.bnf.fr/ark%3A/12148/bpt6k91227n/f1.image). 25.10.2018.
44. Engelhardt, Ed. Du regime conventionnel des fleuves internationaux; etudes et projet de reglement general, precedes d'une introduction historique // <https://archive.org/details/durgimeconventi00engegoog>. 25.10.2018.
45. Курс международного права: в 7 т. / под ред. Р.А. Мюллерсона, Г.И. Тункина. – М., 1993. – Т. 3. – 360 с.
46. Verbatim records and texts relating to the convention on the regime of navigable waterways of international concern and to the declaration recognising the right to a flag of states having no sea-coast / League of Nations. – Geneva, 1921. – Vol. 36. – 460 р.
47. Конвенция о режиме судоходства на Дунае (Белград, 1948 – 18 августа) // <http://www.danubecommission.org/index.php/ru_RU/.> 25.10.2018.
48. Хименес де Аречага Э. Современное международное право. – М.: Прогресс, 1983. – 480 с.
49. Международное право / под. ред. Ю.М. Колосова, Э.С. Кривчиковой. – М., 2003. – 120 с.
50. Лукашук И.И. Международное право. Общая часть. – М., 2001. – 365 с.
51. Баскин Ю.Я. Международно-правовые вопросы использования рек – (судоходство, производство электроэнергии, ирригация) // Советский ежегодник международного права 1961 (прил.). – М., 1962. – С. 252-264.
52. Архилюк В.Н. Основные черты правового режима пограничных рек // Актуальные вопросы теории современного международного права: сб. науч. тр. – М., 1985. – С. 19-31.
53. Игнатенко Г.В. Тиунов О.И. Международное право: учеб. – М.: Норма, 2005. – 227 с.
54. Логунов В.Д. Современный международно-правовой режим Дуная. – М.: Институт международных отношений, 1958. – 152 с.
55. Клименко Б.М. Международные реки: правовые вопросы использования международных рек в промышленности и сельском хозяйстве. – М., 1969. – 189 с.
56. Кузнецов В.И. Международное право: учеб. – М.: Юристь, 2001. – 273 с.
57. Cасиев К.Х. Актуальные международно-правовые вопросы экологической защиты трансграничных водотоков в интересах здоровья человека: дис. … канд. юрид. наук: 12.00.10. – М., 2008. – 196 с.
58. Тарасова И.Н. Принцип свободы судоходства по Европейским водным путям международного значения: автореф. … канд. юрид. наук: 12.00.10. – М., 1982. – 27 с.
59. Клименко Б.М. Международные реки. – М.: Международные отношения. – 1969. – 191 с.
60. Справка по основным рекам с КНР за 2015 год – Е:/ДТР 15-16-17-18 / Министерство сельского хозяйства. – Астана, 2020 (ДВП).
61. Искандархонова Б.А*.* Правовое регулирование использования трансграничных рек в Центральной Азии // Московский журнал международного права, 2007. – №3(67). – 140-153.
62. Черниченко С.В. Нормы и принципы международного права. – М., 1998. – 27 с.
63. Малеев Ю.Н*.* Неизвестные, но общепризнанные // Международное право - International Law. – 2005. – №1(21). – С. 5-20.
64. Колосов Ю.М. Международное право: учеб. – М.: Международные отношения, 2000. – 624 с.
65. Бекяшев K.A. Международное публичное право: учеб. – М.: Проспект, 2010. – 1008 с.
66. Копылов М.Н. Введение в международное экологическое право. – M.: Изд-во РУДН, 2007. – 267 с.
67. Соглашение Республики Казахстан с Китайской Народной Республикой «О сотрудничестве в сфере использования и охраны трансграничных рек» от 12 сентября 2001 года // <http://www.cawater-info.net/library/rus/protokols_kaz-china.pdf>. 11.04.2019.
68. Соглашение Республики Казахстан с Российской Федерацией «О совместном использовании и охране трансграничных водных объектов» от 7 сентября 2010 года // <http://www.cawater-info.net/library/int_water.> 11.04.2019.
69. Tlepina S.V., Zhunusbekova A. Systematization of the principles of international law in the field of transboundary water resources // Актуальные проблемы современного Международного права: матер. 17-го междунар. конгресса «Блищенковские чтения». – М.: РУДН, 2019. – С. 176-183.
70. Конвенция о трансграничном воздействии промышленных аварий 1992 года // <https://unece.org/DAM/env/documents.> 11.04.2019.
71. International law association, Berlin conference on Water resources law (2004) // [www.international-waterlaw.org/documents/intldocs](http://www.international-waterlaw.org/documents/intldocs). 11.04.2019.
72. Хельсинкские правила об использовании вод международных рек 1966 г. // <http://www.cawater-info.net/library/rus/water/rules.pdf> 11.04.2019.
73. Framework Agreement on the Save River Basin (3.12.2002) // <http://www.savacommission.org/dms/docs/dokumenti/documents.> 11.04.2019.
74. Protocol for Sustainable Development of Lake Victoria Basin (29.11.2003) // <https://www.internationalwaterlaw.org/documents/regionaldocs.> 11.04.2019.
75. Revised Protocol on Shared Watercourses in the SADC from 07 August 2000 // <https://www.sadc.int/files/3413/6698/6218/Revised.> 11.04.2019.
76. Резолюция Ассоциации международного права. Хельсинские правила использования вод международных рек // [https://www.un.org/ga/search /view\_doc.asp.](https://www.un.org/ga/search%20/view_doc.asp.)і 11.04.2019.
77. Виноградов С.В. Международное право и охрана атмосферы. – М., 1987. – 160 с.
78. Косарева М.А. Трансграничные природные ресурсы в международном праве: понятие, статус, режим: дис. ... канд. юрид. наук: 12.00.10. – М., 2008. –138 с.
79. UN International Law Commission Report А/СN. 4/348.1981 // <https://legal.un.org/ilc/publications/yearbooks/english/ilc_1981_v2_p2.> 11.04.2020.
80. Саваськов П.В. Право несудоходных видов использования международных водотоков // Московский журнал междунар. права. – 2002. – №4. – С. 279-284.
81. Корбут Л.В., Баскин Ю.Я. Международно-правовой режим рек: история и современность. – М.: Наука, 1987. – 230 с.
82. Ответственность государств за международно-противоправные деяния: приложение к резолюции Генеральной Ассамблеи от 12 декабря 2001 года, №56/83 // <https://base.garant.ru/>. 11.04.2020.
83. Колосов Ю.М., Кривчикова Э.С. Действующее международное право. Устав Организации Объединенных Наций. – М.: Юрайт, 2007. – Т. 1. – 16 с.
84. McCaffrey S. The law of international watercourses: Non-navigational uses. – Oxford: Oxford University Press, 2001. – 552 p.
85. Mechlem K. Moving Ahead in Protecting Freshwater Resources: The International Law Commission’s Draft Articles on Transboundary Aquifers // Leiden Journal of International Law. – 2009. – Vol. 22. – P. 812-815.
86. McIntyre O. The Role of Customary Rules and Principles of International Environmental Law in Protection of Shared International Freshwater Resources // Natural Resources Journal. – 2006. – №46/1. – P. 171-180.
87. Mohamed S.A. Equitable and Reasonable Utilization of International Rivers in the UN Convention with a Particular Reference to the River Nile // African Perspectives. – 2013. – Vol. 11, Issue 39. – Р. 23-28.
88. Erdem M. The Tigris-Euphrates rivers controversy and the role of International Law // <https://dergipark.org.tr/tr/download/article-file>. 11.04.2019.
89. Utton A.E. Which Rule Should Prevail in International Water Disputes: That of Reasonableness or That of No Harm? // Natural Resources Journal. – 1996. – Vol. 36. – Р. 640-645.
90. Теймуров Э.С. Международно-правовое регулирование рационального использования пресной воды: дис. ... канд. юрид. наук: 12.00.10. – М., 2015. – 208 с.
91. Development of International Water Law and the UN Watercourse Convention // // https://papers.ssrn.com/sol3/papers.cfm?abstract\_id. 11.04.2019.
92. Bourne C. B. International Water Law: Selected writing of professor Charles B. Bourne. – London: Kluwe Law International, 1997. – 305 p.
93. Хабдулхабар Ж., Новикова А. Наводнение в Мактааральском районе. Виноват ли Узбекистан в затоплении казахстанских сел // <https://informburo.kz/stati/navodnenie-v-maktaaralskom-rayone-vinovat.> 11.04.2019.
94. Мирзиеев о наводнении на юге РК: Мы готовы помочь нашим казахстанским братьям. NEWTIMES // <https://newtimes.kz/mir/109772-mirzieev-o-navodnenii-na-iuge-rk-my-gotovy-pomoch-nashim-kazakhstanskim>. 11.04.2019.
95. Конвенция ООН по международному морскому праву 1982 г. // [http://www.un.org/depts/los/convention\_agreements/texts/unclos.](%20http%3A//www.un.org/depts/los/convention_agreements/texts/unclos.) 11.04.2019.
96. Международное право: учеб. / под ред. Л.Н. Шестакова и др. – М.: Юридическая литература, 1999. – 117 с.
97. Каламкарян Р.А., Мигачев Ю. И. Международное право. – М.: Эксмо, 2004. – 688 с.
98. Utilisation des eaux internationales non maritimes (en dehors de la navigation), Institut de droit international (Salzbourg, 11 septembre 1961) // <https://www.idi-iil.org/fr/sessions/salzburg-1961/?post_type>. 11.04.2019.
99. Кузьменко Э.Ю. Кодификация и прогрессивное развитие международного экологического права: автореф. … канд. юрид. наук: 12.00.10. – М., 2006. – 192 с.
100. Вылегжанин А.Н. Морские природные ресурсы: международно-правовой режим. – М., 2001. – 298 с.
101. Вылегжанина Е.Е. От решения проблем к их предупреждению: тенденции развития европейского экологического права // Экологическое право. – 2001. С. 106
102. Декларация Рио-де-Женейро по окружающей среде и развитию // Действующее международное право: сб. – М.: Московский независимый институт международного права, 1997. – Т. 3. – С. 687-692.
103. Аманжолов Ж.М. Международно-правовое обеспечение националь­ной безопасности Республики Казахстан: дис. ... канд. юрид. наук: 12.00.10. – Алма-Аты: Казахский гос.нац. ун-т им. Аль-Фараби, 2001. – 279 с.
104. Resolution 3/2002 Sustainable Development New Delhy Declaration of Principles of International Law relating to Sustainable Development // <https://books.google.kz/books.> 11.04.2019.
105. Статут Международного суда ООН // [https://www.un.org/ru/ icj/statut.shtml.](%20https%3A//www.un.org/ru/%20icj/statut.shtml.) 17.07.2019.
106. Revised convention for Rhine navigation of 17 October 1868 // <http://www.ccr-zkr.org/Files/convrev_e.pdf>. 17.07.2019.
107. Парижский трактат, Париж, 18/30 марта 1986 г. // <http://www.hist.msu.ru/ER/Etext/FOREIGN/paris.htm>. 17.07.2019.
108. Берлинский трактат, Берлин, 1/13 июля 1978 г. // <http://www.hist.msu.ru/ER/Etext/FOREIGN/berlin.htm>. 17.07.2019.
109. Treaty for Amazonian Cooperation // [https://www.oas.org/dsd/Events /english/ PastEvents/Salvador\_Bahia/Documents/Amazonannexes.pdf](https://www.oas.org/dsd/Events%20/english/%20PastEvents/Salvador_Bahia/Documents/Amazonannexes.pdf). 17.07.2019.
110. Вылегжанин А. Становление глобального правового пространства в ХХI веке // Международные процессы. – 2010. – Т. 8, №2(23). – С. 15-29.
111. Черниченко С.В. Контуры международного права. Общие вопросы: монография. – М.: Научная книга, 2014. – 592 с.
112. Национальное и международное водное право: современные тенденции развития: юрид. сб. / Научно-информационный центр МКВК. – Ташкент, 2013. – №31. – 136 с.
113. Case Concerning Gabcikovo-Nagimaros Project (Hungary v. Slovakia) // <https://iilj.org/wp-content/uploads/2016/08/Case-Concerning-the>. 17.07.2019.
114. Международное право: практикум / под ред. А.Ы. Вылегжанина, А.Я. Капустина, М.Н. Копылова. – М.: Юрис Пруденс, 2011. – 414 с.
115. Permanent court of international justice. Case relating to the Territorial Jurisdiction of the International Commission of the River Oder. 1929 // <http://www.worldcourts.com/pcij/eng/decisions/1929.09.10_river_oder.> 17.07.2019.
116. Конвенция об оценке воздействия на окружающую среду в трансграничном контексте // <https://www.un.org/ru/documents.> 17.07.2019.
117. Конвенция о доступе к информации, участии общественности в процессе принятия решений и доступе к правосудию по вопросам, касающимся окружающей среды (Орхус, 25 июня 1998 г.) // <http://www.un.org/ru/documents/decl_conv/conventions/orhus.shtml>. 17.07.2019.
118. Решение III/1 Совещания Сторон Конвенции по охране и использованию трансграничных водотоков и международных озер о принятии поправки к статьям 25 и 26 Конвенции, ECE/MP.WAT/14 // <https://unece.org/DAM/env/documents/2004/wat/ece.mp.wat.14.e.pdf>. 11.04.2019.
119. Member States and Member States Representatives // <https://unece.org/member-states-and-member-states-representatives>. 17.07.2019.
120. Закон Республики Казахстан. О ратификации поправки к статьям 25 и 26 Конвенции по охране и использованию трансграничных водотоков и международных озер: принят 28 января 2015 года, №282-V ЗРП // <https://adilet.zan.kz/rus/docs/Z1500000282>. 11.04.2019.
121. Закон Республики Казахстан о присоединении к Конвенции об охране и использовании трансграничных водотоков и международных озер: принят 23 октября 2000 года, №94-II // <https://adilet.zan.kz/rus/docs.> 17.07.2019.
122. Совещание Сторон Конвенции по охране и использованию трансграничных водотоков и международных озер // [http://www.unece.org/ fileadmin/DAM/env/water/mop\_6\_Rome/Official.](http://www.unece.org/%20fileadmin/DAM/env/water/mop_6_Rome/Official.) 17.07.2019.
123. Протокол по проблемам воды и здоровья к Конвенции по охране и использованию трансграничных водотоков и международных озер 1992 г. // <http://www.un.org/ru/documents/decl_conv/conventions/pdf/27-5a-ru.> 17.07.2019.
124. Закон Республики Казахстан. О присоединении Республики Казахстан к Конвенции о трансграничном воздействии промышленных аварий: принят 23 октября 2000 года, №91-II // <https://online.zakon.kz.> 17.07.2019.
125. Протокол о гражданской ответственности и компенсации за ущерб, причиненный трансграничным воздействием промышленных аварий на трансграничные воды (2003) // <http://www.cawater-info.net/bk/water>. 17.07.2019.
126. Закон Республики Казахстан. О присоединении к Конвенции об оценке воздействия на окружающую среду в трансграничном контексте: принят 21 октября 2000 года, №86-II ЗРК // <https://adilet.zan.kz/rus/docs.> 17.07.2019.
127. Протокол по стратегической экологической оценке (Киев, 2003) // <https://unece.org/DAM/env/greeneconomy/Lea/EaP/SEA__rus_.pdf>. 07.07.2019.
128. Закон Республики Казахстан. О ратификации Конвенции о доступе к информации, участии общественности в процессе принятия решений и доступе к правосудию по вопросам, касающимся окружающей среды: принят 23 октября 2000 года, №92-II // <http://ecogosfond.kz/orhusskaja.> 17.07.2019.
129. Протокол о регистрах выбросов и переноса загрязнителей // [http: //www.un.org/ru/documents/decl\_conv/conventions/pdf/27\_13ar.pdf.](http://www.un.org/ru/documents/decl_conv/conventions/pdf/27_13ar.pdf) 17.07.2019.
130. Закон Ресапублики Казахстан. О ратификации Протокола о регистрах выбросов и переноса загрязнителей к Конвенции о доступе к информации, участию общественности в процессе принятия решений и доступе к правосудию по вопросам, касающимся окружающей среды: принят 12 декабря 2019 года, №279-VI ЗРК // <https://adilet.zan.kz/rus/docs/Z1900000279>. 17.07.2019.
131. Convention on Cooperation for the Protection and Sustainable use of the Danube River (Sofia, 29 June 1994) // <http://www.icpdr.org/main/icpdr/danube-river-protection-convention>ю. 17.07.2019.
132. Конвенция по защите Рейна (Берн, 12 апреля 1999 г.) // <https://adilet.zan.kz/rus/docs/Z1900000279>. 17.07.2019.
133. Краснова И.О. Развитие права несудоходных видов использования международных водотоков // Журнал Актуальные проблемы российского права. – 2015. – №4(53). – С. 133-138.
134. Joseph W. Dellapenna. Rapporteur. International Law Association Water Resources Committee. «International Law Association’s Berlin Rules on Water Resources» // <https://unece.org/fileadmin/DAM/env/water/meetings.> 17.07.2019.
135. Абашидзе А.Х., Солнцев А.М. Подземные воды – новый объект международно-правового регулирования // Международное право – International Law. – 2009. – №1. – C. 180-201.
136. Рязанова М.А. Вступление в силу Конвенции ООН о праве несудоходных видов использования международных водотоков 1997 г. как новый этап кодификации международного прававодных ресурсов // Международное публичное и частное право. – 2015. – №3(84). – C. 17-20.
137. Леонидова Н.В. Межгосударственные проблемы взаимоотношений между ирригацией и гидроэнергетикой в Центральной Азии и кризис Аральского моря // Международный фонд спасения Арала: путь к региональному сотрудничеству: сб. ст., посв. проблемам бассейна Аральского моря). – Душанбе. – 2003. – C. 144-146.
138. Аманжолов Ж.М. Многосторонние международные договоры в обеспечении водной безопасности в Центральной Азии // Московский журнал международного права. – 2007. – №4. – C. 226-243.
139. Эюбов Э.Я. От Хельсинкских правил до Конвенции ООН о праве несудоходного использования международных водотоков 1997 г. // Московский журнал междунар. права. – 2009. – №2. – C. 186-195.
140. Годовой отчет по Дунаю (2010) // <http://www.icpdr.org/icpdr-pages/annual_reports.htm>. 17.07.2019.
141. Agreement on the cooperation for the sustainable development of the Mekong river basin, 5 April 1995 // [https://www.mrcmekong.org/assets/ Publications/policies/agreement-Apr95.pdf](https://www.mrcmekong.org/assets/%20Publications/policies/agreement-Apr95.pdf). 17.07.2019.
142. План Комиссии по развитию бассейна реки Меконг, Фаза 2, Оценка сценариев развития бассейна // <http://www.mrcmekong.org/assets/Other-Documents/BDP/Assessment-of-Basin-wide-dev-Scenarios-MainReport.> 17.07.2019.
143. Жунусбекова А.А. Международно-правовое сотрудничество в бассейне реки Меконг // Наука и образование: сб. матер. 13-й междунар. науч.-практ. конф. студентов и молодых уч. – Астана, 2018. – С. 5715-5719.
144. Стеклов Ю.Н. Международное сотрудничество в бассейне реки Меконг // <https://www.riob.org/IMG/pdf/Mekong_Transb_Coop_26_05.> 17.07.2019.
145. Гаучер М. Региональный совет по водным ресурсам Великих озер и реки Святого Лаврентия // <https://www.riob.org/sites.> 17.07.2019.
146. Соглашение о сотрудничестве в области охраны и устойчивого использования водных ресурсов испано-португальских гидрографических бассейнов (Албуфейра, 1998) // <http://www.cawater-info.net/bk.> 17.07.2019.
147. Berga L. Benefits and concerns about dams in Spain // <http://www.talsperrenkomitee.de/symposium_benefits_and_concerns.> 17.07.2019.
148. Garrido A., Barreira A., Luque E., Dinar S.Hispanic-portuguese river basins // In book: Management in horizon of climate and environmental risks. – Madrid. 2010. – P. 54-55.
149. Договор между Правительством Республики Молдова и Кабинетом Министров Украины о сотрудничестве в области охраны и устойчивого развития бассейна реки Днестр, 29 ноября 2012 года // <https://www.unece.org/fileadmin/DAM/env/water/centralasia/Dniester.> 17.07.2019.
150. Соглашение между Правительствами Республики Казахстан и Китайской Народной Республики об управлении и эксплуатации совместного объединенного гидроузла «Достык» на реке Хоргос от 7 сентября 2013 года. Казахстанско-Китайское трансграничное водное сотрудничество // <http://www.cawater-info.net/library/rus/legal_36.pdf>. 17.07.2019.
151. Соглашение между Правительством Кыргызской Республики и Правительством Республики Казахстан об использовании водохозяйственных сооружений межгосударственного пользования на реках Чу и Талас от 21 января 2000 года // <http://base.spinform.ru/show_doc.fwx?rgn=4965>. 17.07 2019.
152. OSCE promotes best practices on trans-boundary water management // <https://www.osce.org/astana/78071>. 17.07.2019.
153. Руководство по интегрированному управлению водными ресурсами в трансграничных бассейнах рек, озер и водоносных горизонтов // <https://www.inbo-news.org/IMG/pdf/inbo_handbook2_rus.pdf>. 17.07.2019.
154. By Emomali Rahmon Water for Sustainable Development // <https://wateractiondecade.org/wp-content/uploads/2018/01/First.> 15.03.2019.
155. Северский И.В., Кокарев А.Л., Пиманкина Н.В. Снежно-ледовые ресурсы Казахстана // В кн.: Водные ресурсы Казахстана: оценка, прогноз, управление. – Алматы, 2012. – Т. 6. – 246 с.
156. Нысанбаев Е.Н., Медеу А.Р., Турсунова А.А. Водные ресурсы Центральной Азии: вызовы и угрозы, проблемы использования // Матер. междунар. науч.-практ. конф., посв. подведению итогов объявленного ООН десятилетия «Вода для жизни». – Алматы: ТОО «Институт географии», 2016. – С. 4-8.
157. Mosello B. Water in Central Asia: A Prospect of Conflict or Cooperation? // Journal of Public and International Affairs. – 2008. – №19. – P. 151-174.
158. Страны Центральной Азии попросят ООН и мировое сообщество помочь спасти Арал // Время. – 2018, август – 24.
159. Экологические проблемы Аральского моря // <http://ecologysite.ru/public/item/65>. 15.03.2019.
160. Клапцов В.М. Водноэнергетические проблемы в Центральной Азии: причины, трудности и подходы к разрешению // Проблемы национальной стратегии. – 2012. – №6(15). – С. 165-182.
161. Меирманова М. Спасительная нефть. Новое поколение // http//www.np.kz/24132-spasitelnaya-neft.html. 15.03.2019.
162. Участие в заседании глав государств-учредителей Международного фонда спасения Арала // <http://www.akorda.kz/ru/events/international.> 15.03.2019.
163. Черней Н. Проект века: началась реализация второй фазы // <https://old.liter.kz/ru/articles/show/46116-proekt_veka_nachalas.> 15.03.2019.
164. Доброта Л. Коксарай меняет статус // Казахстанская правда. – 2017, июля – 26.
165. Жильцов С.С., Зонн И.С. Борьба за воду // Индекс безопасности. – 2008. – №3. – С. 49-62.
166. Донбаева Г.Ч. Проблемы водных ресурсов Центральной Азии // Вестник РУДН. – 2016. – №2. – C. 62-67.
167. Вода для людей, вода для жизни: докл. о состоянии водных ресурсов мира // <http://unesdoc.unesco.org/images.> 15.03.2019.
168. Бекниязов М.К. Развитие межгосударственного сотрудничества в странах Центральной Азии под эгидой Международного фонда спасения Арала // <http://isca.kz/ru/analytics-ru/18447>. 15.03.2019.
169. Zhunusbekovna A. et al. International Legal Aspects of Regulating the Use of Transboundary Rivers in Central Asia, // Journal of Advanced Research in Law and Economics. – 2018. – Vol. 9, №5. – Р. 1856-1862.
170. Мухитдинов Н.Б. Тукеев А.Ж. Право собственности на воды Республики Казахстан в период перехода к рынку. – Алматы: Жеті Жарғы, 1995. – 37 с.
171. Абдиров Ш. Воды для Арала // Казахстанская правда. – 1990, ноябрь – 20.
172. Гафарова З.М. Эффективность комплексного использования водно-энергетических ресурсов в Центрально-Азиатском регионе: дис. ... канд. эконом. наук: 08.00.14. – Душанбе, 2018. – 144 с.
173. Еренов А.Е., Мухитдинов Н.Б., Ильященко Л.В. Правовое обеспечение рационального природоползования. – М.: Наука, 1985. – 82 с.
174. Сулейменова С.Ж., Рахимбеков Б. Правовое регулирование охраны и использования трансграничных водных объектов Казахстана и Центральной Азии // <https://articlekz.com/article/7016>. 15.03.2019.
175. Сарсембаев М.А. Режим Казахстанско-кыргызских трансграничных рек и юридический анализ урегулирования статуса международных рек // Право и государство. – 2013. – №4(61). – С. 56-61.
176. Мамбетов Б.Э. Улучшение регионального сотрудничества по управлению водными ресурсами в бассейне Аральского моря: потребности и альтернативы // МФСА: путь к региональному сотрудничеству: сб. ст., посв. проблемам бассейна Аральского моря. – Душанбе, 2003. – С. 33-39.
177. Виноградов С.В. Состояние и пути совершенствования международно-правовой базы трансграничного сотрудничества по охране и устойчивому использованию водных ресурсов бассейна реки Днестр // <https://shikardos.ru/text/proekt-transgranichnoe-sotrudnichestvo-i>. 12.05.2019.
178. Казанник А.И. Региональные проблемы правовой охраны природы в СССР: дис. ... док. юрид. наук: 12.00.06. – М., 1991. – 417 с.
179. Рысбеков Ю. Трансграничное сотрудничество на международных реках: проблемы, опыт, уроки, прогнозы экспертов. – Ташкент: НИЦ МКВК, 2009. – 202 с.
180. Сидорова Л. Государства Центральной Азии: проблемы совместного использования трансграничных водных ресурсов // Центральная Азия и Кавказ. – 2008. – №1(55). – С. 92-104.
181. Винокуров Ю.И., Чибилёв А.А., Красноярова Б.А. и др. Региональные экологические проблемы в трансграничных бассейнах рек Урал и Иртыш // Известия РАН. – 2010. – №3. – С. 95-104.
182. [Клеменкова](https://news.rambler.ru/person/klemenkova-katerina/) К. Из Казахстана ушел инвестор: с AES Corporation // <https://news.rambler.ru/other/38297646-iz-kazahstana-ushel-investor-s.> 12.05.2019.
183. Трансграничное загрязнение реки Иртыш: состояние, проблемы и перспективы // <https://stud.baribar.kz/22982/transgranichnoe.> 12.05.2019.
184. Мамышев Ж. Условия для экспорта бензина по Иртышу в Китай планируют создать до 2025 года // <https://kursiv.kz/news/otraslevye-temy/2019-10/usloviya-dlya-eksporta-benzina-po-irtyshu-v-kitay-planiruyut-sozdat>. 16.08.2020.
185. Қазақстан Республикасы Үкіметінің Қаулысы. Инфрақұрылымды дамытудың 2020-2025 жылдарға арналған "Нұрлы жол" мемлекеттік бағдарламасын бекіту туралы: 2019 жылдың 31 желтоқсаны, №1055 бекітілген <https://adilet.zan.kz/kaz/docs/P1900001055>. 16.08.2020.
186. Горбунов С. Речной потенциал области. **Просматривается конкретная перспектива сделать Иртыш водной транспортной магистралью Китая, Казахстана и России //** <https://dknews.kz/citaite-v-nomere/recnoi.> 12.05.2019.
187. Костарев С.В. Как помочь Иртышу вновь стать полноводным // <https://kostarev.ucoz.ru/Papers/2008-1.pdf>. 12.05.2019.
188. Институциональные аспекты устойчивого водопользования в трансграничном бассейне реки Иртыш // [http://orenpriroda.ru/steppene/our \_materials/российско-казахстанский-трансграничный-регион.](http://orenpriroda.ru/steppene/our%20_materials/%D1%80%D0%BE%D1%81%D1%81%D0%B8%D0%B9%D1%81%D0%BA%D0%BE-%D0%BA%D0%B0%D0%B7%D0%B0%D1%85%D1%81%D1%82%D0%B0%D0%BD%D1%81%D0%BA%D0%B8%D0%B9-%D1%82%D1%80%D0%B0%D0%BD%D1%81%D0%B3%D1%80%D0%B0%D0%BD%D0%B8%D1%87%D0%BD%D1%8B%D0%B9-%D1%80%D0%B5%D0%B3%D0%B8%D0%BE%D0%BD.) 12.05.2019.
189. Борисова Е.А. Трансграничные реки в политике Китая // <http://naukarus.com/transgranichnye-reki-v-politike-kitaya>. 12.05.2019.
190. Копишев Э.Е., Ұқсықбай Л.К. Проблематика трансграничной реки Иртыш, АО «Казахский агротехнический университет им. С. Сейфуллина» // Органическое сельское хозяйство в Республике Казахстан: настоящее и будущее: сб. матер. междунар. науч.-практ. конф. – Астана. – 2016. – С. 159-162.
191. Мамырайымов Т. Использование трансграничных рек Казахстана и Китая. Абай-Акпарат // <https://abai.kz/post/12477>. 12.05.2019.
192. Шишанова О. Казахстан и Китай 20 лет пытаются поделить честно реки Иртыш и Или // <https://mk-kz.kz/politics/2018/05/15/kazakhstan-i-kitay-20-let-pytayutsya-podelit-chestno-reki-irtysh-i-ili.html>. 12.05.2019.
193. Рысбеков Ю.Х., Рысбеков А.Ю. Управление водными ресурсами в Китае // <http://www.cawater-info.net/library/rus/inf/41.pdf>. 12.05.2019.
194. Проблема деления вод Иртыша может перерасти в экологическую катастрофу // <https://kursiv.kz/news/obschestvo/2019-04/problema.> 12.05.2019.
195. Могилюк С. Качество воды в Иртыше под угрозой–эколог. // <https://www.total.kz/ru/news/obshchestvo_sobitiya.> 12.05.2019.
196. Қазақстан Республикасы Президентінің Жарлығы. Қазақстан Республикасының «жасыл экономикаға» көшуі жөніндегі тұжырымдама туралы: 2013 жылдың 30 мамыры, №577 бекітілген // <https://online.zakon.kz>. 12.05.2019.
197. Үкімет ҚР Су ресурстарын басқару жөніндегі 2020-2030 жылдарға арналған мемлекеттік бағдарламасының тұжырымдамасын бекітті. 28.01.2020 // <https://primeminister.kz/kz/news/pravitel-stvo-utverdilo-koncepciu.> 15.02.2020.
198. Қазақстан Республикасы Үкіметінің Қаулысы. Қазақстан Республикасы экономикасының су секторын дамытудың және су шаруашылығы саясатының 2010 жылға дейiнгі тұжырымдамасын мақұлдау туралы: 2002 жылдың 21 қаңтары, №71 бекітілген // [https://adilet.zan.kz/kaz/docs /P020000071.](https://adilet.zan.kz/kaz/docs%20/P020000071.) 12.05.2019.
199. Қазақстан Республикасы Үкіметінің Қаулысы. 2002-2010 жылдарға арналған "Ауыз су" салалық бағдарламасы туралы: 2002 жылдың 23 қаңтары, №93 бекітілген // <https://adilet.zan.kz/kaz/archive/docs/P020000093.> 12.05.2019.
200. Қазақстан Республикасының Экология Кодексі: 2021 жылдың 2 қаңтары, №400-VI қабылданған // https://online.zakon.kz/document. 15.01.2021.
201. Абишев И.A., Meдеу A.Р., Maльковский И.M. и др. Водные ресурсы Казахстана и их использование // Водные ресурсы Центральной Азии и их использование: матер. междунар. науч.-практ. конф., посв. подведению итогов объявленного ООН десятилетия «Вода для жизни». – Aлмата, 2016. – С. 9-19.
202. Мальковский И. Вода должна становиться очень выгодным товаром // <https://kaztag.kz/ru/content/igor-malkovskiy-voda-dolzhna-stanovitsya.> 12.05.2019.
203. Медеу А.Р., Мальковский И.М., Толеубаева Л.С. Водные ресурсы Казахстана: оценка, прогноз, управление (концепция). – Алматы, 2012. – Т. 1 – 94 с.
204. Территориальное перераспределение водных ресурсов Казахстана: возможность и целесообразность / под ред. И.М. Мальковского. – Алматы, 2012. – 414 с.
205. Казахские ученые хотят «забрать» алтайскую воду через канал между Катунью и Иртышом. 11.06.2018 // <https://www.bankfax.ru/news.> 12.05.2019.
206. Фактор воды: эгоизм Китая грозит Казахстану экологической катастрофой // <http://www.ecoindustry.ru/news/view/10708.html>. 12.05.2019.
207. Астана-Ташкент: лед тронулся // <https://news.rambler.ru/cis/36414119-astana-tashkent-led-tronulsya.> 12.05.2019.
208. Полный текст Совместного заявления Китайской Народной Республики и Республики Казахстана // <http://russian.news.cn/2017-06/08/c_136350568.htm>. 12.05.2019.
209. Казахстан и Китай продвинулись в вопросе использования трансграничных рек Telegram-канал «zakon.kz» 12 июня 2018 // <https://www.zakon.kz/4922889-kazahstan-i-kitay-prodvinulis-v-voprose.> 12.05.2019.
210. Нукусская декларация государств Центральной Азии и международных организаций по проблемам устойчивого развития бассейна Аральского моря (Нукус, 1995 – 5 сентября) // <http://www.cawater-info.net/library/rus/nukus.pdf>. 15.03.2019.
211. Соглашение между Республикой Казахстан, Кыргызской Республикой, Республикой Таджикистан, Туркменистаном и Республикой Узбекистан «О совместных действиях по решению проблемы Аральского моря и Приаралья, экологическому оздоровлению и обеспечению социально-экономического развития» (Кзыл-Орда, 1993 – 26 марта) // <http://www.cawater-info.net/library/rus/ifas/report_ifas_2009-2012.pdf>. 15.03.2019.
212. Салимгерей А. Правовые проблемы управления трансграничными водными ресурсами в регионе Центральной Азии // Известия НАН РК. – 2006. – №3. – С. 63-66.
213. Соглашение между Правительством Республики Казахстан, Правительством Кыргызской Республики и Правительством Республики Узбекистан об использовании водно-энергетических ресурсов бассейна реки Сырдарья (Бишкек, 1998 – 17 марта) // <http://www.cawater-info.> 15.03.2019.
214. Соглашение между Правительством Республики Казахстан, Правительством Кыргызской Республики и Правительством Республики Узбекистан о совместном и комплексном использовании водно-энергетических ресурсов Нарын-Сырдарьинского каскада водохранилищ в 1999 году // <http://www.cawater-info.net/syrdarya-knowledge-base/agreements.htm>. 15.03.2019.
215. Жильцов С.С. Политика стран Центральной Азии в области использования водных ресурсов трансграничных рек // Центральная Азия и Кавказ. – 2015. – Т. 18, вып. 1. – С. 90-100.
216. Совершенствование организационной структуры и договорно-правовой базы МФСА: анализ и предложения: дискус. документ // <https://unece.org/DAM/env/water/cadialogue/docs/rus/Draft_Paper.> 14.02.2020.
217. Мукашева А.А. Международно-правовое регулирование трансграничных водных ресурсов // Вестник Инстритута законодательства и правовой информации Республики Казахстан. – 2012. – №1(25). – С. 109-111.
218. Соглашение между Правительством Республики Казахстан и Правительством Кыргызской Республики “О сотрудничестве в области охраны окружающей среды” (Алматы, 1997 – 8 апреля) // <http://mail.icwc-aral.littel.uz/library/rus/legal_23.pdf>. 15.03.2019.
219. Соглашение между Правительством Республики Казахстан и Правительством Республики Узбекистан «О сотрудничестве в области охраны окружающей среды и рационального природопользования» (Алматы, 1997 – 2 июня) // <https://www.lex.uz/ru/docs/2507313>. 15.03.2019.
220. Соглашение между Правительством Республики Казахстан и Правительством Кыргызской Республики «Об использовании водно-энергетических ресурсов Нарын-Сырдарьинского каскада водохранилищ в 2000 году» // [http://www.cawater-info.net/syrdarya-knowledge-base/pdf/kz. 15.03.2019](http://www.cawater-info.net/syrdarya-knowledge-base/pdf/kz.%20%2015.03.2019).
221. Постановление Правительства Республики Казахстан. О заключении Соглашения между Правительством Республики Казахстан, Правительством Кыргызской Республики и Правительством Республики Узбекистан об использовании водно-энергетических ресурсов Нарын-Сырдарьинского каскада водохранилищ в 2002 году и 1 квартале 2003 года: утв. 23 апреля 2002 года, №467 // <https://adilet.zan.kz/rus/docs>. 15.03.2019.
222. Казахстан представил проект соглашения с Узбекистаном об управлении трансграничными водами. 25.05.2020 г. // [https://zonakz.net/2020/05/ 25/kazaxstan-predstavil-proekt-soglasheniya.](https://zonakz.net/2020/05/%2025/kazaxstan-predstavil-proekt-soglasheniya.) 17.08.2020.
223. Бишкекское заявление Глав государств от 6 мая 1996 года // <http://www.cawater-info.net/reta/documents/pdf/analysis_kyr.pdf>. 15.03.2019.
224. Алматинская декларация (Алматы, 1997 – 28 февраля) // <http://www.cawater-info.net/library/rus/almaty.pdf>. 15.03.2019.
225. Ашгабадская декларация (Ашгабад, 1999 – 9 апреля) // <http://www.cawater-info.net/library/rus/ashkhabad.pdf>. 15.03.2019.
226. Ташкентское заявление Глав государств Республики Казахстан, Кыргызской Республики, Республики Таджикистан и Республики Узбекистан (Ташкент, 2001 – 28 декабря) // [http://www.cawater-info.net/library.](http://www.cawater-info.net/library.%20) 15.03.2019.
227. Душанбинская декларация (Душанбе, 2002 – 6 октября) // <http://www.cawater-info.net/library/rus/dushanbe.pdf>. 15.03.2019.
228. Программа конкретных действий по улучшению экологической и социально-экономической обстановки в бассейне Аральского моря на период 2003-2010 гг. // <http://www.cawater-info.net/library/rus/ifas/asbp_2.pdf>. 15.03.2019.
229. Совместное заявление Глав государств-учредителей Международного Фонда спасения Арала (Алматы, 2009 – 28 апреля) // <http://www.cawater-info.net/library/rus/almaty2009.pdf>. 15.03.2019.
230. Ибатуллин С.Укрепление международного сотрудничества на трансграничных водах Центральной Азии // Навстречу 6-му Всемирному водному форуму – совместные действия в направлении водной безопасности: матер. междунар. конф. – Ташкент, 2011. – С. 50-57.
231. Обзор политики и рекомендации для Республики Казахстан в сфере управления трансграничными водными ресурсами: совместный проект / ЕС/ПРООН/ЕЭК ООН. – Астана, 2016. – 68 с.
232. Абжан М. Казахстан представил проект соглашения с Узбекистаном об управлении трансграничными водами. Нур-Султан, 25 мая // <https://zonakz.net/2020/05/25/kazaxstan-predstavil-proekt-soglasheniya.> 11.10.2020.
233. Казахстанско-Китайское трансграничное водное сотрудничество: юрид. сб. – Ташкент: Научно-информационный центр МКВК, 2015. – №36. – 69 с.
234. Сборник протоколов заседаний казахстанско-китайской совместной комиссии по использованию и охране трансграничных рек (2001-2008 гг.) // <http://www.cawater-info.net/library/rus/protokols_kaz-china.pdf>.і 12.05.2019.
235. Осипова И. Проблема деления вод Иртыша может перерасти в экологическую катастрофу // <https://kursiv.kz/news/obschestvo/2019-04/problema-deleniya-vod-irtysha-mozhet-pererasti-v-ekologicheskuyu-katastrofu>. 12.05.2019.
236. Обзор: как обеспечивается экологическая безопасность в Казахстане // <https://primeminister.kz/ru/news/reviews/obzor-kak-obespechivaetsya.> 10.07.2020.
237. Дубовая М. В МСХ не согласились с выводами китайских учёных о «гибкости» РК в вопросе водораздела // https://informburo.kz/novosti/v-msh-ne-soglasilis-s-vyvodami-kitayskih-uchyonyh-o-gibkosti-rk-v-voprose. 12.05.2019.
238. Соглашение об основных принципах взаимодействия в области рационального использования и охраны трансграничных водных объектов государств-участников СНГ (Москва, 1998 – 11 сентября) **//** <https://adilet.zan.kz/rus/docs/H980000257.> 12.05.2019.
239. Водичев Е.Г. и др. Анализ институциональных основ российско-казахстанского сотрудничества в трансграничных речных бассейнах // В кн.: Природоохранное сотрудничество в трансграничных экологических регионах: Россия - Китай - Монголия. – Чита: Поиск, 2012. – Вып. 3, ч. 1. – С. 77-82.
240. Мухамеджанов Е.Проблемы совместного использования и охраны трансграничных вод в Центральной Азии // Саясат-Policy. – 2010. – №11. – С. 52-54.
241. Тюлеубекова С.Ш. Правовое обеспечение исполнения обязательств Республики Казахстан по экологическим конвенциям: автореф. ... канд. юрид. наук: 12.00.06. – Алматы, 2003. – 33 с.
242. Преобразование нашего мира: повестка дня в области устойчивого развития на период до 2030 года: утв. резолюцией Генеральной Ассамблеи Организации Объединенных Наций 25 сентября 2015 года, №A/70/L.1 // <https://unctad.org/system/files/official-document/ares70d1_ru.pdf>. 25.01.2022.
243. Выступление Президента Республики Казахстан К.-Ж. Токаева на общих дебатах 74-й сессии Генеральной Ассамблеи ООН // <https://www.akorda.kz/ru/speeches/external_political_affairs/ext.> 12.10.2019.
244. Қазақстан Республикасы Президентінің Жарлығы. Қазақстанның 2014-2020 жылдарға арналған су ресурстарын басқару мемлекеттік бағдарламасы: 2014 жылдың 4 сәуіресі, №786 бекітілген // <https://adilet.zan.kz/kaz/docs/U1400000786>. 12.05.2019.
245. Қазақстан Республикасының Конституциясы 1995 жылдың 30 тамызда қабылданған // <https://adilet.zan.kz/kaz/docs/K950001000.> 12.05.2019.
246. Қазақстан Республикасының Экологиялық кодексі: 2007 жылдың 9 қаңтары, №212 қабылданған // <https://adilet.zan.kz/kaz/docs.> 12.05.2019.
247. Қазақстан Республикасының Жер кодексі: 2003 жылдың 20 маусымы, №442 қабылданған // <https://adilet.zan.kz/kaz/docs/K030000442.> 12.05.2019.
248. Мукашева А.А. Система водного законодательства: состояние и перспективы // Вестник Института законодательства Республики Казахстан. – 2013. – №(31). – С. 42-47.
249. Водный кодекс Республики Таджикистан: принят 29 ноября 2000 года // <http://www.cawater-info.net/library/rus/water/water_tajikistan.> 12.05.2019.
250. Водный Кодекс Российской Федерации: принят 3 июня 2006 года, №74-ФЗ (с изм.) // <http://www.consultant.ru/document/cons_doc.> 12.05.2019.
251. Саркисов О.Р., Любарский Е.Л. Экологическое право: учеб. пос. – Казань: Центр инновационных технологий. – 2014. – 335 с.
252. Қазақстан Республикасының Заңы. Қазақстан Республикасының халықаралық шарттары туралы: 2005 жылдың 30 мамыры, №54-III қабылданған // <https://online.zakon.kz/Document/?doc.> 21.02.2019.
253. Салимгерей А.А. Актуальные проблемы международного права Республики Казахстан и вопросы взаимодействия с казахстанской международно-правовой наукой // Журнал Вестник Института Законодательства и правовой информации Республики Казахстан. – 2017 – №2(47). – С. 22-33.
254. Некотенева М.В. Соотношение международно-правовых норм и положений национального законодательства, регулирующих использование международных рек // Актуальные проблемы российского права. – 2007. – №2(5). – С. 489-496.
255. Шамсон Р.Т. Соотношение международного и внутригосударственного (национального) права: теоретические аспекты: дис. ... док. юрид. наук: 12.00.01. – М., 2003. – 327 с.
256. Марченко М.Н. Сравнительное правоведение. Общая часть. – М., 2001. – 551 с.
257. Гвердовский А.С. Имплементация норм международного права. Киев. 1980. – 320 с.
258. Турмагамбетов М.А., Орман А.О., Бурлибаев М.Ж. и др. Сравнительно-правовой анализ водных законодательств сопредельных с Казахстаном государств и подготовка рекомендаций для гармонизации механизма управления трансграничными реками. – Алматы: Каганат, 2013. – 314 с.
259. Сотрудничество между Организацией Объединенных Наций и Международным фондом спасения Арала: утв. резолюцией Генеральной Ассамблеи Организации Объединенных Наций 28 мая 2019 года, №73/297 // <https://undocs.org/ru/A/RES/73/297>. 14.02.2020.
260. Саммит Глав государств-учредителей Международного Фонда спасения Арала (Алматы, апрель 2009) // <http://www.cawater-info.net/library/declar.htm>. 14.02.2020.
261. Участие в заседании глав государств-учредителей Международного фонда спасения Арала 24 августа 2018 года // https://www.akorda.kz /ru/events/international\_community/foreign\_visits. 14.02.2020.
262. Совершенствование организационной структуры и договорно-правовой базы МФСА: анализ и предложения // <https://unece.org/DAM/env> /water/cadialogue/docs/rus/Draft\_Paper\_united\_FINAL.pdf 14.02.2020.
263. Медеубаева М. Экологический кодекс в таком виде просто карательный, его надо вернуть на доработку // [https://inbusiness.kz/ru/news /ekologicheskij-kodeks-v-takom-vide-prosto-karatelnyj-ego-nado-vernut.](https://inbusiness.kz/ru/news%20/ekologicheskij-kodeks-v-takom-vide-prosto-karatelnyj-ego-nado-vernut.) 14.02.2020.
264. ИННОПРОМ-2019: проект «Цифровой Обь-Иртышский бассейн» привлекает новых участников // <https://nticenter.spbstu.ru/news/6984>. 15.03.2019.
265. Aybek Y. Water and conflict of interests in Central Asia. Caucasus times // <http://caucasustimes.com/ru/voda-i-konflikt-interesov-v-centraln.> 15.03.2019.
266. Постановление Правительства Республики Казахстан. Об утверждении Соглашения между Правительством Республики Казахстан и Правительством Российской Федерации по сохранению экосистемы бассейна трансграничной реки Урал: утв. 20 июля 2017 года, №439 // <https://tengrinews.kz/zakon/pravitelstvo_respubliki_kazahstan_premer.> 12.05.2019.
267. ЮНЕСКО // <https://en.unesco.org/themes/science.> 24.12.2019.
268. Организация Объединенных Наций: справочник / под ред. В.Ф. Петровского. – М., 1985. – 128 с.
269. Что кроется за нехваткой воды: власть, бедность и глобальный кризис водных ресурсов: докл. о развитии человека за 2006 год / пер. с англ. / ПРООН. – М.: Весь мир, 2006. – 440 с.
270. ГЭФ // <http://www.thegef.org>. 24.12.2019.
271. Единый европейский акт. Договор о Европейском союзе / Документы Европейского союза, в 2 т., М. – Межд. изд. группа "Право", 1994. – С.184
272. Глобальное водное партнерство // <https://www.gwp.org.> 24.12.2019.
273. Пусть о проблемах в водной сфере услышат все // <http://www.cawater-info.net/int_org/wwc/index.htm>. 24.03.2021.
274. Водно-энергетическая программа для Центральной Азии (CAWEP): годовой отчет 2018 // <http://documents1.worldbank.org/curated.> 14.02.2020.
275. Отчет по участию НИЦ МКБК в 8-м Всемирном Водном Форуме // <http://cawater-info.net/8wwf/report-sic-icwc.htm>. 14.02.2020.
276. Сорокин А., Линдгаард-Йоргенсен П., Ригельс Н. и др. BEAM – бассейновая экономическая модель распределения для бассейна Аральского моря // <http://www.cawater-info.net/pdf/sorokin_et_al.pdf>. 14.02.2020.
277. Рябцев А.Д. Обеспечение водными ресурсами Республики Казахстан //Сотрудничество в области совместного использования водных ресурсов в Центральной Азии: опыт прошлого и проблемы будущего: матер. регион. консульт. семинара*.* – Алматы: Азиатский Банк Реконструции и Развитии (ADB), 2002. – С. 11-22.
278. Вода в Центральной Азии и мире: ежегодник - 2017 // <http://www.cawater-info.net/yearbook/pdf/yearbook2017_ru.pdf>. 14.02.2020.
279. Сборник научных трудов / под ред. В.А. Духовного. – Ташкент: НИЦ МКВК, 2012. – Вып. 13. – 148 с.
280. Трансграничное сотрудничество в бассейне рек Чу-Талас // http://www.unece.org.net4all.ch/ru/env/water/centralasia/chutalas/ru. 14.02.2020.
281. Вода в Центральной Азии и мире: ежегодник - 2019 // <http://cawater-info.net/yearbook/pdf/yearbook2019_ru.pdf>. 14.02.2020.
282. План работы на 2012-2013 годы (текущие запланированные и возможные мероприятия ЕЭК ООН и ЭСКАТО в поддержку Специальной программы ООН для экономик Центральной Азии (СПЕКА)) // <https://unece.org/fileadmin/DAM/SPECA/documents/gc/session6> 14.02.2020.
283. Разработка модели институциональной инфраструктуры Центральноазиатского региона с целью рационального использования водных и энергетических ресурсов // <http://www.ecoportalka.kz/439-2/1-6/1-13>. 14.02.2020.
284. Концепция региональной стратегии рационального и эффективного использования водных ресурсов Центральной Азии // <http://www.wecoop-project.org/sites/default/files/asbp/asbp1/speca/speca.> 14.02.2020.
285. Срочный призыв к решительным действиям по воде // <http://cawater-info.net/8wwf/index.htm> 24.12.2019.
286. Всемирный центр устойчивого развития «Рио+» и Исполнительная дирекция МФСА в Казахстане договорились о сотрудничестве // <https://kazaral.org/vsemirnyj-centr-ustojchivogo-razvitiya-rio-i.> 24.12.2019.
287. Вода в Центральной Азии и мире: ежегод. // <http://www.cawater-info.net/yearbook/pdf/yearbook2018_ru.pdf>. 14.02.2020.
288. Программа развития ООН: аналит. обзор существующей системы управления водными ресурсами в Казахстане // <http://www.cawater-info.net/bk/water_law/pdf/mwrk.pdf>. 14.02.2020.
289. Костарев С.В. Трансграничное управление водными ресурсами бассейна реки Иртыш // <https://www.riob.org/en/file.> 14.02.2020.
290. Саидамиров Б.Ш., Торопыгин А.В. Водные проблемы Центральной Азии: механизмы решения на разных уровнях политического управления // Журнал Евразийская интеграция: экономика, право, политика – 2018. – С. 34-41.
291. Су энергетикалық ресурстарды тиімді пайдалану саласындағы Орталық Азия елдерімен ынтымақтастық // <http://mfa.gov.kz/ru/geneva/content-view/un-economic-commission-for-europe>. 24.12.2019.
292. Краткие итоги Министерской конференции и восьмого международного форума. 23 июня 2017 г. // <https://informburo.kz/stati/kratkie-itogi-ministerskoy-konferencii-i-vosmogo-mezhdunarodnogo-foruma.> 24.12.2019.
293. Меморандум о взаимопонимании между Правительством Республики Казахстан и Европейской экономической комиссией Организации Объединенных Наций о размещении Международного центра оценки вод в Казахстане: утв. 5 мая 2017 года, №249 // <https://adilet.zan.kz/rus>. 24.12.2019.
294. Поддержка Казахстана по переходу к модели зеленой экономики // https://ecogosfond.kz/orhusskaja-konvencija/dostup-k-jekologicheskoj. 14.02.2020.
295. Ассоциация озерных регионов // <http://interlaker.org/news/2018/v-kazakhstane-otkryt-mezhdunarodnyy-tsentr-otsenki-vodnykh-resursov.> 14.02.2020.
296. Региональный экологический центр Центральной Азии // <https://carececo.org/main/news/news/AEF-2018.> 14.02.2020.
297. Международный центр оценки вод // <https://iwac.kz/index.php/ru/o-nas/o-mtsov>. 14.02.2020.
298. Йоханнес Стенбаек Мэдсон // <http://kisi.kz/images/izdanie/forum.pdf> 14.02.2020.
299. Норов В. Приветствие // Диалог по водным вопросам в Центральной Азии: через национальное к общерегиональному: матер. 2-го Центральноазиатского экспертного форума. – Нур-Султан, 2019. – С. 22-23.
300. Бишкекская декларация Совета глав государств-членов Шанхайской организации сотрудничества 14 июня 2019 года // <https://www.akorda.kz/ru/events/international_community/foreign.> 14.02.2020.
301. Исполнительная дирекция Международного Фонда спасения Арала в Республике Казахстан: отчет о работе за 2016 год // [http://kazaral.org/wp-content/uploads/2017/06/Отчет-ИД-МФСА-за-2016.pdf](http://kazaral.org/wp-content/uploads/2017/06/%D0%9E%D1%82%D1%87%D0%B5%D1%82-%D0%98%D0%94-%D0%9C%D0%A4%D0%A1%D0%90-%D0%B7%D0%B0-2016.pdf). 14.02.2020.
302. Бекнияз Б.К. Ключевые направления дальнейшего развития регионального сотрудничества ЕС-ЦА в сфере окружающей среды и изменения климата // <https://wecoop.eu/wp-content/uploads/2020/05.> 20.05.2020.
303. Йоханнесбургская декларация по устойчивому развитию: утв. на Всемирной встрече на высшем уровне по устойчивому развитию // <https://www.un.org/ru/documents/decl_conv/declarations/decl_wssd.> 14.02.2020.
304. Бояркина О.А. Межгосударственные конфликты на трансграничных реках в центральноазиатском регионе: монография. – М.: РУСАИНС, 2017. – 104 с.
305. Природные решения проблем управления водными ресурсамиғ доклад ООН о мировом развитии водных ресурсов 2018 // <https://www.unwater.org/publications/world-water-development-report.> 14.02.2020.

**ҚОСЫМША А**



Сурет А.1 – Сырдария өзенінің картасы

**ҚОСЫМША Ә**

****

Сурет Ә1. – Ертіс өзенінің картасы